
Pentru a face cunoscută, cât mai multor oameni, viaţa şi lucrările minunate 
ale Sfântului Efrem cel Nou, prin strădania comunităţii Bisericii Ortodoxe Misionare a 
Studenţilor din Cluj -Napoca şi sub patronajul acestui aşezământ, se realizează website-ul 
poliglot: www.ephraim.ro . Aici vor fi prezentate - în mai multe limbi - viaţa, arătările şi 
minunile Sfântului Efrem cel Nou, precum şi rugăciunile ce îi sunt închinate. 

Ii îndemnăm pe toţi cei care au fost, sunt sau vor fi ajutaţi de către Sfântul 
Mare Mucenic Efrem cel Nou să mărturisească în scris cele petrecute, deoarece în orice 
binefacere dăruită de Sus este pus potenţial întreg pentru ajutorarea semenului nostru. Cei 
care doresc, pot trimite mărturiilor la una din următoarele adrese: marturii@ephraim.ro 
milostiviri@gmail.ro sign2art@yahoo.com urmând ca scrisorile primite să fie publicate, 
pentru a se folosi cât mai mulţi oameni de darurile Sfântului Efrem. 

Toţi cei care doresc să sprijine lucrarea Sfântului Efrem cel Nou în Români, 
spre ajutorarea fraţilor noştri care pătimesc din pricina feluritelor dependenţe, pot să pună 
umărul la ridicarea centrului Comunităţii Terapeutice Ortodoxe de la Malnaş-Băi, judeţul 
Covasna, orice donaţie fiind binevenită. Această Comunitate se află sub patronajul 
Episcopiei Covasnei şi Harghitei şi îl are ca ocrotitor pe Sfântul Efrem cel Nou, grabnicul 
ocrotitor şi tămăduitor al tuturor celor care îi cer ajutorul. Donatorii sunt rugaţi să ia 
legătura cu Preot Doctor Ciprian Staicu, pentru a lăsa numele celor vii şi adormiţi din 
familiile lor spre a fi pomenite la Sfânta Liturghie şi la Acatistul Sfântului Efrem cel Nou. 
De asemenea, toţi cei care contribuie cu donaţii vor primi o icoană cu Sfântul Efrem cel 
Nou. O prezentare mai detaliată a acestui proiect, precum şi datele de contact se află la 
paginile capitolul Comunitatea terapeutică ortodoxă pentru persoanele cu adicţii, Sfântul 
Mucenic Efrem cel Nou de la Malnaş-Băi, judeţul Covasna. 

Surâsul împărătesc al sfântului Efrem 



Oare cum ar fi dacă am putea simţi suspinul tuturor oamenilor de pe pământ? 
Dacă le-am şti toate gândurile, toate durerile şi întreaga viaţă mai bine decât şi-o cunosc 
ei înşişi? Cum ar fi dacă nu am putea să răbdăm suferinţa vreunui semen fară să ne doară 
pe noi înşine însutit? Cum ar fi să-i iubim pe ceilalţi înmiit mai mult decât pe noi înşine? 
Cum ar fi dacă ne-am simţi nedespărţiţi de fiecare om care a fost, este şi va mai fi pe 
acest pământ? Cum ar fi dacă ne-am împărtăşi din blânda lumină dumnezeiască şi mintea 
şi inima noastră s-ar lărgi atât de mult, încât să cuprindă suspinul şi durerea întregii 
făpturi? 

Noi nu cunoaştem din trăire cum sunt aceste lucruri. Dar Sfântul Efrem le ştie 
prea bine. Aceasta este însăşi viaţa lui, sălăşluirea sa întru Duhul Sfânt, părtăşia 
necurmată la dumnezeiasca fire. 

Chemaţi-1! Este mai aproape decât aerul pe care îl respiraţi, decât lumina pe 
care o vedeţi, mai aproape decât chipul celui mai drag om pe care îl aveţi. El este Sfântul 
Efrem cel Nou! Este întru cetele Sfinţilor Cuvioşi şi Mucenici, fiu preaiubit al 
minunatului nostru Dumnezeu, Mântuitorul Iisus Hristos. 

Pecetea lucrării Sfântului Efrem rămâne tăinuită în numele pe care îl poartă şi 
se dezvăluie cu putere din înseşi minunile sale. 

In vremea copilăriei Sfântului Efrem cel Nou, ţinutul său natal, care făcea 
parte din Thessalia, a intrat sub stăpânire otomană. Una dintre marile fărădelegi pe care 
le -au săvârşit atunci turcii a fost luarea cu forţa a băieţilor creştini pentru a-i preschimba 
în ieniceri în oastea otomană. Aşa se face că fiecare prunc de parte bărbătească era privit 
de familie ca unul care poate fi răpit oricând de către stăpânirea turcească. Adâncă era 
durerea pentru orice inimă de părinte, să ştie că fiul său va fi răpit spre a fi preschimbat în 

ostaş ce va lupta pentru stingerea creştinătăţii (însă, a se vedea viaţa Sfântului Ioan Rusul 
care a luptat şi nu s-a supus turcilor). 

Sfântul Efrem s-a născut şi a copilărit în aceste împrejurări deloc fericite, iar 
pentru că în conştiinţa creştinătăţii încă nu se stinseseră toate nădejdile pentru refacerea 
Imperiului Bizantin, gândul părinţilor săi se va fi îndreptat poate spre Sfântul împărat 
Constantin cel Mare care, dimpreună cu mama sa Elena, este prăznuit în 21 mai. Născut 
în 14 septembrie, la Praznicul înălţării Sfintei Cruci - în chip firesc, a primit numele 
Constantin, ca semn, pecete şi nădejde îndreptată spre Sfântul împărat Constantin, cel 
care prin Cruce a deschis zorii noi pentru creştinătate, scoţând Biserica lui Hristos din 
catacombe. Insă taina rânduielii lui Dumnezeu nu poate fi cuprinsă de inima omenească, 
oricât ar fi ea de iubitoare, fie ea şi inimă de părinte. 

Prin neştiutele căi ale proniei, la vârsta de 14 ani, Constantin a intrat în 
Mănăstirea Buneivestiri de la Nea Makri. Taina lucrării lui Dumnezeu a început să se 
dezvăluie întrucâtva prin numele pe care tânărul Constantin 1-a primit la intrarea în 
monahism, anume Efrem. Acest nume îşi are obârşia în evreiescul Efraim, care înseamnă: 
„Dumnezeu m-a făcut roditor în pământul suferinţei mele" (Facerea 41, 52). 

în ziua în care Sfântul Efrem a împlinit 42 de ani, la Praznicul înălţării Sfintei 
Cruci, prin iconomia lui Dumnezeu, s-a pus început urcuşului său mucenicesc. Biruinţa 
care a urmat este greu de cuprins pentru mintea omului firesc şi trupesc. La arătare, pare 
că nu este nici o nădejde, nici o bucurie, nici o lumină în moartea acestui om, care a murit 
bătut, chinuit, pironit, spânzurat, batjocorit, scuipat, defăimat, o moarte de ocară şi 
deopotrivă groaznică pentru toţi cei care îşi au nădejdea lor doar în acest trup trecător. 
Insă, ceea ce nu vedeau schingiuitorii săi, era sufletul Sfântului Efrem, suflare curată a lui 
Dumnezeu, veşnică, unică. In iadul acelor cumplite cazne, chipul Sfântului Efrem 
surâdea şi deopotrivă suspina, pentru că Acela pe Care II iubea venise de faţă ca să biruie 
încă o dată puterea morţii şi a iadului prin El însuşi - Cel Care este Viaţa şi bucuria 

noastră. Ucigaşii turci au biruit trupul Sfântului Efrem, frângându-1 cu moartea, 
mădularele sale fiind împrăştiate pe acel loc de caznă şi nespusă durere. 

Astăzi, Sfântul Efrem este chemat de milioane de ameni, este iubit şi dorit în 
casele a zeci de mii de familii creştine. Numele lui este Efrem, un nume în care fiecare 
literă este plămădită din sânge şi adevăr, căci întru el s-a împlinit deplin cuvântul: 
„Dumnezeu m-a făcut roditor în pământul suferinţei mele". Şi iată biruinţa cea mare a 
tuturor celor care biruiesc cu Dumnezeu şi întru Dumnezeu! Constantin-Efrem dăinuieşte 
ca o strălucire veşnică sub pecetea Crucii căci acea năzuinţă bună a împărăţiei creştine, 
nădăjduită de părinţii Sfântului Efrem, s-a preschimbat şi s-a înălţat la măsură 
dumnezeiască. 

Astăzi, Sfântul Efrem întâmpină cu surâsul său împărătesc o mulţime 
nemăsurată de suflete cuprinse de deznădejde, mâhnire, tulburare, necazuri, boli şi 
suferinţe de multe feluri. împărăţia lui este dumnezeiască şi veşnică, fiindcă izvorăşte din 
însăşi Viaţa, prin Care el a biruit moartea. El are braţele deschise pentru noi toţi, iar prin 
atotputerea şi delicateţea Duhului Sfânt cunoaşte inimile noastre mai bine decât le 
cunoaştem noi înşine. Priviţi-1! Bucuraţi-vă! Aveţi nădejde! El este un prieten, un părinte, 
şi un ocrotitor minunat, dăruit nouă de însuşi Dumnezeu. Nenumăraţi sunt cei care 
mărturisesc că, numai aducându-şi aminte de el, gândurile li se luminează, iar viaţa li se 
înseninează. 

Dintru acest senin, dintru această bucurie şi nădejde s-au zămislit mărturiile 
ce alcătuiesc cartea de faţă, toate adeverind cât se poate de limpede prietenia 
dumnezeiască cu care Sfântul Efrem îi întâmpină pe români şi deopotrivă pe tot omul. 

Suntem conştienţi că această carte cuprinde doar mici frânturi din marea 
mulţime de minuni şi faceri de bine pe care Sfântul Efrem cel Nou le-a săvârşit şi 
neîncetat le săvârşeşte pentru fiecare om care-şi îndreaptă gândul spre el. Mărturiile 
cuprinse aici sunt raze ale strălucirii sale dumnezeieşti şi mângâieri sfinte pe care noi, 

românii, le -am dobândit de la Bunul Dumnezeu prin mijlocirea preablândului Părinte 
Efrem. 

Credeţi! Aveţi nădejde! Bucuraţi-vă! Acum şi aici, în orice zi şi pretutindeni, 
Sfântul Efrem aude rugăciunile tuturor şi răspunde tuturor. 

Sfinte Efrem, sunt nespus de mici cuvintele noastre spre a-ţi mulţumi pentru 
dumnezeiasca ta prietenie, însă avem mare mângâiere ştiind că tu cunoşti toate 
puţinătăţile, toate păcatele şi toate gândurile noastre până în străfundul lor cel mai adânc. 
Şi cu toate acestea, zâmbetul tău îndumnezeit nu se depărtează de la noi, ci neîncetat porţi 
poverile noastre şi faci să ne înflorească în inimi taina cea mare a împărăţiei Tatălui şi a 
Fiului şi a Sfântului Duh. Iţi mulţumim, Sfinte Efrem, că ai plămădit această carte mai 
presus de înţelegerea şi de puterea noastră omenească. Iţi mulţumim şi pentru că ai pus 
gând de mărturisire în sufletele celor care ne-au trimis mărturiile lor. 

Vă mulţumim tuturor celor care v-aţi deschis inimile şi aţi împărtăşit cu noi 
ceea ce v-a fost dat să trăiţi prin mijlocirea Marelui Mucenic Efrem cel Nou. Ii mulţumim 
Părintelui Ciprian Negreanu, de la Biserica Misionară a Studenţilor din Cluj -Napoca, 
care, cu modestie şi în chip statornic şi blând, a binecuvântat întreaga lucrare de alcătuire 
a acestui volum. De asemenea, mulţumim Olgăi Bersan şi Tatianei Onilov pentru toată 
sârguinţa în adunarea mărturiilor, precum şi Laurei Mărcean pentru îngrijirea textelor. Fie 
ca pentru rugăciunile Bisericii Ortodoxe să trecem toţi cu bine peste multele învolburări 
şi nestatornicii ale acestei lumi şi să ajungem la limanul vieţii veşnice, unde nădăjduim să 
ne întâmpine surâsul împărătesc al celui pe care dimpreună îl cinstim şi îl mărturisim: 
Sfântul Mare Mucenic şi Cuvios Efrem cel Nou! 

închinare Sfântului Efrem 



Arhanghelii cântă cu bucurie a ta prăznuire 
Şi oamenii cu cinstire îţi închină 
Rugăciunea de mulţumire, 
Slăvind a ta adormire. 
Astăzi, în ziua luminosului tău praznic, 
Dulce Părinte al nostru şi păzitorule, 
Cu cinstire îţi aducem rugăciunea 
Ce vine din dragostea noastră fierbinte. 

Sfinte, primeşte această rugăciune, 
Precum şi smerita noastră rugăminte: 
Seamănă dumnezeiasca prospeţime a Cerurilor 

In sufletele noastre cele ce ascultă de tine. 
Călăuzeşte-ne, de pe cărarea pe care mergi tu, 
Pe căile vieţii noastre 
Şi fa să ne dorim şi noi cu ardoare 
A fi vrednici de smerenia ta. 



Monahia Macaria Desipri 



ll 



Scurtă însemnare despre viaţa Sfântului Efrem cel Nou 



Sfântul Efrem s-a născut în oraşul Trikala al provinciei Thessalia din Grecia, 
în anul 1384. După cum se ştie, în 1393, oraşul Trikala a căzut sub jugul turcesc, atunci 
când Baiazid I a cucerit Thessalia. Din acea vreme, turcii au cotropit câmpia Thessaliei şi 
au început să se aşeze aici. 

în anul 1395, în oraşul Tesalonic, otomanii au început înrolarea forţată a 
băieţilor băştinaşi în armata Imperiului Otoman. Acest proces a fost organizat şi 
coordonat de către Murat al II-lea şi s-a săvârşit în toate regiunile invadate de către turci. 
De obicei, erau recrutaţi băieţi în vârstă de 14-18 ani, însă uneori erau luaţi şi cei de 
vârste mai mici. 

Fiind în vârstă de 14 ani în 1398 şi purtând în lume numele Constantinos 
Morfis, Sfântul Efrem a părăsit-o pe mama sa - care devenise văduvă - şi pe cei şase fraţi 
ai săi. Ascultând de îndrumările maicii sale, care 1-a îndemnat să fugă spre a se păzi de 
înrolarea forţată în oastea vrăjmaşă, el a ajuns să se retragă în Mănăstirea Buneivestiri a 
Preasfmtei Născătoare de Dumnezeu pe muntele Amomon, în Attica. Aici, cu o râvnă 
înflăcărată, băiatul s-a dăruit vieţuirii monahale... 

In anul 1391, conduşi de generalul Evrios Veis, turcii au invadat Peloponezul 
şi faptul acesta a devenit o ameninţare serioasă pentru Atena. In 1416, oştirile otomane au 
asediat Attica şi l-au făcut pe ducele Atenei, Antonio Atzaioli, să se declare supus al 
sultanului. 

In anul 1424, turcii au năvălit în locaşul Sfintei Mănăstiri a Buneivestiri de pe 
Muntele Amomon şi i-au ucis cu o mare cruzime pe monahii din mănăstire. Sfântul 
Efrem lipsea în vremea aceea, căci se afla în ascunzişul său pustnicesc de pe munte şi, 

când s-a întors, i-a fost dat să vadă priveliştea înspăimântătoare a trupurilor fraţilor săi 
monahi, care fuseseră ucişi sălbăticeşte şi aruncaţi prin toată mănăstirea. 

In anul următor, pe data de 14 septembrie 1425, barbarii s-au întors din nou 
în Mănăstirea Buneivestiri. Aflându-1 acolo pe Sfântul Efrem, ei l-au înşfăcat şi, vreme de 
opt luni şi jumătate, l-au chinuit cu o cruzime neînchipuită, întrebuinţând aceleaşi 
mijloace de schingiuire care au fost folosite şi atunci când au fost martirizaţi alţi Sfinţi 
Mucenici, precum Sfântul Mare Mucenic Gheorghe, Sfântul Dimitrie, Sfânta Ecaterina, 
Sfânta Varvara şi mulţi alţii. 

în cele din urmă, văzând credinţa nestrămutată şi bărbăţia neînvinsă a 
smeritului mucenic, ei l-au spânzurat cu capul în jos pe un dud - pom care s-a păstrat 
până astăzi - şi, luând nişte cuie foarte mari, i-au ţintuit trupul pe tulpina copacului. Era 
într-o zi de marţi, în 5 mai 1426, exact la ora 9 dimineaţa; turbaţi de mânie, barbarii au 
aprins un ciomag vechi şi gros şi l-au înfipt în pântecele Sfântului Efrem, punând astfel 
sfârşit chinurilor sale martirice. Aceste cazne muceniceşti se numără printre cele mai 
îndelungate şi mai groaznice schingiuiri care sunt cunoscute în istoria Bisericii. 

Astăzi, la Mănăstirea de la Nea Makri se află moaştele întregi şi frumos 
mirositoare ale Sfântului Efrem cel Nou, Mucenicul şi Tămăduitorul, marele făcător de 
minuni şi grabnicul ajutător întru nevoi. Mănăstirea Sfântului Efrem are hramul 
Buneivestiri a Preasfmtei Născătoare de Dumnezeu, fiind, în zilele noastre, unul dintre 
cele mai vizitate aşezăminte monahale din Grecia. Acest sfânt locaş se află în regiunea 
Attica, în partea vestică a localităţii Nea Makri, la o distanţă de aproximativ 30 de 
kilometri de Atena, coordonatele GPS fiind 38.075063 / 23.953816. Mănăstirea ţine de 
Sfânta Mitropolie a Kifissiei, Maroussiului şi Oroposului şi o are ca stareţă pe Maica 
Theodosia Mathioudaki. Pelerinii pot vizita zilnic acest locaş între orele 7-12 şi 16-18. 

Ayioc; Epai(a, Annunciation Monastery 

Ispd Koivo(3iaKf| Movf| Holy New Martyr Ephraim 

Taina prieteniei şi a încrederii ce ne-o dăruieşte Sfântul Efrem cel 

Nou - Cuvânt de prâznuire rostit de Părintele Ciprian Negreanu în Biserica 

Studenţilor din Cluj-Napoca, 5 mai 2012 



In numele Tatălui şi al Fiului şi al Sfântului Duh. Amin. 

A sosit şi binecuvântatul praznic al Sfântului Efrem şi al Sfintei Mari 
Muceniţe Irina, praznice care, de obicei, cad întotdeauna în zilele luminoase din preajma 
Sfintelor Paşti. Se întâmplă, rare situaţii, să fie înainte de Paşti, dar şi atunci, în 
Săptămâna Mare. Şi nu putem să nu ne întoarcem ochii sufletului şi ai inimii cu multă 
recunoştinţă către Sfântul Efrem, care de puţin timp este cunoscut nouă şi totuşi atâtea 
minuni a făcut cu fiecare dintre noi, atât de adesea ne-a ascultat rugăciunile, de atâtea ori 
a venit şi a întâmpinat necazurile noastre, pentru atâtea dintre rudeniile şi apropiaţii noştri 
şi-a pus el sufletul pentru noi înaintea lui Dumnezeu... Şi aşa cum Dumnezeu, înainte de a 
tămădui sau de a vindeca pe cineva, de multe ori aţi auzit că a zis: „Iertate îţi sunt ţie, 

fiule, păcatele tale" şi de-abia după aceea a tămăduit, tot astfel se petrece şi la orice 
intervenţie, la orice lucrare a Sfântului Efrem şi a oricăruia dintre Sfinţi. Să ştiţi că, 
înainte de toate, acele necazuri şi ispite vin pentru nişte păcate, pentru nişte greşeli, 
pentru nişte slăbiciuni ale sufletului nostru, pentru nişte neputinţe ale noastre, care trebuie 
împlinite, care trebuie ocrotite, care trebuie ridicate. Pentru toate acestea îşi pune sufletul 
Sfântul Efrem. El cere în primul rând iertarea păcatelor noastre înaintea lui Dumnezeu şi 
după aceea cere vindecarea noastră. 

Noi o luăm de-a-dreptul şi cerem doar lucrarea, cerem doar minunea, cerem 
doar să se întâmple una sau cealaltă. înainte de a se întâmpla această minune a vindecării 
noastre, a ajutorării noastre în tot felul de situaţii, se întâmplă o minune mult mai mare, 
aşa cum Mântuitorul zice: „Ce este mai uşor a zice: iertate-ţi sunt ţie păcatele tale, sau a 
zice: fiule, ia-ţi patul tău şi umblă?". 

Şi pentru iudei, şi pentru toţi cei care auzeau, părea mai mare lucru să se 
întâmple o minune, să se vadă clar ceva, dar, de fapt, mult mai mare era ştergerea 
păcatelor. Mult mai mare era ridicarea lanţurilor celor grele ale păcatelor, care prind 
sufletul şi-1 leagă. Păcatul e ca un lanţ mai mic, care se leagă de lanţul cel vechi cu care a 
fost legat demonul în vechime, şarpele cel vechi care a fost legat de Hristos în adâncul 
iadului. Parcă acel lanţ al păcatelor ne leagă şi pe noi de lanţul cel vechi care-1 leagă pe 
şarpele din vechime. 

întâi de toate, îi mulţumim Sfântului Efrem din partea tuturor celor care aţi 
căpătat vindecare şi aţi fost ajutaţi şi aţi fost ridicaţi din tot felul de necazuri, pentru că, 
înainte de a vă ridica din acele necazuri, v-a cerut de la Dumnezeu iertarea păcatelor şi 
ieşirea din acea pedagogie dumnezeiască în care Dumnezeu ne-a adus. Fiecare greşeală, 
fiecare ispită, fiecare greutate care vine peste noi este o pedagogie dumnezeiască prin 
care Domnul vrea să ne scoată de acolo. Şi închipuiţi-vă că Sfântul Efrem este unul dintre 
cei care - ca şi acel grădinar despre care vorbeşte Mântuitorul - zice: „Doamne, mai lasă-1 

anul acesta! Mai lasă-1! Ii voi aduce eu îngrăşământ, voi săpa în jurul lui, îl voi îngriji şi 
poate va aduce roadă. Mai lasă-1 puţin!"; şi pentru acest cuvânt, Stăpânul zice: „Bine, îl 
mai las un an". Şi aşa se întâmplă pentru fiecare dintre cei care vin să-i ceară Sfântului 
Efrem ajutorul şi pentru care Dumnezeu primeşte această mijlocire de dragul Sfântului 
Efrem. în fapt, pentru fiecare dintre aceştia, Sfântul Efrem mijloceşte înaintea lui 
Dumnezeu spre a-i da acel ajutor. 

Să ne închipuim acest dialog... tăcut, dar un dialog... aşa cum a fost între 
Dumnezeu şi Avraam oarecând... şi să ştiţi că fiecare dintre Sfinţii de mai târziu îl imită 
pe Avraam şi, până la urmă, II imită pe Hristos, fiindcă şi Avraam L-a imitat pe Hristos, 
pentru că el şi-a pus sufletul pentru toţi - căci „nu este dragoste mai mare decât să-şi pună 
cineva sufletul pentru prietenii săi" - după cum Şi-a pus Hristos sufletul şi toată fiinţa Sa 
pentru noi. Aşa, mai înainte a pregustat Avraam această punere a sufletului pentru noi 
prin faptul că şi-a pus sufletul, şi-a pus inima pentru cei din Sodoma şi Gomora; aşa, mai 
târziu l-am văzut pe Pavel zicând: „Doamne, mai bine să fiu şters eu din cartea vieţii, dar 
pe aceştia primeşte-i", adică pe iudei; aşa l-am văzut pe Moise că a zis la fel despre iudeii 
pe care-i conducea şi care erau învârtoşaţi şi Dumnezeu voia să-i şteargă, sau părea că 
vrea să-i şteargă, de pe faţa pământului, dar a aşteptat această dragoste desăvârşită din 
partea lui Moise, pe care Dumnezeu nădăjduia că o va auzi din gura lui, anume de a-şi 
pune el sufletul pentru ceilalţi. 

Şi toţi aceşti Sfinţi pe care Dumnezeu i-a slăvit, şi mai cu seamă aceştia care 

vedem că mijlocesc atât de des pentru noi prin minuni, să ştiţi că ei în primul rând îşi pun 

sufletul pentru noi şi ei sunt grădinarii aceia care zic: „Mai lasă-1, Doamne, puţin! Pun eu 

obrazul, sufletul pentru el. Cred că se va schimba". E o încredere şi o nădejde imensă a 

Sfinţilor faţă de noi, ca faţă de nişte fraţi mai mici, dar nişte fraţi în care au încredere 

mare. Şi de aceea, să nu călcăm în picioare această încredere a Sfântului Efrem, mai ales 

că s-au întâmplat atâtea lucruri minunate cu voi, cu mulţi dintre voi, mai cu seamă în 

biserica aceasta, făcute prin Sfântul Efrem. Aceasta e o încredere mare a lui în voi, e o 

nădejde pe care şi-a pus-o. Inima sa şi-a pus-o înaintea lui Dumnezeu pentru voi. Crede 
în voi, în comunitatea voastră, în sufletele voastre, în osteneala voastră. Să nu-1 lăsăm 
nedreptăţit, să nu-1 nedreptăţim, să nu-1 lăsăm întristat, cum de atâtea ori 1-a văzut şi 
Maica Stareţă Macaria - cea care i-a descoperit sfintele oseminte - ori alţii, fiind parcă 
trist, îngândurat. 

Cu el s-au împlinit desăvârşit cuvintele Mântuitorului din capitolul 10, din 
Evanghelia de la Matei, Care spune: „Cele ce vi le spun Eu la ureche, voi să le vestiţi de 
pe case; cele ce le spun Eu la întuneric, voi să le spuneţi la lumină"; şi el aşa a făcut şi L- 
a mărturisit pe Dumnezeu până la sfârşit. Dar aceste cuvinte se continuă cu un alt verset, 
tot din capitolul 10, de care noi, de obicei, nu le legăm. Aşadar, Mântuitorul zice: „Ceea 
ce spun Eu la întuneric, voi să spuneţi la lumină; cele ce le -aţi auzit şi vi le-am spus la 
ureche, voi să le strigaţi, să le spuneţi tare, de pe case", şi aceasta a facut-o Sfântul Efrem, 
dar urmează un alt verset: după ce le spune că „Iată, vă trimit pe voi ca pe nişte miei între 
lupi", le zice: „dar nu este nimic ascuns care să nu se descopere şi nimic acoperit care să 
nu iasă la iveală". Aceasta este o promisiune mare. Noi nu prea legăm lucrurile acestea 
între ele şi nu ştim cum să le luăm. Adică, cum „nu este nimic ascuns care să nu se 
descopere şi nimic acoperit care să nu iasă la iveală"? Ce legătură are aceasta cu „vă 
trimit pe voi ca pe nişte miei în mijlocul lupilor", adică „vă trimit să mărturisiţi numele 
Meu"? De obicei, în mintea noastră legăm aceasta de ce ne-a zis mai înainte, că „iată, Eu 
vă spun la ureche, iar voi să strigaţi de pe case", „iată, eu vă spun la întuneric, iar voi să 
spuneţi la lumină", şi zicem în mintea noastră: „Cred că este vorba despre faptul că, iată, 
cuvintele lui Dumnezeu spuse la întuneric şi la ureche vor fi văzute la lumină, se vor auzi 
de pe case". Nu, nu este vorba despre asta. Este o continuare. Aşadar, Dumnezeu ne cere 
ceva, dar când Dumnezeu cere ceva, întotdeauna dă şi un bine mare în schimb. 

Dumnezeu, parcă, după cum zice un cuvânt, dacă ia cu o mână, dă cu zece, 
deşi nu ia nici atunci când pare că ia. Aşa şi aici - pare că dă cu o mână, căci zice: „Vă 
trimit ca pe nişte oi în mijlocul lupilor, vă pun la o lucrare grea; ceea ce auziţi voi acum la 

întuneric, adică ce am vorbit cu voi în taină, în întunericul nopţii, cum a fost la Cina cea 
de taină, sau vi le-am spus la ureche - v-am spus tainic explicaţiile pildelor, pe care 
mulţimea poate n-a avut răbdare să le asculte şi n-a cerut să le asculte -, voi să le spuneţi 
la lumină". însă să ştiţi că şi pentru noi este valabil cuvântul acesta, în sensul că 
Dumnezeu dă mărturie prin Duhul Sfânt în inima noastră, la întuneric, acolo unde nu se 
vede, unde nu pătrunde soarele acesta văzut, şi se aud în taina urechii noastre şi înăuntru 
cuvintele spuse de Dumnezeu şi îndemnurile conştiinţei; iar ceea ce auzim tainic, spus la 
ureche, noi vă vorbim tare, şi ceea ce se face la întuneric şi am văzut noi la întunericul 
inimii noastre, acolo unde soarele cel dinafară nu se vede, dar soarele dinăuntru 
străluceşte, aceea să facem la lumină. Deci nouă ni se potriveşte, nu numai lor. Era vorba 
de două planuri. Insă Dumnezeu cere ceva prin aceasta, ne cere şi nouă, şi e greu de 
multe ori să spunem ceea ce ne spune conştiinţa; şi strigă în noi, de multe ori, să spunem 
sincer, direct, unui om, sau într-o situaţie, când cineva nu face bine, când ni se cere 
părerea, sau conştiinţa ne spune ceea ce auzim în taină la ureche, că nu-i bine ce se 
întâmplă, sau să sărim în ajutorul cuiva când acest ajutor ar părea de râs pentru toţi 
ceilalţi, sau să nu facem o faptă, când a nu face fapta aceea pare de ruşine şi ţi se spune: 
„Ce, tu nu eşti în stare să faci lucrul acesta când toată lumea face acea faptă?", dar în 
întunericul inimii tale, în adâncul inimii tale, Soarele Dreptăţii îţi vesteşte să faci altceva 
şi atunci faci acel lucru. Aceasta e o jertfa, e o osteneală şi Dumnezeu pentru aceasta dă o 
răsplată. Şi răsplata este aceasta: „Căci vă spun vouă că aşa precum două vrăbii de la târg 
nu sunt uitate înaintea lui Dumnezeu, aşa precum nici un fir din capul vostru nu-i uitat, vă 
spun vouă că nimic nu este ascuns care să nu se descopere şi nimic acoperit care să nu 
iasă la iveală". Aceasta-i o promisiune! Nu ţine de ceea ce am făcut noi, ci e o răsplată 
pentru ceea ce am făcut noi, că n-am lăsat ascuns adevărul lui Dumnezeu, că n-am tăcut 
când trebuia să vorbim, că am făcut faptele cele bune când trebuia să le facem. 

Şi răsplata este aceasta pe care o vedem în viaţa Sfântului Efrem. La el se 
vede foarte limpede. Lucrurile pe care el le-a vestit la lumină în faţa turcilor, în faţa 

păgânilor, atunci când a fost stareţ şi a orânduit mănăstirea, dar şi în toată viaţa lui de 
osteneală, când a spus la lumină cele ce în adâncul inimii sale şi în urechea sa cea 
dinăuntru le auzea şi le ştia, el le -a grăit tare şi fară de ruşine până la sfârşit, şi nu s-a 
lepădat de Hristos. Acestea au avut ca răsplată acest verset 26 din capitolul 10, care 
spune: „şi vă spun vouă că nimic nu este acoperit care să nu se descopere şi nimic ascuns 
care să nu iasă la lumină"; „şi nici un fir de păr din capul vostru nu va pieri...". In această 
noimă trebuie să înţelegem şi părul din capul nostru care nu va pieri, căci zice: „Şi veţi fi 
daţi în mâinile păgânilor, şi veţi fi duşi în sinedrii, şi unii dintre voi chiar vor muri, vor fi 
daţi la moarte, dar nici un păr din capul vostru nu va pieri". Ar părea aşa, ceva de 
neînţeles... cum adică, „unii dintre voi veţi fi daţi la moarte"? Şi e de înţeles că nu va fi o 
moarte liniştită şi frumoasă în patul tău, în care nu se clinteşte părul tău din cap, ci 
moartea va fi în chinuri şi în suferinţe. In acelaşi timp, zice Mântuitorul: „Dar vă spun 
vouă că nici un păr din capul vostru nu va pieri". E limpede că Mântuitorul vorbeşte 
despre altceva, despre un alt fel de a înţelege acest „păr" din capul nostru, care nu se va 
clinti. Şi acest înţeles este în duhul acestor două versete de care vă spun, acela că nimic 
ascuns, nimic din ce-a trăit Sfântul Efrem atunci când a mărturisit despre Hristos, când a 
murit cum a murit, necunoscut, neştiut de nimeni, doar batjocorit, cu o ţepuşă de foc 
împlântată în pântecele lui, cu piroane pe care i le-au bătut în cap şi în toate părţile 
trupului şi cu atâtea şi atâtea chinuri, pe care nimeni nu le-a văzut decât acei chinuitori şi 
care păreau ascunse până la sfârşitul lumii - şi poate, pentru cei ce nu cred în Dumnezeu, 
pentru totdeauna -, iată că acelea n-au fost ascunse nici măcar până la sfârşitul lumii şi 
acum le ştie o lume întreagă. „Vă spun vouă că nu este nimic acoperit care să nu se 
descopere şi nimic ascuns care să nu iasă la iveală...". Nu s-a întâmplat cu el aceasta? 
Amintiţi-vă de Maica Macaria, care i-a descoperit trupul, căreia el i s-a arătat în timp ce 
ea stătea întinsă, după o noapte în care nu s-a putut odihni, n-a putut nici măcar să stea 
câteva minute întinsă, atât era de agitată; şi totuşi, pe la ora trei noaptea, s-a liniştit puţin 
şi când a deschis ochii, a văzut în partea stângă a picioarelor sale un monah cu o rasă 

foarte uzată, neagră, dar aproape spre verde, căci de atâta purtare căpătase şi nuanţe de 
verde, cu cusătură mare - nu atentă, făcută la fiecare tiv -, cu cusătură mare la marginea 
tivurilor, care erau cumva stricate deja, cu părul despletit - pe când monahii de obicei 
sunt îngrijiţi şi cu părul împletit -, cu părul despletit ca după chinuri şi suferinţe grozave, 
cu faţa obosită şi îndurerată de ceea ce trăise, ca un om în suferinţe şi în grozăvia 
chinurilor... şi înalt, subţire... Dar când 1-a văzut, s-a liniştit dintr-o dată inima ei, s-a făcut 
o pace şi o linişte mare. Nu s-a înspăimântat, cum ni s-ar părea nouă că ar trebui să se 
întâmple când vedem aşa ceva. Iar când el s-a apropiat, ea - prin inima ei - 1-a primit şi a 
înţeles cumva că este Sfântul Efrem. într-o clipă, a fost lângă patul ei, dar fară să 
păşească, ci aşa ca şi cum ar veni cu gândul, a fost lângă patul ei şi s-a apropiat de 
urechea ei şi i-a zis de şapte sau opt ori: „Sunt Sfântul Efrem. Am murit ucis de turci în 
ziua de 5 mai a anului 1426, la ora 9 dimineaţa". Şi lucrul acesta i 1-a repetat de mai 
multe ori, însă nu acest lucru vreau să vi-1 aduc aminte. Nu la multă vreme după aceea, ea 
a mai avut o vedenie în care, în timp ce stătea în chilia sa, a auzit ca un cortegiu cu 
cântări foarte, foarte frumoase, ca şi cum cineva, un cor psaltic foarte frumos ar cânta 
nişte tropare minunate şi ar duce trupul unui Sfânt, al unui om deosebit, pe care îl 
cinsteau mulţimi mari de oameni care veneau. Şi tot auzea cum se apropie şi, dintr-o dată, 
s-a dat la o parte peretele şi a văzut cum îl duc pe umeri mii şi mii de oameni pe Sfântul 
Efrem, cu bucurie şi cinstindu-1 şi lăudându-1 în cântări. Şi atunci a înţeles şi a aflat în 
sufletul ei, de la Dumnezeu, că toţi acei oameni sunt cei care au primit şi vor primi ajutor 
de la Sfântul Efrem în minuni, în tămăduiri şi în ajutorări, şi care îi aduc Sfântului Efrem 
cinste. Iar cântările acelea înlocuiesc înmormântarea de care el n-a avut parte, tot aşa cum 
Mântuitorul a primit-o pe acea femeie care a venit şi I-a spălat picioarele cu lacrimile ei şi 
a vărsat mir de mare preţ pe capul Lui, iar când ceilalţi s-au tulburat, El a zis: „Lăsaţi-o, 
că aceasta pentru înmormântarea Mea face acestea şi oriunde se va vesti Evanghelia va fi 
vestită şi ea; nu-i faceţi supărare femeii". Tot asemenea este toată cinstea pe care oamenii 
o aduc Sfântului pentru dragostea lui şi pentru faptul că-şi pune sufletul pentru noi şi mai 

20 



mijloceşte încă o vreme pentru noi înaintea lui Dumnezeu şi ne mai dă încă timp de 
pomenire şi de mântuire pentru păcatele noastre, ca să ne aducem aminte de noi înşine; şi 
bucuria şi dragostea noastră şi cinstea pe care ar trebui să i-o aducem lui se transformă ca 
într-un mir de îngropăciune şi ca în nişte cântări de cinstire. Cu adevărat, nimic nu este 
uitat de Dumnezeu. Chiar dacă n-a avut parte de înmormântare, nici un fir de pe capul lui 
nu va pieri, în sensul că i se face lui toată această îngropare cu cinste, aşa cum se cuvine, 
aşa cum ar trebui să fie pentru un Sfânt al lui Dumnezeu. 

Asemenea s-a petrecut şi în jurul trupului Sfântului Ioan cel Nou de la 
Suceava, după ce l-au ucis şi, el fiind târât de cai pe uliţa evreiască, un evreu a ieşit şi i-a 
tăiat capul cu sabia, şi l-au străpuns cu săgeţile şi l-au batjocorit şi el a rămas acolo în 
plină uliţă, după ce l-au necinstit în multe feluri, căci el murise deja. Cu toate acestea, 
trupul lui încă mai era batjocorit, iar în noaptea aceea, când l-au lăsat în uliţă, au văzut 
iudeii că în jurul lui era procesiune de îngeri care cântau şi parcă îl cădelniţau şi făceau o 
slujbă foarte frumoasă, cum nu există slujbă omenească, şi Dumnezeu a înlocuit necinstea 
oamenilor cu cinste mare, cum numai El ştie să o dea unui om. Tot astfel se preschimbă 
toată dragostea şi cinstea pe care voi o aduceţi Sfântului Efrem şi vestea pe care le-o daţi 
despre el tuturor se preface în slujbă de pomenire şi de înmormântare şi de punere în raclă 
şi de punere în sicriu, de punere în mormânt şi de îngropare cu cinste a Sfântului Efrem. 

Aşa că şi prin aceasta, fiind alături de Sfântul Efrem, suntem alături şi de 
Mântuitorul, căci mai cu seamă Sfinţii Lui sunt cei cu care S-a identificat Hristos până la 
sfârşitul veacurilor, pentru care a mijlocit la Tatăl şi pentru a căror credinţă S-a rugat El. 
Şi arunci, participând la acest cortegiu al Sfântului Efrem şi lăudându-1 şi cinstindu-1, îl 
cinstim, pe Hristos. E ca şi cum am zice: „Eu, dac-aş fi fost în vremea Mântuitorului, aş fi 
stat şi eu lângă Cruce până la sfârşit, aş fi ajutat şi eu la punerea Lui în mormânt, aş fi 
făcut şi eu..."; şi ceea ce ţi se pare ţie că ai fi făcut, iată, poţi să faci şi acum, chiar dacă nu 
mai eşti în vremea aceea, şi Dumnezeu îţi va primi strădania şi osteneala ta ca pe o cinste 

adusă Lui şi ca pe o îngropare cu bună mireasmă pe care I-o aduci Mântuitorului, atât 
prin Sfinţii Săi, cât şi direct Lui. 

Şi, de aceea, vă îndemn, aşa cum Sfântul Efrem ne îndeamnă, să nu lăsăm 
necunoscute şi neştiute minunile pe care el le face cu noi, căci prin aceste minuni ştiute, 
cunoscute, citite de alţii se va revărsa şi mai mult mila pe care Sfântul o va revărsa, 
Dumnezeu o va revărsa prin Sfântul acesta peste mulţi dintre noi. E bine să cunoaştem 
aceasta. Oare de ce Sfinţii aceştia nu ajută în ascuns, căci, de multe ori, poate ne smintim 
şi la Sfântul Efrem că intervine şi spune: „Sunt Sfântul Efrem. Eu te-am ajutat". Ne spune 
direct lucrul acesta şi nouă ni se pare că: „Ce-1 interesează pe el să ne spună cine este, 
căci el e Sfânt mare?". „Dacă-i Sfânt", zicem noi, „cum are el nevoie să fie cunoscut că el 
a ajutat? Ar trebui să se smerească, să stea deoparte şi să zică: «Nu, nu ştiu cine te-a 
ajutat. Dumnezeu te-a ajutat»". Dar Sfinţii aceştia vin şi spun, şi el, şi mulţi alţii, şi 
îngăduie să fie cinstiţi, şi îngăduie să li se pună candelă în faţa icoanei şi se bucură să-i 
aduci icoana în casa ta, şi toate acestea le îngăduie pentru că, dacă aceşti Sfinţi, dacă 
Dumnezeu în Sine ar veni şi ne-ar arăta în taină, pe când noi nu ştim - şi poate nici nu ne- 
am rugat bine înainte şi nici nu ştim dacă ne-am rugat sau nu ne-am rugat şi nici nu ştim 
dacă am cerut cu atenţie lui Dumnezeu ceva sau n-am cerut - dacă aceste lucruri s-ar 
întâmpla în taină, sufletul omenesc ar apuca-o pe nişte căi răzleţe, nebuneşti. Ar zice: 
„Numai să am un gând bun, o gândire pozitivă"; să te gândeşti că: „trebuie să mă ajute 
cineva, că universul trebuie să colaboreze la mântuirea mea, la tămăduirea mea...". Şi aşa, 
îţi creezi o religie proprie, în care gândul bun te ajută în sine, în care rugăciunea spusă 
fară nici o raportare la un Dumnezeu personal bine definit, Iisus Hristos, ci la un 
dumnezeu oarecare, ce te ajută aşa, de la sine şi nu contează cum îl cheamă pe acel 
dumnezeu, nu contează că are Sfinţi care mărturisesc despre El, nu contează că, 
cinstindu-i pe aceşti Sfinţi, şi lucrând ei şi ştiindu-i, începi să le afli viaţa şi atunci trebuie 
să mergi şi tu după cum au mers ei, începi să faci şi tu cum au făcut ei, începi să te 
închini la acelaşi Dumnezeu la care s-au închinat ei, începi să te închini în acelaşi fel în 

care s-au închinat ei, începi să îţi faci şi să-ţi trăieşti viaţa cum şi-au trăit-o ei. Abia atunci 
mergi pe calea cea adevărată, aşa cum ne-a propovăduit-o Hristos. Ei sunt cei ce L-au 
urmat pe Hristos. Ceata Sfinţilor este cea care a găsit calea vieţii şi uşa Raiului. Şi de 
aceea, ei se lasă cunoscuţi şi vor să fie cunoscuţi. Nu din mândrie, nu pentru că au nevoie 
de cinstire, nu pentru că au nevoie de laude şi osanale aduse de om; nu au nevoie Sfinţii 
de toate acestea, aşa cum Sfântul Efrem n-a suferit că a stat cinci sute de ani necunoscut. 
Aşa că, dacă Dumnezeu a îngăduit ca el să fie cunoscut, nu înseamnă că Sfântul Efrem 
este plin de osârdie să se facă cât mai cunoscut şi nu ştie cum să mai găsească o cale să 
fie cunoscut. Nu. Ci pentru că Dumnezeu îngăduie, ca prin aceşti Sfinţi, noi să-L 
cunoaştem şi, cunoscându-L prin aceşti Sfinţi, să-L cunoaştem ca Dumnezeu personal, 
Dumnezeul lui Nicolae, Dumnezeul lui Efrem, Dumnezeul lui Iacob, Dumnezeul lui 
Avraam, Dumnezeul lui Isaac. Căci aşa a binevoit Dumnezeu, să-L cunoaştem prin 
Sfinţii Săi, pentru ca să-L cunoaştem aşa cum trebuie să-L cunoaştem, să-L cinstim aşa 
cum trebuie să-L cinstim, căci de aceea numim Ortodoxia cinstirea cea adevărată, 
cunoaşterea cea adevărată, slava cea bună, cea corectă, pe care s-o dăm lui Dumnezeu. 
Fiindcă nu ştim cum să-L slăvim pe Dumnezeu, nici nu-L ştim bine pe Dumnezeu, nici 
nu ştim să-L slăvim, nici nu ştim să-L cinstim, nici nu ştim să-L cunoaştem, nu ştim 
nimic. Dar prin aceştia putem începe să-L cunoaştem, cunoscându-le viaţa, ştiindu-i. De 
aceea Sfinţii îngăduie să fie cunoscuţi, de aceea îngăduie să fie cinstiţi, pentru ca, 
văzându-i pe ei, să le urmăm lor şi să găsim calea pe care ei au găsit-o. 

Calea spre mântuire e ca printre săbii, e ca o sabie cu două tăişuri care 
pătrunde până la deschizătura cea mai fină dintre suflet şi duh. Şi dacă nu ştim cum să 
folosim această sabie sau cum să ne ferim sau cum să trecem pe lângă ea, atunci ne tăiem, 
aşa cum Părintele Arsenie Boca spune că aceia care citesc şi studiază Scriptura după 
capul lor şi cred ei că au găsit calea după ştiinţa lor, aceştia şi-au tăiat mintea în Scripturi, 
deoarece cuvântul lui Dumnezeu este o sabie cu două tăişuri, cu care nu te joci, cu care 
diavolul şi-a tăiat mintea de nenumărate ori. Aţi văzut cum foloseşte diavolul cuvântul 

Scripturii, când vine la Mântuitorul şi zice: „Nu este scris oare că..." şi le înţelege şi le 
interpretează după voia lui şi după viclenia lui. Şi nu le interpretează în înţelesul bun şi în 
duhul în care le -a scris Dumnezeu şi le-a voit Dumnezeu. Aşa şi noi, ne tăiem mintea în 
Scripturi. Nu putem de unii singuri să găsim calea. Sfinţii sunt cei care ne conduc, ne 
ajută, ne duc spre Dumnezeu. De aceea se lasă ei cunoscuţi, de aceea vor să fie ştiuţi, de 
aceea Dumnezeu îngăduie să fie cunoscuţi, de aceea Dumnezeu se ascunde după ei, de 
aceea Dumnezeu lucrează cumva de după ei, de aceea Dumnezeu îngăduie să fie atâtea 
zile de sărbătoare şi de cinstire a Sfinţilor, ca prin toţi să ne ridicăm spre El şi ei să ne fie 
ca nişte toiege pe cale, toiege care înfloresc şi înfrunzesc şi rodesc şi care ne dau să 
mâncăm şi ne hrănesc şi ne sunt şi toiege pe cale şi ne ajută să ajungem la sfârşit. Aşa 
este şi Sfântul Efrem cel Nou. 

Şi să nu vă tulburaţi niciodată când auziţi, şi să ştiţi că şi nouă ne este adresat 
cuvântul acela, sau mustrarea aceea, când se întâmplă minuni cu noi şi nu zicem nimic, 
sau tăcem şi ţinem în ascuns toate acestea ale noastre, căci minunile pe care Sfinţii le fac 
cu noi, le fac de dragul nostru, le fac de dragul lui Dumnezeu, dar le fac şi de dragul 
tuturor celorlalţi care de unde să cheme ajutorul, pe cine să cheme, cum să se închine lui 
Dumnezeu, de vreme ce nu ştiu în ce fel să-L cunoască pe Dumnezeu, cum să cheme 
ajutorul lui Dumnezeu. Şi-atunci, dacă noi nu dăm mărturie, să ştiţi că vom fi întrebaţi la 
a doua Venire despre lucrul acesta. 

Prin aceste mărturii ale voastre se vor tămădui şi vor fi ajutaţi şi se vor întări 
şi se vor scoate din necazuri şi ispite mulţi alţii. De aceea se supără Sfântul Efrem când 
noi nu spunem, pentru că mulţi alţii sunt privaţi de ajutor din pricina noastră, că n-avem 
chef, că suntem leneşi, că suntem fricoşi, că suntem ruşinoşi, că ce-o să zică lumea. 
Suntem exact aceiaşi ca şi cei nouă leproşi care au fost vindecaţi şi s-au dus acasă fară să 
se mai întoarcă să mulţumească, gândindu-se ce va zice lumea că „dacă va zice că suntem 
şi noi ucenicii acestui Prooroc, despre care unii spun că-i mincinos. Nu, nu ne-ntoarcem 
să-I mulţumim lui Dumnezeu, ci mergem acasă repede, că ne-am vindecat". Aşa şi noi, să 

24 



nu fim dintr-acei nouă. Tot aşa se va bucura Sfântul Efrem, dar mai cu seamă Dumnezeu, 
atunci când ne vom întoarce, ca cel de-al zecelea lepros, să zicem: „Doamne, îţi 
mulţumesc!". Şi Se va bucura Dumnezeu şi se va bucura Sfântul Efrem de noi, aşa cum 
S-a bucurat probabil Dumnezeu de acel demonizat, pe care 1-a trimis şi i-a zis: „Mergi la 
casa ta şi la ai tăi şi spune -le tuturor cât bine ţi-a făcut ţie Dumnezeu". 

Dumnezeu să ne ajute şi să ne întărească! 

Sfântul Efrem cel Nou, prietenul lui Dumnezeu - Cuvânt de 
prâznuire rostit de Părintele Ciprian Negreanu în Biserica Studenţilor din Cluj- 

Napoca, 3 ianuarie 2013 

A 

In numele Tatălui şi al Fiului şi al Sfântului Duh. Amin. 

Mă bucur că v-aţi adunat la prăznuirea Sfântului Efrem cel Nou, mai 
cunoscut bisericuţei noastre decât, poate, în alte biserici, din pricini neştiute decât numai 
de Dumnezeu. 

In primul rând, ce prăznuim astăzi? Prăznuim aflarea moaştelor Sfântului 
Efrem într-o zi de 3 ianuarie a anului 1950. După multe descoperiri şi minuni făcute de 
Sfântul Efrem, vedenii, arătări mai multor oameni, i s-a dat acest mare dar poporului 
creştin ortodox, prin a fi descoperite moaştele Sfântului Efrem. Dar descoperirea aceasta 
deschide multe întrebări în mintea noastră. Ce s-a întâmplat cu moaştele Sfântului Efrem 
atâta timp? întotdeauna poate că sunt ţesute şi anumite păreri în minţile noastre despre 
moaşte, despre proslăvirea Sfinţilor, despre Sfinţi în general, care sunt foarte bine fixate 
în mintea noastră, şi poate că a venit vremea să le descoasem, să vedem dacă aceste 
fixaţii şi gânduri pe care le-am pus noi acolo, în mintea noastră, sunt bune sau nu sunt 
bune. 

în primul rând, să vă spun despre o mirare pe care am avut-o studiind şi 
citind hagiografia, adică vieţile Sfinţilor, citind în Dogmatică despre cultul Sfinţilor, şi în 
scrierile multor Sfinţi şi Părinţi, iar după aceea, văzând gândirea practică ortodoxă, vie, în 
ţări creştin-ortodoxe, dar mai cu seamă în Muntele Athos. Noi avem o impresie foarte 
bine cusută în mintea noastră, un gând foarte clar despre moaşte şi de aceea mulţi se 
smintesc. Şi vorbesc despre aceasta pentru că, dacă nu descoasem lucrurile acestea în 
mintea noastră, ne smintim uşor, mai devreme sau mai târziu. Aşadar, avem gândul că, 

dacă cineva este Sfânt, imediat după moarte lucrul acesta trebuie să se vădească şi în trup 
şi că imediat după moarte trupul lui trebuie să rămână nestricăcios; în felul în care a 
murit, întocmai să şi rămână - cel mult să se smochinească oarecum -, şi atunci este Sfânt. 
Or, să ştiţi că nu este în tradiţia şi în gândirea ortodoxă această părere. Aceasta nu este o 
dogmă, nu-i o hotărâre, nu-i un canon, nu-i ceva de care trebuie să se fixeze mintea 
noastră, nu-i o învăţătură de credinţă ortodoxă, ci dimpotrivă. De pildă, în Muntele Athos 
şi în toată lumea ortodoxă greacă şi la Patriarhia de la Constantinopol şi la aceea din 
Alexandria, am găsit o idee foarte limpede. Ei, când găseau un monah sau pe altcineva 
neputrezit, în primul şi în primul rând se gândeau că e vreun blestem sau vreo călcare de 
poruncă a acelui om faţă de Dumnezeu şi socoteau aceasta mai mult un necaz decât să le 
zboare gândul imediat că e Sfânt şi pentru aceea a rămas nestricăcios. Ei privesc lucrurile 
acestea ca fiind rarisime cazurile în care Sfinţii rămân nestricăcioşi desăvârşit, adică 
trupul lor rămâne întreg sau cel mult se usucă în timp, devine aşa, mai smochinit, şi se 
face foarte uşor. Acest lucru îl socotesc a fi excepţional, ca pe unele cazuri excepţionale 
pe care le-a îngăduit Dumnezeu în acest fel, dar, în general, privesc această rămânere 
neputrezită a trupurilor ca pe un blestem, ca pe o problemă, ca pe un păcat. După cum şi 
Sfântul Calinic de la Cernica, atunci când au descoperit într-un sat trupul unui boier care 
trăise viaţă necurată, neputrezit după mulţi ani, nici nu şi-a pus problema socotirii în 
rândul Sfinţilor a acestuia. Aici nu trebuie neapărat să luăm în seamă sau să socotim că 
sunt tot felul de semne exterioare şi să facem o listă zicând: „Ia să vedem noi, dacă trupul 
acesta a rămas neputrezit, ce semne de sfinţenie are?". Nu, ci în primul rând, ei se 
gândeau că e o problemă acolo şi făceau rugăciuni de dezlegare. Ţin minte şi acum, în 
povestirea aceea, cum se spunea că pe acel boier l-au pus - fiind întreg în sicriu - rezemat 
de zidul bisericii şi a început Sfântul Calinic de la Cernica să-i citească rugăciunile de 
dezlegare celui care murise şi, în timp ce citea, el s-a transformat în cenuşă de sus până 
jos. Aşadar, e o problemă atunci când cineva rămâne aşa. Se întâmplă, şi sunt cazuri 
excepţionale, când Dumnezeu socoteşte astfel, cum aţi văzut şi la Sfântul Nectarie, cei 

care aţi citit viaţa lui, că ani mulţi după ce a murit, el a rămas întreg; tot aşa de uşor s-a 
transformat, în foarte scurt timp, astfel încât numai oasele au rămas din el şi acelea au 
început să fie împărţite bisericilor. La fel şi cei ce vă duceţi la Bari, la moaştele Sfântului 
Nicolae, o să vedeţi oasele lui. Aşa şi cei care au aşteptat ca în mormântul de la Prislop să 
găsească moaşte întregi, s-au minunat că s-au găsit numai oase. Iar acest lucru este firesc 
în Ortodoxie. Acesta e lucrul firesc. 

Moaştele nu sunt socotite moaşte neapărat după nişte anumite criterii şi nu 
este o anumită lege în care să se spună că nişte rămăşiţe ale unui om sunt socotite moaşte 
numai pentru că există un manual special cu criterii după care poţi socoti nişte oase 
moaşte: că sunt albe, că sunt galbene, că sunt uşoare, că sunt mirositoare... Nu 
întotdeauna sunt aşa. Sunt moaşte care, poate, izvorăsc după mult timp mireasmă, sau 
niciodată nu izvorăsc mireasmă. Nu e neapărat lucrul acesta. 

Deci, nu sunt nişte criterii absolute şi de aceea foarte mulţi se smintesc, 
tocmai pentru că nu sunt criterii de felul acesta în Ortodoxie. Moaştele devin moaşte după 
alte criterii, după voia şi îngăduinţa lui Dumnezeu, Care poate să le lase sute de ani, ca şi 
cum ar fi uitate, cum au rămas moaştele Sfântului Efrem cel Nou. Şi câte păcate nu s-or fi 
făcut acolo, şi pe colina aceea, de către turcii care au stăpânit atâtea sute de ani Colina 
Neprihăniţilor, câte lucruri nu s-or fi întâmplat? Aşa cum în peştera Sfântului Andreii au 
stat atâtea sute de ani oile şi vitele şi ciobanii şi-au făcut focul şi au trăit cum au trăit 
fiecare. [Sub numele de „Peştera Sfântului Andrei" este cunoscută o mănăstire situată în 
Dobrogea, în comuna Ion Corvin, în apropiere de Murfatlar şi Adamclisi, pe drumul ce 
vine de la Constanţa spre Bucureşti. Peştera, în care, după tradiţie, Sfântul Apostol 
Andrei a locuit o perioadă de timp, propovăduind creştinismul, a fost descoperită în anul 
1918, de către avocatul constănţean Jean Dinu. In vara anului 1944, Peştera transformată 
în biserică a fost sfinţită de către Episcopul Tomisului, Chesarie Păunescu. La scurt timp 
după aceasta, trupele ruseşti invadatoare au distrus-o. Abia după 1990, peştera a început 
sa fie reamenajată de părintele Nicodim Dincă, ctitorul mănăstirii, şi de părintele 

ieromonah Victorin Ghindăoanu, având binecuvântarea înaltpreasfmţitului Lucian. Aici, 
în decursul anilor, s-au săvârşit numeroase minuni, vindecări miraculoase, iar puterea 
simţitoare a Peşterii, calitatea curativă a apelor şi slujbele pline de har ale cuvioşilor 
părinţi au făcut din această zonă unul dintre cele mai venerate locuri creştine din ţara 
noastră. La fiecare hram, la Peştera Sfântului Andrei vin zeci de mii de pelerini, ca la un 
adevărat Bethleem al românilor]. 

Nu s-a supărat Sfântul Andrei şi a putut îngădui lucrul acesta fară să fie jignit 
că au stat ciobanii acolo, căci, după cum Mântuitorul nu S-a simţit jignit că S-a născut 
într-o iesle şi că a stat înconjurat de animale, nici Sfântul Andrei nu s-a simţit jignit de 
faptul acesta. Tot astfel şi Sfântul Efrem, oasele lui neştiute, nebăgate în seamă, moaştele 
lui, au rămas îngropate acolo atâtea sute de ani în pridvorul bisericii, care nu se mai 
vedea, din care rămăseseră doar pietre, despre care nu se mai ştia ce-a fost pe-acolo, căci 
şi pietrele acelea erau acoperite de pământ. Şi s-or fi întâmplat atâtea şi atâtea lucruri, 
începând de la ucideri, poate, a unor creştini, sau săvârşite între ei, fraţii creştini 
ucigându-se la poalele acelei coline şi pe acea colină, pentru că nu doar lucruri minunate 
s-au întâmplat acolo. S-au întâmplat sigur şi din cele rele. Acea colină întotdeauna a fost 
în apropierea Atenei, întotdeauna a fost circulată de oameni. Acolo se vor fi făcut hoţii şi 
crime. Câte nu se vor fi întâmplat acolo în cinci sute de ani? Şi asta n-a însemnat că 
Sfântul Efrem s-a supărat. Cu siguranţă, el a fost ca acel avvă din Pateric, care a ajuns în 
marginea unui sat şi acolo, în nişte stufărişuri, a auzit doi tineri care păcătuiau şi el a stat 
în genunchi şi s-a rugat înaintea lui Dumnezeu ca să-i ierte Dumnezeu, şi nu-i judeca 
deloc. Şi pentru această nejudecare, i s-a arătat îngerul şi i-a zis: „Mare eşti, Părinte! 
Pentru că nu i-ai judecat pe aceşti tineri şi te-ai rugat pentru ei. De acum, orice vei cere, ţi 
se va da ţie". Atunci, cu siguranţă, la toate nedreptăţile şi urâciunile - care probabil că au 
trecut pe lângă acea colină, probabil că s-au întâmplat în Atena -, Sfântul s-a rugat cu 
siguranţă şi nu s-a simţit neapărat jignit sau atins cumva de necurăţia oamenilor, când el, 
ca şi Hristos, îşi ia asupra sa şi îşi asumă el toate păcatele. 

Aceşti Sfinţi cară şi ei din greutatea păcatelor oamenilor. Nu-i judecă atât de 
mult, ci mai degrabă le poartă oamenilor greutăţile şi păcatele lor şi îi doare uciderea, şi 
crima, şi răutatea, şi se roagă şi-i dezleagă şi opresc - dacă e voia lui Dumnezeu să 
oprească această răutate - direct, clar, opunându-se răului. Iar dacă nu, acest rău se 
întâmplă, dar până la urmă, tot prin rugăciunile Sfântului şi prin lucrarea lui Dumnezeu, 
tot binele va fi cel care va triumfa şi va ieşi la liman, chiar dacă el este nevăzut acum. 

Aşa şi aici, moaştele acestea ale Sfântului Efrem au rămas atâta timp ascunse! 
Moaştele Sfintei Parascheva au rămas atâta timp neştiute! Moaştele Sfântului Dimitrie 
Basarabov au rămas, parcă, nebăgate în seamă şi uitate pe malul unui râu, şi plouate, şi 
râul a ieşit din albie de-atâtea ori şi le-a spălat cu mâlul acela. Şi iată că nu s-au supărat 
Sfinţii. Sunt rare situaţiile când trupul rămâne întreg. De cele mai multe ori, trupul nu 
rămâne întreg. Dar nu acesta este chipul prin care noi înţelegem că sunt moaşte, ci felul în 
care ne dăm seama că rămăşiţele unui om sunt moaşte e, în primul rând, bunăvoinţa 
aceasta a lui Dumnezeu de a începe lucrarea acestui Sfânt şi altfel pe pământ, prin trupul 
său rămas aici. E bunăvoinţa lui Dumnezeu ca, la vremea cuvenită, când El va socoti, 
când El va crede, să dezlege şi să înceapă această lucrare şi prin trupul Sfântului, dar şi 
prin lucrarea duhului Sfântului, pentru că nu lucrează trupul Sfântului, ci tot duhul şi 
sufletul Sfântului unit cu Dumnezeu lucrează şi prin trup, mai târziu. Dar aceasta e o 
taină, săvârşită când o va socoti El, când va socoti El şi va crede El că e de cuviinţă 
aceasta. Poate la nenumăraţi Sfinţi nu va socoti niciodată Dumnezeu. De aceea, pământul 
multor ţări e presărat cu moaştele multor Sfinţi şi pământul nostru este presărat cu 
moaştele multor Sfinţi şi în cimitirele noastre stau mulţi care au ajuns mari înaintea lui 
Dumnezeu, dar nu va binevoi Dumnezeu poate niciodată să lucreze prin ei. Acestea sunt 
ştiinţa şi înţelepciunea lui Dumnezeu, şi voinţa lui Dumnezeu, care ne depăşeşte pe noi cu 
totul. Nu ştim când şi de ce hotărăşte Dumnezeu pentru un Sfânt să-i descopere moaştele 
şi să lucreze prin aceste moaşte ale sale şi să lucreze Sfântul în continuare ceea ce 
începuse pe pământ, dar acum parcă cu mai multă putere, şi prin moaştele sale, şi prin 

rugăciunile care i se adresează, şi prin icoanele care se fac după chipul său. Iar când va 
socoti Dumnezeu să îngăduie această zi, lucrul acesta ţine de un calendar dumnezeiesc ce 
nu are legătură cu calendarul nostru pământesc. Ţine de un alt timp, de marele timp care 
nu mai este timpul nostru. De multe ori, această dată în care se întâmplă să înceapă 
Dumnezeu a lucra prin moaştele unui Sfânt, descoperirea acestora şi începerea lucrării lui 
Dumnezeu prin aceste moaşte şi, după aceea, şi prin icoanele care i se fac, acestea poate 
ţin şi de un simbolism. Eu sunt convins, eu cred personal că descoperirea în plină iarnă a 
Sfântului Efrem - şi mai ales cuvântul pe care l-au spus şi alţi Sfinţi, cum e Sfântul Rafail 
[este vorba de Sfântul Rafail, stareţul mănăstirii din Karyes, de lângă satul Thermi, care a 
pătimit mucenicia din mâinile turcilor în insula grecească Lesbos, în anul 1643. Sfinţii 
Mucenici Rafail, Irina şi Nicolae L-au mărturisit pe Hristos, dându-şi viaţa pentru 
credinţă, acum mai bine de 500 de ani, pe Colina Karyes, însă ei sunt socotiţi drept Sfinţi 
ai secolului nostru. Aceasta se datorează faptului că abia în anii 1959-1962, ei au început 
să se arate, fie în vis, fie în vremea rugăciunii, anumitor creştini cu viaţă aleasă], dar şi 
Sfântul Efrem, care au spus că Dumnezeu i-a descoperit pe ei acum, la sfârşitul 
vremurilor, ca să întărească poporul în credinţă pentru vremurile grele care vor veni -, 
faptul că el a fost descoperit în plină iarnă, sunt convins că asta preînchipuie iarna 
duhovnicească în care stă lumea acum şi că, în plină iarnă a duhului, a sufletului 
omenesc, Dumnezeu a descoperit ghiocelul de pe Colina Neprihăniţilor, care a ieşit din 
zăpada geroasă a necredinţei. Poate fi acesta un motiv pentru care Dumnezeu a binevoit 
atunci, în ziua aceea, în anotimpul acela, să fie descoperite moaştele Sfântului Efrem. Dar 
sunt nenumărate alte pricini tainice, pe care le vom cunoaşte numai la sfârşitul veacurilor. 
Poate motivul e acesta, că acum este cea mai mare nevoie, după atâtea şi atâtea sute de 
ani. Poate Dumnezeu a binevoit ca moaştele lui să fie ferite de batjocura prin care au 
trecut atâtea moaşte în Balcanii ortodocşi, în care moaştele Sfântului Sava, marele Sava 
al sârbilor, au fost arse, pare-mi-se, într-o zi de înviere [când turcii, conduşi de Sinan 
Paşa, au jefuit Mănăstirea Mileseva, în Vinerea Mare a anului 1595, au furat şi cinstitele 

moaşte ale Sfântului Sava, pe care le-au dus în Belgrad, pe colina Vracear unde, în ziua 
de 27 aprilie / IO mai 1595, le-au ars în foc. Din acest moment, colina Vracear a fost 
considerată drept cel mai sfânt loc din Belgrad], pe dealurile Belgradului, batjocorite, 
arse într-un foc mare adunat acolo; însă nu numai acestea au pătimit, ci multe alte moaşte 
au fost arse şi batjocorite. Şi-atunci, ne întrebăm de ce după cinci sute de ani? Poate şi din 
pricina aceasta, că Dumnezeu a binevoit aşa. Poate, după cum am mai zis, pentru că a 
binevoit Dumnezeu acum, la sfârşitul veacurilor să-i întărească şi mai mult pe cei 
binecredincioşi, care vor să se ţină de adevărul credinţei. Alt motiv ar fi şi acela că, aşa 
cum Dumnezeu nu se descoperă decât prin prietenia sufletului nostru cu El, nu prin 
milogeala noastră, nu prin starea noastră de „am nevoie acuma şi trebuie să vii" (El poate 
ne ajută şi atunci, dar nu ni se descoperă în adevărata Sa măsură, deşi măsura 
dumnezeiască este desăvârşită şi neţărmurită, şi în adevărata Sa măsură, în fiinţa Sa, 
niciodată n-o să-L putem cunoaşte, dar în lucrarea Sa, în puterea Sa, în voinţa Sa, în 
multe II putem cunoaşte. Insă acestea nu ni se vor descoperi sau nu ni se descoperă acum 
la măsura la care ar putea Dumnezeu să ni Se descopere pentru că noi nu suntem prietenii 
lui Dumnezeu, sau suntem prieteni de circumstanţă, sau vremelnici. Suntem un sfert, o 
jumătate, sau poate mai mult precum Iuda, căci suntem gata să-L vindem în anumite 
situaţii. Şi atunci, aşa cum prietenia se dăruieşte după ce treci cu cineva prin multe 
încercări şi te cunoaşte şi vede că tu-i dăruieşti tot sufletul, şi el îţi dăruieşte ţie tot 
sufletul, aşa II vei cunoaşte pe Dumnezeu în adevărata prietenie a sufletului cu 
Dumnezeu, în adevărata filiaţie de felul acesta, în care-L recunoşti desăvârşit ca Tată, în 
nunta aceasta, când II recunoşti desăvârşit ca Mire. Ca Mire, ca Tată şi ca Prieten), şi 
atunci, după cum Dumnezeu nu ni se descoperă decât în asemenea situaţii desăvârşite, 
dacă se pot numi ele aşa şi, după cum am spus, nu-L putem vedea desăvârşit în fiinţă, dar 
îl cunoaştem măcar în lucrare şi în har, asemenea şi Sfinţii, nu se descoperă oricui şi 
oriunde. Ei caută un răsunet în sufletul omului, pregătesc sufletul acestuia ca să poată 
primi. 

Aţi văzut, poate, că atunci când de atâtea ori aţi citit acatistele unor Sfinţi, aţi 
primit poate într-un fel sau într-altul o miluire de la ei sau aţi simţit ajutorul lor. Dar altfel 
v-aţi rugat după ce le -aţi cunoscut viaţa şi le-aţi citit minunile şi lucrarea, cu alt suflet i- 
aţi cerut în ajutor, cu alt suflet le -aţi cerut chiar să ajungeţi să-i cunoaşteţi şi mai bine sau 
să vedeţi şi mai mult lucrarea lor, şi v-aţi bucurat să-i aveţi alături ca pe nişte prieteni 
dragi în necazuri şi ispite. Aşa se bucură şi Sfinţii când sunt chemaţi altfel. Până să se 
arate acest om, Sfântul Efrem, tot aşa cum pentru Maica Domnului a trebuit să aştepte 
neamul omenesc atâtea mii de ani până a fost omul potrivit ca să-L nască cu trup pe 
Dumnezeu, aşa poate a trebuit să treacă şi aceste sute de ani până s-a arătat această maică 
Macaria, care cu adevărat 1-a iubit pe Sfântul Efrem şi a vrut să-1 descopere şi a vrut să nu 
iasă ea în evidenţă şi ea să se arate, ci pe el să-1 descopere înaintea oamenilor şi să-i arate 
adevăratul chip al lucrării sale şi dragostea sa faţă de oameni. Poate şi pentru aceasta a 
trebuit să treacă atâtea sute de ani. Dar, mai presus de toate, este o voinţă şi o lucrare 
Dumnezeiască ce ne depăşeşte pe noi, este un mare timp care nu mai ţine de timpul 
acesta mic al nostru. Poate este o continuă lucrare şi conlucrare, şi cu siguranţă este o 
continuă lucrare, conlucrare şi urcare a sufletului omenesc cu Dumnezeu, a duhului 
omului cu Dumnezeu în împărăţia Cerurilor. Poate această descoperire a moaştelor unui 
Sfânt, sau începerea lucrărilor prin aceste moaşte, ţine şi de această conlucrare care urcă 
neîncetat, împreună cu sufletul omenesc, sufletul Sfântului, duhul Sfântului şi Dumnezeu. 

Acestea sunt taine greu de înţeles pentru noi, aşa cum prietenia dintre doi 
oameni, dragostea dintre doi oameni e greu de deschis pentru noi. Peceţile acestea rămân 
cumva pecetluite pentru mintea noastră, nu pot fi deschise, pentru că numai Dumnezeu 
are prietenia cu acest Sfânt, numai Dumnezeu are dragostea tainică, nunta tainică cu 
sufletul acestui Sfânt şi, de aceea, numai ei cunosc aceste peceţi, adică Sfântul Efrem şi 
Dumnezeu. Lucrarea Sfântului şi colaborarea lui cu Dumnezeu nu ne este descoperită 
nouă. Poate că vom vedea la sfârşitul veacurilor toate aceste răspunsuri. 

Dumnezeu să ne ajute şi să ne întărească! 

Comunitatea terapeutică ortodoxă pentru persoanele cu adicţii, 
Sfântul Mucenic Efrem cel Nou de la Malnaş-Băi, judeţul 

Covasna 



Din mila lui Dumnezeu, a luat fiinţă, în urmă cu câteva luni, Asociaţia 
Prietenii Sfântului Efrem cel Nou. Aceasta are ca scop principal promovarea valorilor 
morale, creştin-ortodoxe, prin consilierea, tratarea, recuperarea şi reintegrarea în societate 
a persoanelor cu adicţii, în cadrul unui aşezământ adecvat, denumit Comunitatea 
Terapeutică Ortodoxă Sfântul Efrem cel Nou. 

Modelul acestei Comunităţi Terapeutice va fi cel realizat şi de alte ţări în 
majoritate ortodoxe (Cipru, Serbia sau Rusia), accentul fiind pus pe recuperarea pe 
termen lung a persoanelor cu adicţii. încercăm aici să reactivăm ceea ce a făcut Sfântul 
Vasile cel Mare în secolul al IV-lea, una dintre Vasiliadele mai puţin cunoscute, numită 
Şcoala pentru fetele decăzute, al cărei principiu de funcţionare era terapia pe termen lung, 
până la reintegrarea cu succes a persoanelor tratate în familie şi în societate. Accentul e 
pus pe Sfintele Taine, pe harul divin pe care numai Biserica Ortodoxă îl are. Astfel de 
Comunităţi Terapeutice au o rată de succes în mediile ortodoxe de aproximativ 85%, pe 
când în cele neortodoxe sau necreştine, ea este de 5-7%. 

Comunitatea Terapeutică Ortodoxă de la Malnaş-Băi îşi va desfăşura 
activitatea după următoarele principii: 

1. Aici vor locui, pe o durată cuprinsă între 12-24 luni, conformându-se 
unui program strict de ergoterapie, rugăciune, consiliere psihologică etc, un număr de 20 
de persoane de sex feminin, care vor fi tratate de o echipă de specialişti: doi psihologi, un 
ergoterapeut, un kinetoterapeut şi doi preoţi. Comunitatea va fi condusă de un preot 
ortodox, cu binecuvântarea ierarhului eparhiot al Covasnei şi Harghitei. 

2. Pacientele vor fi aduse în Comunitate după încheierea perioadei de 
sevraj, deci nu li se va aplica un tratament de dezintoxicare, ci unul de întărire sufletească 
şi de remodelare a concepţiei şi a modului de viaţă, necesare pentru a le susţine după 
plecarea din Comunitate, pentru a nu mai reveni la patimile anterioare. 

3. Violenţa verbală sau fizică va fi strict interzisă, sub pedeapsa excluderii 
din Comunitatea Terapeutică. 

4. Pacientele vor fi ajutate să îşi reordoneze viaţa, plecând de la necesitatea 
asumării responsabilităţii pentru propriile lor fapte, a sincerităţii în atitudinea exterioară şi 
interioară, a echilibrului comportamental şi a respectului faţă de aproapele. 

5. Pacientele vor locui în camere de două persoane, iar masa, rugăciunea şi 
munca vor fi comune. 

6. In paraclisul din interiorul Comunităţii se va sluji aproape zilnic 
Dumnezeiasca Liturghie. 

7. Clădirea Comunităţii Terapeutice va avea 3 corpuri: unul pentru cazarea 
şi masa pacientelor, al doilea pentru cazarea terapeuţilor specialişti, iar al treilea pentru 
administraţia Comunităţii şi pentru realizarea de cursuri de pregătire a unor noi terapeuţi 
şi lideri ai unor viitoare astfel de Comunităţi Terapeutice din ţară. 

8. Clădirea Comunităţii Terapeutice va avea ateliere proprii, o mică 
gospodărie, livadă, stupi etc, priveliştea şi liniştea zonei respective fiind foarte propice în 
vederea însănătoşirii sufleteşti. 

Imediat după înfiinţarea Asociaţiei, s-a întocmit şi Contractul de donaţie 
imobiliară, între donatorii Radu Viorel şi Ionela, din municipiul Sfantu Gheorghe, prin 
care aceştia au donat două terenuri alăturate, în localitatea Malnaş-Băi, având o suprafaţă 

totală de 4500 mp, locaţie pe care va fi construită prima Comunitate Terapeutică 
Ortodoxă, aflată sub egida Bisericii neamului, pe teritoriul României. 

Echipa de specialişti e deja formată, avem mulţi oameni care se roagă pentru 
aducerea la îndeplinire a acestui proiect şi vă rugăm să fiţi alături de noi, prin donaţii în 
bani sau materiale de construcţie, prin relaţiile pe care le aveţi, prin rugăciunea pentru 
noi. Orice ajutor, de orice natură, e binevenit, mai ales pentru a demonstra că poporul 
român poate fi şi altfel decât dezbinat şi pasiv, aşa cum ne acuză unii neprieteni, de prea 
mult timp. 

Pentru perioada următoare, dorim să realizăm următorii paşi: 

- definitivarea proiectului clădirii Comunităţii Terapeutice Sfântul Efrem cel Nou; 

- înscrierea de noi membri în cadrul Asociaţiei Prietenii Sfântului Efrem cel Nou; 

- atragerea de donaţii, în următoarele conturi ale Asociaţiei: 

R092BTRL01501205S23583XX, cont în RON, deschis la Banca 
Transilvania, sucursala Sfântu Gheorghe, judeţul Covasna; 

R067BTRL01504205S23583XX, cont în euro. 

R019BTRL01502205S23583XX, cont în dolari (USD). 

Cât ne -a luminat Dumnezeu până acum, potrivit aşezării noastre sufleteşti, 
am făcut. Lui Ii dăm slavă şi Ii mulţumim. Sperăm să ne ajute în continuare, căci această 
Comunitate Terapeutică nu vrea să fie decât un imbold pentru ca, în câţiva ani, astfel de 
Centre să existe în mai multe locuri din ţara noastră. Cei peste 800.000 de oameni din 
România cu probleme de adicţii, dar şi familiile lor, aşteaptă samarineni milostivi care să 
îi ajute să iasă din iadul propriilor patimi şi neputinţe. 

Persoanele care vor face donaţii de orice fel, sunt rugate să îl informeze apoi 
pe preşedintele acesteia, preot dr. Ciprian-Ioan Staicu, consilier al Episcopiei Covasnei şi 
Harghitei, la numărul de telefon 0740.788.876 sau pe adresa ciprioan@yahoo.com, 
pentru a primi prin poştă o copie pe lemn a icoanei Sfântului Efrem cel Nou, dar şi pentru 
a lăsa numele celor vii şi adormiţi din familiile lor, spre a fi pomenite la Sfânta Liturghie 
şi la Acatistul Sfântului Efrem cel Nou. 

Dumnezeu să vă răsplătească înmiit tuturor şi să fiţi alături de Sfântul Efrem 
cel Nou în raiul veşniciei. 

Preşedintele Asociaţiei Prietenii Sfântul Efrem cel Nou, 

Preot dr. Ciprian-Ioan Staicu 

Ai strălucit ca soarele pe Colina Neprihăniţilor şi ai urcat la Domnul pe calea 
martiriului, dându-ţi sufletul sub loviturile necredincioşilor, Sfinte Părinte Efrem, Mare 
Mucenic al lui Hristos. Pentru aceasta, ai făcut ca dumnezeiescul har să se reverse 
neîncetat spre cei ce cu evlavie îţi strigă ţie: slavă Celui Ce ţi-a dăruit putere, slavă Celui 
Ce ţi-a dăruit harul tămăduirilor, slavă Celui Care dă tuturor tămăduiri prin tine. 

Pe Colina Neprihăniţilor te -ai întărit vieţuind întru nevoinţă, Părinte de 
Dumnezeu înţelepţite, şi de acolo ai purces pe calea muceniciei. Pentru aceasta, Cel Care 
dăruieşte lumii viaţa cu îndoită cunună te-a încununat, Mare Mucenice Efrem, şi te-a 
dăruit nouă ca în tot locul să te avem ajutător şi să te rugăm cu stăruinţă: miluieşte-i şi 
tămăduieşte-i degrabă pe cei care te cinstesc pe tine. 

Minuni în România 



1. Cartea cu minuni 

Trebuia să revin la serviciu din concediul de maternitate şi nu aveam cu ce să 
mă încalţ. îmi trebuia ceva adecvat pentru birou. Aveam doar nişte bocanci cu o mărime 
mai mare pe care mi-i cumpărasem în timpul sarcinii, când îmi erau picioarele umflate. 
Bocancii se şi uzaseră după două ierni în care doar pe ei i-am purtat, însă bani nu aveam 
să-mi cumpăr ceva nou. Le-am spus Sfinţilor despre nevoia mea. Seara, la Vecernia care 
s-a făcut pentru Sfântul Efrem cel Nou (în luna ianuarie), a venit cineva la mine şi mi-a 
zis: „Uite, eu am mai multe perechi de cizme şi m-am gândit să ţi le dau ţie pe acestea". 
Era o pereche de cizme frumoase, potrivite pentru birou. Sfântul Efrem mi le-a trimis, 
ştiu, îi mulţumesc pentru dragostea lui. Cu adevărat e un Sfânt care ne iubeşte. 

De curând, s-a petrecut o altă minune. Voiam să mă culc. Eram foarte tristă. 
Când să sting lumina, am observat cartea cea nouă a Sfântului Efrem cel Nou - Mărturii 
ale minunilor săvârşite în zilele noastre. M-a atras. Am luat-o să văd cine a editat-o şi am 
început să citesc. Am citit-o aproape toată fară să mă opresc. Mă încărcăm sufleteşte din 
minunile pe care le-a făcut Sfântul. In timp ce citeam, copilaşul meu, dormind, tuşea din 
cauza secreţiilor. Era pe punctul de a voma (vomită foarte repede, aşa că de obicei ţin un 
lighean lângă pat, să-1 am la nevoie). I-am pus cartea pe piept şi de atunci s-a liniştit şi nu 
a mai tuşit. Citind cartea, mi-am dat seama că nu sunt singură şi am început să am 
nădejde şi pace. 

Iţi mulţumim, Sfinte Efrem, pentru că eşti neîncetat cu noi! 



G., 23 aprilie, 2012, Cluj-Napoca 

2. Ziua binecuvântată a destăinuirii 



Sfântul Efrem cel Nou mi s-a făcut părinte, frate şi prieten, ocrotitor şi 
îndrumător cu mulţi ani în urmă. El a intrat în inima şi-n viaţa mea, prin multe binefaceri 
care i s-au revărsat asupra păcătosului meu trup şi suflet. Nu mă îndoiesc de faptul că 
doar o mică parte din ajutorul primit de la Dumnezeu prin mijlocirea Sfântului Efrem mi 
s-a făcut mie cunoscută, pe când adâncul cel nemăsurat al purtării sale de grijă rămâne 
tăinuit întru Hristos. Dar, ceea ce a îngăduit Domnul să mi se arate, este îndeajuns pentru 
a mă face să-1 îndrăgesc şi să-1 cinstesc pe Sfântul nostru Părinte Efrem din zi în zi, tot 
mai mult. 

De când „l-am cunoscut" pe Sfântul Efrem cel Nou, m-am tot străduit să i-1 
„prezint" şi mamei mele. I-am vorbit adeseori despre dânsul, însă de fiecare dată când 
îmi isprăveam „cuvântarea", mi se părea că ea rămâne rece, nepăsătoare şi, mai rău decât 
atât, neîncrezătoare faţă de ceea ce-i spuneam. Atunci mă rugam Sfântului Efrem să pună 
el adevărul despre sine în inima mamei mele. 

Dar iată că astăzi s-a întâmplat din nou să-i citesc mamei o mărturie în care se 
istoriseşte o vindecare minunată săvârşită de Sfântul Efrem şi, drept răspuns la cele citite, 
mama mi-a mărturisit ea însăşi că de multă vreme se roagă Sfântului Efrem atunci când 
nu se simte bine. De câteva luni, mama e nevoită să rabde dureri chinuitoare din pricina 
unei boli de stomac, la care se mai adaugă uneori şi durerile de cap. Pentru a scăpa de 
acestea, ea zice de obicei rugăciuni simple şi scurte, cum ar fi de pildă: „Sfinte Părinte 
Efrem, ajută-mă". Şi o ajută Sfântul. însă o dată s-a simţit atât de rău, încât nu mai ştia ce 
să facă şi atunci s-a gândit să citească acatistul Sfântului Efrem. înainte să fi ajuns la 
sfârşitul acatistului, i-a dispărut toată durerea. Apoi mi-a povestit că ieri, înainte de 
începerea Sfintei Liturghii, se simţea iarăşi destul de rău; de aceea, atunci când a ajuns la 
biserică şi a mers să sărute moaştele Sfinţilor care tocmai erau scoase spre închinare, a 

zăbovit o vreme lângă papucul Sfântului Efrem... Sfântul nu s-a lăsat rugat prea mult, 
după cum nici ajutorul său nu s-a lăsat aşteptat - în timpul Liturghiei, mama a băgat de 
seamă că se simte atât de bine, încât a şi uitat că i-a fost rău. 

Continuându-şi povestirea, mama a zis: „Astăzi am trecut din nou pe lângă 
toate moaştele Sfinţilor şi m-am închinat la fiecare dintre ele, însă rugăciunea mea s-a 
îndreptat tot către Sfântul Efrem, pentru că pe el «l-am cunoscut». E foarte important să 
cunoşti viaţa unui Sfânt. E ca şi cum acesta ar intra în casa sufletului tău şi ar rămâne în 
ea pentru totdeauna. Mi-e tare drag acest cuvânt al Părintelui Teofil Părăian: «Inima mea 
are doar intrări, ieşiri nu are. Cine a intrat în inima mea, nu mai poate ieşi de acolo». Aşa 
se întâmplă şi cu fiecare dintre Sfinţii cărora le cunoşti viaţa. Ei nu mai pot ieşi din inima 
ta". 

O ascultam pe mama şi mă minunam de nemărginita înţelepciune a lui 
Dumnezeu, de delicateţea lucrărilor pe care le săvârşeşte El în cugetele şi în sufletele 
oamenilor, de milostivirea Sa cea îndelung -răbdătoare... După ce a isprăvit să-mi spună 
cele de mai de sus, i-am citit mamei o altă mărturie din cartea cu minunile Sfântului 
Efrem. Iar la sfârşit, ea îmi spune: „Cu o noapte în urmă, în timp ce dormeam, mi-am 
simţit iarăşi piciorul încleştat de un cârcel. De obicei, când mi se întâmplă aşa ceva, 
trebuie să sar din pat în toiul nopţii şi să merg prin casă până ce îmi trece. Altfel nu mă 
lasă durerea. Insă acum mi-am amintit de Sfântul Efrem. In minte mi-a răsărit imaginea 
papucului său. Atunci mi-am făcut semnul crucii peste piciorul care mă durea şi l-am 
rugat pe Sfânt să mă ajute. Durerea a dispărut chiar în clipa aceea şi o pace de nedescris 
s-a aşternut peste sufletul meu". Ascultând cuvintele mamei, nu mai ştiam ce să zic de 
bucurie şi uimire. Nu-mi rămânea decât să-i mulţumesc din tot sufletul Sfântului Efrem şi 
să-I aduc slavă lui Dumnezeu pentru toate. 

Mai apoi, trebăluind prin casă, mama şi-a amintit o altă întâmplare, care s-a 
petrecut cu un an în urmă. înainte să treacă la Domnul, bunica mea a fost atât de bolnavă, 

încât se găsea mai mult în stare de inconştienţă sau semiconştienţă. Din aceasta pricină, 
n-a fost uşor să găsim un preot care să fie de acord să vină s-o împărtăşească. Vedeam cu 
toţii că bunica era atât de slăbită, încât fiecare suflare a ei putea fi ultima şi de aceea ne 
rugam stăruitor lui Dumnezeu şi Maicii Sale, precum şi multor Sfinţi Părinţi, să ne ajute 
s-o împărtăşim înainte ca sufletul ei să treacă din această viaţă vremelnică întru cea 
veşnică. 

S-a milostivit Domnul de noi şi în seara de 17 mai, a rânduit ca mama să 
ajungă într-o biserică smerită, unde tocmai atunci se săvârşea slujba acatistului Sfintei 
Muceniţe Irina, a cărei fericită adormire urma să fie prăznuită a doua zi, pe 18 mai 
(bunica a locuit în Basarabia şi, după cum se ştie, Mitropolia Moldovei de peste Prut este 
subordonată canonic Patriarhiei Moscovei şi ţine rânduiala calendarului bisericesc rus). 
Când preotul care slujea a isprăvit Slujba Acatistului, mama s-a apropiat de sfinţia sa şi, 
după ce i-a lămurit în ce stare se găsea bunica, 1-a rugat să vină s-o împărtăşească. Mare a 
fost uimirea şi bucuria ei când părintele a primit să facă acest lucru şi, mai mult decât 
atât, a pornit spre casa bunicii fără să mai zăbovească... 

Amintindu-şi acum această întâmplare, mama a zis că trebuie să-i mulţumim 
Sfintei Mare Muceniţe Irina pentru acea minune a împărtăşirii cu Sfintele Taine pe care a 
săvârşit-o atunci Dumnezeu cu bunica însă gândul meu s-a îndreptat îndată către Sfântul 
Mare Mucenic Efrem cel Nou, întrucât ştiam de multă vreme că şi el este prăznuit în 
aceeaşi zi cu Sfânta Muceniţă Irina. Şi într-adevăr, deschizând cartea Mărturii ale 
minunilor Sfântului Efrem săvârşite în zilele noastre, am găsit în nota de subsol de la 
pagina 21 că Sfântul Efrem este prăznuit pe 18 mai după calendarul rus. în mintea mea 
nu mai încape nici o îndoială că Sfântul Efrem a fost cel care a mijlocit înaintea lui 
Dumnezeu pentru aflarea acelui părinte care s-o împărtăşească pe bunica, fiindcă Maicii 
Domnului şi Sfântului Efrem m-am rugat aproape fără încetare încă din clipa în care am 
aflat că bunica zace la pat şi e pe moarte. Şi iată că abia după un an am primit această 
adeverire atât de frumoasă a grabnicului său ajutor. Cu adevărat, minunat se arată 

Dumnezeu întru Sfinţii Lui. Nu încetez a mă minuna de smerenia Sfântului Efrem... Şi de 
unde să fie aceasta dacă nu dintru Cel Care a fost, este şi va fi? Căci smerenia ce ni se 
arată, ca într-o oglindă în lucrările Sfinţilor noştri, nu este decât o slabă strălucire a 
smereniei Domnului şi Mântuitorului nostru, prin Care toate s-au făcut... 

Când ziua s-a plecat spre seară, mama a zis un cuvânt care m-a uimit: „Ai 
văzut că şi în seara asta ne-a ajutat Sfântul Efrem?". „Cum ne-a ajutat?", am întrebat-o 
eu, nedumerită. „Ne-a dat pace şi linişte şi ne-a ferit de toată tulburarea. Eu m-am rugat 
azi Sfântului Efrem să se păstreze pacea în sufletele noastre". Şi iarăşi am rămas fără 
cuvinte. Ce mai puteam să zic? Aşa era. Aveam pacea în mijlocul nostru. 

P. S., 9 mai 2012 



3. Prezent! Te voi ajuta 

Deşi au trecut vreo două luni şi jumătate de atunci, voi da acum mărturie 
despre ajutorul grabnic al Sfântului Efrem cel Nou în mai multe împrejurări. în primăvara 
aceasta, băieţelul nostru de cinci ani a răcit şi apoi a făcut şi conjunctivită la ochiul stâng. 
L-am uns cu ulei din candela Sfântului Efrem şi i-am pus comprese cu ceai de muşeţel. A 
doua zi, când i-am aplicat abia a treia compresă, am observat că roşeaţa ochiului se 
diminuase până aproape să dispară. Timp record, mi-am zis. Şi am stat în cumpănă dacă 
să pun vindecarea pe seama ceaiului de muşeţel sau a uleiului de la Sfântul Efrem. 
Tocmai atunci, băieţelul m-a rugat ca, în timp ce stă întins cu compresa pe ochi, să îi 

citesc din cartea cu minunile Sfântului Efrem (lucru pe care obişnuim să îl facem înainte 
de culcare). Unde oare s-a deschis cartea? La relatarea unei vindecări a roşeţei ochiului 
prin „puţină apă sfinţită" şi rugăciune către Sfântul Efrem (Viaţa, arătările, minunile, 
acatistul şi paraclisul Sfântului Efrem cel Nou, editura Sophia, 2008, pag. 134). 
Răspunsul a fost uluitor de direct, numai bun pentru a risipi îndoielnicia necredincioşilor. 

De genul acesta de încredinţări mă învredniceşte Sfântul Efrem adesea în 
ultima vreme. La orice frământare ori supărare, caut mai întâi să citesc vreo pagină din 
mărturiile minunilor lui şi întotdeauna „pic" din prima pe un caz asemănător cu al meu, 
ca şi cum Sfântul ar răspunde: „Prezent! Te voi ajuta". 

La câteva zile după vindecarea de conjunctivită, am mers cu băieţelul la o 
consultaţie, în urma căreia - ştiam din urmă cu vreo jumătate de an - urma să i se prescrie 
purtarea unui corset pentru corectarea mătăniilor costale. înainte de a pleca de acasă, l-am 
uns pe piept în chipul crucii cu untdelemn de la Sfântul Efrem. Pe drum, am încercat să 
îl pregătesc pentru ceea ce urma, dar nu a fost deloc încântat de perspectiva purtării a 
ceva ce nu au şi ceilalţi colegi de grădiniţă. Ne-am aşteptat rândul la cabinet oftând, dar, 
odată intraţi, greul a rămas parcă pe coridor. Medicul i-a verificat sternul şi picioruşele, 
pentru cele din urmă recomandându-i să poarte în continuare suporturi plantare. Cât 
despre stem, concluzia a fost neaşteptată şi cu atât mai dătătoare de bucurie: „Nu-i mai 
facem corset. O să se îndrepte odată cu creşterea". De necrezut, această schimbare de 
opinie a unui medic renumit şi priceput! I-am explicat afară băieţelului că Sfântul Efrem 
ne-a ajutat şi de data aceasta (ba ne -a scutit şi de o cheltuială de 1000 de lei) şi am hotărât 
ca primul drum să îl facem la Biserica Studenţilor din oraşul nostru, să îi mulţumim 
binefăcătorului nostru drag. 

In bisericuţă, am găsit - înşirate pe o masă în partea dreaptă - toate cutiuţele 
cu sfinte moaşte scoase la închinare. Ca de obicei (dar eu nu ştiam pe atunci), prima 
dintre ele era cutia cu papucul Sfântului Efrem. Ca o întâmpinare. 

Mulţumim, Sfinte, pentru toate cele pe care, ştiut şi neştiut, le lucrezi în viaţa 
noastră şi a copiilor noştri! 

M. A., 21 mai 2012, Cluj -Napoca 



4. Liniştirea pruncilor 

Mama mea a dăruit unei vecine cartea Sfântului Efrem - Mărturii ale 
minunilor săvârşite în zilele noastre. La sfârşitul săptămânii trecute, vecina noastră a 
trecut pe la noi şi ne-a povestit cum a citit din carte despre nişte copii care au fost ajutaţi 
să fie cuminţi (pag. 147). îndemnată de această mărturie, s-a rugat pentru cele două 
nepoţele pe care le are în grijă cât sunt părinţii la serviciu, iar copilele s-au liniştit îndată. 
Astăzi m-am întâlnit cu această vecină şi mi-a spus că vrea să cumpere cartea ce cuprinde 
Viaţa, arătările, minunile, acatistul şi paraclisul Sfântului Efrem cel Nou, ca să afle cât 
mai multe despre Sfânt. Mi-a mai zis că citeşte în fiecare seară din cartea cu mărturii 
despre minunile Sfântului Efrem şi i se roagă cu acatistul şi paraclisul. Minunat e ceea ce 
urmează: dânsa a spus că, de fiecare dată când se roagă Sfântului Efrem, simte o pace 
cum n-a mai simţit în viaţa ei - şi a avut o viaţă cu multe greutăţi şi necazuri - şi „vine în 
casă o mireasmă de nu pot să spun". Acestea sunt cuvintele dânsei. 

Mulţumim, Sfinte Efrem, că ne priveşti cu ochi binevoitori şi ne primeşti pe 
toţi cu dragostea ta desăvârşită! 

I. S.,23 mai 2012 



5. Sfinţii timpului nostru - găsirea actului de identitate 

Vara anului 2008. Urma să mă prezint la un examen. De asemenea, îmi sosise 
avizul poştal pentru un colet pe care îl aşteptam. Dar, de mai bine de o săptămână, nu 
găseam cartea de identitate. Astfel, atât accesul în sala de examen, cât şi ridicarea 
pachetului de la oficiul poştal păreau să fie compromise. Rezultatul - o tulburare 
asemenea pâclei. Căutări, iritare, o tulburare ca un puţ fară capăt. Citisem de curând viaţa 
Sfântului Mucenic Efrem cel Nou. Şi, deşi obişnuiam să parcurg vieţile Sfinţilor, în acest 
caz mi se părea că detaşarea este soluţia optimă. Cum poţi afla atât de multe despre un 
mucenic dat morţii cu veacuri în urmă? Fiecare detaliu mă bucura şi, în aceeaşi măsură, 
mă determina să fac câţiva paşi înapoi. Şi astfel, rodul acelei lecturi a fost întâlnirea, 
blindată cu prudenţă, cu un Sfânt ce nu părea să îşi afle un loc al său. 

De această întâlnire mi-am amintit în toiul căutării acrului de identitate. Zilele 
treceau şi, depărtând rezervele iniţiale, fascinat de mărturiile celor care au beneficiat de 
sprijinul său, m-am apucat, cu gândul că nu am nimic de pierdut, să citesc acatistul 
Sfântului Efrem în parc, prinzându-mă de fiecare cuvânt, ca într-o ascensiune alpină. 

întors acasă, nu după multe minute, am luat o ilustrată ce se sprijinea de un 
teanc de cărţi. In spatele ei - cartea de identitate. Dincolo de bucuria aflării actului, s-a 
produs stingerea oricărei rezerve. Cât despre mulţumire, cum ar putea să fie cuprinsă în 
cuvinte? 

Primăvara lui 2012. Cumpărasem noua ediţie a cărţii cuprinzând mărturii 
despre minunile Sfântului Efrem. Impresionat mai ales de icoana de pe copertă. Şi, cum 
mi se întâmplă adesea, prins de cele cotidiene, am lăsat-o deoparte. în seara de 21 mai, 
am simţit nevoia imperioasă de a o citi. După câteva pagini, am închis-o, socotind că sunt 
lucruri pe care le cunosc deja A doua zi, reluând lectura, am fost izbit de un rând - 
numele său din lume a fost Constantinos Morfis. Cu o zi în urmă deci fusese ziua 
onomastică a celui care, la 14 ani, îmbrăţişa viaţa monahală! 

Trei zile mai târziu, venind de la serviciu, alarmat de prognozele meteo, care 
enumerau fenomene atmosferice nefavorabile, culminând cu vijelii, l-am rugat pe Sfântul 
Efrem să mă ajute să ajung acasă înainte de începerea ploii. Se auzeau tunete răzleţe. 
Cerul era negru. Insă nici o picătură nu a atins pământul. Şi astfel, din nou, mi-a fost 
aproape. 

Sunt lucruri mărunte, desigur. Insă cred că dincolo de coaja lor, fiecare dintre 
aceste întâmplări mărturiseşte despre ajutorul cald şi prompt al unuia dintre Sfinţii 
timpului nostru. 

Vincenţiu, 24 mai 2012, Constanţa 

6. Sfinte Efrem, ajută-ne nouă! - vânzarea unui apartament 



Aş dori să mulţumesc Sfântului Efrem cel Nou pentru ajutorul primit de la el. 
In anul 2010, am moştenit un apartament de la mama mea. Cu greu am reuşit să mă adun 
şi să fac actele de moştenitor. Menţionez că nu mai am fraţi sau surori, iar tatăl meu a 
decedat în 2004. Abia în 201 1 am reuşit să intabulez apartamentul la cadastru. 

Anul acesta, împreună cu soţia, am hotărât să vindem apartamentul, dar nu 
ştiam cum să procedez. Nu am dat anunţ şi nu eram prea hotărât cum să fac. Săptămâna 
trecută, am găsit un anunţ în cutia poştală în care se spunea că o firmă dorea să cumpere 
apartament în bloc. Soţia dorea să dăm telefon, dar eu am zis că e mai bine să facem întâi 
rugăciuni la Sfântul Efrem cel Nou şi la Sfânta Parascheva şi abia apoi să sunăm. Am 
citit acatistul şi paraclisul Sfântului Efrem cel Nou, acatistul Sfintei Parascheva şi 
acatistul Buneivestiri. Marţi, soţia a telefonat la firma de imobiliare, apoi un client a venit 
să vadă apartamentul, ne-am înţeles la preţ, iar joi am semnat actele la notar, în tot acest 
interval de timp, am continuat să citesc acatistul Sfântului Efrem cel Nou şi să mă rog: 
„Sfinte Efrem, ajută-ne nouă" şi „Sfinte Efrem, ajută-ne să rezolvăm problema aceasta". 
Minunat este Dumnezeu întru sfinţii Săi! Cu adevărat, Sfântul Efrem cel Nou este foarte 
grabnic ajutător! 

P.S.: Sfântul Efrem m-a ajutat chiar în acest moment. De când am început să 
scriu această mărturie, de trei ori a sărit siguranţa electrică şi s-a întrerupt curentul, încât 
a trebuit să reiau de la început relatarea. Am citit că Sfântul ajută şi în probleme legate de 
calculator, aşa că l-am rugat şi eu: „Sfinte Efrem, ajută-mă să pot scrie şi eu despre 
minunile tale" - şi iată, acum vedeţi rezultatul. 

Iţi mulţumesc, Sfinte Efrem, pentru tot ajutorul dat. 

Cristian R., 27 mai 2012 

7. Cea mai bună carte, ulei de la sfânt, programarea analizelor 



Despre viaţa şi minunile Sfântului Efrem citisem de mai multă vreme şi 
cunoşteam puterea mijlocirilor sale. In urmă cu ceva timp, am primit untdelemn de la 
Sfântul Efrem, care fusese adus de la Mănăstirea sa de la Nea Makri. După o vreme, acest 
untdelemn s-a isprăvit, deoarece îl întrebuinţam adeseori, aşa că, într-o seară, am făcut o 
vizită unor prieteni şi bucuria cea mare a fost că mi-au dăruit o nouă sticluţă cu 
untdelemn de la Sfântul Efrem. I-am mulţumit Preacuviosului Mucenic pentru purtarea sa 
de grijă. 

In ziua următoare, am dăruit o parte din acest ulei unei vecine căreia mama 
mea îi dăduse cu o săptămână înainte cartea despre Sfântul Efrem - Mărturii ale 
minunilor săvârşite în zilele noastre. Când i-am dus untdelemnul, dânsa nu era acasă, aşa 
că i l-am lăsat soţului. După ce ea s-a întors acasă, a venit să-mi mulţumească pentru ulei 
şi mi-a spus despre cartea cu minunile Sfântului Efrem că e cea mai bună carte pe care a 
citit-o în viaţa ei. Apoi mi-a povestit că a sunat de nenumărate ori să-şi programeze nişte 
analize gratuite şi nu izbutea nicicum să-şi facă o planificare. Văzând că nu izbândeşte 
nicicum în lucrul acesta, s-a rugat Sfântului Efrem şi apoi a sunat din nou la acel birou 
unde se înregistrau cererile pentru analize gratuite. I s-a răspuns de la primul apel, însă nu 
numai atât, ci i s-a răspuns favorabil la solicitarea pentru respectivele analize. Apoi, 
foarte emoţionată, vecina mi-a spus că, din ziua în care a început să se roage Sfântului 
Efrem, a simţit o pace minunată şi nu mai este deloc stresată. 

La plecare, mi-a spus: „Vreau să dau mărturie despre ajutorul pe care mi 1-a 
dat Sfântul Efrem, pentru că ştiu că aceia care dau mărturie au binecuvântarea lui 
Dumnezeu". Iată că dorinţa dânsei s-a împlinit, căci prin cele relatate în aceste rânduri am 
consemnat pe cât am putut cele petrecute. 

Mulţumim, Sfinte Efrem, că vii grabnic la toţi cei care te cheamă! 

Cereţi ajutorul Sfântului Efrem şi veţi vedea singuri ce va urma! 

V.T.S, 28 mai 2012, Cluj-Napoca 



8. Un semn de la Sfântul Efrem - naşterea unui copil sănătos 

Minunat este Dumnezeu întru Sfinţii Săi! Slavă Ţie, Doamne, pentru 
minunile săvârşite prin Sfinţii Tăi! 

Doresc să vă mărturisesc minunea săvârşită de Sfântul Efrem prin aducerea 
pe lume al celui de al doilea băieţel al meu, pe nume Nicolae. Primul băieţel, Nectarie, a 
venit pe lume cu ajutorul Bunului Dumnezeu şi prin minunea Sfântului Nectarie, care m- 
a ajutat în complicaţiile apărute după naştere. Vreau să evidenţiez faptul că între Sfinţii 
lui Dumnezeu nu există rivalitate, fapt pentru care, la a doua sarcină, Sfântul Efrem m-a 
ajutat enorm. Am rămas însărcinată după două luni de la un incident medical căruia i-a 
urmat un tratament de câteva luni cu medicamentul Sintrom. în aceste împrejurări, l-am 
sunat pe medicul cardiolog care mă informase că Sintromul nu poate fi administrat în 
timpul sarcinii, iar acesta m-a îndemnat să iau legătura cu medicul hematolog. Zis şi 
făcut. Era în Joia Mare, iar când medicul hematolog a aflat că am rămas pe acest 
tratament, m-a trimis să avortez, zicându-mi că pruncul va avea malformaţii. I-am 
răspuns că nu am de gând să avortez, iar el, la rândul său, mi-a zis că refuză să mă mai 
supravegheze pe timpul sarcinii. Am plecat plângând spre casă, cu primul băieţel în 
cărucior. Şiroaiele de lacrimi îmi curgeau pe obraz, mă simţeam cu totul exclusă şi mă 

gândeam că pruncul ce-1 purtam în pântece e aşa de respins încă din primele zile de 
sarcină. Nici prin gând nu-mi trecea să fac avort. Mergeam pe stradă, oamenii treceau pe 
lângă mine şi mă priveau, iar eu mergeam mai departe plângând. Fiul lui Dumnezeu a 
murit pentru mântuirea noastră, şi cum aş putea eu să mă duc să îmi omor propriul copil? 
Nici gând! Am ajuns acasă şi m-am rugat Bunului Dumnezeu şi Sfântului Efrem cel Nou 
să mă ajute să nasc un copil sănătos. Timpul trecea... analize, ecografii, controale... mă 
rugam în continuare Maicii Domnului, Sfântului Nectarie, Sfântului Efrem, Sfântului 
Nicolae... mă ungeam cu untdelemn de la candelele aflate la sfintele lor moaşte. Am 
născut un băieţel normal şi sănătos. 

La scurtă vreme, am fost nevoiţi să schimbăm locuinţa. Ne-am mutat într-un 
apartament cu două camere cu chirie. Simţeam nevoia să sfinţim acea casă. A venit 
Părintele şi a făcut slujba de sfinţire, iar la plecare i-a dăruit lui Nectarie mai multe 
iconiţe mici. M-am uitat la ele şi la mijloc era o iconiţă cu Sfântul Efrem cel Nou. Am 
luat-o şi am pus-o la iconostasul din casa noastră. A doua zi, am observat că era unsă în 
semnul Sfintei Cruci cu untdelemn, iar la capătul de jos se prelingea o picătură. Am 
vorbit cu Părintele şi mi-a spus că acea iconiţă e de la Sfântul Efrem cel Nou din Grecia, 
iar dânsul nu a uns-o cu nimic. Atunci mi-am dat seama că Sfântul Efrem este cel care 
mi-a răspuns la rugăciunile făcute pentru a naşte un copil sănătos. 

Iţi mulţumesc, Sfinte Efrem, şi te rog, ajută şi celorlalte mame aflate în 
situaţii dificile! 

T. M. D, 30 mai 2012, Bucureşti 

9. Dragostea pentru sfântul Efrem 



Azi, când Liturghia se apropia de sfârşit, am auzit în spatele meu pe cineva 
vorbind cu însufleţire despre Sfântul Efrem. Când m-am întors, am văzut o doamnă în 
vârstă şi am intrat în vorbă cu dânsa. Venise tocmai din Galaţi pentru a se închina la 
papucul Sfântului Efrem, aflat în Biserica Studenţilor din Cluj. Am întrebat-o cum a aflat 
despre Sfântul Efrem şi mi-a spus că a citit cele două cărţi despre viaţa şi minunile lui... 

Vorbea cu multă evlavie şi se vedea că şi-a pus multă nădejde în ajutorul 
Sfântului. Nu a spus ce anume i-a cerut Sfântului, însă zicea că e atât de păcătoasă, încât 
nu se socoteşte vrednică de mijlocirea Sfântului Efrem... Când i-am zis că a făcut drum 
lung de la Galaţi până la Cluj, dânsa mi-a răspuns că nu a făcut nimic pentru păcatele ei. 
Apoi mi-a mai povestit că a xeroxat icoana de pe coperta cărţii şi a împărţit-o multora din 
cei pe care îi cunoaşte. Pe lângă aceasta, a mai cumpărat cărţi şi acatiste ale Sfântului 
Efrem şi le-a dăruit. O fată căreia doamna i-a dăruit icoana Sfântului şi i-a spus să i se 
roage lui, a luat 10 la un examen... Când Liturghia s-a sfârşit, doamna s-a grăbit să plece. 
I-am dat o iconiţă cu chipul Sfântului Efrem şi puţin ulei, pe care l-am luat din candela ce 
stă în biserica noastră la icoana Sfântului. 

S-a bucurat foarte mult şi mi-a spus că va împărţi acest ulei „la toate fetele" 
care o aşteaptă acasă. A plecat foarte bucuroasă şi mulţumită, şi cu mare nădejde în 
ajutorul Sfântului Efrem. M-au impresionat mult dragostea şi evlavia acestei doamne 
pentru Sfântul Efrem şi de aceea am scris aceste rânduri, ca să rămână spre mărturie. 

Ş. L., 3 iunie 2012, Cluj-Napoca 

10. Preabunul sfânt Ef rem - naştere uşoară si vindecări 

9 9 9 



Ce bine că Sfinţii nu sunt ca oamenii şi nu ţin minte răul! Prima dată când am 
auzit de Sfântul Efrem cel Nou, acum 3-4 ani, am primit şi cartea cu minunile lui. Citind 
puţin din acea carte şi auzind ici-colo câte o minune, mi s-a părut că e ceva putred la 
mijloc. Un Sfânt care tot plouă cu minuni şi cere neapărat să i se ţină candela aprinsă, să i 
se mulţumească într-un fel sau altul, în fine, să fie el cunoscut?... Uite, aşa a intrat în 
mintea mea îndoiala. Mi se părea că ceilalţi Sfinţi sunt mai transparenţi pentru Hristos, 
mai smeriţi, căci însuşi Hristos arăta nu atât spre Sine, cât spre Tatăl. In acelaşi timp, 
dădeam adesea peste cuvintele din psalm: „Nu uneltiţi împotriva unşilor Mei", şi îmi era 
teamă să nu supăr pe Domnul. 

I-am mărturisit duhovnicului gândurile mele şi am fost sfătuită să nu mai 
citesc din minuni, nici să încerc să îmi bag în suflet, cu arcanul, dragul de acest Sfânt, ci 
să mă îndrept tot spre Sfinţii pe care îi simţeam apropiaţi, lăsând deoparte problema 
legată de Sfântul Efrem. Am făcut astfel şi au mai trecut ceva ani. Primeam untdelemn 
din candela Sfântului Efrem de la prieteni care mergeau în Grecia, precum şi alte obiecte 
atinse de moaştele lui, şi mă împiedicam de ele prin casă ca de nişte lucruri 
netrebuincioase. îmi era cumva şi ruşine să mă rog Sfântului, ca şi cum aş cere un favor 
cuiva care ştie că l-am bârfit. 

Prima dată când îmi aduc aminte clar că totuşi i-am cerut ajutorul a fost 
pentru o prietenă însărcinată, care de câteva zile tot avea contracţii neregulate şi totuşi nu 
i se declanşa travaliul, deşi depăşise termenul. A doua zi, urma să i se administreze 
medicamente pentru a i se declanşa naşterea, una care ar fi fost mult mai grea decât cea 
declanşată natural. La rugămintea unor fete care ştiau ce înseamnă greutatea sufletească 
şi fizică a unei naşteri, m-am infiltrat în sala de naşteri cu gândul să stau cu ea peste 
noapte căci, fiind studentă la medicină pe vremea aceea, mă puteam strecura uşor dacă 

eram îmbrăcată adecvat. Şi pentru că a doua zi urma să fie chiar 5 mai, mi s-a încredinţat 
undelemn de la candela Sfântului pentru a o unge pe burtă. La o oră după ce am sosit şi 
după ce am făcut cum mi s-a spus, au început durerile, de o intensitate neobişnuită pentru 
un început de travaliu, şi în două ore şi un pic, micuţa Iustina era în braţele mamei ei. „Şi 
totuşi, câtă suferinţa a îndurat, săraca!", am zis în sinea mea, neştiind atunci ce înseamnă 
o naştere cu adevărat grea. Acum, privind în urmă, îmi dau seama că a fost cea mai 
uşoară naştere din câte mi-a fost dat să văd (vreo 10-15). 

A doua oară când l-am chemat în ajutor pe Sfânt a fost după ce s-a născut 
copila mea. Cam la o lună, am observat că are hernie ombilicală mărişoară şi torticolis 
(ţinea capul tot timpul întors spre stânga). Pentru mine îmi era ruşine să cer, dar pentru 
copilă..., şi am uns-o pe ombilic şi pe gât cu untdelemn de la Sfântul Efrem aproape în 
fiecare zi. în câteva săptămâni, s-au atenuat amândouă şi acum, la 4 luni, nici nu se mai 
observă. Ştiu, pediatrii vor spune că, oricum, majoritatea problemelor de acest fel dispar 
până la un an. Totuşi, eu cred că Sfântul Efrem ne-a ajutat. 

Insă ce m-a convins este altă întâmplare, petrecută acum câteva zile. După un 
joc serios de volei, a început să mă doară spatele ca niciodată, eu neputând să iau decât 
paracetamol, din cele ce sunt indicate în cazuri de acest gen, din cauză că alăptez. Am 
mai ridicat căruciorul de două ori şi am început să nu îmi mai simt pielea de pe abdomen, 
părţi din ambele picioare şi tălpile. Am stat astfel cam trei zile. Intr-o dimineaţă, când era 
Liturghie la bisericuţa la care mergem noi, am rugat pe soţul meu să mă ajute să ajung la 
slujbă. Am pornit amândoi cu autobuzul, el descurcându-se cum putea cu căruciorul şi 
copila, iar eu, din ce în ce mai înspăimântată, pentru că nu îmi mai simţeam deloc tălpile. 

Când am ajuns la biserică, am aflat că e 5 mai, ziua Sfântului Efrem, de care 
şi uitasem. Am stat la slujbă şi m-am împărtăşit. Soţul meu a trebuit să meargă direct la 
serviciu, aşa că la întoarcere trebuia să mă descurc singură. înainte să plec, am alăptat 
copila şi, cum stăteam într-un loc foarte strâmt, m-am aşezat într-o poziţie incomodă şi 

am înţepenit de tot. De-abia am reuşit să îmi pun copila în cărucior. Nu ştiam ce să mă 
fac, nu era nimeni să mă ajute să ajung acasă, iar de taxi, nici vorbă! Cine avea să îmi 
strângă căruciorul ca să intre în portbagaj, să îl ridice, să ia în braţe prunca...? Am pornit 
spre staţia de autobuz, aveam mai multe şanse să ajung cumva acasă cu autobuzul. La 
intrare, m-a ajutat o doamnă de două ori mai în vârstă decât mine şi ulterior s-a urcat o 
prietenă, care m-a ajutat cu toate până am ajuns acasă şi mi-a pus copila în pat. Tristă, m- 
am aşezat şi eu lângă copilă. Am hrănit-o, dar nu am putut-o ridica nicicum. Văzând 
aceasta, eram tare deznădăjduită. L-am sunat pe soţul meu, care s-a întristat mult, mai 
ales că urma să lucreze până noaptea şi a doua zi, şi nu era nimeni să mă ajute cu prunca. 
Aducându-şi aminte de Sfântul Efrem, a cumpărat 5 cărţi cu viaţa şi minunile Sfântului, 
căci lucrează la o librărie, şi le-a dat oamenilor care i s-au părut deschişi să citească. 
Imediat după ce a dat ultima carte, i-am dat telefon să îi spun că am dormit puţin şi sunt 
mai bine. S-a bucurat mult şi a mai cumpărat 5 cărţi, procedând la fel cu ele, drept 
mulţumire Sfântului Efrem. Imediat după ce a dat şi de data aceasta ultima carte, i-am 
telefonat iarăşi şi i-am spus că sunt şi mai bine. Şi astfel, în 3-4 zile, am ajuns să pot 
ridica iar copila, fară decontracturante, antialgice serioase sau alte medicamente. 

Acesta este începutul prieteniei mele cu Sfântul Efrem cel Nou. îmi doresc să 
mă ajute să cresc sufleteşte, să înfrâng mândrii şi patimi, şi revolte, şi tristeţi. De când 
povestea cu spatele, am mult mai multă băgare de seamă la rugăciune, probabil pentru că 
am fost convinsă de faptul că tinereţea mea nu e o garanţie pentru a ajunge şi la bătrâneţe 
în putere. Mi-am dat seama că oricând pot deveni o invalidă, pentru că haina de piele 
(adică trupul) se rupe şi se toceşte şi tinereţea nu ţine neapărat moartea departe... 

Fie ca Sfântul Efrem şi toţi ceilalţi Sfinţi dragi să ne netezească drumul spre 
împărăţie! Bucurie şi spor la lucrarea mântuirii tuturor! 

A. P., 14 iunie 2012, Cluj -Napoca 

11. Sfântul Efrem, cel care dăruieşte bucurie 



Scriu aceste rânduri pentru a ne exprima recunoştinţa pentru Sfântul Efrem. 
Ne-a ajutat şi în continuare ne ajută foarte mult în toate ale noastre şi de aceea îl cinstim 
ca pe un adevărat Părinte şi ocrotitor al nostru. Ca să răsplătim bunătatea Sfântului 
Efrem, am tipărit la o tipografie 350 de iconiţe cu chipul său. Dorim ca acestea să fie 
sfinţite şi apoi să le împărţim la prăznuirea Sfântului Efrem, în 5 mai, când are loc şi 
Taina Cununiei fiicei şi a ginerelui nostru. Am avut mare mângâiere din partea Sfântului 
Efrem când am primit iconiţele tipărite, pentru că ieşiseră bine. Ajunşi acasă, am 
îngenuncheat împreună cu soţul şi am făcut paraclisul Sfântului Efrem în semn de 
mulţumire că ne-a ajutat să iasă bine iconiţele. După ce am terminat paraclisul... lucru 
minunat: a venit poştaşul şi ne-a adus un plic trimis de un prieten, în care era cartea nouă 
închinată Sfântului Efrem - Mărturii ale minunilor săvârşite în zilele noastre. Ne-am 
bucurat foarte mult, însă bucuria noastră nu s-a sfârşit aici. La scurtă vreme, a sosit la noi 
un pictor bisericesc, care ne-a adus patru icoane pe care le comandasem în urmă cu câtva 
timp. Trei icoane erau ale Sfântului Efrem, iar cea de-a patra era a Maicii Domnului 
„Potirul Nesecat", care se prăznuieşte tot pe 5 mai. Pictorul dimpreună cu soţia sa nu au 
vrut să primească bani de la noi pentru icoane, ci ne-au rugat să ne rugăm şi noi pentru ei 
Sfântului Efrem, pentru naştere de prunci. Am îngenuncheat din nou înaintea Sfântului 
Efrem şi nu ştim nici acum ce cuvinte de mulţumire să aducem. Fie ca Sfântul Efrem să-1 
ajute pe tot creştinul aflat în nevoi. 

Am o bucurie imensă când mă gândesc la Sfântul Efrem şi tot timpul mintea 
îmi este ocupată cu cuvinte de mulţumire pentru toate câte le-a rânduit Dumnezeu în viaţa 
noastră. 

Oricâte cuvinte de laudă şi de recunoştinţă am îndrepta către Sfântul Efrem, 
simţim că nu putem să-i mulţumim pe deplin pentru tot ceea ce a făcut şi face pentru noi. 

Ne bucurăm că minunile sale sunt făcute cunoscute şi în România şi îi mulţumim iarăşi şi 
iarăşi Sfântului Efrem, pentru că avem în el un sprijin adevărat, un bun povăţuitor în toate 
şi mai ales un îndrumător al familiei noastre şi al tuturor celor care îl cunosc. Pe zi ce 
trece, ne încredinţează tot mai mult că avem în el un ocrotitor de nădejde şi întotdeauna 
un grabnic ajutător; de aceea, nu luăm nici o decizie fără să cerem ajutorul şi 
binecuvântarea Sfântului. 

Ne-am străduit să-1 facem cunoscut pe Sfântul Efrem şi altor suflete, care mai 
apoi ne-au mărturisit că au fost ajutate de către dânsul exact când sperau mai puţin că ar 
mai putea fi o soluţie. 

îţi mulţumim, Doamne, că ni l-ai dăruit pe Sfântul Efrem, care este atât de 
bun şi de înţelegător cu noi toţi! 

MagdaP., 27 aprilie 2012 



12. îţi mulţumesc, sfinte Efrem! - cartea de pe internet şi rezolvarea 

problemei stomatologice 

Mulţi dintre noi l-au cunoscut pe Sfântul Efrem prin diferite căi, prin 
intermediul internetului, al cărţilor, ori prin minunile săvârşite asupra unora dintre noi. 

Eu l-am cunoscut pe Sfântul Efrem prin mijlocirea internetului, în luna 
noiembrie a anului 2010 când, în timp ce căutam cărţi religioase, am dat de cartea Noi 



56 



minuni cu copii născuţi şi nenăscuţi. Ca din întâmplare, am văzut pe internet că Sfântul 
este pomenit pe data de 5 mai, care este şi ziua mea de naştere. 

Ulterior, mi-am cumpărat cele două cărţi în care se scria despre viaţa 
Sfântului Efrem şi minunile lui, din care am înţeles cât de mare este lucrarea acestui om 
iubit al lui Dumnezeu. 

In multe din problemele mele am apelat la acest Sfânt - probleme de serviciu, 
familiale, sufleteşti - şi ajutorul nu a întârziat să apară. Una dintre marile mele dorinţe 
este să-mi rezolv o problemă stomatologică - o dorinţă de foarte mulţi ani şi în acelaşi 
timp foarte costisitoare, suma fiind de peste 3000 de lei. M-am rugat Sfântului să mă 
ajute să reuşesc să am aceşti bani, deşi nu m-am rugat cu foarte mare încredere că îi voi 
dobândi, având în vedere că suma este foarte mare. Dar, spre marea mea bucurie, un 
prieten mi-a împrumutat mai mult de jumătate din suma necesară tratamentului şi, astfel, 
o parte din problema mea este rezolvată. 

Nu trebuie decât să ne rugăm şi să aşteptăm cu răbdare, pentru că toate sunt 
date la timpul potrivit şi, bineînţeles, dacă ne sunt de folos. 

Aş vrea să-i mulţumesc Sfântului Efrem cel Nou pentru ajutorul oferit atunci 
când aveam nevoie şi nădăjduiesc ca într-o zi să pot ajunge să mă închin şi sfintelor sale 
moaşte. 

Nicoleta, Iaşi, 01 iulie 2012 

13. 1-am promis sfântului Efrem că voi da mărturie - vindecare după 

naştere 

9 



Despre Sfântul Efrem am aflat de puţină vreme, mai exact, din luna aprilie a 
acestui an (2012), când am primit de la sora mea cartea Noi minuni ale Sfântului Efrem 
cu copii născuţi şi nenăscuţi. Am citit-o pe nerăsuflate şi am fost foarte impresionată de 
cele scrise în ea. In luna martie, am devenit şi eu mămică a unei minunate fetiţe, care a 
venit pe lume prin operaţie cezariană. Şi tocmai legat de acest fericit eveniment este şi 
ajutorul pe care l-am primit de la Sfântul Efrem. Este posibil ca unii dintre cei care vor 
citi cele scrise de mine să nu sesizeze minunea, dar asta poate tocmai fiindcă şi în cazul 
meu, ca şi în alte rânduri, Sfântul a intervenit cu ajutorul său în mod discret, subtil, dar 
atât de evident pentru mine. 

La scurtă vreme după naştere, am suferit o dereglare hormonală care s-a 
manifestat prin sângerări abundente, după perioada celor 40 de zile în care acest lucru ar 
fi fost în limite normale. în prima fază, nu m-am îngrijorat prea tare, întrucât atât 
medicul, cât şi apropiaţii îmi spuseseră că este doar o reacţie a organismului care, 
probabil, se reglează mai greu. Nu era o bucurie, fireşte, însă o puteam accepta ca fiind o 
perioadă dificilă pe care trebuie să o depăşesc cu răbdare. Numai că timpul trecea şi eu 
mă aflam în aceeaşi situaţie de două luni şi jumătate. Deja nu puteam să nu îmi fac griji, 
în ciuda încurajărilor celor din jur. Ceva trebuia făcut. L-am rugat pe medic să mă ajute şi 
acesta mi-a prescris câteva tratamente care să îmi permită să continuu şi alăptarea. Insă 
nici unul dintre ele nu a dat rezultate. în sfârşit, văzând că organismul nu răspunde la 
tratament, medicul mi-a spus că ultima variantă ar rămâne chiuretajul biopsie, o 
intervenţie destul de neplăcută, în urma căreia ar fi putut depista cauza sângerărilor şi mi- 
ar fi putut prescrie un tratament adecvat. Perspectiva unei asemenea proceduri mă înfiora, 
în plus, gândurile că nu ştiam ce se întâmpla cu mine, cu organismul meu şi că nu aveam 

nici certitudinea că după chiuretaj voi avea vreun rezultat mai îmbucurător, îmi dădeau o 
stare de nelinişte greu de suportat. Dat fiind faptul că în luna mai primisem şi cea de-a 
doua carte despre Sfântul Efrem, în care am găsit noi mărturii despre minunile sale, am 
început să îl rog pe Sfânt să mă ajute în problema mea. M-am rugat şi Maicii Domnului, 
precum şi Sfinţilor Siluan Amonitul şi Nectarie de la Eghina, întrucât am simţit ocrotirea 
lor şi în timpul sarcinii. Şi iată că rugăciunile mele au fost ascultate. Şi asta tocmai când 
situaţia părea mai gravă. Ultimul tratament pe care îl urmam nu numai că nu mă ajutase 
nicidecum, dar îmi provocase o hemoragie abundentă. Am trimis un mesaj medicului, 
aşteptându-mă să fiu programată pentru chiuretajul pe care, aparent, nu îl mai puteam 
evita. Şi totuşi, medicul m-a chemat, spunându-mi că mai are o idee, că ar dori să mai 
încercăm un ultim tratament. Dacă nici acesta nu dădea rezultate, nu mai rămânea decât 
intervenţia biopsică. Pe de o parte am răsuflat uşurată, pe de alta însă, recunosc faptul că 
eram neîncrezătoare în reuşita medicamentelor, întrucât, după cum am mai spus, toate 
celelalte se dovediseră inutile. Totuşi, am început să îl iau, rugându-mă în tot acest timp 
Sfinţilor Efrem, Siluan şi Nectarie şi citind cu nădejde Paraclisele Maicii Domnului. Şi 
iată că, slavă lui Dumnezeu, Maicii Sale şi Sfinţilor, sângerările au încetat şi, uşor, uşor 
mi-am revenit. 

Pentru mine a fost o minune, şi cei care poate au trăit o experienţă similară 
vor înţelege mai bine lucrul acesta. în plus, Sfântul Efrem mi-a fost alături şi m-a sprijinit 
şi în alte probleme mai mărunte. Am continuat să îi citesc acatistul şi acum este unul 
dintre Sfinţii cei mai apropiaţi. Este important să nu uităm a fi recunoscători pentru binele 
pe care îl primim. Am hotărât să scriu aceste rânduri întrucât i-am promis Sfântului că voi 
da mărturie despre minunata lui intervenţie în viaţa mea, dacă va voi să mă ajute. 

Le mulţumesc şi Sfinţilor Siluan şi Nectarie, pentru dragostea lor şi pentru 
ocrotirea pe care ni le dăruiesc, mie şi familiei mele. Ii mulţumesc Maicii Domnului, 
pentru că nădejdea mea nu a rămas fără răspuns şi pentru rugăciunile minunate pe care le 

face către Dumnezeu pentru noi. Slavă lui Dumnezeu pentru toate şi să-L rugăm ca 
fiecare zi pe care o avem să o trăim frumos şi bineplăcut Lui. 

Ana-Laura R, 16 iulie 2012 



14. Dragostea cea mare a sfântului mare mucenic Efrem cel Nou chiar şi 
pentru cei care au pierdut cărarea credinţei - intervenţie chirurgicală şi 

ascultarea rugăciunii 

încep această istorisire după o lungă perioadă de amânare, din diverse 
motive, mai mult sau mai puţin întemeiate. Am aflat de Sfântul Mare Mucenic Efrem cel 
Nou întâmplător (sau poate nu întâmplător), pentru că s-a dovedit că am avut nevoie de 
ajutorul lui imediat ce l-am cunoscut. Anul acesta, a treia zi de Paşte, pe 17 aprilie 2012, 
am fost invitată la masa de prânz de o bunicuţă (mamaia mea „adoptivă"). Am mers la 
biserică în cartierul unde locuieşte mamaia, şi de acolo am mers împreună spre locuinţa 
ei. Când am ajuns în casă, din vorbă în vorbă, mi-a zis că are o carte a unui mare Sfânt, 
pe care o să mi-o dea mie, pentru că o cumpărase înainte de Crăciun pentru o femeie care 
avea copilul bolnav, dar pe care n-o mai întâlnise de atunci. Mi-a dat cartea Viaţa, 
arătările, minunile, acatistul şi paraclisul Sfântului Efrem cel Nou şi mi-a zis să citesc 
din ea acolo unde se va deschide, până pregăteşte ea masa. 

Am luat cartea, mărturisesc, cu o oarecare strângere de inimă şi cu o oarecare 
necredinţă, deoarece nu-mi place să-mi impună cineva ceva. Am deschis-o şi am citit, 
dar, pentru că nu eram pătrunsă adânc de credinţă, nu mai ştiu ce am citit, citeam mai 

mult forţat, parcă nici nu vroiam să iau cartea aceea, eram într-o stare contradictorie. In 
sfârşit, am stat la masă, am mai vorbit unele, altele, pentru că nu ne văzuserăm cam de 
mult, şi a venit timpul să plec. Mi-e ruşine acum să spun, dar lăsasem cartea pe masă cu 
speranţa că mamaia va uita şi nu voi fi obligată să o iau. Insă Dumnezeu a vrut să o iau, 
pentru că ştia că voi avea nevoie de rugăciunile Sfântului Mare Mucenic Efrem cel Nou, 
aşa că am luat cartea, dar când am ajuns acasă, am aşezat-o lângă celelalte cărţi cu 
învăţături creştine pe care le aveam şi mi-am propus să o citesc atunci când voi lua 
vacanţă, pentru că atunci aş fi avut timp mai mult. 

Dar, pentru necredinţa mea, la nici două săptămâni de la această întâmplare, 
s-a îmbolnăvit mama atât de tare, încât am zis că o pierd. în data de 27 aprilie 2012, la 
ora 6 dimineaţa, mama m-a sunat cu un glas stins şi mi-a spus că se simte foarte rău. Eu i- 
am zis să stea liniştită şi să ia nişte pastile, pentru că voma foarte rău, să bea un ceai cu 
lămâie, pentru că eu nu puteam ajunge decât pe la ora 9, când aveam două ore libere. La 
ora 8:50, când s-a sunat de ieşire, am vorbit cu colegele să-i mai supravegheze şi pe copiii 
mei cât plec până acasă, într-un interval de două ore. Când am ajuns acasă, am găsit-o pe 
mama într-o stare jalnică, am încercat să-i mai fac eu ce m-am priceput, dar timpul a 
zburat şi a trebuit să mă întorc la şcoală, pentru că mai aveam o oră şi o activitate 
extracurriculară. I-am zis din nou mamei să stea liniştită, că mă voi întoarce la 12:00, dar 
am ajuns pe la 13:30. Nu vă închipuiţi în ce stare am găsit-o. Am crezut că moare. Am 
început să dau telefoane pe la cunoştinţe şi, în sfârşit, a venit soţul unei prietene cu 
maşina şi am plecat spre spital. în maşină, totul a fost bine şi mama parcă îşi mai revenise 
un pic, însă când am intrat la urgenţe, i s-a făcut iar rău, de nu puteam să o ţin pe braţe, şi 
nimeni nu mă băga în seamă (problema generală a spitalelor din România). Cu chiu, cu 
vai, după ce am ţipat la toată lumea că îmi moare în mâini şi ei nu fac nimic, au dus-o în 
camera de stabilizare, unde eu nu am avut acces (asta se întâmpla pe la ora 15:30), şi au 
ţinut-o acolo până la ora 20:00, când mi-au zis că i-au făcut toate investigaţiile necesare şi 
că trebuie să o interneze. Mama, iniţial, a refuzat acest lucru, de frică să nu o opereze din 

nou (pentru că mai trecuse printr-o operaţie de ulcer perforat cu un an şi jumătate în 
urmă, când a avut probleme atât de mari, încât şi atunci am zis că o pierd, atât de greu a 
suportat operaţia), dar o asistentă i s-a adresat pe un ton atât de poruncitor, încât s-a 
internat de frica ei. Am internat-o, apoi am plecat înapoi la ţară să am grijă de gospodăria 
mamei, urmând ca a doua zi să vin să vorbesc şi eu cu doctorul. Atunci mi-am adus 
aminte de cartea pe care o primisem de Paşti, despre viaţa şi minunile Sfântului Mare 
Mucenic Efrem cel Nou; asta pentru că mamaia îmi spusese că este ajutătorul celor 
bolnavi şi al copiilor. Insă în graba aceea mare, am uitat să iau cartea de acasă. A doua zi, 
m-am dus la spital cu nişte bani pentru doctor, iar când am ajuns, mama spunea într-una 
că ea o să moară, atât de rău îi era. Mi-a spus că o să o opereze din nou, de data aceasta 
de ocluzie intestinală şi că i s-a cerut o anumită sumă de bani. Eu nu aveam bani 
suficienţi la mine, aşa că i-am zis să mai rabde până a doua zi, ca să fac rost de bani. Am 
plecat de la spital, lăsând-o în aceeaşi stare foarte critică, fără speranţa că o mai găsesc a 
doua zi în viaţă. Am trecut pe acasă, am luat cartea cu Sfântul Mare Mucenic Efrem cel 
Nou şi am plecat iarăşi la ţară, la mama acasă, să am grijă de gospodărie. Am făcut rost 
de bani de la un prieten, iar seara am citit acatistul Sfântului Mare Mucenic Efrem cel 
Nou cu lacrimi în ochi, rugându-1 să o salveze pe mama mea şi să o facă sănătoasă şi să-i 
ia toate durerile. L-am rugat să-mi asculte rugăciunile chiar dacă eu nu i-am dat 
importanţa cuvenită de la început. Am citit, de asemenea, şi acatistul Sfântului 
Acoperământ al Maicii Domnului şi am rugat-o pe Maica Domnului să facă o minune şi 
cu mama mea şi să-i arate acest lucru, pentru că ea nu crede în aceste minuni ale Sfinţilor. 

A doua zi, duminică, 29 aprilie 2012, m-am prezentat la spital cu inima cât un 
purice, de teamă să nu-mi zică asistentele că mama a murit. Insă... surpriză! Mama m-a 
întâmpinat pe picioarele ei, mi-a ieşit înainte pe coridor şi mi-a zis că nu o mai doare 
nimic şi că poate nici nu o mai operează. Eu am rămas atât de uimită de starea în care o 
găsisem, că nu-mi venea să cred cât de repede mi-au ascultat rugăciunile Sfântul Mare 
Mucenic Efrem cel Nou şi Maica Domnului. I-am lăsat mamei banii pentru operaţie şi i- 

62 



am zis că plec la biserică, la Sfânta Liturghie şi mă întorc pe la ora 14, când plec la ţară, 
la gospodăria ei. M-am dus la biserică şi am mulţumit lui Dumnezeu, Maicii Domnului şi 
Sfântului Mare Mucenic Efrem cel Nou pentru minunea pe care o făcuseră cu mama mea. 
La ora 14, când am ajuns la spital, mama era deja la reanimare; m-au lăsat să o văd câteva 
secunde şi mi-au zis că la ora 11 au operat-o şi că, dacă se comportă bine, a doua zi 
dimineaţă o transferă în salon. Luni dimineaţă, când am ajuns la spital, am găsit-o pe 
mama într-o rezervă cu două paturi (menţionez că ea nu suportă multă lume în jurul ei, 
deci, o altă minune pe care a facut-o Sfântul Efrem) şi m-a întâmpinat atât de veselă, cu 
roşu în obraz, zicându-mi că nu o doare nimic, că nu simte nimic, ca şi când nici nu ar fi 
fost operată. Mirarea şi, în acelaşi timp, bucuria mea au fost atât de mari, încât i-am dat 
slavă lui Dumnezeu şi i-am povestit mamei despre Sfântul Efrem cel Nou şi despre 
minunea pe care a facut-o cu ea. Am uns-o apoi cu ulei de la candela Sfântului Efrem, 
primit tot de la mamaia, de Paşte, şi i-am zis să se roage Sfântului Efrem cel Nou şi să-i 
mulţumească pentru ajutorul dat. Am continuat să mă rog şi să citesc acatistul Sfântului 
în fiecare seară, timp de 40 de zile, iar mama mea nu a mai simţit nici o durere cât a stat 
în spital, încât s-au mirat şi medicii, şi asistentele de cât de bine se simte. Nici după ce a 
ieşit nu a acuzat vreun fel de dureri, deşi ea nici acum nu crede această minune. 

O altă minune pe care a facut-o Sfântul Mare Mucenic Efrem cel Nou cu 
mine a fost într-o zi când eram la mama, la ţară, ea fiind iarăşi la spital pentru nişte 
analize. împreună cu un unchi, căram într-o magazie lemnele pe care tocmai le 
cumpăraserăm pentru iarnă. Deodată, a început o ploaie puternică, de ziceai că nu se mai 
opreşte până a doua zi. Şi cum aveam lemnele în stradă şi mai era vreo oră până să se 
întunece, m-am rugat Sfântului Efrem să oprească ploaia, ca să reuşim să ducem lemnele 
înăuntru, aşa încât să nu rămân cu ele peste noapte în stradă. Iar ajutorul nu a întârziat să 
apară: după vreo 5-10 minute, ploaia s-a oprit şi noi am reuşit să terminăm treaba. I-am 
mulţumit şi-i mulţumesc Sfântului de fiecare dată când îmi ascultă rugăciunile şi îmi 

oferă ajutorul atât de grabnic. L-am rugat să fie Sfântul meu ocrotitor şi să-mi ierte toată 
necredinţa. 

Iţi mulţumesc, Sfinte Mare Mucenice Efrem cel Nou! 

Paula- Antoaneta C, 16 iulie 2012, Galaţi 



15. S-au aşternut liniştea şi pacea - evitarea operaţiei 

De multe ori m-am gândit să scriu despre ajutorul pe care l-am primit prin 
mijlocirea şi rugăciunile acestui mare şi minunat Sfânt al lui Dumnezeu, însă de fiecare 
dată am ignorat aceste gânduri, fie din indiferenţă, fie din comoditate. Astăzi însă, m-am 
hotărât să aşez în scris măcar o parte dintre minunile pe care le-am trăit prin mijlocirea 
sa, pentru a-mi îndeplini promisiunea pe care i-am facut-o. 

L-am cunoscut pe Sfântul Efrem într-o perioadă în care sufletul meu era 
cuprins de o mare durere sufletească. Numai purtarea de grijă a lui Dumnezeu m-a putut 
ţine în picioare în acele momente, în care nu îmi mai vedeam rostul pe acest pământ şi în 
care nu de puţine ori mi-am dorit să nu mai trăiesc. Seara, când ajungeam acasă, nu-mi 
doream decât să intru în camera mea, să închid uşa şi să plâng, iar apoi să adorm, ca să nu 
mai am noţiunea timpului, să uit de mine şi de ceea ce mi se întâmplă - iar acest lucru s-a 
petrecut nu o dată sau de două ori, ci zile la rând. Nu mai ţin minte exact, dar cred că s-au 
scurs în acest fel aproape două luni de zile. 

într-o duminică după-amiază, când mă aflam în vizită la o familie de prieteni, 
una dintre cunoştinţele care se aflau împreună cu noi ne-a spus că aflase de curând despre 
doi Sfinţi, mari făcători de minuni: Sfântul Efrem cel Nou şi Sfântul Partenie al 
Lampsakului. Cum am ajuns acasă, am căutat pe internet detalii despre aceşti doi Sfinţi şi 
mi-am îndreptat atenţia mai mult către Sfântul Efrem. I-am citit acatistul în genunchi, 
direct de pe laptop, pentru că nu aveam posibilitatea să îl tipăresc în acel moment. După 
ce am terminat de citit acatistul, am simţit o pace adâncă în suflet şi o oarecare încredere 
că totul va fi bine. Treptat, în sufletul hăituit de durere - vă rog să mă credeţi că numai 
Dumnezeu ştie prin ce am trecut - s-au aşternut liniştea şi pacea. Aşa l-am cunoscut pe 
Sfântul Efrem şi îi mulţumesc pentru că a binevoit să mi se facă cunoscut. 

De atunci, acest Sfânt Efrem mi-a rămas în suflet şi am început să îl 
îndrăgesc mult. Primisem linişte sufletească, dar îmi mai doream ceva... ceva pentru care 
nu de puţine ori L-am rugat pe Dumnezeu. Se spune că atunci când ai o dorinţă, e bine să 
citeşti 12 sau 40 de zile acatistul Buneivestiri şi, dacă ceea ce ceri este de folos, dorinţa se 
împlineşte. M-am hotărât astfel să citesc acatistul Sfântului Efrem timp de 40 de zile (în 
postul Sfintelor Paşti), alături de acatistul Buneivestiri şi de paraclisul Sfântului Nectarie 
(un alt Sfânt drag mie şi grabnic ajutător). Intre timp, am încercat să caut diverse oferte 
de pelerinaje în Grecia, pentru că îmi doream foarte mult să merg şi să mă rog Sfântului 
Efrem şi Sfântului Nectarie chiar acolo unde au trăit şi unde s-au nevoit. M-am înscris la 
trei pelerinaje (unul se organiza chiar în data de 5 mai, când se prăznuieşte Sfântul Efrem 
şi a ajunge acolo chiar de ziua Sfântului ar fi fost pentru mine o mare bucurie), însă nici 
unul dintre ele nu s-a organizat. In momentul în care am aflat că nici cel de-al treilea 
pelerinaj nu se va organiza (cel din 5 mai) - ţin minte că era într-o zi de vineri, spre seară 
-, m-am întristat atât de tare, încât am spus în gândul meu: „Sfinte Efrem, tu nu vrei să 
vin să mă închin şi eu la sfintele tale moaşte. Vreau să vin să mă închin, să-mi spun toată 
durerea mea acolo, la picioarele tale, însă tu nu vrei lucrul acesta". Peste trei zile, adică 
luni, m-a sunat o prietenă care aflase că se organiza un pelerinaj de la una din bisericile 

din Bucureşti, chiar în Grecia, în locurile în care eu îmi doream să merg. La o săptămână, 
eram deja în drum spre Grecia. Dar ce se întâmplase între timp, chiar în ziua în care s-a 
confirmat plecarea noastră în Grecia şi cu puţin înainte de a se împlini cele 40 de zile în 
care îmi propusesem să citesc acatistul Sfântului Efrem? Am primit răspunsul la 
rugăciunea mea. A fost un răspuns greu de acceptat, pe care l-am primit cu multă durere. 
Dar pentru că Dumnezeu este Singurul care cunoaşte cele care ne sunt de folos şi pentru 
că de la El nu vine nici un lucru rău, ci doar cele care ne sunt de trebuinţă spre mântuire, 
suntem datori să ne supunem voii Lui şi să le acceptăm şi pe cele bune, şi pe cele mai 
puţin bune. In final, vom vedea că toate vor fi spre binele nostru. 

Lucrul cel mai minunat pe care l-am înţeles din această întâmplare a fost 
purtarea de grijă a Sfântului Efrem. El a mijlocit la Dumnezeu să rânduiască plecarea în 
Grecia, nu atunci când voiam eu, ci atunci când aveam cea mai mare nevoie! Când m-am 
aflat din nou în acea stare despre care am povestit la început, a umplut iarăşi sufletul meu 
de pace şi de bucuria de a mă închina sfintelor sale moaşte. 

Nu a trecut multă vreme şi am trecut printr-o altă încercare. Mergând cu 
mama mea la un control de rutină, s-a descoperit, în urma unei ecografii, o formaţiune 
intrauterină - un polip endometrial (sub semnul întrebării) sau, mai exact, un endometru 
uterin [Endometrul este mucoasa care căptuşeşte uterul] mărit de zece ori faţă de cât era 
normal pentru vârsta ei. A urmat apoi un control ginecologic şi, înainte ca mama să fie 
consultată, am discutat cu doamna doctor, în baza ecografiei pe care o făcusem. Mama 
mea era suspectă de cancer. După discuţia cu doamna doctor, am ieşit afară din cabinet, 
pentru ca dânsa să-şi poată continua consultaţia. M-am aşezat pe băncuţa de la uşa 
cabinetului şi mi-am scos din geantă singura carte pe care o aveam la mine şi pe care o 
aveam în acea perioadă: Sfântul Mare Mucenic şi Cuvios Efrem cel Nou - Mărturii ale 
minunilor săvârşite în zilele noastre. Nu pot să vă descriu ce era în sufletul meu. Am 
început să citesc acatistul Sfântului aşa cum puteam, deşi îmi era foarte greu să mă 

concentrez. împreună cu mine, era o prietenă - medic la rândul ei - care o cunoştea pe 

doamna doctor care făcea consultaţia. La un moment dat, doamna doctor a chemat-o şi pe 
ea în cabinet. Când am văzut acest lucru, am început să mă neliniştesc din ce în ce mai 
mult şi să mă aştept la ce se poate mai rău. Am continuat însă să citesc din acatistul 
Sfântului. După câteva minute bune, prietena mea s-a întors din cabinet şi, cu zâmbetul 
pe buze, mi-a spus că nu este decât un fibrom calcifiat şi că nu aşa arată un cancer. Un 
fibrom calcifiat... m-am întrebat mult timp unde a stat acest fibrom şi când a avut timp să 
se calcifieze, în condiţiile în care mamei mele niciodată nu i s-a spus la ecografiile pe 
care le-a făcut că ar avea aşa ceva. Cum a apărut el acolo, dintr-o dată? Poate părea ceva 
firesc, nedescoperit la timp, însă eu cred cu tărie că este o minune a Sfântului Efrem! 
Pentru a avea certitudinea că totul este bine, la sfatul doamnei doctor, am luat probe 
pentru biopsie. Am avut din nou emoţii, pentru că, la câteva zile după asta, mama a 
început să sângereze (ceea ce nu i s-a întâmplat niciodată până la momentul biopsiei). Ni 
s-a explicat că este normal să se întâmple aşa în urma intervenţiei, însă şi de data aceasta 
am apelat la Sfântul Efrem, ca să vindece rana aşa cum ştie el. Sângerarea a trecut, iar 
rezultatul analizelor a fost aşa cum ne-am dorit: nu a fost cancer şi, mai mult, nu a fost 
nevoie nici măcar de intervenţie chirurgicală pentru eliminarea fibromului (noi ne-am 
dorit ca mama să scape, dacă se poate fară operaţie, deoarece îi era foarte teamă). Din 
celelalte teste care i s-au mai făcut, a reieşit doar o uşoară rană la nivelul colului uterin, 
dar sunt convinsă că şi aceasta se va vindeca cu ajutorul Sfântului Efrem şi al 
tratamentului pe care îl urmăm. 

Sunt atât de multe lucruri de spus despre Sfântul Efrem, dar priceperea mea 
nu este atât de mare pentru a le pune pe hârtie. Ii mulţumesc că m-a ajutat să scriu aceste 
rânduri şi să-mi îndeplinesc promisiunea. Poate că atât a îngăduit el să scriu şi poate doar 
acestea le vor fi altora de folos. II iubesc mult pe Sfântul Efrem şi îl rog să mă ierte 
pentru că uneori sunt neglijentă şi nerecunoscătoare şi uit de grabnicul său ajutor. 

La final, aş vrea să menţionez aici - drept mulţumire pentru ajutorul pe care 1- 
am primit în cazul mamei mele - pe toţi Sfinţii cărora ne-am rugat în toată această 

perioadă şi care au mijlocit pentru noi înaintea lui Dumnezeu. Mulţumim Maicii 
Domnului pentru rugăciunile neîncetate pentru noi, Sfântului Efrem, Sfântului Nectarie 
din Eghina, Sfântului Spiridon, Sfântului Nicolae, Sfântului Ioan Rusul, Sfintei Xenia din 
Sankt-Petersburg, Sfântului Luca al Crimeii, Sfântului Ioan Maximovici, Sfinţilor 
Mărturisitori din închisori, tuturor Sfinţilor pe care poate nu i-am pomenit în rugăciunile 
noastre, dar s-au rugat pentru noi. Ne bucurăm şi Ii dăm slavă lui Dumnezeu pentru că 
avem asemenea mijlocitori şi rugători pentru sufletele noastre! 

Silvia G., iulie 2012, Bucureşti 



16. Un sfânt al zilelor noastre şi pentru zilele noastre - naştere sănătoasă, 

reparaţii, vindecări 

Cu multă bucurie vreau să vă mărturisesc câteva dintre minunile pe care le- 
am trăit prin lucrarea Sfântului Mare Mucenic Efrem cel Nou, care se arată neîncetat ca 
mijlocitor şi apărător al nostru, al tuturor, prin nespusa bunătate pe care o are. 

O doamnă mai în etate, trecută de 50 de ani, a aflat despre Sfântul Mare 
Mucenic Efrem cel Nou şi a prins drag de el, rugându-i-se adesea. Având o fată care are 
doi copii minori şi familia ei aflându-se, din păcate, în divorţ - o familie cu multe greutăţi 
-, mama a cerut ajutorul Sfântului Mare Mucenic Efrem. Mama celor doi copii se afla la 
Bucureşti, unde locuia, iar mama fetei locuia într-un oraş din judeţul Suceava. Unul din 
cei doi copii, fiind mai măricel, a fost adus la bunici, la mama fetei, pentru a nu fi afectat 

de cele întâmplate în familie. într-o zi, tatăl copiilor, nervos, fiind şi cel vinovat pentru 
despărţirea acestei familii (relatez ceea ce mi s-a spus), s-a suit în maşină şi a plecat de la 
Bucureşti cu gândul de a-1 lua forţat de la bunici pe acel copil. Aflând despre acest lucru, 
bunica copilului a cerut îndată sprijin Sfântului Mare Mucenic Efrem cel Nou, iar după 
aproape 300 de kilometri parcurşi, în dreptul localităţii Bacău, tatăl copilului - care era 
foarte pornit să ia copilul cu forţa de la bunici, şi cine ştie ce gânduri mai avea - a făcut 
cale întoarsă înapoi spre Bucureşti, nemaivenind să ia copilul. Se adevereşte aici cât este 
de grabnic ajutător şi cât este de blând şi de bun Sfântul Mare Mucenic Efrem cel Nou. 
Pur şi simplu, nu-mi găsesc cuvintele pentru a descrie bunătatea de care ne învredniceşte 
acest Sfânt. 

Acum vă voi relata minunile Sfântului Efrem de care a avut parte familia 

noastră. 

Noi am avut un mare necaz, legat de venirea pe lume a fetiţei noastre, Sofia- 
Maria. După ce, multă vreme, am tot nădăjduit să avem şi noi un copil, când soţia a 
rămas însărcinată, medicii ne-au spus că băieţelul va avea boli foarte grave şi e mai 
înţelept să facem un avort. Această durere ne-a topit inimile, însă ne-a şi apropiat de 
credinţă şi de rugăciune. Dar nici gând să facem avort! Numai Dumnezeu şi Sfântul 
Efrem cunosc cât suspin şi câtă mâhnire erau în inimile noastre. îndată ce am aflat de 
Sfântul Efrem, am început să ne rugăm lui, iar întreaga situaţie a luat o întorsătură cu 
totul neaşteptată şi care se putea împlini numai prin puterea şi voia dumnezeiască. Soţia a 
născut o fetiţă - nu un băiat, cum spuneau medicii - cât se poate de sănătoasă, în perioada 
sarcinii, în două nopţi diferite, şi la câteva luni distanţă între ele, soţia mea 1-a văzut pe 
Sfântul Mare Mucenic Efrem cel Nou cum stătea şi veghea la capul patului, lângă noi. 
Era înalt, slab, cu barbă, cu o lumină în mână şi plin de dragoste. Ce aş putea să vă spun? 
Suntem foarte bucuroşi şi recunoscători, deoarece simţim că Sfântul Efrem o iubeşte pe 
Sofia-Maria, ea fiind un copil binecuvântat de Dumnezeu prin acest Sfânt minunat. 

Adeseori, Sofia-Maria se joacă cu icoana Sfântului Efrem şi, sărutând icoana, arată cu 

degetul spre el şi spune: „Tata! Tata!". Sfinte Părinte Efrem, îţi mulţumim cu lacrimi 
pentru toată bunătatea şi dragostea ce ni le arăţi! 

S-a întâmplat că într-una din zilele geroase din iarnă, mama mea - bunica 
Sofiei - a răcit. Apoi a răcit şi tatăl meu - bunicul Sofiei - şi, în cele din urmă, a răcit şi 
Simona - mama Sofiei. După câteva zile de gripă, situaţia se înrăutăţea din ce în ce mai 
tare. Sofia-Maria era alăptată la sân de soţia mea, aceasta fiind singura hrană pe care 
copila o primea. Din pricina acestui fapt, era şi ea expusă să ia răceala, lucrul acesta fiind 
foarte periculos, deoarece avea doar patru luni. Simona ajunsese să aibă frisoane şi febră 
de 40 de grade. Pe lângă aceasta, Simona nu putea să ia nici un fel de medicament; având 
în vedere că alăpta, putea lua doar o aspirină pe zi. Aşadar, Sofia-Maria ar fi putut lua şi 
ea boala, având în vedere alăptatul. Am cerut ajutorul Sfântului Mare Mucenic Efrem cel 
Nou şi vă pot spune că Sofia-Maria nu a avut absolut nimic. Practic, pe perioada în care 
mama mea, tatăl meu şi Simona au fost răciţi, Sofia-Maria, deşi era alăptată la sân, nu a 
fost afectată în nici un fel, pentru că nu a strănutat nici măcar o singură dată în acele zile. 
Este ca şi cum ar fi stat altundeva sau ar fi fost izolată de cei bolnavi. Toată această 
situaţie nu poate spune decât un singur lucru: a fost ajutată şi binecuvântată din nou de 
Sfântul Mare Mucenic Efrem cel Nou. Iarăşi şi iarăşi îi mulţumim bunului şi dragului 
nostru Sfânt Efrem! 

Iată şi altă împrejurare în care Sfântul Efrem şi-a făcut arătată prezenţa. Am 
avut o defecţiune la maşină, iar noi depindem de această maşină, deoarece sunt nevoit să 
fac naveta zilnic la o distanţă considerabilă de casă. Maşina s-a stricat, a fost reparată 
parţial şi, cu toate că funcţiona, rămăsese blocat un senzor. Pentru resetarea acestuia, era 
obligatorie o intervenţie în service. Intr-una din zile, am trecut pe la Mănăstire, pe la 
Maica L. - cea care ni 1-a făcut cunoscut pe Sfântul Efrem şi ne-a îndemnat să ne rugăm 
lui pentru ca soţia să ducă sarcina la bun sfârşit şi să nască un copil sănătos. La plecarea 
de la Mănăstire, urcând în maşină, am pus cheia în contact şi, cu gândul la senzorul 
defect, mi-am zis: „Ar fi chiar culmea ca acum Sfântul Mare Mucenic Efrem să o facă şi 

pe asta şi să reseteze senzorul". Subliniez că nu am cerut ajutorul Sfântului, ci doar m-am 
gândit cum ar fi dacă s-ar întâmpla acest lucru. Lucrul uimitor este că Sfântul Mare 
Mucenic Efrem cel Nou a remediat pe loc acea defecţiune, iar acel senzor chiar s-a resetat 
fără a fi nevoie să mai intru în service cu maşina. Am rămas fără cuvinte. Din nou am 
văzut cum Sfântul Efrem face minuni, şi nu doar un fel de minuni, ci de tot felul, fiind cu 
adevărat un Sfânt al zilelor noastre şi pentru zilele noastre! 

Un alt ajutor de la Sfântul Efrem l-am primit în urmă cu vreo trei săptămâni. 
Sofiei îi cresc dinţişorii de sus, lucru care o supără destul de tare. Intr-una din zile, 
începuse să aibă febră din ce în ce mai mare, încât ajunsese ca aproape toată noaptea să 
aibă 39-39,2 grade - o temperatură mare şi periculoasă pentru un copil de aproape zece 
luni. Mai toată noaptea a avut de suferit din pricina acestei febre, plângea şi o dureau 
gingiile. I-am dat un medicament, altul, însă degeaba. Febra, parcă în loc să scadă, creştea 
în aceste împrejurări, am făcut rugăciuni către Sfântul Mare Mucenic Efrem cel Nou şi 
din nou am avut parte de ajutor. Dimineaţa Sofia-Maria parcă nici nu ar fi avut vreodată 
febră şi era veselă şi sănătoasă. Iarăşi şi iarăşi pot şi trebuie să spun că Sfântul Mare 
Mucenic Efrem cel Nou stă şi veghează asupra tuturor. 

Să avem cu toţii nădejde în dragostea Sfântului Efrem, pentru că el are un 
zâmbet pentru fiecare dintre noi, în orice împrejurare! 

Cu multă dragoste, 
Sofia-Maria, Simona şi Adrian, 18 august 2012 

17. în timpul operaţiei 



Am scris aceste rânduri spre mărturie că viu este Dumnezeul nostru şi viu 
este şi Sfântul Efrem cel Nou, grabnicul ajutător. 

Am auzit prima dată de Sfântul Efrem în luna august a anului 2012 şi de 
atunci Sfântul nu a încetat să ne vină în ajutor, în lucruri mari sau mici. 

La începutul lunii august a acestui an, o doamnă care îşi creşte singură fetiţa 
în vârstă de cinci ani, cu mari probleme de sănătate, îmi mărturisea cu multă însufleţire 
de un Sfânt din Grecia - Sfântul Efrem cel Nou, care a ajutat-o foarte mult în problemele 
de sănătate ale micuţei, care începuse să vorbească şi să meargă singură la baie, ceea ce 
până atunci nu reuşise, chiar dacă avea cinci ani. De asemenea, şi pe ea, pe mama copilei, 
a scos-o degrabă dintr-o cruntă deznădejde şi i-a dăruit mângâiere şi putere să meargă 
mai departe. Doamna m-a întrebat dacă ştiu de unde ar putea să cumpere cărţi despre 
minunile Sfântului Efrem, ca să poată dărui şi altora. Astfel am auzit eu prima dată 
despre acest Sfânt. 

La o săptămână după, în timp ce comandam câteva cărţi pe internet, am văzut 
şi cartea cu Sfântul Efrem şi am comandat câteva în ideea de a-i duce doamnei care mă 
întrebase. Am păstrat totuşi una şi pentru mine. 

Pe data de 21 august, am fost programată pentru o operaţie de amigdale. 
Toată lumea mă asigura că este o operaţie banală şi să nu îmi fac probleme. Cartea cu 
Sfântul Efrem o aveam la mine, gândindu-mă că voi citi din ea în cele patru zile de 
spitalizare, câte îmi spusese medicul că aveau să fie. 

Intrată în operaţie, aveam să constat că această intervenţie nu este chiar atât 
de uşoară pe cât se spune. Doctorul mi-a scos amigdala dreaptă şi, din cauză că era foarte 
infectată, a tăiat o arteră mai mare care a început să sângereze puternic. Era nevoie să 

respir constant şi normal, astfel încât doctorul să poată lega cât mai repede artera şi astfel 
să nu înghit sânge. Acest lucru însă era foarte greu, deoarece, din cauza sângerării foarte 
mari, de la stomac venea un reflux continuu, care îl împiedica pe doctor să lucreze. 
Doctorul îmi spunea să nu mai fac aşa, ci să-1 ajut respirând normal. Acest lucru însă era 
greu de făcut în condiţiile respective. Atunci mi-am amintit de Sfântul Efrem şi am strigat 
în gând: „Sfinte Efrem, ajută-mă să respir!", iar în clipa următoare am putut să respir, 
doctorul a putut să lege artera şi să continue operaţia. Cea de-a doua amigdală a fost 
scoasă repede şi fără probleme. 

In noaptea care a urmat operaţiei, doctorul m-a avertizat că nu o să pot dormi 
din cauza durerilor mari din gât, dar că este normal aşa. învârtindu-mă de pe o parte pe 
cealaltă, l-am rugat pe Sfântul Efrem să mă ajute să dorm puţin... şi până dimineaţă nu m- 
am mai trezit, spre mirarea doctorului, care m-a întrebat a doua zi cum a trecut noaptea. 

Ieşind din spital şi umblând prin oraş după concediu medical şi alte 
adeverinţe, mi-am pierdut buletinul, pe care tocmai mi-1 făcusem. Deoarece aveam mare 
nevoie de buletin şi eliberarea unuia nou ar fi durat destul de mult, i-am rugat pe Sfântul 
Efrem cel Nou şi pe Sfântul Mina să mă ajute să-1 găsesc. După cinci zile, pe adresa care 
era trecută în buletin a venit un plic în care era buletinul. Cineva îl găsise şi îl trimisese la 
adresa respectivă. 

Venind acasă, au reînceput problemele de la care luasem o scurtă pauză atât 
cât stătusem în spital. Părinţii mei se certaseră foarte tare, mama ameninţa că pleacă de 
acasă şi situaţia părea fară ieşire. Plângând, am început să citesc acatistul Sfântului 
Efrem, rugându-1 să-i ajute pe părinţii mei, pentru că eu pur şi simplu nu mai ştiam ce să 
fac. în timp ce îmi citeam rugăciunea, simţeam cum o pace îmi umple sufletul şi parcă o 
mână nevăzută îmi ştergea lacrimile de pe faţă. Situaţia părinţilor mei nu s-a rezolvat, dar 
cu siguranţă am primit pace şi uşurare atât eu, cât şi părinţii mei, potolind Sfântul Efrem 

furtuna şi tulburarea şi deznădejdea cu care atacă cel rău sufletele împovărate de atâţia 
ani de păcate. Mila lui Dumnezeu cu noi. 

Cu adevărat, Sfântul Efrem nici nu aşteaptă să terminăm rugăciunea noastră 
şi degrabă ne vine în ajutor. Este un Sfânt drag şi minunat şi abia acum încep să pricep de 
ce doamna cu fetiţa îşi dorea să cumpere cărţi cu minunile Sfântului Efrem ca să 
dăruiască şi altora. Acum înţeleg şi îmi doresc şi eu să fac acelaşi lucru. 

Mulţumesc din suflet Sfântului Efrem! 

Cu bucurie, 
Măria M., 30 august 2012 



18. La prăznuirea sfântului Efrem - naştere uşoară 

în perioada când eram însărcinată cu cel de-al doilea copilaş, sarcină pe care 
am dus-o destul de greu, am primit cartea Minunile Sfântului Efrem cu copii născuţi şi 
nenăscuţi. Citirea cărţii mi-a adus un plus de curaj şi de nădejde, de care aveam mare 
nevoie. Am rămas uimită cât de grabnic ajutător este Sfântul Efrem chiar şi cu cei slabi în 
credinţă sau mai îndoielnici în ajutorul Sfinţilor, cum mă simţeam şi eu de altfel. La 
început am încercat să mă rog şi eu Sfântului, însă simţeam o reţinere şi îl simţeam puţin 
străin. Pe urmă, l-am descoperit pictat în biserica unde mergeam, chiar înainte de naştere 
cu câteva zile. Stând în biserică şi uitându-mă la Sfântul Efrem, i-am cerut ocrotirea. Am 

simţit aşa o emoţie, ca şi cum ar fi fost viu acolo şi se uita la mine. M-am simţit 
încredinţată în sufletul meu că mă va ocroti. 

Când am fost, mai pe urmă, în perioada travaliului şi a naşterii, am cerut 
fierbinte ajutorul Maicii Domnului şi pe cel al Sfântului Efrem, iar ei m-au ajutat cu 
multă grăbire şi am născut foarte repede şi destul de uşor, având în vedere că bebeluşul a 
fost destul de mare. Am născut pe data de 3 ianuarie 201 1 şi abia după naştere mi-am dat 
seama că este data la care se prăznuieşte aflarea moaştelor Sfântului Efrem. M-am 
bucurat foarte mult şi am fost convinsă că el mi-a fost aproape în acele momente. 

Acum citesc o nouă carte despre Sfântul Efrem - Mărturii ale minunilor 
săvârşite în zilele noastre - şi, cu cât citesc mai mult, îl simt tot mai apropiat de mine, ca 
un frate sau părinte grijuliu; nu-1 mai simt deloc străin, ca la început. Sper ca şi în viitor 
să fie alături de mine şi să mă ocrotească în toate momentele grele ale vieţii. 

Slăvit să fie Dumnezeu întru Sfinţii Lui! 

Simona, 3 septembrie 2012, Cluj-Napoca 



19. Doamne, ce bucurie! - vindecarea durerii, găsirea documentului 

Mă bucur că în sfârşit am şi eu ocazia să scriu despre minunile Sfântului 
Efrem şi despre ajutorul pe care mi 1-a dat mie, păcătoasei. 

In anul 201 1, o verişoară mi-a dăruit o carte numită Minunile Sfântului Efrem 
cu copii născuţi şi nenăscuţi. Am privit cu îndoială cartea şi pe acest Sfânt de care nu mai 

auzisem niciodată; totuşi, am început să citesc cartea şi m-am îngrozit de chinurile şi 
moartea acestui Sfânt, dar am plâns de bucurie când am descoperit atâţia oameni ajutaţi, 
vindecaţi de bolile lor şi cu atâtea probleme rezolvate de Sfântul Efrem. 

într-o zi, la începutul lunii iunie, a început să mă doară foarte tare capul; eu 
niciodată n-am avut aceste probleme. îmi venea foarte greu, pentru că la serviciu lucram 
foarte mult pe calculator. Timp de o săptămână, m-am chinuit cu durerea de cap, până 
într-o seară, când am luat în mână cartea cu minunile Sfântului Efrem şi am pus iconiţa 
de pe copertă pe frunte şi m-am rugat şi eu cu cuvintele mele să-mi ia durerea aceea 
groaznică. Am stat cu cartea pe frunte câteva minute şi pur şi simplu, treptat, mi-a trecut 
durerea de cap. 

O altă minune a sfântului Efrem a fost minunatul ajutor pe care mi 1-a dat la 
serviciu, atunci când şefa mea mi-a cerut un document important. Pur şi simplu nu 
găseam acel document, deşi îl căutasem peste tot. Intrasem în panică şi îmi era frică de 
ceea ce ar putea să urmeze, adică să fiu concediată. Arunci mi-am amintit de Sfântul 
Efrem şi am spus în gândul meu: „Sfinte Efrem, ajută-mă să găsesc acel document". Nici 
nu am terminat bine de spus aceste cuvinte, că paşii mi s-au îndreptat exact spre locul 
unde era documentul. Doamne, ce bucurie! Sunt convinsă că niciodată n-aş fi căutat 
documentul în acel loc. 

Mulţumesc din suflet Bunului Dumnezeu, Maicii Domnului şi Sfântului 
Efrem pentru aceste minuni şi pentru cele neştiute, dăruite mie, păcătoasei. II rog pe 
Sfântul Efrem să mă ierte că am scris atât de târziu aceste minuni şi îl mai rog să se roage 
pentru mine, păcătoasa, şi să mă ajute în toate necazurile şi în fiecare clipă a vieţii mele. 

Bunul Dumnezeu să ne ajute pe toţi! 

Iulia Marcela, 17 septembrie 2012, Iaşi 

20. Ne-a ajutat chiar şi numai dacă ne-am gândit la dânsul - reuşită la 

examene, vânzarea unui apartament 



Scriu aceste rânduri deoarece cred că ar fi o foarte mare nedreptate faţă de 
Sfântul Efrem să trec sub tăcere marele ajutor pe care mi 1-a oferit. 

Era în preajma examenelor de bacalaureat, mai era o săptămână şi băiatul 
meu nu vroia să înveţe deloc pentru acest examen. Nu mai ştiam ce să fac ca să-1 
conving. Eram tare supărată şi cea mai grea problemă era legată de un apartament, 
moştenit după moartea mamei mele, care se afla în alt oraş (nu unde locuiesc eu) şi unde 
aveam o vecină cu probleme (probabil psihice), care nu îmi dădea pace, îmi făcea tot 
felul de răutăţi şi greutăţi. A inundat apartamentul câteva luni la rând. Ţipa şi ne speria 
clienţii care veneau să-1 viziteze din dorinţa de a-1 cumpăra. In acel moment, eram cu ea 
într-un proces interminabil (care ar fi trebuit să se termine în câteva săptămâni), în care 
doream s-o oblig să-şi repare ţevile. Nu ştiu ce a făcut pe acolo pe la tribunal, i-a 
ameninţat pe toţi, chiar şi pe judecători, iar în final noi am pierdut procesul şi problema 
tot nu s-a rezolvat. Eu o bănuiam că ar umbla cu lucruri necurate, încât avea atâta putere 
asupra oamenilor şi oriunde mergeam să cer un sfat sau ajutor de la cineva, ca să mă 
înveţe ce să fac să scap de răutăţile ei, nimeni nu voia să mă ajute cu nimic, toţi mă 
respingeau, ba chiar ţipau - oameni care, în mod normal, erau foarte blânzi şi cumsecade - 
ori se certau cu mine. Chiar şi fratele meu ajunsese că nu mai vorbea cu mine. Eram atât 
de supărată şi adeseori mă rugam, zicând: „Doamne Dumnezeule, ajută-mă! Maica 
Domnului, trimiteţi-mi şi mie pe cineva care să mă ajute, să mă îndrume, să mă înveţe ce 
să fac, pentru că nu mai ştiu cum să mă descurc". Sunt convinsă că mi-au auzit 
rugăciunile şi l-au trimis în viaţa noastră pe Sfântul Efrem cel Nou, un Sfânt atât de bun, 
care să ne ocrotească, să ne ajute şi să ne fie alături, chiar şi numai când ne gândim la 
Sfinţia sa. 

Am auzit întâia dată de numele Sfântului Efrem de la o prietenă, mergând 
spre mănăstirea unde avem - eu şi băiatul meu - Părintele duhovnic. Puţin mai târziu, 
stând la rând la Spovedanie, o fată pe care o cunosc a venit cu o carte şi a început să 
vorbească cu prietena mea despre acelaşi Sfânt despre care auzisem cu puţin înainte. La 
un moment dat, mi-a pus în mâini o carte cu coperta de la sfârşit deasupra, încât să pot 
citi ce scrie pe ea, şi m-a întrebat: „Oare dumneavoastră aţi citit ce scrie aici?". Eu am 
respins-o pe acea fată, gândindu-mă că exact asta îmi trebuia mie atunci, să citesc, când 
eu eram aşa de supărată cu problemele mele. După un scurt răstimp, un gând îmi spunea: 
„Totuşi, încearcă să citeşti, pentru că nu e mult". Am cerut cartea şi, când am citit ce scria 
acolo, am ştiut că este scris pentru mine: 

„De ce plângi? Opreşte -te din plâns şi ascultă ce -ţi voi spune! Eu sunt 
Sfântul Efrem. Dragostea aceea pe care tu o cauţi - dragostea cea adevărată - o are numai 
Dumnezeu. El o dă tuturor făpturilor Sale, care II iubesc pe Dânsul şi pe care şi El le 
iubeşte. Acum am venit ca să-ţi binevestesc despre dragostea lui Dumnezeu către tine. 
Atunci când ai această dragoste, nu trebuie să-ţi fie frică de nimic, nici măcar de moarte! 
Dragostea lui Dumnezeu poate să te izbăvească şi să te ferească de necazuri şi boli. Ea te 
poate păzi întocmai ca un zid, pe care nu-1 va dărâma nici un om. Să fii cu multă luare - 
aminte, până în ultima zi a vieţii tale, ca să nu schimbi dragostea lui Dumnezeu pe iubirea 
omenească". 

Am găsit atâta alinare în aceste cuvinte! Parcă erau scrise să-mi alunge toată 
tristeţea şi mâhnirea ce le aveam în acel moment în suflet. 

Am cumpărat cartea pe care se aflau aceste cuvinte ale Sfântului Efrem - 
Mărturii ale minunilor săvârşite în zilele noastre. Am citit-o cu foarte mult interes. M-au 
impresionat tare mult suferinţele Sfântului şi cum a fost descoperit după atâţia ani, iar 
apoi, citind despre ajutorul grabnic pe care îl dăruieşte Sfântul celor care îl cer, m-am 
gândit să citesc şi eu acatistul şi să-1 rog pe Sfântul Efrem să-1 ajute pe băiatul meu la 

examene, iar apoi, după două săptămâni, după ce terminăm şi cu înscrierea la facultate, să 
citesc 40 de zile acatistul şi să îl rog să mă ajute la vânzarea casei. Dar acesta a fost 
numai un gând, căci am citit o singură dată acatistul şi o singură dată paraclisul Sfântului 
în timpul examenelor, fără a mă mai ruga pentru rezolvarea problemei cu casa. Băiatul 
meu a luat examenele cu bine, cu ajutorul lui Dumnezeu, al Maicii Domnului şi cu 
rugăciunile Sfântului Efrem. După terminarea examenelor, am plecat să ne înscriem la 
facultate în acelaşi oraş unde aveam şi apartamentul moştenit. Gândul meu era ca după 
înscriere să ne întoarcem acasă şi, după aproximativ o săptămână, să revin unde aveam 
apartamentul şi să mă ocup de vânzarea lui atât cât era nevoie. Pentru înscrierea la 
facultate am stat patru zile, iar în aceste zile a venit un client şi am vândut apartamentul. 
Nu puteam crede şi nu puteam înţelege ce se întâmplă. Mă întrebam mereu: „Cum se 
poate ca numai să gândeşti ceva şi Sfântul Efrem să vină atât de repede să te ajute?". în 
noiembrie 2011, m-am rugat Sfântului Mina să mă ajute cu vânzarea casei, în mai 2012, 
m-am rugat Sfântului Mucenic Fanurie şi sunt convinsă că şi rugăciunile acestor Sfinţi m- 
au ajutat, dar la Sfântul Efrem m-am rugat foarte puţin. De fapt, numai m-am gândit că 
ar trebui să mă rog Sfântului Efrem şi în câteva zile s-a vândut apartamentul, care era pus 
în vânzare de aproape un an. 

Nici acum nu pot încă realiza şi înţelege cum s-au putut rezolva atât de 
repede problemele mele, mai ales cea cu casa, care pentru mine era foarte grea şi de 
nerezolvat. 

Mulţumesc lui Dumnezeu şi Maicii Domnului că m-au auzit arunci când îi 
rugam să-mi trimită şi mie pe cineva care să mă ajute şi l-au trimis în viaţa noastră pe 
Sfântul Mare Mucenic Efrem cel Nou, să ne ocrotească, să ne ajute şi să ne fie alături, 
chiar şi numai când ne gândim la dânsul... 

M.,27 septembrie 2012 

21. Doamne, ce mi se întâmplă? - vindecarea sindromului Menier 



Sunt rasofora Teofilia de la Mănăstirea Bistriţa din judeţul Vâlcea şi am 
promis Sfântului Efrem cel Nou că voi depune mărturie despre ajutorul care l-am primit 
de la dânsul luni, în 24 septembrie 2012. De zece ani sufăr de sindromul Menier, o 
afecţiune a urechii interne a cărei manifestare este cumplită. Se instalează starea de vertij 
în momentul inflamării nervului auditiv, care este atât de puternică, încât ai senzaţia că te 
afli într-un carusel care nu se mai opreşte chiar şi o săptămână. Pe lângă aceasta, apar şi 
starea de vomă şi surditatea la urechea dreaptă (urechea mea bolnavă). In această 
perioadă de surditate, sunt anumite zgomote, de o anumită frecvenţă, pe care le aud 
amplificate de mii de ori. Aşadar, puteţi înţelege ce poate fi în capul meu în acele zile. 

Luni, mergând la ascultare, am observat că încep să ameţesc din ce în ce mai 
rău, că mi s-a înfundat urechea şi a apărut starea de vomă. Am ştiut din acel moment că s- 
a instalat sindromul. De la ora 11 de dimineaţă şi până seara la ora 22, nu m-am mai 
ridicat din pat. Au venit la mine cu mâncare şi parafină caldă maicile mele de suflet, care 
mă ajută atât de mult când mi-e rău: Maica Gabriela şi Maica Heruvima. In tot acest timp, 
nu am încetat să mă rog Maicii Domnului, Sfântului Grigorie Decapolitul, care are 
sfintele moaşte la noi în mănăstire, dar şi Sfântului Efrem cel Nou. 

La ora 21:30, după ce nu mai aveam ce voma şi ameţeala începea să fie din 
ce în ce mai mare, am ridicat capul şi l-am rugat pe Sfântul Efrem - privind către icoana 
pe care o am la căpătâiul patului - ca, dacă este grabnic ajutător, să mă ajute să-mi revin 
până dimineaţă din starea de rău şi îi promit că voi depune mărturie despre ajutorul 
primit. Mi-am pus parafină încălzită pe cap, m-am înfofolit să îmi fie cald şi am încercat 
să găsesc o poziţie în care să pot petrece noaptea. Din cauza ameţelilor, nu poţi să stai 
numai într-o poziţie, deoarece ai senzaţia că te prăbuşeşti - poate doar în şezut, dacă 
ameţeala nu este prea mare. Mă rugam în continuare şi m-am uns cu ulei pe care l-am 

primit din candela Sfântului, din Grecia. La un moment dat, m-am trezit, dacă pot spune 
aşa pentru că sforăiam. Aşadar, adormisem şi dormeam cu sforăituri. M-am întrebat 
speriată: „Doamne, ce mi se întâmplă?". Am mişcat încet capul şi am observat că nu 
ameţesc. Atunci mi-am dat seama că Sfântul Efrem a ascultat rugăciunea mea şi mi-a 
venit degrabă în ajutor. Până dimineaţa, starea mea de rău s-a ameliorat. Ameţeala mi-a 
trecut şi la ora 7 am fost la uşa maicii stareţe să îi spun că nu mai trebuie să merg la 
spital. încă mai am urechea înfundată, dar starea mea este bună. Fac ascultare, merg la 
biserică şi îi mulţumesc Sfântului Efrem că m-a ajutat atât de mult. 

Şi săptămâna trecută m-am simţit rău şi l-am rugat să mă ajute. Noaptea l-am 
visat că a venit în chipul unui părinte cunoscut şi m-a întrebat dacă îmi mai este rău. 

Iţi mulţumesc mult, Sfinte Efrem cel Nou! 

Rasofora Teofilia, 28 septembrie 2012, Mănăstirea Bistriţa - Vâlcea 



22. Grabnic şi delicat ajutător 

Mulţumesc din suflet Sfântului Efrem pentru tot ceea ce am citit despre viaţa 
şi minunile lui, precum şi celor care şi-au deschis inima către ceilalţi, împărtăşindu-le - 
din propria experienţă - bucuria de a-1 cunoaşte pe Sfântul Efrem. Mă alătur lor, cu o 
mărturisire simplă, împlinind astfel o veche datorie. 

Mărturisesc că, atunci când primesc o carte despre viaţa şi minunile unui 
Sfânt sau icoana în care îi este zugrăvit chipul, simt că Sfântul păşeşte cu delicateţe în 

viaţa mea, spunându-mi, în modul acesta, că-mi este aproape şi că a venit vremea să îl 
cunosc. 

Aşa s-a întâmplat acum patru ani, când Sfântul Efrem m-a întâmpinat printr-o 
carte. Nu ştiam nimic despre viaţa şi minunile lui. M-a surprins imaginea de pe copertă, 
lumina pe care o ţinea în palmă, privirea calmă şi pătrunzătoare. Am citit cartea cu un 
amestec de curiozitate, frică, nelinişte şi bucurie. Curiozitate, pentru că îl întâlneam prima 
dată. Frică, pentru că mă tulbura măreţia Sfântului şi nesfârşita sa răbdare în chinurile 
inimaginabile prin care a trecut. Nelinişte, pentru că înţelegeam, din multele lui minuni şi 
arătări, că este mai mult decât viu, că ne cunoaşte nevoile şi căderile mai bine decât noi 
înşine (mă gândeam că ştie tot ce-mi trece prin minte, tot haosul acela de griji, de 
neputinţe şi păcate în care mă zbăteam). Bucurie, pentru că ştiam de la Maica Domnului 
şi Sfântul Nicolae cât de plină de iubire este inima Sfinţilor. 

Peste filele cărţii s-a aşternut apoi colbul uitării. Sfântul „s-a aşezat" cuminte 
în bibliotecă şi m-a aşteptat să revin. A trecut mult timp. Zăboveam atunci când îi 
întâlneam privirea, căutând probabil o altă carte, dar atât. Nu de puţine ori, inima noastră 
uită să bată pe drumul spre rai, transformându-se în piatră... 

Acum un an sau doi, la întoarcerea dintr-un pelerinaj în Grecia, o cunoştinţă 
apropiată, o doamnă deosebită, cu multă dragoste de Dumnezeu, mi-a dăruit o iconiţă a 
Sfântului, mărturisindu-mi că-i este un bun şi drag prieten, mare făcător de minuni. M-am 
bucurat sincer, cu bucurie mare şi... am uitat. 

în ultimul timp, Sfântul Efrem s-a săturat însă de împietrirea mea şi a devenit 
insistent, printr-o serie de „întâmplări": m-am întors la Nicula, reper sfânt al inimii mele, 
şi dintre toate comorile de la pangar, am ales fără să clipesc, spre aducere aminte a 
pelerinajului, o carte mică cu viaţa, minunile, acatistul şi paraclisul Sfântului; prietena 
mea de la Bucureşti mi-a povestit apoi despre darul făcut de Sfânt bisericuţei studenţilor 
din Cluj -Napoca - papucul primit spre binecuvântare şi mângâiere; tot ea mi-a adus şi 

ultima carte dedicată Sfântului Efrem, când mi-a făcut bucuria de a ne revedea, după 
mulţi ani, în vara aceasta; la scurt timp, o altă prietenă dragă, de la Cluj, mi-a povestit „ca 
din senin" o minune pe care Sfântul a facut-o de curând, vindecând un copilaş grav 
bolnav. Am înţeles aşa (greu, dar am înţeles) că Sfântul Efrem mă cheamă, că-mi este 
mereu ajutător şi că ar vrea să stăm mai des de vorbă. Ca o cunună a tuturor celor de mai 
sus, mi-am adus aminte şi de faptul că el mă priveşte mereu blând, din icoana aşezată în 
altarul bisericii în care Hristos îmi odihneşte sufletul înviforat de necazurile şi neliniştile 
acestei vieţi... Cum am putut fi aşa surdă la chemarea Sfântului? 

Am început să citesc acatistul şi paraclisul Sfântului Efrem, să-i împărtăşesc 
cu simplitate toate „ofurile", toate dorinţele şi neputinţele mele. M-a impresionat mai ales 
când am aflat că el este unul dintre Sfinţii cei mai dragi Maicii Domnului, cea sub a cărei 
neîncetată ocrotire m-am născut şi trăiesc. Recunosc şi că denumirea de „foarte grabnic 
ajutător" a Sfântului m-a ispitit să-1 pun la încercare de câteva ori. Şi Sfântul a răspuns cu 
blândeţe... A deblocat calculatorul atunci când acesta s-a oprit la trimiterea unui mesaj de 
suflet Părintelui meu duhovnic. A restabilit sănătatea mamei atunci când l-am strigat, 
neliniştită că dintr-un simplu acces de tuse lucrurile se complicau şi mama se simţea tot 
mai rău, fără ca eu să o pot ajuta A rezolvat lucrurile ca prin minune când, din cauza unor 
încurcături, riscam să pierd o întâlnire profesională importantă, oferindu-mi, aşa cum 1- 
am rugat, varianta cea mai bună de a ajunge la destinaţie. 

Mi-a demonstrat aşa că nimeni nu trece pe lângă inima sa cuprinzătoare şi 
plină de iubire, oricât de nevrednic ar fi. 

Cred că minunea cea mai mare pe care Sfântul a împlinit-o până acum în 
viaţa mea este modul în care răspunde cu nesfârşită răbdare nerăbdării mele, cu 
neţărmurită iubire neiubirii mele. 

îl rog pe Sfântul Efrem să ierte tot gerul din inima mea şi să mă ajute să-I 
pregătesc lui Dumnezeu în ea, loc de odihnă. 

Fie ca noi toţi să rămânem mereu sub acoperământul Maicii Preacurate, sub 
ocrotirea ei blândă şi atotputernică! Să fim alături, în toate răscrucile vieţii, de Sfântul 
Efrem, Sfântul Ierarh Nicolae, Sfântul Mare Mucenic Dimitrie şi de toţi prietenii ei. 

Măria, 1 octombrie 2012, Cugir 



23. Nu e aşa cunoscut ca Maica Domnului - vindecarea bolilor de piele 

Scriu aceste rânduri în urma unor întâmplări minunate, care nu se cad să fie 
trecute sub tăcere. Cel care m-a convins că trebuie să dau mărturie despre ele este un 
copil. Cuvintele pe care mi le-a spus la începutul acestui an m-au pus serios pe gânduri. 
El se cheamă Efrem şi a primit acest nume în cinstea Sfântului Mare Mucenic Efrem cel 
Nou. In ziua de 3 ianuarie, stăteam cu el în cameră, iar pe perete se afla o icoană pe lemn 
a Sfântului Efrem, care fusese pictată la dorinţa mamei sale. Fiind ziua de prăznuire a 
aflării moaştelor Sfântului Efrem, l-am întrebat pe nepotul meu, care avea patru ani: 

- Efrem, ce ştii tu despre Sfântul Efrem? 

S-a uitat la mine şi mi-a răspuns imediat, simplu şi direct: 

- Nu e aşa cunoscut ca Maica Domnului. Aş vrea să fie mai cunoscut. 

M-a cutremurat răspunsul lui. Era al lui, dar era şi al Sfântului Efrem. 

Am rămas fără grai şi mi s-a împlântat adânc în minte ceea ce mi-a spus. Cu 
acest gând în minte scriu mărturiile ce urmează. Cu adevărat, nimeni nu ştie să ne 
îndemne şi să ne bucure aşa cum o face Sfântul Efrem prin copiii săi. 

Poate că am ezitat să dau mărturie şi pentru că Sfântul Efrem m-a ajutat de 
foarte multe ori în lucruri care nu aveau o mare importanţă, dar dânsul le-a acordat 
importanţă dacă i-am cerut ajutorul. Şi au fost foarte multe. Atât de multe, încât pot zice 
că mi-e şi jenă să îi mai cer ceva. Cu adevărat, acest om este dumnezeiesc şi are o 
bunătate şi o blândeţe incredibile, însă puterea şi fermitatea lui sunt pe măsură. M-am 
convins de nenumărate ori. Voi povesti în continuare despre două lucruri minunate. 

In toamna aceasta, la începutul lunii septembrie, m-am trezit că pe mâna 
dreaptă, în zona degetului mare - acolo unde el se sprijină pentru a ţine mouse-ul - mi-a 
apărut o „cohortă" de negi. Erau în jur de 20-30, unul lângă celălalt. Văzându-i, m-am 
gândit că-i merit din plin pentru multele mele păcate. Cu toate acestea, am zis aşa, ca într- 
o doară: „Ajută-mă, Sfinte Efrem, cu negii ăştia". Apoi mi-am văzut de treabă, deoarece 
eram prins cu munca. După vreo două zile, mi-am adus aminte de negi şi m-am uitat la 
mână. M-am uitat şi m-am tot uitat, dar nu am găsit nici urmă de negi. Era atât de curată 
mâna, încât am început să caut pe mâna stângă, gândindu-mă că am confundat mâna. Dar 
şi mâna stângă era curată - nici urmă de negi. Aşa a binevoit Sfântul Efrem, să mă 
vindece foarte, foarte repede. Nu ştiu de ce a rânduit aşa, dar îi mulţumesc mult. 

In urmă cu două săptămâni, am descoperit pe corp o căpuşă. Mai avusesem 
una sau două în vara aceasta, deoarece au fost destul de multe cazuri de muşcături de 
căpuşă în zona în care locuiesc. îndată ce am observat-o, mi-am propus să o extrag cât 
mai repede. Am încercat să o smulg, însă, oricât m-am străduit să fac lucrul acesta, nu am 
reuşit, fiind ea şi într-o parte a corpului oarecum mai puţin accesibilă. Insă degeaba m-am 
străduit aproape o oră, căci nu am izbutit să o scot. Problema cea mare este că nu era 
căpuşă, ci o excrescenţă a pielii. Acest lucru l-am observat doar când, a doua zi 
dimineaţă, m-am uitat mai atent la ea. Ca mărime şi ca aspect semăna cu o căpuşă, însă în 
urma sesiunii de „smulgere", excrescenţa se făcuse foarte urâtă, iar pielea din jurul ei era 
roşie. Ca să fiu sigur că nu-i căpuşă, i-am făcut şi o fotografie cu zoom, iar când am văzut 
poza mărită pe calculator, mi-am dat seama ce prostie imensă am făcut încercând să 

smulg excrescenţa. Văzută de aproape, se vedea limpede că nu este nicidecum căpuşă. Mi 
s-a cam pus nodul în gât şi m-am întristat, aceasta cu atât mai mult cu cât toată zona 
excrescenţei se inflamase. Aşa că n-am ştiut să fac decât un singur lucru: l-am rugat pe 
Sfântul Efrem să îmi ierte prostia şi să mă ajute din nou. M-am însemnat de trei ori cu 
semnul Sfintei Cruci pe acel loc, iar apoi m-am dat cu untdelemn adus de la Mănăstirea 
Sfântului din Grecia. Prin mila Sfântului Efrem, m-am liniştit destul de repede şi atâta 
pace mi-a venit în suflet, încât am şi uitat de acea excrescenţă. Abia după mai bine de o 
săptămână mi-am adus aminte de ea şi am căutat-o să văd în ce stare e. Pur şi simplu nu 
mai era de găsit. Insă nu numai că dispăruse, ci n-am reuşit nici măcar să identific locul 
unde fusese. Ii mulţumesc din suflet Sfântului Efrem pentru aceasta, precum şi pentru tot 
noianul de bunătate ce mi 1-a arătat până acum. 

Cereţi-i ajutorul Sfântului Efrem şi veţi vedea voi înşivă grabnicul său ajutor, 
căci uneori minunile sale se petrec fulgerător! 



C. K., 2 octombrie 2012 

24. Mulţumesc din inimă! - vindecarea durerii de sân 

9 



L-am descoperit pe Sfântul Efrem în această vară, cumpărând cartea despre 
minunile Sfântului (Mărturii ale minunilor săvârşite în zilele noastre) de la o mănăstire 
din Moldova. Am citit-o pe nerăsuflate şi o recitesc de câte ori simt nevoia 

Să vă spun cum m-a ajutat pe mine Sfântul: în luna iulie, am simţit o uşoară 
durere în sânul drept, dar nu i-am dat importanţă, deşi mă deranja acel disconfort. Am 
plecat în concediu în Bucovina, să vizităm mănăstirile şi m-am întors de acolo cu foarte 
multe cărţi cumpărate: despre Părintele Cleopa, Părintele Arsenie Boca, Părintele Ilarion 
Argatu, Sfântul Ioan cel Nou de la Suceava, Sfântul Nectarie etc. 

Durerea de la sân devenise deja persistentă, dar de o intensitate moderată. M- 
am speriat, gândindu-mă să nu fie ceva grav. In acel moment, nu dispuneam de bani să 
merg să fac o ecografie, dar am zis că, dacă nu-mi va trece, voi vedea eu cum fac să merg 
la medic. 

Apoi... într-o seară, am început să citesc acatistul sfântului Efrem şi să mă rog 
fierbinte să mă ajute, să nu fie ceva grav. Dimineaţa, când m-am trezit, nu mă mai durea 
sânul deloc! Mi-era frică să nu fie doar o părere! Nu-mi venea să cred! Promisesem 
Sfântului că voi scrie despre cele întâmplate, dar am tot amânat... iar durerile au reapărut. 
Apoi am zis: „Sfinte Efrem, te rog, ajută-mă, căci mă voi ţine de cuvânt!". Şi iată, acum 
mă ţin de cuvânt şi dau mărturie despre minunea făcută de Sfântul Efrem cu mine! 

Mulţumesc din inimă, Sfinte Efrem, şi ţie, Sfinte Nectarie! Mă închin şi vă 
păstrez în inimă pe amândoi! 

Luminiţa F., 12 octombrie 2012 

25. Aveţi încredere în Sfântul Efrem el Nou! - vindecare de epilespie 



Numele meu este Andrei, sunt din judeţul Timiş şi aş dori să vă mărturisesc 
cazul nostru. 

Am un băieţel de 8 anişori căruia, în decembrie 201 1, în urma unei lovituri la 
cap, i s-a declanşat epilepsia. Am umblat pe la mulţi doctori, dar cu prea puţine rezultate. 

In luna iulie a acestui an, am ajuns şi pe la Cluj, unde am avut ocazia să 
ajungem şi la frumoasa biserică din lemn care se situează în incinta complexului 
studenţesc. Preotul care slujea acolo ne-a ascultat necazul şi ne-a îndrumat să ne rugăm 
Sfântului Efrem cel Nou. A doua zi, am luat parte la Sfânta Liturghie, iar după aceea, 
băiatul a fost dus în altar, unde s-a închinat la mai multe sfinte moaşte. Când au ieşit din 
altar, preotul ne-a spus că se va face bine, dar să avem încredere în Sfântul Efrem cel 
Nou, căci el ne va asculta rugăciunile. In septembrie, am ajuns la un alt doctor, în 
Timişoara, care i-a schimbat băiatului tratamentul, iar acesta a început să dea rezultate. 
Noi suntem siguri că Sfântul Efrem cel Nou ne-a auzit rugăciunile, iar acum băiatul este 
pe drumul cel bun. 

Cu această ocazie, îi mulţumim preotului pentru sfatul cel bun şi lăudat să fie 
Sfântul Efrem pentru că ne-a auzit rugăciunile şi 1-a ajutat pe domnul doctor să găsească 
tratament pentru băiat. 

Dorim tuturor multă sănătate şi vă îndemnăm să nu vă pierdeţi speranţa 

niciodată! 

Andrei D., 14 octombrie 2012, Timişoara 

26. în călătorie - ocrotire la drum 



Aveam de făcut cu maşina un drum mai lung şi eram puţin îngrijorată pentru 
faptul că trebuia să plecăm vineri după-masă, după lucru, şi am fi ajuns noaptea târziu. 
Am citit paraclisul Sfântului Efrem, cu rugămintea să ne ajute în acest drum să ajungem 
cu bine. După ce am terminat de citit, m-am urcat în maşină şi am observat că s-a aprins 
un bec roşu pe bord. M-am uitat în cartea tehnică - indica probleme cu motorul. Nu prea 
înţelegeam ce se întâmplă - mă rugasem Sfântului să ne ajute, iar maşina noastră tocmai 
ce se defectase? Am pornit spre service, iar acolo şi-au dat seama că maşina avea 
probleme cu frânele. Fără ajutorul Sfântului, nu am fi ştiut de aceste probleme şi am fi 
pornit la drum, riscându-ne astfel viaţa. După ce am reparat maşina, am pornit la drum şi 
am ajuns cu pace şi cu linişte în suflet, simţind tot drumul ocrotirea Sfântului. 

Măria M., 16 octombrie 2012 



27. Potolirea furtunii - patima alcoolului 

Tatăl meu are probleme cu alcoolul. Uneori devine violent, sparge prin casă, 
o ameninţă pe mama, ameninţă că se sinucide. Prin astfel de momente am trecut şi la 
începutul lunii octombrie a acestui an. Cu durere în inimă, l-am rugat pe Sfântul Efrem să 
ceară milă şi îndurare pentru familia mea şi să-i ajute pe părinţii mei, pentru că eu pur şi 
simplu nu mai ştiam ce să fac. In timp ce citeam rugăciunea simţeam cum o pace îmi 

umple sufletul şi parcă o mână nevăzută îmi ştergea lacrimile de pe faţă. A doua zi, am 
primit prin poştă o icoană minunată cu Sfântul Efrem. Cu o lună în urmă, trimisesem un 
mic ajutor pentru o icoană mare cu Sfântul Efrem cel Nou, care urma să se picteze pentru 
înfiinţarea primei comunităţi ortodoxe terapeutice pentru cei dependenţi de droguri, al 
cărei Sfânt ocrotitor va fi Sfântul Efrem cel Nou. Acolo îi rugasem frumos să-1 
pomenească şi pe tatăl meu, pentru această problemă cu alcoolul. 

Se menţiona că aceia care pot ajuta vor primi o copie după icoana Sfântului, 
dar, deoarece suma trimisă de noi a fost mică, nici nu mă gândisem că vom primi şi noi. 
Icoana a ajuns după o lună de zile, exact când acasă la noi era un iad... pentru mine a fost 
un semn că Sfântul a auzit rugăciunile noastre şi va avea milă de familia mea. Ai mei s-au 
liniştit atunci şi am trecut cu bine peste acele momente. 

Nu s-a rezolvat situaţia părinţilor mei, dar cu siguranţă am primit pace şi 
uşurare atât eu, cât şi părinţii mei, potolind Sfântul furtuna şi tulburarea şi deznădejdea 
din sufletele noastre. 

Mulţumim Sfântului Mare Mucenic Efrem cel Nou pentru grabnicul său 

ajutor! 

Măria M., 16 octombrie 2012 

28. în mâinile Dumnezeului nostru celui viu - boli trupeşti, vindecarea 
patimii alcoolului, vindecare sufletească, ferire de sinucidere 



în numele Tatălui, al Fiului şi al Sfântului Duh. Amin. 

„Mare eşti Tu, Doamne, şi minunate sunt lucrurile Tale şi nici un cuvânt nu 
este de ajuns spre lauda minunilor Tale!". Cu adevărat, mari lucruri a făcut cu noi 
Domnul. E îndeajuns să privim ultimele luni din viaţa noastră şi rămânem uimiţi de 
milostivirea şi răbdarea lui Dumnezeu. Scriem această minune acum, după ce de multe 
ori am intervenit la structura ei, adăugând câte o altă fărâmă din ceea ce Dumnezeu a avut 
pregătit pentru noi. 

Rânduiala pe care Dumnezeu o pune în lucruri a devenit evidentă când, după 
mulţi ani în care nu a fost aşa, Paştile noastre au fost întâmpinate de părinţii noştri 
spovediţi şi împărtăşiţi. Şi-a arătat Dumnezeu îndelunga Sa răbdare, Se ţine de noi, face 
orice, numai să ne deschidem inimile. Dacă am cunoaşte dragostea Lui... 

Mare parte din viaţa tatălui nostru a fost plină de lucruri care nu l-au lăsat să 
se apropie de Biserică: probleme cu alcoolul care au dus la multe certuri în familie, 
întâlniri fără nici un folos cu pretinşi prieteni, o mamă martor al lui Iehova. 

în 2004, a început lupta: am aflat că tata are leucemie, în afara perioadelor în 
care îi era rău sau se afla la spital, viciile existau: când îi era puţin mai bine, se întorcea la 
băutură şi, prin ea, la tot răul. E o minune că a dus boala aceasta vreme de opt ani! De 
multe ori, ajungea într-o stare atât de gravă la spital, încât doctorii se mirau că mai 
trăieşte. In vara anului 2011, a suferit o fractură la şold care a necesitat o intervenţie 
chirurgicală, ce s-a dovedit a fi o nereuşită. In urma acesteia, şase luni a stat la pat, 
aşteptând vindecarea, care părea să nu mai vină, până când ne-a ajutat Dumnezeu să 
ajungem la Cluj, unde i-a fost pusă o proteză cimentată. S-a dovedit acum că grava eroare 
medicală din prima intervenţie fusese o binecuvântare. Dacă ar fi fost puse corect cele 

trei şuruburi de 15 centimetri în os, şi nu în muşchi, aşa cum s-a descoperit la Cluj, 
perioada de recuperare de după cea de-a doua intervenţie ar fi fost prelungită. Chiar şi 
aşa, doctorii clujeni credeau că îl vor pierde pe masa de operaţie din cauza complicaţiilor. 
Leucemia nu lăsa sângele să se închege şi incizia necesară era una relativ mare. Până la 
sfârşitul anului însă, am avut bucuria de a-1 vedea mergând. Era pentru a doua oară în 
viaţă când a avea o asemenea intervenţie, prima fiind produsă în timpul unei explozii de 
carbid când, din cauza impactului, fusese găsit apoi atârnat pe vârful unui stâlp cu 
genunchiul stâng rupt şi cu alte câteva leziuni. Dar a trecut peste toate acestea, spre slava 
lui Dumnezeu. 

începutul acestui an a venit cu stări de rău tot mai mari pentru el. Alte 
încercări: probleme cu inima, insuficienţă respiratorie gravă, creşteri în greutate din 
cauza apei ce nu era eliminată din corp. A fost internat în Baia-Mare. Abia ajunse la Cluj, 
am fost îndemnate de mama noastră (şi nu numai) să mergem la el, pentru că nu se simţea 
deloc bine şi nu ştiam cât va mai putea organismul lui, slăbit deja, să ducă toate bolile. 

Mari minuni s-au întâmplat într-o singură zi. Am hotărât să mergem sâmbătă 
până la Baia-Mare şi să ne întoarcem în aceeaşi zi. Tata spunea că nu ştie ce să mai facă, 
parcă voia să mai încerce ceva, medicamentele erau prea puţin faţă de ceea ce căuta el. I- 
am spus atunci să chemăm un preot să îl spovedească şi să îl împărtăşească. Altă dată, 
când l-am mai îndemnat spre împărtăşanie, mi-a spus: „A fost azi un preot la mine la 
spital şi i-am dat 10 lei. Asta înseamnă împărtăşanie?". I-am explicat, cât ne era cu 
putinţă! Ne-am pus nădejdea în Hristos, Marele Doctor! Şi a fost de acord! El, care a stat 
departe de Tainele Bisericii atâţia ani, el, care nu voia să audă de preoţi (cred că îi vedea 
ca pe nişte vestitori ai morţii, ultimii oameni pe care îi mai văd ochii bolnavilor)! 

Am încercat să-1 sunăm pe preotul spitalului, însă nu reuşeam. Am luat 
repede atunci de pe internet numere de telefon de la diferiţi preoţi din oraş, însă nici aşa 
nu izbuteam să găsim unul care să poată veni. Ne-am zis că nu se poate! Ne făceam griji 

că va renunţa la idee, însă continua să îşi dorească asta Am reuşit să luăm legătura cu un 
preot care a fost dispus să vină la el. Era târziu, tata mâncase deja şi ne gândeam că 
părintele nu îl va mai împărtăşi, însă starea lui de sănătate 1-a determinat pe părinte să îi 
dea Trupul şi Sângele Mântuitorului. BUCURIA NOASTRĂ! De atunci înainte, am lăsat 
totul în grija lui Dumnezeu, ştiam că va fi bine, orice ar fi. Tot o minune a fost că am 
prins trenul spre Cluj în ultimele 3 minute, pentru rugăciunile Sfântului Ioan Maximovici. 
La fel şi mama noastră: când nu credea că va mai ajunge la Sighet, a trimis Dumnezeu o 
maşină. Ar fi fost greu dacă nu am fi reuşit să plecăm, nu am fi avut unde să dormim. 

Până luni, starea lui de sănătate s-a agravat. Mama noastră, care era iar în 
Baia-Mare, la el, ne-a sunat, spunându-ne să ne pregătim să mergem acasă, pentru că tata 
nu era deloc bine. L-au dus la terapie intensivă într-o stare în care şi el se simţea aproape 
de final (în lift, după cum am aflat după aceea de la infirmiere, şi-a cerut iertare pentru tot 
ceea ce le-a făcut în cei 8 ani de când merge la secţia de hematologie). Dar am avut 
nădejde! Eram chiar la slujba Sfântului Maslu şi mama ne suna insistent. Ne era din ce în 
ce mai greu să răspundem, veştile nu erau deloc uşor de primit. La finalul slujbei, am 
cântat Paraclisul Maicii Domnului, în timp ce telefonul suna tot mai des. Dumnezeu Şi-a 
arătat iar marea Lui dragoste de oameni, pentru rugăciunile Maicii Sale: de la terapie 
intensivă tata a fost transferat din nou pe secţie, apoi a început să fie tot mai bine şi mai 
bine odată cu fiecare zi, până când s-a întors acasă. Ne-a mărturisit că se ruga atunci când 
îi era greu. A spus că a fost într-o zi la Sfânta Liturghie în incinta spitalului şi că s-a rugat 
Sfântului Nectarie şi Sfântului Mina. 

Starea lui de sănătate continua să fie totuşi precară: multe drumuri la urgenţă, 
internări şi externări din spital, un aparat de oxigen în permanenţă lângă parul lui, însă 
MULTE s-au schimbat, cel mai mare lucru: în Joia Mare a vrut să se spovedească şi să se 
împărtăşească. Şi acum ne miră multe lucruri: nu a mai băut, a acceptat o pisică în casă, 
el, care nu arăta niciodată o prea mare dragoste pentru animale. Era pace în casa noastră! 

Acum aproximativ trei luni, starea lui s-a înrăutăţit. Obosea tot mai uşor. Ne 
spunea în repetate rânduri: „Sunt o povară pentru voi!". Intr-o zi, când a găsit puterea 
necesară de a merge, ne-a spus că vrea să iasă puţin afară, să se plimbe singur. A venit 
înapoi după câteva minute. în deznădejdea care îl cuprindea, văzându-şi neputinţele, 
hotărâse să meargă la un stâlp de înaltă tensiune şi să-şi sfârşească suferinţa, curentându- 
se. Dar Maica Domnului, pe care o rugam în tot timpul acesta să îl lumineze, nu 1-a lăsat. 
In urma încercării de a se sinucide, şi-a rupt clavicula dreaptă (şocul a determinat 
impactul cu pământul). Nu ne venea să credem că încă trăieşte. Dumnezeu ne-a răspuns 
atât de direct la întrebarea: „Unde e El arunci când oamenii vor să se sinucidă?": e chiar 
acolo, Viu, aproape de toată fiinţa omului. 

Fiind apoi internat la cardiologie, din cauza oxigenării insuficiente a 
creierului, începea să îşi piardă raţiunea. Mama noastră era lângă el, suferind de fiecare 
dată când îl vedea pierzându-şi mintea. 

Eram în postul Adormirii Maicii Domnului, în tabăra ASCOR de la Ciosa, 
când mama ne-a spus că mâinile şi buzele i se învineţesc şi că nu prea mai poate vorbi. A 
doua zi, dacă starea lui continua să se înrăutăţească, urma să mergem acasă. 

Seara, la discuţiile cu tinerii, Părintele Ciprian Negreanu a propus să spunem 
un „Tatăl nostru" pentru tata, toţi cei prezenţi. Când am ieşit apoi din biserică, era ora 
23:01. După câteva minute, am aflat că tata a trecut la Domnul. Dar chiar şi în ultimele 
clipe, Domnul 1-a purtat în mâinile Sale. Minunea din acea seară de 8 august 2012 a fost, 
aşa cum am aflat de la mama noastră, că tata a adormit la 22:57, adică în timp ce noi 
rosteam rugăciunea pentru el. Când privim acum în urmă, ne minunăm cât de paşnic au 
trecut toate, chiar şi înmormântarea, la care am avut alături mulţi oameni dragi, a fost o 
adevărată înviere. Rămâne doar să ne rugăm pentru el, robul lui Dumnezeu, Nicu. 

Mamei noastre i-a fost greu în tot acest timp, dar a dovedit o tărie de 
neînchipuit. Deşi are şi ea probleme de sănătate, nu 1-a lăsat niciodată fără ajutor pe tatăl 

meu: multe nopţi petrecute în spitale, purtarea de grijă pe care i-a arătat-o atunci când a 
fost imobilizat la pat, numai ea ştie de câte s-a lipsit în tot acest timp. Cât de multe poate 
să rabde şi să ierte dragostea! Dar şi pe ea au apropiat-o toate de Dumnezeu. E tot mai 
pomenit Sfântul Nectarie în familia noastră. 

Ii dăm slavă lui Dumnezeu pentru toate! Au mijlocit Maica Domnului, 
Marele Sfânt Nicolae şi Sfântul Efrem cel Nou pentru întreaga noastră familie! Nimic nu 
e mai bine decât a ne lăsa în mâinile Dumnezeului nostru Celui Viu! 

Nicoleta-Silviana şi Anca-Lorena, 30 octombrie 2012, Cluj-Napoca 



29. Cu sfântul Efrem în sesiunea din toamnă, având 5 examene restante 

Am îndrăznit să-1 întreb pe Sfântul Efrem, uneori chiar obraznic, cine este şi 
s-a făcut cunoscut mie prin multe minuni. Nu înţelegeam de ce atâţia oameni au dragoste 
pentru acest Sfânt. 

Sunt studentă în anul IV la Facultatea de Drept. După anul universitar 
anterior, am rămas cu cinci examene restante pentru sesiunea din toamnă. 

Primul examen a fost cel de drept comercial, materie la care, în sesiunea din 
vară, am dat profesorului foaia de examen goală. Am primit subiectele şi mi-am dat 
seama că voi fi nevoită să fac acelaşi lucru şi acum, în toamnă. Amintindu-mi de blândele 
mustrări pe care le-am primit că nu am scris nimic şi pentru ruşinea de oamenii dragi care 
ştiam că se roagă pentru mine, am început să scriu pe una din foile de examen: „Sfinte 

Mare Mucenice Efrem cel Nou, roagă-te lui Dumnezeu pentru mine, păcătoasa! Cum i-ai 
ajutat pe atâţia, ajută-mă şi pe mine, măcar că sunt nevrednică. Dacă ar fi după 
cunoştinţele mele, aş da iar foaia goală. Dar tu poţi. Pentru rugăciunile tale, ale 
Preacuratei şi pururea Fecioarei Măria, ale Sfântului Ierarh Nicolae şi ale tuturor celor 
care se roagă pentru mine, să ne miluiască Dumnezeu pe toţi, amin". 

I-am spus Sfântului Efrem că voi scrie minunea dacă o va face. Şi am început 
să scriu frânturi de idei puse cum am putut unele lângă altele. Am ieşit necăjită din 
examen, mă gândeam că nu-1 voi trece. S-a dovedit contrariul: prima notă pe care am 
aflat-o era de la acest examen şi era... 5. Nu numai că mi-am trecut examenul, dar am 
obţinut îndeajuns de multe credite încât să trec în anul IV. Să nu lăsaţi niciodată foaia 
goală, eu am făcut ascultare şi nu mi-a părut rău. 

La următoarele examene, am cerut iar ajutorul Sfinţilor şi am trecut cu bine 
peste toate. Din cinci examene am trecut trei: drept comercial, contracte speciale şi 
succesiuni, şi am rămas cu examenele de procedură penală (mă gândesc că poate unora le 
va folosi dacă precizez acest lucru). 

I-am mărturisit unei fete, ştiind că îl are ca ocrotitor pe Sfântul Efrem, 
neputinţa mea de a mă apropia de acest Sfânt şi nemulţumirea că eu nu îl cunosc şi mi-a 
zis să citesc o dată acatistul Sfântului şi voi vedea... 

Spun şi eu acum, chemaţi-1 în ajutor; precum el însuşi i-a spus unei femei 
căreia i s-a arătat că nu o va uita, nu ne va uita nici pe noi. 

Am trecut cu vederea ajutorul Sfântului la un alt examen, la care, înainte de a 
merge, m-am pus în faţa icoanei sale şi am citit câteva grile de la un test din timpul 
anului. Multe din grile s-au regăsit, cu mici modificări, pe foaia de examen. Sfântul 
Efrem a fost cu mine chiar şi atunci când învăţam. In timpul sesiunii, am citit materia 
pentru sesiune alături de o prietenă care învăţa pentru examenul de licenţă. Avea la gât un 

medalion cu o părticică din papucul sfântului. Ulterior, Sfântul Efrem mi-a dăruit şi mie 
unul. 

Dumnezeului nostru slavă! 

Nicoleta-Silviana, 30 octombrie 2012, Cluj -Napoca 



30. Sfântul Efrem, ocrotitorul copiilor 



Sunt educatoare şi, ca o respectare a promisiunii mele faţă de Sfântul Efrem, 
vin să mărturisesc ajutorul lui. Una dintre fetiţe nu putea să adoarmă. L-am chemat pe 
Sfânt, i-am dat fetiţei în mâini o cruce atinsă de papucul lui şi aceasta a adormit liniştită. 

Dumnezeului nostru slavă! 



Nicoleta-Silviana, 30 octombrie 2012, Cluj -Napoca 

31. Un loc în cămin prin mijlocirea Sfântului 



Un citat cunoscut spune: „Munceşte ca şi cum n-ai muri niciodată, dar 
îngrijeşte-te de suflet ca şi cum ai muri mâine!". 

Sunt clipe în viaţa noastră când ne simţim deznădăjduiţi, când criticăm 
greutatea crucii pe care Dumnezeu a pus-o asupra noastră. Şi totuşi, poate că Dumnezeu 
ne dă greutăţi ca în acest fel să ne aducem aminte de El, să ne rugăm Lui, căci până la 
urmă nimeni din lumea aceasta rea nu ne ajută, nu ne face un bine... Doar rugându-ne Lui 
putem trece peste tot ce ni se pare greu şi nedrept în viaţă. 

Sunt persoane care se roagă lui Dumnezeu prin intermediul Sfinţilor. Aceste 
persoane fie poartă numele unui Sfânt şi s-au simţit legate de el prin acest fapt, fie poate 
au auzit de o anumită minune a acelui Sfânt, alegându-1 din acest motiv. Eu cred că mă 
încadrez în ambele categorii: port numele Sfintei Fecioare Măria şi am început să mă rog 
Sfântului Efrem cel Nou. Am auzit despre el de la o prietenă care mi-a mărturisit că 
Sfântul Efrem cel Nou i-a îndeplinit minunea, ruga ei. 

Concret, am intrat la buget la facultate în anul IV, însă nu am primit loc în 
cămin. Facultatea începuse, iar eu nu aveam unde să locuiesc. Mi-am sunat toate 
cunoştinţele cu scopul de a găsi o chirie unde să stau, însă nu mai aveau încă un loc 
disponibil. Atunci m-am rugat Sfinţilor şi lui Dumnezeu şi am aflat, după o zi, că am 
primit un loc, după redistribuirea acestora. 

In concluzie, trebuie să fim conştienţi că Dumnezeu este pretutindeni, cu 
toată puterea, mila şi ajutorul pentru cei care îl caută... 

Iulia-Maria, 30 octombrie 2012, Cluj-Napoca 

32. Ajutor la doctorat 



Numele meu este Luminiţa, sunt din Oradea şi aş dori să vă povestesc o 
minime săvârşită de Sfântul Efrem cel Nou cu mine în anul 201 1, cândva în luna iulie. 

Eram doctorand în cel de-al cincilea an la Universitatea din Oradea, 
Facultatea de Istorie-Geografie, Relaţii Internaţionale, specializarea Istorie. 

Fiind foarte obosită, am luat hotărârea să mă las de doctorat, deşi dădusem 
bani mulţi în fiecare an în vederea finalizării lui. Era într-o duminică, după ce venisem de 
la Sfânta Liturghie. Cu bucuria că abandonez, am început să citesc o carte cu minunile 
Sfântului Efrem cel Nou. Noaptea l-am visat pe Sfântul Efrem cel Nou, care mă ducea la 
Cluj cu o maşină veche, Dacia 1300 albă, rablăgită şi îmi explica faptul că nu trebuie să 
abandonez doctoratul. De asemenea îmi dădea indicaţii precise ce să caut la Arhivele din 
Cluj şi la Biblioteca Centrală Universitară din acelaşi oraş. Dimineaţa, deşi mai aveam 
doar trei zile din concediu, am mers la Cluj, împreună cu soţul meu, am urmat sfatul 
Sfântului Efrem cel Nou şi astfel am finalizat doctoralul în 29 septembrie 201 1. 

Ii mulţumesc Sfântului Efrem cel Nou pentru ajutorul acordat în finalizarea 
studiilor începute în urmă cu cinci ani! îi mulţumesc lui Dumnezeu, Care este mare prin 
Sfinţii Săi! 

Luminiţa M., 1 1 noiembrie 2012, Oradea 

33. Numai ochi de văzut să avem 



Mă numesc Teodora şi m-am apropiat de biserică (mai ales de Biserica 
Studenţilor din Cluj -Napoca şi de Părintele Ciprian Negreanu) de 2 ani şi jumătate, şi 
vreau să vă destăinui cum Sfântul Efrem cel Nou mi-a arătat că este aproape, atât de 
aproape întotdeauna, numai ochi de văzut să avem. Se întâmpla în septembrie 2012, 
înainte cu o săptămână de un scurt pelerinaj în Grecia, la Sfântul Efrem cel Nou, Sfântul 
Nectarie şi Sfântul Ioan Rusul. 

Era într-o zi de vineri, 14 septembrie 2012, când dimineaţă, devreme, am luat 
trenul spre Timişoara, unde trebuia ca după-amiază să încerc să negociez structura tezei 
cu conducătorul tezei mele de doctorat - o trebuşoară complicată, întrucât îmi 
propusesem să renunţ la un capitol bun de naratologie şi nu neapărat aveam pregătit ceva 
complementar. Aşadar, eram în tren şi pe la ora 9 mă gândeam că la bisericuţa noastră 
începuse Liturghia şi cumva mă simţeam vinovată, pentru că eu, întotdeauna, în loc să fiu 
la Liturghie, am ceva de făcut, eventual foarte urgent, aşa că nu reuşesc să ajung... Dar 
decât să stau şi să mă gândesc cum e să nu fiu niciodată acolo unde contează cu adevărat, 
mi-am căutat în bagaj cărţile pe care le luasem cu mine: Minunile Sfântului Efrem cel 
Nou săvârşite în zilele noastre şi Sfântul Nectarie - Minuni în România. Am început să 
citesc din Minunile Sfântului Nectarie... La un moment dat, a urcat o doamnă care se 
ducea la Craiova şi cobora în Timişoara, de unde urma să ia un alt tren spre Craiova. Am 
început să povestim de una, de alta, vrute şi nevrute, ca-n tren. La coborârea din tren, nu 
ştiu ce mi-a venit, i-am dăruit doamnei acatistul Sfântului Nectarie şi cartea cu minunile 
Sfântului Efrem, însă, în timp ce-i ofeream cartea, mă încerca un uşor regret, anume că 
nu aveam acatistul Sfântului Efrem decât în acea carte, deci rămâneam fără el pentru 
câteva zile, până reuşeam să-1 cumpăr din nou. îmi propusesem să mă pregătesc oarecum 

pentru pelerinajul care urma, citind acatistele Sfinţilor pe care urma să-i vizităm la ei 
acasă. 

Am coborât în Timişoara şi a început vâltoarea atât de bine cunoscută mie... 
seara am avut întâlnirea despre doctorat... la care coordonatorul tezei a fost atât de 
binevoitor, încât a acceptat cu mare uşurinţă toate propunerile mele de modificare a 
structurii tezei... îmi era atât de limpede că bunăvoinţa coordonatorului nu mi se datora 
mie, totul se întâmplase nu pentru că eu eram cea impecabilă, ci Sfinţii, Marii Sfinţi şi 
Bunul Dumnezeu m-au ajutat să restructurez ceea ce era aproape imposibil cu câteva zile 
înainte. 

La întoarcerea în Cluj, am trecut prin Orăştie, de unde m-am întors cu fratele 
meu şi cu prietena lui. Seara, la Cluj, minune mare - Adina mi -a dăruit acatistul Sfântului 
Efrem cel Nou. Mare de tot mi-a fost bucuria - Sfântul Efrem era din nou cu mine, la 
propriu. 

P.S. La o săptămână, am pornit cu prietenii mei, Aura şi Bogdan, spre Grecia, 
unde Bunul Dumnezeu şi toţi Sfinţii ne-au ajutat să ajungem să ne închinăm Sfântului 
Efrem cel Nou, Sfântului Nectarie şi Sfântului Ioan Rusul. Mulţumim lui Dumnezeu şi 
tuturor Sfinţilor Săi pentru că ne-au călăuzit paşii şi veghează neîncetat asupra noastră. 

Teodora R., 1 1 noiembrie 2012, Cluj -Napoca 

34. Prezent în viaţa mea - dobândirea unui copil şi ajutor la naştere şi 

alăptare 



Şi eu am simţit prezenţa Sfântului Efrem cel Nou în viaţa mea. 

In 2010, am suferit un avort spontan, în urma căruia a urmat o depresie 
severă, tratată cu medicamente. Am rămas cu spaima că nu voi mai putea avea copii, că 
îmi vor scoate uterul. Ştiind că soţul meu îşi dorea foarte mult să aibă un copil, mă 
temeam să nu divorţeze de mine în cazul în care nu puteam rămâne însărcinată. După 
şapte luni de încercări, am rămas însărcinată, iar Sfântul Efrem a fost alături de mine pe 
parcursul sarcinii. Când mă apuca spaima ca voi pierde sarcina, îl rugam pe Sfântul 
Efrem să mă liniştească, să mă ajute să mă calmez, să gândesc pozitiv. A fost alături de 
mine pe parcursul sarcinii, dar şi la naştere, care a fost grabnică. 

După naştere, nu am putut alăpta şi sânii mi s-au pietrificat; puteam face 
mastită. M-am rugat Sfântului Efrem ca până dimineaţă să fiu bine şi aşa a fost. 
Mulţumesc Sfântului Efrem că a fost alături de mine. Am simţit ajutorul lui şi faptul că 
este prezent în viaţa mea. II rog să fie şi de acum alături de mine şi de copilul meu. 
Mulţumesc, Sfinte Efrem! 

Lavinia, 1 decembrie 2012 

35. Ţineţi minte acest nume, Efrem - repararea computerului 



Aş vrea să vă relatez cele ce mi s-au întâmplat în zilele de 3-4 decembrie 
2012. Mă aflam împreună cu mama mea, în vârstă de 77 de ani, la unul din sediile 
ENEL, pentru ca ea să încheie un contract pentru furnizarea energiei electrice. Am luat 
un număr de ordine şi am aşteptat liniştite o perioadă de circa o oră în holul arhiplin de 
oameni. Aveam numărul patru sute şi ceva şi mai erau foarte multe numere înaintea 
noastră, iar ritmul era extrem de lent, anume de 3-4 persoane pe oră. Am plecat cu gândul 
să revenim, pentru că în picioare era greu să stai atâtea ore şi, pe deasupra, era şi o 
hărmălaie de nedescris. Am venit în jurul orei 14 şi am constatat că tocmai ne trecuse 
rândul cu o persoană. Nu a fost chip să-i înduplecăm să ne ia şi pe noi - cu toate că erau 
două birouri -, aşa încât ni s-a recomandat să luăm alt bon. Am luat alt bon şi de data asta 
am hotărât să nu mai plecăm de acolo. 

La ora 16:55 (după 3 ore de aşteptare), cu o persoană înainte să ne vină nouă 
rândul, ni se comunica să plecăm acasă, deoarece căzuse serverul, astfel că era necesar să 
revenim a doua zi dimineaţă şi, bineînţeles, să luăm alt bon şi să aşteptăm din nou să ne 
vină rândul. 

A doua zi dimineaţă, am revenit pe la ora 9:30 şi am luat număr de ordine; 
aveam numărul 414 şi ne-am pus iar pe aşteptat. După aproximativ 30 de minute, ni s-a 
comunicat că iar a căzut serverul. în clipa aceea, am simţit că îmi vine să plâng, că mă 
lasă nervii. Aşa că am început să mă rog în gând, să îl chem pe Sfântul Efrem. II rugam să 
repare serverul, să pornească programul şi să ne ajute să scăpăm de acest supliciu. 

Nu au trecut nici cinci minute de când terminasem să mă rog, că din mulţime 

se desprinde o fată tânără, îmi întinde un bon cu şapte numere mai mic decât al meu şi 

mi-1 dă. Eu l-am luat, m-am uitat pe afişajul electronic să văd la ce număr s-a ajuns şi 

constat că se schimbă numărul şi că următoarele persoane eram chiar noi. Pornise 

programul, mergea şi serverul - totul s-a schimbat cu o viteză uluitoare. Când m-am 
aşezat pe scaun, domnişoara respectivă de la birou mi-a spus: „Aţi venit cu binele; 
programul... nu a mai pornit de mult timp". I-am răspuns că nu eu am făcut minunea, ci 
Sfântul Efrem, dar ea nu auzise de Sfântul Efrem. Când am plecat, i-am repetat: „Ţineţi 
minte acest nume, Efrem, căci este un mare făcător de minuni!". 

îi mulţumesc Sfântului Efrem că s-a îndurat de noi şi ne -a venit în ajutor 
atunci când nu mai aveam speranţa că vom mai reuşi să încheiem acel contract, când ne 
simţeam epuizate psihic şi fizic, iar el cu mare grabă a venit în ajutorul nostru, a pornit 
serverul, a pornit programul şi ne-a dat un bon cu şapte numere mai în faţă, toate 
petrecându-se cu o viteză uluitoare. Totul s-a întâmplat atât de repede încât, atunci când 
am ieşit, eram buimace de tot ceea ce se petrecuse cu noi. 

Te iubesc, Sfinte Efrem, Mare facătorule de minuni! Am promis că îţi voi citi 
acatistul de 40 de ori şi am început să o fac. I-am mai cerut ajutor Sfântului Efrem şi 
pentru alte probleme cu care m-am confruntat şi el m-a ajutat întotdeauna. Când îl rog să 
vină în ajutor, îl simt pe Sfântul cum este alături de mine. 

Nu pregetaţi să vă rugaţi din tot sufletul Sfântului Efrem - el va veni negreşit 
la voi. Amin. 

Roxana C, 9 decembrie 2012 

36. Un miros puternic de mir 



Prima dată am rostit numele Sfântului Efrem în timp ce citeam mărturii 
despre minunile săvârşite de dragul nostru Sfânt Nectarie, căruia îi mulţumim din suflet, 
dânsul fiind ocrotitorul familiei mele. Mulţumim Bunului Dumnezeu şi Sfinţilor Săi care, 
într-un moment de grea încercare, au lucrat pentru sănătatea fiului meu, Ştefan, ne-au 
susţinut şi ne-au dat tăria să luptăm pentru edificarea diagnosticelor. Am avut un an 
cumplit, pentru că fiul meu cel mare, Ştefan, la numai 4 ani şi 8 luni, a fost diagnosticat 
cu un chist cerebral arahnoidian de 5 centimetri. A fost o veste greu de dus, semn primit 
de Bunavestire, dar prin rugăciunea zilnică, care este un balsam pentru sufletul trist de 
mamă, credinţa s-a întărit, am simţit că Cineva acolo Sus ne iubeşte, că am o menire pe 
lumea aceasta, că trebuie să lupt pentru familie şi pentru cei doi copii minunaţi. Mă doare 
sufletul şi plâng mult, e singurul mod de a mă exterioriza, aceasta pentru că nu ştiu ce 
urmează. Tot ce ştiu e că îmi doresc zilnic ca şi copiii mei să fie sănătoşi, să nu crească 
cu sabia deasupra capului. Ştefan, în ciuda vârstei, a conştientizat ajutorul Sfinţilor şi al 
lui Dumnezeu, dar are o legătură specială cu Sfântul Nectarie. Din martie şi până în 
prezent, a început să colecţioneze icoane, mir şi acatiste de pe la mănăstiri, construieşte 
din cuburi biserica Sfântului Nectarie, are o relaţie bună cu preotul de la biserica noastră 
şi le mărturiseşte tuturor că Sfântul 1-a făcut sănătos. Ţi se umple sufletul de bucurie cu 
un astfel de copil. 

In seara de 30 noiembrie, am avut un vis. Eram într-o curte mare, unde era 
depusă o raclă cu o piatră deasupra. Peste piatră era o folie, iar în momentul în care m-am 
apropiat de raclă, m-a izbit un miros puternic de mir. Am conştientizat că acolo este un 
Sfânt şi m-am rugat cu capul lipit de raclă doar pentru sănătatea lui Ştefan, să i se 
resoarbă chistul cât mai repede şi să se facă sănătos. După ce m-am rugat, am ridicat 
capul şi am văzut că pe folie erau picături de mir şi am strigat către toţi cei care erau 

105 



prezenţi în acea curte. Am plecat tare fericită de acolo, împreună cu soţul meu, dar înainte 
să ies din curtea aceea, m-am întors şi am vorbit de la distanţă cu o doamnă îmbrăcată în 
negru, pe care eu am asemănat-o cu o maică. Am întrebat-o cum îl cheamă pe Sfânt şi 
mi-a spus: „Sfântul Efrem", iar eu am făgăduit că o să mă întorc. Dimineaţa, când m-am 
trezit şi am conştientizat visul, am avut nişte trăiri unice, care nu pot fi reproduse în 
cuvinte. Am început să caut despre viaţa Sfântului Efrem şi să citesc cele două acatiste, 
cufundată în lacrimi. 

Sfinţii noştri dragi, vă rugăm să ne iertaţi toate păcatele şi să-1 ajutaţi pe 
Ştefan să se însănătoşească, ca la următorul RMN să nu-i mai iasă ca diagnostic chistul 
arahnoidian! Faceţi, vă rog, o minune să se resoarbă! Ne rugăm pentru sănătate şi pentru 
a avea locuri de muncă stabile, ca să ne putem creşte copiii intr-un mediu prielnic. De 
asemenea, mă rog Sfinţilor să-mi înlesnească să ajung în Grecia, să le mulţumesc 
personal pentru tot ajutorul şi susţinerea. 

Şi nu uitaţi: credeţi în Dumnezeu şi în Sfinţii Săi şi nu veţi regreta! 

Mădălina B., 12 decembrie 2012 

37. Este sfântul sufletului meu - vindecarea nodulilor de la sân, păzirea 
de abuz sexual, repararea computerului, ajutor la titularizare 



Numele meu este Alina. Am 26 de ani şi sunt dintr-un oraş din judeţul Galaţi. 
„Relaţia" mea cu Sfântul Mare Mucenic a început cu mult timp în urmă, aş 

spune eu. 

Am primit cartea care cuprindea viaţa, minunile, arătările, acatistul şi 
paraclisul Sfântului Efrem pe data de 30 noiembrie 2011, de la un bun prieten din 
Bucureşti, un dar de ziua mea. Iniţial, nu i-am acordat o mare importanţă. Nu-mi 
amintesc prea bine ce acatist citeam în acea perioadă, dar cred că era acatistul 
Buneivestiri a Maicii Domnului. Cartea cu Sfântul Efrem a rămas pe un raft, păstrată ca 
nouă. 

Cred că am început să o citesc după ce amicul meu mi-a povestit câteva 
minuni care s-au întâmplat cu sora lui. Una dintre ele, cea mai impresionantă, după 
părerea mea, este cea în care amicul meu îmi relata că surorii lui i se găsise unul sau mai 
mulţi noduli la sân în urma unor investigaţii. Doctorii i-au recomandat să facă operaţie. 
Dar ea a ales altă cale. Ştiind de minunile Sfântului Efrem, a hotărât să citească acatistul 
său timp de 40 de zile. După această perioadă, mergând la control, ea a aflat că nodulii 
pur şi simplu dispăruseră, fără să fi făcut vreun tratament. Aflând această mare minune, 
m-am hotărât să citesc şi eu acatistul Sfântului. 

Prima minune care s-a petrecut cu mine a fost următoarea: lucrând în 
învăţământ, în primul an de la intrarea în sistem, am prins post într-un sat ce se afla la 
vreo 30 de kilometri distanţă de oraşul în care locuiam. Cum în ianuarie 2012 a fost o 
iarnă cruntă, abia de se putea circula cu un autobuz mare. Pentru că, atunci când eşti 
navetist, îi cunoşti pe şoferi şi ei te cunosc pe tine, şoferul (un bărbat în vârstă de vreo 50 
de ani) care conducea autobuzul în acea zi de ianuarie a început să discute cu mine despre 

tot felul de banalităţi. Fiind o persoană sociabilă, i-am răspuns cât se poate de frumos şi 
de respectuos. Când am ajuns la destinaţie, el m-a rugat să aştept în maşină până o 
întoarce. I-am zis că nu e nici o problemă. Mare mi-a fost mirarea când am văzut că, de 
fapt, el continua să meargă pe un drum de câmp. La un moment dat, a oprit autobuzul şi, 
coborând din cabina lui, a venit la mine. A început să mă pipăie şi a încercat să mă sărute. 
Mare e Dumnezeu că am putut să fiu calmă şi să îi spun să mă lase în pace şi, în cele din 
urmă, a înţeles. A mers la volan şi apoi m-a lăsat în staţie. Pentru că în acel moment nu 
cred că am reuşit să conştientizez ce s-a întâmplat, am hotărât să sun pe toată lumea, 
inclusiv pe mama. Seara, discutând problema, am hotărât să depun o reclamaţie la 
directorul companiei de transport. Toată lumea îi ştia reputaţia, inclusiv şeful său. Mi-a 
fost teamă ca nu cumva să rămână pe aceeaşi rută (pentru că nu am căutat demiterea lui) 
şi să se răzbune, căci am aflat că este un astfel de om. M-am rugat la Sfântul Efrem şi a 
doua zi am aflat că a fost mutat pe alt traseu. 

După câteva luni de la acest incident, şoferul cu pricina a fost readus pe ruta 
pe care circulam eu. Intrasem în panică. M-am rugat Sfântului Efrem şi dau mărturie că, 
din acel moment, el nici nu a mai îndrăznit să se uite la mine. Pur şi simplu nu existam 
pentru el. E mare minune că nu s-a răzbunat pe mine şi nici nu am păţit ceva mai grav. 

A doua minune a fost aceea că, într-o seară, aveam nevoie mare să lucrez la 
laptop. Am încercat să-1 deschid şi nu mergea Nu voia să pornească, nu voia să facă nici 
o legătură. Era ca o piatră. I-am făcut trei cruci, apoi m-am rugat Sfântului Efrem şi a 
mers. De atunci, nu am mai avut nici o problemă cu el. 

O altă minime pe care Sfântul Efrem a facut-o cu mine a fost aceea că, în 
perioada înscrierii pentru titularizare, s-a întâmplat să nu am o hârtie de la modulul 
psihopedagogie, pe care nu reuşisem să-1 finalizez în facultate. In anul şcolar 201 1-2012, 
modulul a fost îngheţat, deci nu aş fi avut nici o şansă să-1 mai fac. Am scris pe la 
minister, am dat sute de telefoane şi am vorbit cu foarte multe persoane. Am trimis acte, 

care mi-au fost pierdute. In primă instanţă, la prima tentativă de a-mi depune dosarul, 
acesta a fost refuzat din cauza faptului că era incomplet. M-am rugat până vineri 
Sfântului Efrem şi m-am gândit să încerc şi vineri. Nu mai aveam nimic de pierdut. 
Vineri l-au acceptat. Nu vă spun prin ce calvar am trecut cu dosarul acesta, cât am plâns 
şi cât amar de vreme m-am tânguit. 

Pentru faptul că Sfântul m-a ajutat să pot da examenul şi, mai mult, pentru 
faptul că s-a introdus din nou modulul în acest an la facultate, i-am promis Sfântului că 
voi face cunoscute minunile sale, că le voi împărtăşi celor de lângă mine, pentru că 
asemenea minuni nu se întâmplă prea des. 

Când am fost la repartiţia posturilor, am prins normă în oraş şi 6 ore în 
apropiere, dar la ţară. Pentru că directoarea de acolo s-a purtat groaznic cu mine, Sfântul 
a făcut în aşa fel încât să ajung să predau la liceu în oraş, într-un alt mediu, mult mai bun 
decât ce am primit iniţial. 

Nu vă pot spune cât de mult îl iubesc şi îl apreciez pe Sfântul Efrem şi cât de 
mult regret că nu am timp să citesc în fiecare zi rugăciunea către el. Este Sfântul 
sufletului meu. 

Vă recomand tuturor, celor care au puţină nădejde sau celor care sunt în 
căutarea ei, să apelaţi la acest minunat Sfânt. Vă va veni în ajutor imediat! 

Alina Andreea, 19 decembrie 2012 

38. Pentru oricine e la ananghie 



In urmă cu vreo doi ani, am auzit despre Sfântul Mare Mucenic Efrem cel 
Nou de la nişte măicuţe apropiate sufletului meu care, mergând într-un pelerinaj în 
Grecia, au trecut pe la Mănăstirea Sfântului. Odată ajunse acasă, maicile mi-au povestit 
cum Sfântul a rânduit ca ele să ajungă ca printr-o minune la mănăstirea lui, deşi feribotul 
întârziase. Mărturisesc, cu ruşine, că pe atunci n-am fost câtuşi de puţin interesată să aflu 
mai multe despre Sfântul Efrem, cu toate că am primit iconiţe cu chipul Sfântului aduse 
chiar de la el de acasă. 

Lunile au trecut repede, iar anul acesta, în iunie, prietena mea E. M. mi-a zis 
despre ultima carte citită de ea: Viaţa, minunile şi arătările Sfântului Mare Mucenic 
Efrem cel Nou, o carte ale cărei pagini le-a citit pe nerăsuflate, deoarece a fost 
impresionată de ajutorul neîntârziat, dragostea nemărginită şi milostivirea grabnică pe 
care Sfântul le-a arătat tuturor celor care i-au cerut ajutorul. 

La sfârşitul lunii iunie, anul acesta, prin îngăduinţa lui Dumnezeu, s-au abătut 
asupra familiei mele şi asupra mea norii ispitelor de tot felul: eu m-am despărţit de cel cu 
care trebuia să mă căsătoresc în toamnă, părinţii mei se certau tot mai des, tata a început 
să bea fără măsură. Toate acestea au fost pricină de tulburare, nelinişte şi deznădejde 
pentru mine. 

Prietena mea, văzând starea jalnică în care ajunsesem şi neştiind ce să-mi zică 
şi cum să mă liniştească, m-a îndemnat să mă rog Sfântului Efrem - ţin minte că avea pe 
masă viaţa şi minunile Sfântului - sau măcar să mă dau cu ulei din candela Sfântului, 
adus chiar din Grecia. însă eu, fiind cuprinsă de nelinişte şi neîncredere, am refuzat-o. 

Zilele treceau, problemele în familia mea se agravau şi ele, iar tulburarea din 
sufletul meu era la apogeu. Au fost zile întunecate, de care nu mai vreau să-mi amintesc, 

dar prin purtarea de grijă a Bunului Dumnezeu, prin mijlocirea Maicii Domnului şi prin 
dragostea de oameni a Sfântului Efrem, ele au trecut. 

M-am pomenit într-una din zile că citesc ceva la întâmplare: câteva rânduri 
din cartea cu minunile Sfântului. Cred că eram în drum spre casa părinţilor mei, în 
maşină. Acela a fost momentul în care şi-a făcut din nou apariţia în sufletul meu întunecat 
luminiţa speranţei, a încrederii, a dorinţei de a-mi deschide sufletul înaintea Bunului 
Dumnezeu, de a-I cere iertare şi putere; a fost momentul în care l-am cunoscut pe Sfântul 
Mare Mucenic Efrem cel Nou. 

A doua zi, am dat fuga la librărie şi mi-am cumpărat o carte cu minunile 
Sfântului. Nebăgând în seamă starea cumplită de deznădejde, nelinişte şi împotrivire 
sufletească, Sfântul Efrem m-a ascultat, aducând în casa noastră pacea, iar în sufletul 
meu, pocăinţa liniştea şi convingerea că toate au fost îngăduite de Bunul Dumnezeu spre 
folosul nostru. De-arunci, îndemn cu tot sufletul pe oricine e la ananghie să se roage 
Sfântului cu toată inima, căci ajutorul le va veni neîntârziat. 

Acum, la ceas de linişte şi pace sufletească, mulţumesc lui Dumnezeu, Maicii 
Domnului, tuturor Sfinţilor dragi sufletului meu, dar în special Sfântului mare mucenic 
Efrem cel Nou, pentru ajutorul şi milostivirea grabnică pe care mi-a arătat-o. De atunci, 
din calda vară a anului 2012, am intenţionat să scriu aceste rânduri, încercând astfel să-i 
mulţumesc pentru toate Sfântului Efrem, celui ce e atât de grabnic ajutător, însă am tot 
amânat. De aceea, îl rog din inimă pe Sfântul nostru drag să-mi ierte întârzierea. 

Adina V., 30 decembrie 2012, Dej 

39. O realitate uimitoare - vindecări si vânzarea unui automobil 

Despre Sfântul Efrem, Mare Mucenic al Mântuitorului nostru Iisus Hristos, 
am aflat de la o măicuţă de la Mănăstirea Chiroiu, care mi-a spus că este mare făcător de 
minuni şi grabnic ajutător. 

Am căutat imediat cărţi despre viaţa şi minunile sale şi astfel am aflat despre 
pătimirile sale muceniceşti, despre sângeroasa sa jertfa şi despre chinurile sale, la care a 
fost supus de păgâni. 

I-am citit acatistele 40 de zile şi am primit ajutor de vindecare a unor 
afecţiuni, având o infecţie de care sufeream de mulţi ani. Ultimele analize pe care le-am 
făcut au ieşit bune. 

Pentru că sufeream şi de o anemie care mi-a pricinuit multe neplăceri, m-am 
rugat Sfântului Efrem şi acum mă simt mai bine fară să mai iau medicamente. 

I-am mulţumit Sfântului Efrem şi pentru ajutorul primit la vânzarea unei 
maşini, care s-a realizat foarte repede. 

înainte de Sfintele Sărbători, am făcut o indigestie cu dureri abdominale, de 
stomac şi de ficat, şi m-am rugat Sfântului Efrem să nu ajung la spital. Am primit răspuns 
prin ameliorarea simptomelor şi citesc în continuare paraclisul Sfântului timp de 40 de 
zile pentru a mă vindeca, având multă nădejde în ajutorul său. 

Astfel, i-am promis Sfântului Efrem că voi fi vestitoare a minunilor sale şi a 
vieţii sale multpătimitoare, dăruind cărţi şi icoane cu el tuturor celor care cred în 
grabnicul ajutor al Sfinţilor Domnului nostru Iisus Hristos şi pentru a se şti că ajutorul 
Sfinţilor vine imediat atunci când îl ceri cu credinţă. 

Sunt sigură şi cred cu recunoştinţă că ajutorul Sfântului Efrem cel Nou este o 
realitate uimitoare, intervenţia sa grabnică fiind de netăgăduit. 

Mulţumim Bunului Dumnezeu şi Domnului nostru Iisus Hristos, Care ni i-a 
trimis pe Sfinţii Săi să mijlocească cu multă milă pentru noi, păcătoşii, în toate 
împrejurările grele ale vieţii, spre împlinirea cererilor noastre, să ne izbăvească de 
deznădejde şi să ne tămăduiască durerile şi bolile. 

Azi este 3 ianuarie, ziua când au fost descoperite moaştele Sfântului Efrem de 
maica Macaria 

Iţi mulţumesc, Sfinte Efrem, că mi-ai ajutat să scriu această mărturie! 

Mioara D., 03 ianuarie 2013, Bucureşti 



40. Curaj! 

Mi-au dat lacrimile citind minunile care au fost scrise despre ajutorul 
Sfântului Efrem. Numai suferinţă am avut până la vârsta aceasta, deşi sunt tânără. Am 24 
de ani, dar viaţa mi-a adus multe necazuri, pe care nu le-am trecut cu brio. Sunt bolnavă, 
iar acum şi studentă în anul III. Din păcate, nu am reuşit să termin facultatea o dată cu 
generaţia mea. Repet anul III a doua oară, iar anul II l-am repetat de 2 ori. Din cauza 
bolii, nu am reuşit să ajung la examene. Sunt deznădăjduită, pentru că nu am reuşit să 
termin facultatea. Sufăr de o boală mai grea. Uit mult. Asta din cauza unor accidente 
avute la cap. Recent, mi-am cumpărat şi eu acatistul Sfântului Efrem cel Nou. Am mai 
prins curaj după ce am citit de două ori acatistul. Mulţumesc, Sfinte Efrem! Vă rog pe cei 
care aţi scris despre minunile Sfântului Efrem cel Nou să vă rugaţi şi pentru mine, pentru 
sănătate şi reuşită la examene. 

Florica, 5 ianuarie 2013 



41. L-am cunoscut pe Sfântul Efrem la examen! 

Sfântul Efrem cel Nou mi s-a făcut cunoscut cu adevărat în vara anului trecut. 
Aflasem până atunci despre viaţa lui minunată şi neştiută pentru atâta vreme de la 
bisericuţa studenţilor din Cluj -Napoca şi mai spicuiam câte ceva din discuţiile colegei 
mele de cameră cu o prietenă de la facultate, discuţii neasemuit de entuziaste şi „uimite" 
de puterea şi repeziciunea cu care Sfântul se coboară să-i ajute pe cei aflaţi la vreme de 
încercare. 

Amândouă aveau propria poveste şi propria experienţă minunată, care dădeau 
mărturie pentru ajutorul pe care acest Sfânt, cunoscut mie doar din cuvintele altora, îl 
revărsa peste credincioşii care îi solicitau sprijinul. Mă simţeam stingherită ascultându-le, 
nu pentru că nu le credeam - încercam să alung gânduri care-mi dădeau târcoale, 
şoptindu-mi: „poate exagerează puţin fetele", şi pe care nu le simţeam ca fiind ale mele -, 
dar poate pentru că mi-era greu să fiu părtaşă întru torul la entuziasmul lor sincer, 
neavând nici măcar o minimală experienţă a unei întâlniri personale cu Sfântul Efrem în 
rugăciune. 

îi spuneam, îl rugam, totuşi, în gând, în acele momente, să-mi ierte atitudinea 
sceptică, pe care nu voiam să mi-o asum, să mă ajute şi pe mine să-1 cunosc, căci eram 
încredinţată, pe măsură ce fetele reveneau la acest subiect, că ele nu exagerează. Am 
început să-i citesc viaţa şi acatistul, mai târziu am primit o insignă cu icoana Sfântului. 

Apoi a venit sesiunea. Eram stresată şi obosită, aveam un examen oral la literatură 
engleză, mă simţeam total nepregătită şi îmi era ciudă că nu puteam să mă liniştesc şi să 
cred lui Dumnezeu că voi ieşi cu folos din această situaţie, mă temeam c-o să fiu smerită 
peste puterile mele. 

îmi aşteptam rândul, aveam insigna primită în mână şi mi-am dat seama că n- 
o s-o pot lăsa pe bancă ca la un examen scris, căci va trebui să mă deplasez în faţa 
examinatorilor, aşa că mi-am luat inima în dinţi şi am pus insigna în piept. Când am 
extras biletele, am avut iniţial o reacţie de panică - nu citisem cartea; ca apoi să îmi dau 
seama că subiectul era foarte comun - Jane Eyre, between reason and passion - şi, pe 
lângă asta, al doilea subiect, care consta în interpretare de text, avea ca obiect de analiză 
exact textul care -mi ilustra primul subiect. 

Cu alte cuvinte, am avut acelaşi subiect şi la partea de teorie, şi la partea de 
analiză. Abia când examinatorul mi-a zis: „Lucky person you are" (Eşti o persoană 
norocoasă) mi s-au trezit ochii din tensiunea examenului şi mi-am dat seama cine mă 
ajutase. Sfântul Efrem a făcut cu mine o minune, în aşa fel încât să ştiu că mă cunoaşte, 
mizând pe frumuseţea detaliului. Şi atunci am zis: „Doamne, ce tare e Sfântul Efrem!". 
Am ieşit cu o bucurie de nedescris, am intrat într-o altă sală de curs şi-mi venea să plâng 
ca un copil bucuros că cineva anume, pe care sufletul său îl dorea ca prieten, a binevoit 
să-i ţină companie. De atunci, relaţia cu Sfinţii mei dragi mi-a devenit mult mai 
apropiată, mai personală, mai conştientă... şi aşa am înţeles şi de ce zicea Dan Puric că „e 
timpul să ne punem Sfinţii în inimă!". 

Lavinia, 14 ianuarie 2013, Cluj -Napoca 

42. Ajută-1 să treacă mai departe! - rugăciunea profesorilor pentru elevii 

lor 

Sunt profesor. Am pregătit un elev pentru olimpiadă. Un elev foarte bun. Ne- 
am pregătit mult. Insă elevul meu este cam distrat. A greşit, din neatenţie, la cea mai 
simplă problemă, pe cele mai complicate rezolvându-le impecabil. 

Atunci primisem acatistul Sfântului Efrem cel Nou. „Oare ar fi posibil să se 
califice la etapa următoare?", mi-a încolţit un gând, deşi, în urma punctajului pe care l-am 
calculat împreună, era evident că era imposibil. „Numai printr-o minime", mi-am răspuns 
printr-un alt gând. Elevul meu era destul de necăjit. Am luat acatistul şi am citit, mai 
întâi, viaţa Sfântului Efrem cel Nou. Am simţit cum se instalează în jurul meu o 
mireasmă de „mir". Am privit în toate părţile, ca pentru a căuta sursa. Am citit mai 
departe. Din nou, aceeaşi mireasmă, aceeaşi pace, aceeaşi adunare de sine (în sine), 
aceeaşi aşezare în matca firească a fiinţei mele. O stare de bine, de confort fizic şi 
sufletesc (deşi înainte de a citi nu mă simţeam tocmai bine). Sursa era, neîndoielnic, viaţa 
curată, jertfelnică şi pecetea sângelui mucenicesc vărsat de Sfântul Efrem. Toate acestea 
s-au revărsat în veşnicie şi acum mă atingeau... Pe mine, sluţitul de păcate şi indiferentul 
la cele cu adevărat trebuincioase. 

Am început apoi să mă rog: „Sfinte Efrem, acest copil a muncit foarte mult şi 
este şi foarte capabil. Dacă lui îi este de folos, te rog, ajută-1 să treacă mai departe". Am 
citit acatistul. Aceeaşi mireasmă, însoţită de o dulceaţă negrăită. Elevul meu s-a calificat - 
profesorii i-au recorectat lucrarea şi, impresionaţi de modul special în care a tratat 
celelalte probleme, l-au trecut mai departe. Punctajul iniţial a fost de 22,5 puncte. După 
recorectare, el a obţinut 24 de puncte, adică exact atâtea câte îi erau necesare ca să se 
califice. 

Nu vă pot descrie bucuria elevului meu! I-am mulţumit Sfântului Efrem cel 
Nou. Şi acum mai simt acea mireasmă; şi mulţumesc pentru fiecare binecuvântare pe care 
o primesc. Multe din gândurile nerostite ale mele se împlinesc... In chip minunat, tainic şi 
de îndată. 

Preablândule Părinte, Mare Mucenice Efrem cel Nou, miluieşte-ne pe noi! 

T. J., 31 ianuarie 2013 



43. Un examen, două minuni 

Am avut şi eu un examen la limba română, materie la care am fost bună 
dintotdeauna, cu darul lui Dumnezeu, deci nu puteam accepta ideea de a lua o nota 
ruşinoasă ori, mai rău, de a pica examenul - ceea ce ar fi fost posibil, deoarece nu-mi 
finalizasem portofoliul, fară de care, teoretic, nu se putea intra în examen. Cu o zi înainte 
de examen, aveam finalizate doar 3 teme din 12 şi nici partea teoretică nu o stăpâneam 
prea bine. Aşa că, în noaptea respectivă, am dormit doar o oră, pe perioada nopţii reuşind 
să mai avansez doar cu încă 2 teme. 

Aşadar, aveam în final mai puţin de jumătate din necesar (nu îmi mai găseam 
nicăieri în casă şi nici în locul de depozitare a caietelor vechi nici un caiet sau carte 
ajutătoare din liceu, din perioada pregătirii pentru bacalaureat), astfel încât a trebuit să fac 
totul bazându-mă doar pe cunoştinţele mele. Nici măcar intemetul nu mă prea putea ajuta 
la temele respective şi, oricum, era nevoie de multă muncă pentru fiecare temă în parte. 

Aşa se face că m-am dus la examen cu 5 teme din 12 şi cu partea teoretică 
insuficient aprofundată, dar cu gândul ca măcar să văd cum va decurge în cazul colegilor, 
neştiind dacă eu voi putea intra să dau examenul, din moment ce nu aveam portofoliul 
complet. Dar pentru că mai erau vreo 2 persoane în situaţia mea, am predat şi eu 
portofoliul aşa cum era. înainte de asta, m-am rugat Maicii Domnului, Sfântului Efrem 
cel Nou, Sfântului Nectarie, Sfântului Nicolae, Sfântului Serafim de Sarov şi Sfântului 
înger păzitor să mă ajute, să facă o minune. 

Nu ştiu de ce, doar Sfântului Efrem cel Nou i-am promis ceva în schimbul 
ajutorului; de aceea, tind să cred că am avut parte de intervenţia sa minunată. Deşi 
întrebările au fost multe şi grele, cu ajutorul Sfinţilor am luat o notă mare. 

însă nota finală avea să fie anunţată abia în urma citirii portofoliilor de către 
doamna profesoară. Aici a fost săvârşită o nouă minune, întrucât, în ciuda portofoliului 
incomplet, nota mea nu a fost modificată, cu toate că pe colegii care nu au prezentat deloc 
portofoliul i-a picat, indiferent de nota luată la examen, iar altora dintre cei care aveau 
portofoliul incomplet, aşa ca mine, le-a scăzut trei puncte din nota de examen. Mare este 
Dumnezeu întru Sfinţii Săi! 

Danina, 4 februarie 2013 

44. Ajutor pentru amenajarea unei locuinţe 



Doresc să mă alătur celor care au trăit binefacerile rugăciunii către Sfântul 
Efrem cel Nou. De câţiva ani, eu şi soţul meu încercăm să ne amenajăm un cămin în care 
să locuim. Din cauza lipsurilor materiale, lucrările mergeau greu. Aveam nevoie de bani 
ca să continuăm. 

Am început să citesc acatistul Sfântului Efrem cel Nou, pe care l-am primit 
de la o cunoştinţă care mi-a spus că este făcător de minuni. Am cerut la rugăciune 
mijlocirea Sfântului pentru a primi ajutor din partea cumnaţilor. Intr-un timp scurt - 2 
săptămâni -, am primit din partea lor o sumă de bani (mult mai mult decât ne-am fi 
gândit), care ne-a fost de mare ajutor, dar şi implicare efectivă în lucrările de amenajare. 
Bucuria noastră a fost mare! 

îi mulţumesc Sfântului Efrem pentru tot ajutorul primit! 

Mariana Carmen S., 15 februarie 2013, Dobroieşti, Ilfov 

45. Nota 10 si bursă 

9 



Sfinţii lui Dumnezeu m-au ajutat mult în sesiune. Iată şi mărturia mea. 

După ce am trecut de cea mai mare parte a verificărilor şi a examenelor, 
obţinând numai note maxime (însă doar cu ajutorul dumnezeiesc, pe care l-am simţit 
constant, deşi este greu de descris în cuvinte), iată-mă înaintea celui din urmă. 

Anatomia mă înspăimânta prin numărul mare de pagini care trebuiau învăţate 
pe de rost. Deja epuizată (şi din cauza serviciului, dar mai ales din frica de eşec - 
mândrie?), am răsfoit neputincioasă cursurile şi am reţinut doar o mică parte din materie. 

M-am întărit citind mărturiile de pe website-ul 
http://ajutorlaexamene.wordpress.com şi am rugat o prietenă să citească pentru mine 
acatistul Sfântului Mare Mucenic Efrem, în timpul examenului (acelaşi lucru urma să-1 
facă şi soţul meu); tot ea mi-a împrumutat un medalion cu chipul Sfântului. 

Cu o zi înaintea examenului, m-am rugat Maicii Domnului, Sfântului Nicolae 
şi Sfântului Nectarie. Cu o duminică în urmă, m-am spovedit şi m-am împărtăşit. Cu 
toate acestea (mică este credinţa mea...), îmi era, în continuare, teamă că o să pic. 
Subiectele au fost dificile, dar în timpul examenului am simţit un curaj care nu îmi era 
propriu; am reuşit, împreună cu încă trei colege, să tratăm toate subiectele (sub privirile 
neaşteptat de îngăduitoare ale profesorului), unele complet, pe altele doar parţial. 

Am plecat uşurate de la examen, fiind sigure de cinciul care ne asigura 
promovarea. Când am primit rezolvarea, minune: nota 10! Ceea ce înseamnă că voi lua şi 
bursă (la care nu mai îndrăzneam să mai sper). Le mulţumesc tuturor Sfinţilor care mi-au 
fost aproape. Slavă lui Dumnezeu pentru toate! 



Camelia R., 16 februarie 2013, Galaţi 

46. O DERMATITĂ ATOPICĂ 



Băiatul nostru de şapte ani a fost diagnosticat încă de la naştere cu dermatită 
atopică. L-au văzut mai mulţi medici, printre care şi dermatologi, dar dermatită reapărea 
în continuare şi nici un tratament nu 1-a vindecat; ba după unele creme, dermatită s-a şi 
accentuat. 

Trebuie să mai spun că această dermatită apărea periodic, sezonier şi în forme 
mai mult sau mai puţin grave, dar în special iama. Cu toate că medicii spuneau că toate 
simptomele se vor atenua odată cu creşterea în vârstă, anul acesta, băiatul nostru a făcut 
forma cea mai gravă de până acum. Nici o cremă prescrisă de medici nu a ajutat în nici 
un an. 

Când băiatul nostru avea unul sau doi ani, am făcut şi tratament cu cortizon şi 
tot nu a dat rod. Am folosit creme foarte scumpe şi tratament cu vitamine... de -a lungul 
anilor, cel puţin trei dermatologi şi-au dat cu presupusul asupra diagnosticului şi a 
tratamentului, dar nici unul dintre acestea nu a dat roade. 

Iarna aceasta, dermatită s-a extins pe tot spatele şi a apărut ca o râie mare, o 
piele poroasă şi denivelată, ca nişte bube extinse, care îi dădeau o mare mâncărime. L-am 
uns cu cremă de propolis, dar nu se întâmpla nimic. într-o zi, i-am spus: „Poate ar fi bine 
să te dau cu ulei sfinţit". Apoi am uitat să îl dau. Mi-a reamintit el în zilele următoare şi 
m-a rugat să îi fac o cruce mare pe spate cu ulei sfinţit. Cred că m-a rugat să îl ung cu 
untdelemn în semnul Sfintei Cruci şi pentru că el îndrăgeşte mult crucile, de toate 
felurile. După ce l-am uns de trei ori, în trei zile diferite, dermatită a dispărut complet. 
După câteva zile, am văzut că i-au apărut pe şezut zone cu bubiţe roşii mici şi numeroase, 
care păreau a fi aceeaşi dermatită. L-am dat într-o singură seară cu ulei şi toate au 
dispărut complet până a doua zi. 

Cu toate că dermatita se diminua înainte doar treptat, în luni de zile, odată cu 
venirea verii, de data aceasta a trecut brusc, într-o noapte, în lună de iarnă, după ce l-am 
dat cu ulei sfinţit. Iar de atunci nu a mai apărut. 

Pentru mine e cât se poate de limpede că a fost minune. îmi place însă că 
băiatul nostru vede toate aceste lucruri ca fiind fireşti, proprii puterii Sfinţilor, şi nu ca pe 
nişte minuni... 

Cred că uleiul era de la candela Sfântului Efrem, fiindcă am primit ulei de la 
trei sfinţi deodată: Sfântul Efrem cel Nou, Sfântul Nectarie al Eghinei şi Sfântul Ioan 
Rusul. 

Am dorit să dau această mărturie în semn de recunoştinţă pentru ajutorul pe 
care l-am primit, dar şi pentru a veni în întâmpinarea altor mame, deoarece este bine 
cunoscut că aceste dermatite atopice sunt des întâlnite la copii. 

o mamă, 20 februarie 2013, Cluj -Napoca 



47. Măriri de note, vindecări, ajutor la examen 

Dragi prieteni, deoarece acum citesc ultima carte cu noi minuni ale Sfântului 
Efrem cel Nou {Mărturii ale minunilor săvârşite în zilele noastre), adunate în parte din 
rândul celor de la Biserica Studenţilor din Cluj -Napoca, şi deoarece Sfântul a făcut 
săptămâna trecută o nouă minune în viaţa mea, m-am gândit că e momentul să scriu şi 
despre bucuria adusă de Sfântul Efrem cel Nou în viaţa noastră. 

Noi suntem o familie care a părăsit Clujul în vara anului 2012, dar care a luat 
fiinţă datorită Bisericuţei Studenţilor şi Părintelui Ciprian Negreanu. Aici am aflat despre 
Sfântul Efrem cel Nou, care acum e ocrotitorul familiei mele. 

Prima minune pe care a facut-o Sfântul, e marele ajutor pe care mi 1-a dăruit 
la trei măriri de note, de care depindea bursa mea, singurul venit pe care îl aveam atunci, 
deoarece părinţii mei nu mă puteau ajuta cu nimic din punct de vedere financiar. Poate 
sună forţat, însă aşa a fost - Sfântul nostru m-a ajutat, el mi-a dăruit nişte note pe care nu 
le meritam, arătându-şi faţă de mine grija sa părintească. 

Măririle de note erau fie de la nota 8, fie măriri de la nota 9. Acestea erau 
măriri de notă foarte grele, mai ales că unul dintre examene era la profesorul cel mai 
sever, profesor la care nimeni nu venise la mărire de notă, în afară de mine. Din cauza 
acestui profesor, mulţi dintre colegii mei nu au putut termina facultatea prea curând. 

A doua mare minune din viaţa mea e naşterea primului meu copilaş - Xenia. 
Eram însărcinată şi mereu glumeam, atunci când mă întreba cineva când o să nasc: „O să 
nasc de Sfântul Efrem, în 5 mai". 

Dar iată că într-o zi, pe la sfârşitul lunii aprilie, mi s-a declanşat travaliul. 
Sunând-o atât pe o asistentă medicală, prietenă de familie, cât şi pe mama prietenei mele 
celei mai bune şi pe mama mea şi descriindu-le simptomele, am fost încredinţată că voi 
naşte cât de curând. Insă mie nu îmi venea să cred. Poate că eram şi speriată, poate era 
firea mea glumeaţă, care iese la iveală în momente de cumpănă, sau poate... nu ştiu. Cert 
este că la toţi le spuneam: „Nu pot naşte acum. Eu trebuie să nasc de Sfântul Efrem!". 

M-am lăsat dusă la spital, însă pe drum le repetam prietenei mele şi soţului 
meu: „Nu, nu pot să nasc, pentru că nu e Sfântul Efrem acum". Insă doctorii care erau de 
gardă erau cu totul şi cu totul de altă părere: „Va naşte în curând. Pregătiţi totul şi duceţi 
pacienta în camera de travaliu". Am stat acolo însă mult şi bine... şi nu mai năşteam. 
După trei zile, mi-au dat drumul acasă. 

Zilele treceau şi aşa am ajuns în seara zilei de 4 mai. însă în dimineaţa zilei 
de 5 mai au început durerile, iar după-amiază, sănătoasă şi voinică, a venit pe lume 
Xenia-Irina, pe care, mai în glumă sau mai în serios, mereu o numesc „copila" Sfântului 
Efrem. Şi Sfântul Efrem aşa se comportă cu ea, ca şi cu o copilă de-a lui. 

Aşa se face că, atunci când avea doar 3 săptămâni, micuţa noastră, nebotezată 
arunci, a căzut din landou (cărucior mare pentru copii), de la peste 1,5 metri înălţime, în 
plină stradă. Şi acum, când scriu aceste rânduri, inima parcă mi se strânge în piept. 
Treceam deseori prin locul acela şi mereu simţeam cum mă cutremur la amintirea celor 
petrecute. Au urmat trei zile petrecute la terapie intensivă, sub observaţii, şi altele 
petrecute în spital, însă Sfântul a avut grijă de noi. Xenia nu are nici un fel de urmări, în 
ciuda vârstei fragede pe care o avea şi a înălţimii de la care a căzut, direct pe asfalt. 

Au trecut doi ani de la incidentul cu pricina şi mă găseam acum într-o altă 
situaţie delicată. Eram însărcinată cu cel de-al doilea copilaş, aveam mereu contracţii, 
însă doar şase luni de sarcină şi un examen extrem de greu, la cea de a doua facultate, cu 
un profesor extrem de sever, la care nota 5 era considerată o notă mare. Am hotărât atunci 
că voi face cât de cât ce ţine de mine. Am încercat să învăţ, deşi sarcina cu probleme, 
„meseria" de mămică pentru Xenia şi cea de soţie, cu cea de studentă, nu prea se împăcau 
una cu cealaltă. Şi vă zic sincer că nu prea am reuşit să învăţ cine ştie ce. 

Insă în dimineaţa examenului (era chiar duminică), m-am dus la Liturghie, m- 
am împărtăşit şi mi-am cumpărat o insignă cu Sfântul, pe care am prins-o de interiorul 
bluzei, lipită de burtica în care creştea copilaşul nostru cel nou. 

Şi deşi aveam contracţii mereu şi mi-era nespus de teamă de examen, 
deoarece nu apucasem să învăţ nimic faţă de cât trebuia să ştiu, am plecat. Şi mi-am zis 
că mă duc cu Sfântul la examen. Şi că el trebuie să ştie. 

In timpul examenului, l-am simţit pe Sfânt foarte, foarte aproape. Parcă stătea 
lângă mine, în bancă, şi mă ajuta. Examenul era la matematică, unde nu poţi adăuga de la 

tine. Iar matematica a fost întotdeauna punctul meu slab. însă nu şi al Sfântului Efrem 
deoarece, atunci când s-au afişat notele, nu îmi venea să îmi cred ochilor. Luasem nota 8 
la un examen la care notele de 8 le puteai număra pe degetele de la o mână, iar din 
numărul total de studenţi, doar jumătate reuşiseră să treacă. Mare bucurie mi-a adus 
Sfântul atunci! Şi acum, în timp ce scriu, încă mai am colegi care nu au reuşit să îşi ia 
examenele la care Sfântul m-a ajutat! 

Cea mai recentă minune a Sfântului Efrem în viaţa mea a fost săptămâna 
trecută. Xenia era deja internată în spital. Stătea cu bunica ei, deoarece eu trebuia să stau 
cu fetiţa cea mică, pe care o alăptam. Insă boala se pare că a cuprins-o şi pe cea mică, 
deoarece făcea febră şi plângea foarte tare. Aşa se face că am ajuns în spital toţi patru - 
eu, soţul şi fetiţele. Era duminică, iar soţul meu trebuia să meargă a doua zi la serviciu. 
Mama soacră plecase între timp acasă, deoarece luase virusul de la fete şi se simţea tare 
rău. Odată ajunsă acasă, nici nu se mai putea da jos din pat, deci era imposibil să se 
întoarcă să stea cu noi trei, ca să poată soţul să plece la serviciu. 

Pe de altă parte, şi eu m-am îmbolnăvit şi cred că numai cine are copilaşi 
mici poate să îşi dea seama ce înseamnă să fii bolnav şi să trebuiască să ai grijă şi de doi 
copilaşi mici, unul de doi ani şi jumătate, iar celălalt de şase luni. In plus, eram şi într-o 
ţară străină, deoarece de câteva luni locuim în Ucraina. 

Soţul îmi tot spunea că e imposibil să rămână cu noi, mama lui era la pat, iar 
eu mă vedeam incapabilă să mă ţin pe mine, darămite să mai am grijă de ambele fete. Şi 
atunci am luat acatistul Sfântului Efrem şi l-am rugat pe soţul meu să amânăm luarea unei 
decizii până când vom termina de citit acatistul. De cum am terminat, m-am liniştit şi m- 
am dus la asistenta care rămăsese de gardă şi am primit vestea că şefa de secţie aprobase 
externarea Xeniei (îi spusesem deja situaţia noastră). Aprobase externarea, cu toate că era 
duminică, cu toate că nu o consultase, deşi din fire e o doctoriţă precaută şi severă. De 
fapt, Sfântul Efrem aprobase externarea Xeniei. 

Astfel am rămas numai eu cu Daria la spital. Speriată şi singură, plângeam şi 
nu ştiam ce să mai fac. Noaptea era cel mai rău. Deoarece urma noaptea şi eram terifiată 
de un nou „atac" al febrei (cu o noapte înainte avusese temperatură 39,5, iar în timpul 
zilei, 37, aşadar, mă aşteptam la ce era mai rău), m-am gândit să citesc acatistul Sfântului 
şi, rugându-1 „să-i potolească fierbinţeala" copilei, am adormit. M-a trezit o boare 
răcoroasă, minunată, ce a suflat peste amândouă. Am deschis ochii şi am privit în jur. 
Eram singure în salon, ferestrele şi uşile închise, nici urmă de curent, nimeni împrejur. 
Am pus buzele pe fruntea micuţei şi era aproape rece. M-am speriat puţin, însă obrăjeii îi 
erau rozalii, iar ea dormea liniştită. Fusese Sfântul nostru, ştiu sigur. Zilele următoare, 
deşi boala nu a încetat, a avut mereu stări subfebrile. Ştiam că Sfântul nostru e cu noi. 

Acum câteva zile, eram epuizată. Dariei îi cresc dinţişorii şi pare mai agitată 
ca niciodată. După ce încercasem toate soluţiile, m-am dat bătură. Am luat cartea cu 
Sfântul Efrem, hotărâtă fiind să o las pe pat pe Daria şi să mă pun să citesc. Şi deşi toată 
ziua plânsese şi încercasem toate metodele ce mi-au venit în minte să o liniştesc, în 
momentul în care am pus-o pe pernă, lăsând-o în grija Sfântului, s-a liniştit complet. 

Eu am început să citesc din cartea închinată Sfântului Efrem cel Nou - 
Mărturii ale minunilor săvârşite în zilele noastre, iar ea a adormit jucându-se, fară nici 
măcar un scâncet, după ce zile întregi plânsese şi fusese mereu iritată. 

Mai sunt multe minuni pe care Sfântul le-a făcut cu mine şi cu cei dragi mie. 
Mi-e însă teamă ca nu cumva, pentru păcatele şi negreala din mine, să se înnegrească şi 
cele spuse de mine. Iertaţi-mă, şi fie ca Sfântul însuşi să se facă vouă cunoscut, pe căile 
de el şi de voi ştiute. 

E. R., 21 februarie 2013, Ucraina 

48. Specializările Sfântului Efrem - ajutor la examen 



Scriu aceste rânduri ca să rămână drept mărturie. E o minune aparent mică, 
dar pentru mine a fost şi este foarte importantă. 

Aveam examen la psihologie organizaţională. M-am străduit şi am învăţat tot 
ce era de învăţat, însă ştiam din anii trecuţi că e cam ciudat examenul acesta - nu ştii 
niciodată nici de ce îl iei, nici de ce îl pici. De asemenea, mai ştiam şi că profesoara pică 
mulţi. Eram în anul trei, în semestrul al doilea. 

M-am dus la examen, am citit subiectele, mi-am dat seama că nici măcar nu 
îmi aminteam despre ce e acel model pe care ne cerea să-1 detaliem şi exemplificăm, aşa 
că m-am rugat în gând Sfântului Efrem şi am început să scriu ceva, ce îmi aminteam legat 
de subiect, dar total pe lângă. 

M-am dus acasă convinsă că doar o minune mă mai poate salva de la restanţă. 

Ulterior, o prietenă mi-a spus că a auzit nişte seminariste povestind că 
studenţii care au scris la examen un anumit lucru la modelul omului economic - ceea ce 
făcusem şi eu - sunt total paraleli cu materia. 

Şi la examen am avut doar două subiecte, dintre care la unul am scris ceva, 
dar la cel cu modelul am fost paralelă, întocmai cum a spus acea seminaristă. 

Sfântul Efrem însă a răspuns prezent şi am luat nota 6 la acest examen, una 
dintre cele mai muncite note din facultate. 

Poate vi se pare puţin lucru, sau nedemn de un Sfânt, însă să ştiţi că e un 
examen pe care mulţi îl dau şi după ce termină facultatea, pentru că nu au reuşit să îl 
treacă. Dacă aţi fi trecut prin el, aţi fi înţeles cât de mare a fost minunea Sfântului. 

Aşadar, să nu vă fie teamă, ruşine sau mai ştiu eu ce, a cere ajutorul Sfinţilor 
şi în aceste momente. Bineînţeles, condiţia este să aşteptaţi ajutor, nu magie - adică să 
învăţaţi cât vă stă în putere. 

Ştiu de la mai mulţi prieteni că Sfântul Efrem e specializat şi în probleme de 
învăţare şi de examene. 

Minte luminată şi suflet curat să aveţi! 

Roxana D., 22 februarie 2013, Cluj -Napoca 



49. Mulţumesc pentru gândul cel bun - vindecări, repararea 
automobilului, cumpărarea unui automobil 

Mari minuni a făcut Marele Mucenic Efrem, cu mine, nevrednica, pentru că 
după ce am terminat de citit cartea cu noile minuni ale Sfântului, am prins o mare 
îndrăzneală şi am cerut ajutorul de fiecare dată când întâmpinam o problemă, o nelinişte 
sau un necaz. Aşa s-a făcut că pentru prima dată l-am chemat în ajutor într-o duminică, 
atunci când m-a luat o durere puternică de cap, însoţită de senzaţia de tensiune mare. 
Deoarece nu-mi trecea cu nimic, mi-am adus aminte pentru prima dată de Sfântul nostru 
drag şi m-am rugat lui în taină, căci nu eram singură acasă, şi l-am rugat să-mi ia durerea 
de cap, pentru că nu mai puteam s-o îndur. In maxim 10-15 minute, nici nu mi-am dat 
seama că nu mă mai durea capul. Pentru mine, aceasta a fost dovada că Sfântul Mare 
Mucenic Efrem vroia să fie aproape de mine şi să mă ajute atunci când i-o cer. 

O altă minune pe care a facut-o Sfântul cu mine a fost atunci când, după o 
lungă suferinţă din pricina unei dureri de gât, Sfântul m-a făcut bine. Aceasta a fost cea 
mai mare binecuvântare primită de la el. 

Am avut o durere de gât care m-a ţinut vreo 3 luni. Luam tot felul de 
medicamente, îmi trecea 2-3 zile şi iarăşi apărea, ca din senin. Nu mai ştiam ce să fac şi 
ce să cred. Medicul nu-mi găsea nimic. Eram deja cuprinsă de frică, gândindu-mă: oare 
ce-aş putea să am?, până într-o zi, când mi-am amintit de dragul nostru Sfânt Efrem şi 
mi-am pus nădejdea în faptul că el mă poate ajuta. Am mers la bisericuţa noastră, m-am 
uitat la icoana Sfântului şi m-am întrebat dacă aş putea să iau puţin ulei sfinţit din candela 
sa ca să mă dau cu el pe gât, căci poate aşa îmi va trece. 

După Sfânta Liturghie, am rugat-o pe una dintre fetele care sunt responsabile 
de rânduiala bisericii să îmi dea, dacă poate, puţin ulei din candela Sfântului, dar ea mi-a 
zis că are untdelemn adus direct de la racla cu moaştele Sfântului Efrem. Când am ajuns 
acasă, m-am dat pe gât cu untdelemnul pe care l-am primit şi, credeţi-mă, spre seară nu 
mă mai durea gâtul deloc. A trecut aproape un an şi eu nu am mai avut dureri de gât. 
Slavă lui Dumnezeu şi Sfântului Mare Mucenic Efrem. 

Am prins îndrăzneală şi l-am chemat de fiecare dată când nu eram în stare să 
mă descurc singură. Aşa se face că o dată, mergând la ţară cu maşina, simţeam că ceva nu 
era în ordine şi parcă mai era puţin şi îmi pierdeam roata din spate. Aveam impresia că în 
orice clipă mă pot răsturna. M-a apucat o nelinişte mare, pentru că era şi sâmbătă 
dimineaţa şi nu am găsit nici un service deschis la acea oră. Eram cu copiii în maşină şi, 
la gândul că le pun viaţa în pericol, am intrat în panică. Intrebându-mă întruna ce aş putea 
face, mi-am adus aminte de Sfântul Efrem şi l-am rugat cu glas tare să mă ajute, căci nu 
ştiu ce să fac. 

N-am apucat să merg nici 100 de metri, că am şi întâlnit pe cineva şi am 
întrebat dacă se găseşte vreun service prin apropiere. Persoana respectivă mi-a zis că la 

vreo 500 de metri depărtare este unul şi că, fiind non-stop, cu siguranţă voi găsi pe cineva 
acolo. Aşa a şi fost. Am găsit mecanicul acolo şi el mi-a pus maşina pe rampă. Şi ce să 
vezi: era doar un cablu care atârna pe jos după maşină. Atunci mi-am dat seama că 
Sfântul Efrem tusese mecanicul care văzuse cel dintâi maşina. Slavă lui Dumnezeu şi 
Sfântului Mare Mucenic Efrem, pentru că este întotdeauna acolo unde îl chemăm. 

Iată o altă minune făcută de dragul meu Mucenic Efrem. Soţul meu dorea să 
cumpere o maşină, şi nu una ieftină. Trebuia să mergem la Bucureşti să o vedem. Eu 
eram foarte neliniştită şi nu prea eram de acord. I-am cerut şi de data aceasta ajutorul 
Sfântului şi el şi-a făcut repede simţită prezenţa: mi-a adus multă linişte, însoţită de 
gândul că totul va fi bine şi că el este lângă noi şi ne ocroteşte. In drum spre Bucureşti, 1- 
am simţit alături toată noaptea. îmi dăduse multă pace interioară şi siguranţa că totul va fi 
bine. Şi aşa a fost. 

Mulţumesc Marelui Mucenic Efrem cel Nou pentru tot ajutorul şi pentru 
gândul bun, pacea şi liniştea cu care mă umbreşte pe mine şi pe familia mea Amin. 

Mihaela S., 24 februarie 2013 

50. Rugăciunile Sfântului Efrem - vindecarea dereglărilor de somn, pace 

între vecini 



Nu am avut parte de necazuri mari în viaţă şi, prin urmare, n-am cerut lucruri 
mari de la Dumnezeu, dar El mi-a arătat că pentru Dânsul sunt importante şi micile 
noastre probleme. 

După naşterea primului meu copil, am rămas cu reflexul de a dormi iepureşte 
pentru a-1 auzi când plânge, însă din cauza acestui fapt ajunsesem să aud tot ce mişcă şi 
să nu mai pot dormi deloc. Citind o carte despre minunile Sfântului Efrem cel Nou, m-am 
rugat lui şi am început să dorm mai bine din noaptea următoare. 

După un timp, unui vecin a început să-i sune foarte tare contorul de gaz, aşa 
încât mă trezeam eu, iar uneori şi copilaşul meu, în toiul nopţii. Intr-o noapte, am simţit 
că nu mai suport şi am strigat din toată puterea către Dumnezeu ca, pentru rugăciunile 
Sfântului Efrem cel Nou, să facă cumva să se rezolve problema, iar eu să nu mă supăr pe 
nimeni, mergând să fac observaţii. A doua zi, vecinul şi-a schimbat contorul de gaz. Mai 
chemase înainte pe cei abilitaţi să facă aceasta, pentru a-i fi schimbat contorul, dar fusese 
refuzat. Insă în acea zi, contorul a fost schimbat. 

Adela, 25 februarie 2013 

51. Sfântul Efrem cel grabnic ajutător! - angajare, pelerinaj la sfintele 

moaşte, vindecări, ajutor la examen 

In primăvara anului trecut, am aflat pentru prima dată de existenţa acestui 
Sfânt atât de grabnic ajutător. M-am hotărât pentru prima dată să-i citesc acatistul, la 
îndemnul unei prietene, atunci când eu şi soţul meu ne căutam cu disperare un loc de 
muncă; după ce am citit acatistul de câteva ori, am fost sunată pentru interviu şi după alte 
câteva zile de aşteptare şi rugăciuni, am aflat că am primit postul. 

Am început să citesc cartea despre viaţa şi minunile Sfântului şi să-mi doresc 
foarte mult să ajung în Grecia să mă închin la moaştele Sfântului Efrem. îmi dădeam 
seama că este o dorinţă care nu o să se realizeze în viitorul apropiat, dar se pare că m-am 
înşelat. în iunie, am aflat că o să se facă pelerinaj în Grecia, dar acest pelerinaj urma să 
fie organizat exact după nunta noastră, în perioada în care eu şi soţul meu voiam să 
mergem în luna de miere. Eu eram foarte entuziasmată de idee şi i-am propus soţului meu 
să mergem în luna de miere în pelerinaj în Grecia. La început, el nu a vrut să accepte, dar, 
după câteva zile, s-a gândit că ar fi o idee bună şi iată că în septembrie am ajuns să ne 
închinăm la moaştele Minunatului şi Grabnic Ajutătorului Sfânt Efrem. Câtă bucurie şi 
cât folos duhovnicesc am avut e greu de exprimat în cuvinte! 

Trecuseră două luni de când ne întorseserăm din Grecia, când Dumnezeu a 
îngăduit să trecem printr-o încercare: mama mea căzuse pe gresie şi se lovise foarte tare 
la cap, astfel încât a stat două săptămâni în spital, iar eu a trebuit să merg la spital şi să 
am grijă de ea. Ne era foarte teamă să nu i se fi adunat vreun cheag de sânge la cap. Am 
apelat din nou la ajutorul Sfântului Efrem, i-am citit acatistul şi am uns-o pe mama în 
fiecare seară cu ulei de la candela Sfântului din Grecia. în ziua în care a fost dusă la 
tomograf, minune!, i s-a spus că nu are nimic la cap. Atât eu, cât şi mama mea am 
izbucnit în plâns şi am mulţumit Bunului Dumnezeu şi Sfântului Efrem. 

O vreme, nu am mai citit acatistul, însă când am dat de greu, mai exact când 
am aflat că o să am un examen destul de greu la literatură hispano-americană, la 
îndemnul unei prietene, am citit din nou acatistul cu multă nădejde. Trebuie să recunosc 
că înainte de acest examen mă cam tenta să copiez, dar tot ziceam că nu vreau să fac 
acest lucru, pentru că e păcat şi pentru că o să mă ajute cumva Maica Domnului şi Sfântul 
Efrem, dar, totuşi, mă gândeam că dacă nu o să ştiu nimic, o să încerc să copiez măcar 
câteva idei. In seara dinaintea examenului, după ce am citit acatistul, m-am culcat şi am 
visat cu Sfântul Efrem, care îmi zâmbea şi îmi dădea sentimentul că o să mă ajute la 
examen. A doua zi dimineaţa m-am trezit cu un sentiment de bucurie şi nădejde şi înainte 
să plec la examen m-am rugat din nou Sfântului Efrem şi Maicii Domnului. Cred că cel 
mai mult m-am rugat să-mi ajute să nu copiez şi să-mi pice unul din cei patru autori pe 
care îi ştiam foarte bine. Când am ajuns în sala de examen, profesorul ne-a dictat 
subiectul, iar eu eram în culmea fericirii, mi-a picat exact subiectul pe care îl ştiam cel 
mai bine; i-am mulţumit Sfântului Efrem şi am început să scriu. Deşi la început eram 
oarecum sceptică în privinţa acestui Sfânt, acum pot să mărturisesc că sunt convinsă că 
mă va ajuta mereu şi că îi ajută pe toţi cei care se roagă cu nădejde. 

Bucură-te, Sfinte Părinte Efrem, de-a pururi fericite! 

Andreea-Elena, 26 februarie 2013, Cluj -Napoca 

52. Nu a mai refuzat să se împărtăşească, găsirea portofelului pierdut 



Doresc şi eu să scriu despre minunile pe care Sfântul Mare Mucenic Efrem 
cel Nou le-a făcut cu noi, nevrednicii. L-am cunoscut pe acest mare şi minunat Sfânt la 
începutul anului 2012, când Părintele meu duhovnic mi-a dăruit o carte cu viaţa şi 
minunile Sfântului, multe dintre ele înfăptuite în ţara noastră. Am citit foarte repede şi am 
simţit o apropiere puternică de Sfântul Efrem, sentiment pe care nu-1 mai simţisem până 
atunci, deşi am citit câteva cărţi care vorbeau despre vieţile altor sfinţi. In acea vreme, 
când am început să citesc cartea cu minunile Sfântului Efrem, fiica mea cea mică refuza 
de câteva săptămâni să ia Sfânta împărtăşanie, iar acest fapt mă mâhnea foarte tare, dar 
nu l-am rugat pe Sfântul Efrem cel Nou să mă ajute în această problemă. 

A venit şi ziua de 5 mai, ziua de prăznuire a Sfântului Mare Mucenic Efrem 
cel Nou. Era într-o sâmbătă şi am mers singură la biserică, pentru că Liturghia începea 
mai repede, iar copiii încă nu se treziseră. Pentru mine a fost Liturghie mai deosebită şi 1- 
am rugat pe Sfântul Efrem cel Nou să o înduplece pe fetiţa mea cea mică să se 
împărtăşească. A doua zi, fiind duminică, am mers împreună cu soţul şi cu cei doi 
copilaşi la Sfânta Liturghie. înainte de împărtăşanie, copiii au trecut toţi să sărute icoana 
Sfântului Efrem, pe care era lipită o bucăţică din sfintele sale veşminte. A mers şi fetiţa 
mea să sărute icoana, după care s-a împărtăşit ca şi cum nu ar fi refuzat niciodată să ia 
Sfânta împărtăşanie, deşi timp de vreo trei luni înainte de această duminică nu dorise 
nicidecum să se împărtăşească, oricât de mult aş fi insistat. Pentru mine a fost o adevărată 
minune şi uşurare, iar de atunci nu a mai refuzat să primească Sfânta împărtăşanie, ci 
doar de câteva ori a fost mai greu de convins. 

O altă minune pe care a facut-o Sfântul Efrem cel Nou cu noi s-a întâmplat în 
vara anului 2012, când am fost la mare. Acolo stăteam aproape de un magazin din care ne 
cumpăram hrana. Intr-o zi, soţul meu şi-a pierdut portofelul şi şi-a dat seama de asta abia 

când eram la casa magazinului şi trebuia să plătim cele cumpărate. L-am căutat peste tot 
şi, în final, am ajuns la concluzia că l-am pierdut. Magazinul era foarte plin de turiştii 
care îşi luau cele necesare. Am plătit cumpărăturile cu cârdul meu, după care ne-am 
îndreptat supăraţi spre camera unde eram cazaţi, pentru că trebuia să-i culcăm pe copii, 
deoarece era la amiază. In portofel, soţul meu avea şi permisul de conducere, cârdurile de 
salariu şi de benzină, plus câteva sute de lei. A sunat la bănci să închidă cârdurile, dar nu 
ştiam cum să rezolvăm problema permisului de conducere. 

In timp ce mergeam cu maşina spre locul unde eram cazaţi, le-am spus 
copiilor să ne rugăm Sfântului Efrem cel Nou pentru ca el să ne ajute să găsim portofelul, 
aşa că am spus toţi o rugăciune scurtă care cuprindea această cerinţă. După ce i-am culcat 
pe copii, am hotărât cu soţul meu să mergem la poliţie să declarăm pierderea şi să ceară o 
dovadă, ca să poată circula până când îşi va reface permisul. 

După ce el a plecat, eu am început să citesc de pe internet acatistul Sfântului 
Efrem cel Nou, fiind supărată şi de pierdere, dar şi de faptul că cer ajutorul Sfântului într- 
o chestiune atât de mică şi de materială. în momentul în care mai aveam de citit două 
rânduri din rugăciunea de la sfârşitul acatistului, soţul meu mi-a trimis un mesaj în care- 
mi scria că a găsit portofelul la poliţie cu absolut tot în el. Nu lipsea nimic. 

Se pare că îl uitase pe un raft în magazin, iar un turist 1-a dus la cea mai 
apropiată secţie de poliţie, exact unde a mers soţul meu. Sunt sigură că Sfântul Efrem i-a 
dat gândul cel bun găsitorului şi că tot dânsul 1-a îndreptat pe soţul meu la acea secţie de 
poliţie! 

Am toată încrederea în Sfântul Mare Mucenic Efrem cel Nou şi, de fiecare 
dată când sunt supărată sau îngrijorată, e destul să mă gândesc puţin la Sfântul Efrem şi 
simt o uşurare şi o încredere pe care nici nu nădăjduiam să o primesc şi care mă ajută să 
nu mă las pradă disperării sau deznădejdii! 

Slavă lui Dumnezeu pentru toate! Mulţumim ca ne-a lăsat să-L cunoaştem pe 
Sfântul Mare Mucenic Efrem cel grabnic ajutător în necazuri (chiar şi în cele mai mici şi 
neînsemnate), prin care simţim prezenţa lui Dumnezeu în viaţa noastră, a păcătoşilor. 

I.F., 28 februarie 2013, Cluj -Napoca 



53. Acelaşi nepreţuit ajutor - vindecare sindromul Down, reparaţii, ajutor 

la examene 

Cam pe la mijlocul primăverii lui 2012, Părintele Ciprian ne-a dăruit o carte, 
recent apărută, cu mărturii ale minunilor săvârşite în zilele noastre de Sfântul Efrem cel 
Nou. Prima reacţie, după ce ne -am umplut sufleteşte din acatistul şi paraclisul Sfântului 
Efrem şi din mărturiile consemnate, a fost să cumpărăm şi noi 12 exemplare pe care să le 
dăruim celor apropiaţi, spre a le înlesni accesul la un univers duhovnicesc aparte. 

Printre cei care au primit cartea, se găseşte şi o cunoştinţă apropiată de 
Dumnezeu care, de ceva vreme, pleacă pe la sfârşit de octombrie la fiica ei, căsătorită şi 
stabilită în Texas, şi revine în ţară înainte de Sfintele Paşti. La puţin timp după ce a 
început să i se roage Sfântului Efrem, ea a vorbit cu fiica sa şi aceasta i-a comunicat, 
emoţionată şi bucuroasă deopotrivă, că nepoţica sa, în vârstă de 4 ani, care avea 
sindromul Down, a început să vorbească mult-mult mai bine, mai fluent şi mai coerent. 
Atitudinea ei era substanţial optimistă şi-i cuprinsese pe toţi: pe nepoţică, pe părinţi şi pe 
bunici. Cât despre bunică, ce-am mai putea să spunem despre mulţumirile emoţionante pe 
care le îndrepta către Sfântul Efrem? 

In luna decembrie, care a fost cu vremea rece şi cu viaţa scumpită, centrala 
lor de încălzire începuse să sune ciudat, dând semne de defectare. Arunci, bunica şi fiica 
s-au rugat Sfântului Efrem şi înaintea ochilor lor, după ce a „tuşit" de câteva ori, centrala 
şi-a reluat funcţionarea silenţioasă. 

Tot în acea perioadă, televizorul, care avea aproape 4 ani de când fusese 
cumpărat, a încetat să funcţioneze. Bunica s-a rugat Sfântului Efrem să-i ajute. Când 
ginerele ei s-a dus la magazinul de unde-1 cumpărase, a aflat că era în ultima zi de 
garanţie şi aşa a fost reparat gratis. 

Acum, la sfârşit de februarie 2013, maşina cu care circulau fiica şi bunica a 
fost accidentată şi grav avariată din faţă, aşa încât nu merita să fie reparată. Cele două 
creştine au scăpat cu leziuni uşoare. Totul s-a derulat atât de repede, încât n-au apucat să 
spună atunci rugăciuni, dar, cu siguranţă, Sfântul Efrem a fost cel care le-a ocrotit. 

Şi noi am simţit din plin ajutorul şi mijlocirea Sfântului Efrem, prin care ne- 
am apropiat de atmosfera duhovnicească cuprinzător de generoasă în odrăslirea 
necontenită a credinţei de la bisericuţa tinerilor din complexul studenţesc Haşdeu din 
Cluj -Napoca, nădăjduind mereu să ne împărtăşim din cele de folos, care niciodată nu 
prisosesc la noi. 

In vara trecută, fiica noastră cea mică şi soţul ei, care locuiesc la Londra, au 
fost puşi în faţa unei situaţii care trebuia rezolvată rapid, iar acolo, a găsi operativ o 
locuinţă este ceva greu de închipuit, mai ales când ai la dispoziţie bani puţini şi trebuie să 
achiţi plata pe două luni în avans. O noapte de rugăciuni adresate Sfântului Efrem (un 
exemplar din cartea cu minunile Sfântului a ajuns şi la ei), împreunate cu căutările pe 
internet, a dus la identificarea unei oferte postate atunci de Angela, o ortodoxă din 
Grecia, şi astfel, în scurt timp, ei au reuşit să-şi găsească un acoperiş deasupra capului şi 
liniştea ce le permitea să caute o viaţă mai bună. 

Acelaşi nepreţuit ajutor l-am simţit şi la fiica noastră cea mare, care trăieşte 
în Wisconsin. Ea a avut multe încercări în viaţă şi examene profesionale de mare 
dificultate, pe care le-a trecut şi prin mijlocirea Sfântului Efrem, căruia nu încetăm a-i 
aduce rugăciuni de mulţumire pentru ocrotirea şi milostivirea ce le revarsă şi asupra 
noastră. 

Dana P., 2 martie 2013 



54. Super grabnic ajutător - angajare în străinătate, ajutor la examene 

Doamne ajută tuturor! N-am ştiut nimic despre Sfântul Efrem cel Nou până 
anul trecut în luna august, deşi mergeam de ceva timp la bisericuţa din complexul 
studenţesc din Haşdeu (Cluj -Napoca), unde există o raclă cu papucul Sfântului Efrem cel 
Nou. Când am văzut prima dată racla, m-am gândit că e papucul Sfântului Spiridon, dar 
am văzut alături şi o iconiţă de-a Sfântului Efrem şi mi-am dat seama că nu e vorba de 
Sfântul Spiridon, deşi nu ştiam cărui Sfânt îi aparţinea papucul. Am întrebat o tânără care 
supraveghea atunci Sfintele Moaşte dacă nu ştie al cărui Sfânt este papucul şi mi-a 
răspuns: „Al Sfântului Efrem cel Nou". M-am gândit atunci că eu nu ştiu nimic despre 
acest Sfânt, dar nici n-am încercat să aflu mai multe. 

Am continuat să merg la Sfântul Maslu la acea bisericuţă şi la sfârşitul slujbei 
mă închinam Sfintelor Moaşte ce erau aduse spre închinare, printre care se găsea şi 
această raclă cu papucul Sfântului Efrem cel Nou. II rugam să mă ajute, deşi nu fusesem 

curioasă să aflu nimic despre el. Dar într-o zi, căutând ceva pe internet, am dat de Sfântul 
Efrem cel Nou şi am citit un articol mic despre el. Am rămas uimită de harul lui de a 
dărui copii celor care nu-i puteau avea (căci despre aceasta vorbea acel mic articol). Nu 
cred că am făcut legătura atunci cu Sfântul al cărui papuc îl văzusem. Abia mai târziu mi- 
am dat seama. 

Urma să plec din ţară şi sora mea mi-a luat o carte religioasă foarte bună şi o 
iconiţă cu Sfântul Efrem cel Nou (m-a întrebat înainte ce să-mi ia, pentru că vroia să-mi 
dea ceva înainte de plecarea mea şi eu asta mi-am dorit arunci). 

Am plecat din ţară în Anglia, unde stăteam de un an, împreună cu soţul meu. 
Intre timp, am mai citit pe internet despre minunile Sfântului Efrem cel Nou şi rămâneam 
uimită de fiecare dată. Am căutat pe internet acatistul şi paraclisul Sfântului, pentru că 
acolo nu aveam de unde să-mi cumpăr aşa ceva. După ce le-am găsit, am început să le 
citesc. Am început să mă rog acestui mare Sfânt şi el foarte repede m-a ajutat. Ii 
mulţumesc Bunului Dumnezeu că mi-a dat să-1 cunosc. 

Eram foarte supărată că stăteam de un an în Anglia şi nu puteam să fac nimic, 
nu aveam încă drept de muncă şi nu voia nimeni să mă angajeze, nici măcar ca voluntar 
(aici se practică mult voluntariatul). Mergeam la şcoli cu CV-ul în mână şi îmi ofeream 
ajutorul ca voluntar, dar nimeni nu mă primea deşi aveam o experienţă de 14 ani ca 
profesor, dar în România, nu aici. 

M-am rugat Sfântului Efrem să mă ajute să cunosc pe cineva într-o şcoală, 
eventual un profesor român, care să mă îndrume sau să mă ajute cumva, căci eu nu mai 
ştiam încotro s-o apuc. Şi mare e harul Sfântului Efrem pe care 1-a primit de la 
Dumnezeu! Nu cred că au trecut două săptămâni şi am ajuns în voluntariat. Am reuşit să 
fac aceasta printr-o colegă de-a mea, o româncă, educatoare la o grădiniţă, o fată 
extraordinară. Prin ea m-a ajutat Sfântul Efrem cel Nou şi mi-am găsit nu doar un loc 
unde să lucrez ca voluntar, ci trei locuri, unul după altul. Pentru mine era foarte important 

să lucrez puţin timp aici ca voluntar (mai ales că încă nu aveam drept de muncă legal); 
aici e foarte important acest lucru. Dar asta nu e singura minune făcută de Sfântul Efrem 
în viaţa mea. 

Treceam prin momente grele aici, în Anglia şi plângeam şi mă rugam 
Sfântului, şi de fiecare dată, în locul lacrimilor, el îmi aducea bucurie şi împlinire. 
Stăteam într-o casă cu mai multe familii şi îmi era foarte greu şi m-am rugat să ne ajute 
fie să ne mutăm noi din casa aceea, fie să plece acele familii de acolo. Şi în câteva 
săptămâni, s-au mutat toţi şi am rămas doar eu cu soţul meu. 

Mai apoi, l-am rugat pe Sfântul Efrem să mă ajute să primesc dreptul de 
muncă, pentru că depusesem actele de mult timp şi deja îmi făceam griji. Şi mi-a adus 
Sfântul dreptul de muncă cu două zile înainte de -a pleca noi în România pentru 
sărbătorile de iarnă, deşi lipsea din dosar permisul de conducere al soţului meu, un act 
fără de care erau perfect îndreptăţiţi să nu-mi dea dreptul de muncă (permisul s-a pierdut 
undeva pe drum şi n-a mai ajuns la ei). Dar cu ajutorul Sfântului Efrem, am primit 
permisul de muncă, iar soţul şi-a făcut alt permis de conducere foarte repede, când am 
ajuns în ţară. 

Sfântul Efrem a ajutat-o şi pe fetiţa mea la examene în facultate, aşa încât ea 
a trecut cu bine toate examenele. Iţi mulţumesc, Sfinte Efrem. 

Sunt convinsă că Sfântul Efrem cel Nou a făcut în viaţa mea şi a familiei 
mele cu mult mai multe minimi decât cele pe care pot eu să le văd şi să le înţeleg. Simt că 
este alături de mine de fiecare dată. E aici şi acum, chiar dacă eu nu-1 pot vedea din 
pricina păcatelor mele. Şi părinţii mei, şi fiica mea, şi sora mea, toţi ne rugăm Sfântului 
Efrem cel Nou şi ştiu că el ne ocroteşte şi ne ajută. Nu voi putea niciodată să-i mulţumesc 
pe deplin Bunului Dumnezeu că mi 1-a adus în cale, la fel cum nu îi voi putea mulţumi 
niciodată îndeajuns acestui MARE SFANŢ care mai e numit şi Super Grabnic Ajutător 
întru toate nevoile. Eu cred că Sfântul Efrem cel Nou poate îndeplini orice fel de dorinţă 

în viaţa celui care aleargă la el cu credinţă. Vă îndemn să vă rugaţi şi voi acestui mare 
Sfânt în toate problemele voastre şi veţi vedea grabnicul lui ajutor. 

Dăm slavă lui Dumnezeu pentru toate şi Ii mulţumim că ni 1-a dăruit pe 
Sfântul Efrem ca Super Grabnic Ajutător întru toate nevoile şi necazurile care vin asupra 
noastră! 

A. G., 23 februarie 2013, Cluj -Napoca 



55. 11 Elegii - reuşită la examen 

A 

In sesiune, aşteptam să intrăm la examenul oral de literatură română 
contemporană, după ore de aşteptare în tensiune, prelungită de pauza de masă a 
profesorilor. Aveam sentimentul că toate s-au învălmăşit în mintea mea şi nu mă mai 
puteam concentra deloc la ce citeam. Răsfoiam paginile în gol şi-mi dădeam seama că 
starea mea de „nu mai ştiu nimic" tulbura de fapt mândria de a nu dezamăgi domeniul de 
studiu cel mai drag mie - literatura - şi pe profesorii la a căror părere despre mine ţineam 
fară să recunosc. Am încercat să mă opresc din orice gând şi L-am rugat pe Dumnezeu să 
mă ajute să accept fară dramă orice va veni. 

Am intrat, în sfârşit, în sală, am extras biletele - curs, seminar - şi m-am 
întors la loc, citindu-le. Subiectul de curs era din etapele de creaţie ale lui Nichita 
Stănescu (poet drag mie), iar cel de seminar, chiar dintr-un text prezentat de mine în 
cadrul unui seminar. Poziţia mea părea privilegiată - aveam subiecte frumoase -, până ce 
mi-am dat seama că nu am insistat pe nici unul din ele atunci când am învăţat, tocmai pe 

considerentul că îmi plac şi mă voi descurca. Nu-mi aminteam toate etapele de creaţie 
(erau 5), iar la seminar nici nu-mi venea să mă gândesc. Simţeam că trebuie să se- 
ntâmple ceva ca să nu-1 pic şi mi-a venit un gând al unui părinte, care spunea că abia 
atunci când nu mai poţi tu, vine harul lui Dumnezeu. Şi atunci I-am zis: Doamne, nu mă 
descurc, e timpul să faci ceva! 

Am lăsat subiectul de curs neterminat şi am scris tot ce mi-am amintit la 
seminar. Apoi, m-am trezit în faţa examinatorilor cu schiţa discursului neterminată (fiind 
timidă în astfel de situaţii şi destul de dezordonată în gândire, nu mă descurc să vorbesc 
liber fară să am ideile clar schiţate undeva). La curs, aveam trei etape, despre care am 
început să vorbesc, poticnindu-mă la nişte detalii importante, pe care mi le aminteam 
greşit. 

In condiţiile altor examene orale, cu astfel de confuzii aş fi fost picată pe loc, 
dar acum profesorul mă lămurea şi mă lăsa să continui. înainte de ultima etapă pe care 
mi-o aminteam, mi-am zis: „ce-o să fac după ce termin şi cu ea?!" şi mi-a venit în gând 
Sfântul Efrem: „Sfinte Efrem, ajută-mă!". Atunci profesorul mi-a spus: „Etapa aceasta 
doar o amintiţi şi treceţi la următoarea". Eu am înţeles greşit, credeam că mi se cere să 
amintesc şi nişte subclase, dar profesorul m-a oprit şi mi-a zis din nou: „Nu, treceţi direct 
la etapa abstractă". Era etapa cea mai importantă, îmi amintisem înainte că era vorba de 
1 1 Elegii, dar nu mai ştiam denumirea... şi, lucru minunat care m-a făcut să zâmbesc după 
cu gura până la urechi, mi-a fost dat s-o aud spusă chiar de profesor. Am început să 
vorbesc, nu incoerent cum mă aşteptam (nu mai aveam nimic pe foaie), ci doar cu multe 
digresiuni şi completări sau paranteze care pe profesori i-au amuzat. De ultima etapă, de 
care n-aveam habar, nu m-a mai întrebat nimeni. La seminar, totul a fost mult mai paşnic. 
Asistentul nu m-a oprit, nu m-a contrazis, chiar m-a ajutat să-mi găsesc cuvintele, când 
m-a provocat să răspund la câteva întrebări de completare. 

S-au înţeles câteva secunde, şi profesorul de la curs mi-a spus că am avut un 
răspuns bun, la Nichita cu mici scăpări pe care să mi le revizuiesc, că a auzit că am avut 
prezentare şi intervenţii la seminar - nu foarte multe, am completat eu. M-a şocat 
bunăvoinţa amândurora, vorbeau cu mine pe un ton neaşteptat de colocvial. Când am 
spus că prezentarea mi-a fost chiar pe subiectul de seminar, profesorul de curs a zis: 
„Asta înseamnă că sunteţi o persoană norocoasă, şi dacă sunteţi o persoană norocoasă, nu 
puteţi avea decât 10". I-am întins carnetul şi, buimăcită, am vrut să mă-ntorc la loc fară să 
am de ce, m-am răsucit pe călcâie şi am ieşit cu ochii deja prea umezi ca să mai pot face 
ceva. 

Slavă lui Dumnezeu pentru lucrarea Sfinţilor Lui şi pentru toate câte le face 
ca să ne cucerească sufletele! 

Lavinia, 01 martie 2013, Cluj -Napoca 



56. Bucură-te, chipul smereniei! 

în primăvara anului 2012, am început să citesc cărţile despre viaţa Sfântului 
Mare Mucenic Efrem cel Nou. El a venit la mine, căci am zărit una dintre ediţii la o 
prietenă şi am rugat-o să mi-o împrumute măcar pentru câteva seri (era promisă altcuiva). 
Apoi, a apărut o alta, cu mărturii, pe care am primit-o în dar de la duhovnicul meu. 
Simţeam multă bucurie, citeam câte o minune chiar înainte de a mă ruga, parcă mă 
pregătea cumva Sfântul de rugăciune. 

Din darul lui Dumnezeu, se năştea în mine o dorinţă de a ajunge la sfintele 
sale moaşte. Am cerut în rugăciune Sfântului să mă ajute să ajung cândva la Nea Makri. 
La scurt timp, o prietenă mi-a zis să am credinţă că voi merge şi eu în Grecia, deoarece 
parohia noastră legase o frumoasă prietenie cu o parohie de acolo şi acei oameni minunaţi 
se îngrijeau să beneficiem de cazare şi masă. Nu m-am gândit însă că şi eu voi fi întrebată 
dacă îmi doresc să merg în acest pelerinaj. Şi, după câteva zile, fata, care se ocupa de 
câţiva ani buni de organizare, mă întreabă tocmai acest lucru. Am rămas surprinsă de cât 
de repede îmi răspundea Sfântul Efrem. Cu nădejde, am început să strâng bani. Primeam 
din când în când sume mai consistente de la bunicii mei, dar înainte cu o săptămână nu 
aveam costul integral. Totuşi, banii au răsărit de te-miri-unde şi am avut şi bani de 
buzunar îndeajuns. 

Totuşi, nu am îndrăznit să îi spun mamei mele mai devreme. Nu voiam să 
avem o sută de discuţii înainte în loc de una, s-ar fi găsit nenumărate motive neîntemeiate 
pentru care să nu merg. I-am spus cu două săptămâni înainte şi nu ştiu dacă a fost cea mai 
bună decizie. S-a mâhnit foarte tare, îşi făcea atâtea griji, nu putea înţelege de ce trebuie 
să merg neapărat acolo, la moaştele Sfinţilor, când mă puteam ruga lor şi de aici. I-am 
spus că banii nu sunt o problemă, că e o ocazie unică să vizitez Grecia, întrucât nu 
plăteam cazare sau masă, că pelerinajul nu mă va împiedica să intru la masterat (aveam 
admiterea cu două zile înainte de plecare), deoarece proiectul e aproape gata. Nici n-a 
vrut să audă... Nu puteam pleca cu o asemenea povară, nu aveam odihnă dacă rămâneam 
certate. Am început să cer ajutorul Sfântului Efrem, apoi, chiar în ziua următoare, m-am 
întâlnit cu verişorul meu, care mi-a dat o carte cu minuni ale Sfântului Nectarie. M-am 
rugat şi lui, şi tuturor Sfinţilor din Grecia pe care urma să-i cercetăm în pelerinaj. 
Temătoare, am redeschis apoi discuţia cu mama, de data aceasta încercând să-mi 
stăpânesc mânia şi gândurile de judecată. Cu greu s-a îndurat, a zis să fac ce vreau, dar 
cel puţin nu era un refuz categoric. 

Peste puţin timp, aşadar, m-am bucurat de acest pelerinaj. A fost prima dată 
când am ieşit din ţară, dar Ii mulţumesc lui Dumnezeu că a rânduit acest moment pentru 
folosul duhovnicesc. 

în pelerinaj, ca o binecuvântare, Sfântul ne -a primit să ne închinăm la 
moaştele sale de două ori. Prima dată, am avut multă tulburare şi învârtoşare din pricina 
gândurilor şi a mândriei, nu mă puteam opri din plâns, eram deznădăjduită în timp ce s-a 
citit paraclisul. Am ieşit afară. O prietenă m-a chemat: „Haide, vino şi tu!". I-am răspuns 
cu mânie: „Nu vezi în ce hal sunt?! Cum să vin aşa, să mă vadă şi ceilalţi?". Până la 
urmă, mi-am amintit de minunea relatată într-una din cărţi de o femeie, Georgia: ea 
avusese un vis şi ceva o ţinea să nu se închine Sfântului; atunci şi-a zis: „Tocmai pentru 
că sunt păcătoasă, mă voi închina!". Mi-am venit puţin în fire şi, spre finalul Paraclisului, 
am intrat iar în biserică şi am cântat. Mi-am cunoscut puţinătatea sufletească. Poate prea 
mult mă aşteptam să am pace şi bucurie, dar nu eram vrednică de ele. Cred că Sfântul 
Efrem a mijlocit pentru mine să mă liniştesc şi încă mijloceşte de fiecare dată când mă 
luptă nemulţumirea. El mi-a descoperit puţin din ce înseamnă aşezarea smerită faţă de 
Dumnezeu. A doua oară când ne-am închinat, m-a miluit Dumnezeu şi am fost mai 
senină. 

îi cer iertare Sfântului că nu mi-am pregătit mai mult sufletul înainte de a 
veni la moaştele sale. 

Bucură-te, cela ce mă izbăveşti dintru mâhnire! Bucură-te, chipul smereniei! 

Ana-MariaN., 5 martie 2013, Cluj -Napoca 

57. O notă mare 



Eram în ultimul an la masterat şi, deoarece aveam şi un nou serviciu, care era 
destul de solicitant, nu am reuşit să mă pregătesc aşa cum aş fi dorit pentru examene, care 
erau foarte grele. I-am rugat pe Maica Domnului, Sfântul Nectarie, Sfântul Ioan Rusul, 
Sfântul Ioan Evanghelistul şi pe alţi Sfinţi, dar mai ales pe Sfântul Efrem cel Nou, să mă 
ajute să trec cu bine de examene. Şi Sfântul Efrem m-a ajutat şi am primit subiecte 
uşoare, profesorii, dintre care unul renumit pentru severitate, au fost deschişi şi 
binevoitori şi am luat examenele cu note foarte mari. La scurt timp, am apelat din nou la 
Sfântul Efrem, deoarece trebuia să susţin lucrarea de disertaţie şi aveam foarte puţin timp 
la dispoziţie. Am primit ajutor şi de data aceasta de la Sfinţii mei dragi şi am reuşit să 
termin lucrarea la limită în ceea ce priveşte timpul, însă în termen. Sfântul Efrem m-a 
ajutat apoi şi la susţinere, obţinându-mi o notă mare. Le sunt foarte mulţumitoare 
Sfântului Efrem şi Maicii Domnului şi tuturor Sfinţilor care m-au ajutat să închei cu bine 
studiile de masterat. 



D., 6 martie 2013 

58. Să primim tot ce ne dă Dumnezeu - ajutor în sarcină, vindecări 



Sunt însărcinată şi la 12 săptămâni ginecologul mi-a zis să fac avort, din 
cauza unui diagnostic ce nu dă şanse de supravieţuire bebeluşului (nu s-a format calota 
craniană). Nu am facut-o, dar, deşi pare trist, am fost foarte întăriţi de Sfântul Efrem cel 
Nou, care apăruse în viaţa noastră cu mult înainte de această încercare. 

Mi-am amintit că la un moment dat, când eram însărcinată cu primul copil, 
am zis că, dacă voi avea un băiat, îi voi pune numele Efrem sau Andrei. Dar pentru că 
între timp naşa noastră îi dăduse băieţelului său numele Andrei, nouă ne rămăsese 
cealaltă variantă. Am tot amânat momentul conceperii celui de-al doilea copil, deoarece 
după prima naştere am avut o depresie postnatală şi îmi era frică să nu se repete şi la 
următoarea naştere. 

încă de la începutul sarcinii, am simţit că e un băieţel. La primul control 
medical, ni s-a spus că e sarcină extrauterină. Eu nu am crezut şi am ştiut că e bine. Am 
mers la alt medic, care ne-a spus că sarcina avea mai puţine săptămâni şi de aceea nu s-a 
văzut bine la ecograf. 

Apoi, după sărbătorile de Crăciun, întorcându-ne din vizită de la socrii mei, 
ne-am întâlnit cu o persoană ce mergea la biserică şi era din acelaşi oraş cu soţul. Ne-am 
oferit să îl aducem cu maşina. Pe drum, ne-a povestit de minunile pe care le-a făcut în 
familia lor Sfântul Efrem şi atunci mi-am zis în sinea mea că am făcut o promisiune mai 
demult şi aşa trebuia să îl numesc pe copilul meu (deşi nu mi se confirmase genul). 

După ce am ajuns la Cluj şi am mers la spovedit, Părintele mi-a dat o carte cu 
viaţa şi minunile Sfântului Efrem. încă un semn de la acest Sfânt despre care nu ştiam 
multe, dar îl simţeam foarte-foarte aproape de sufletul meu când mă gândeam la el, însă 
nu şi atunci când îi vedeam icoana. Şi asta cred că din cauza păcatelor mele. La 

spovedania respectivă, am simţit că persist într-o stare de leneveală duhovnicească şi mai 
apoi, după toate experienţele ce au urmat, am realizat că ceea ce s-a întâmplat a fost o 
trezire duhovnicească a familiei noastre. 

Când mi s-a spus că ar fi o problemă cu această sarcină şi aşteptam afară 
pentru a doua examinare, aveam linişte pentru că ştiam că va fi bine oricum alături de 
Dumnezeu. Dar, cu toate acestea, modul în care mi s-a spus să mai vin peste câteva zile la 
o a doua ecografie, la ora 10 şi, dacă se vede la fel, la 12 să fac avort, m-a şocat. Nu 
vestea că pruncul nostru ar avea ceva mă înspăimânta, ci simţeam că cineva mă obligă să 
fac ceva ce nu aş putea să fac. 

Am ajuns acasă plângând în hohote şi, când am intrat în casă şi am văzut-o pe 
fetiţa mea, nu am putut să stau lângă ea ştiind că ar trebui să fac aşa ceva. Am sunat-o pe 
naşa mea, pe care o cheamă Irina (Sfânta muceniţă Irina e prăznuită tot în 5 mai, deodată 
cu Sfântul Efrem cel Nou), iar ea mi-a spus că nimeni nu mă poate obliga să fac ceva ce 
nu vreau să fac. După o discuţie de o oră, m-am liniştit şi a doua zi am mers la biserică 
pentru a vorbi cu Părintele. Dar acesta era în străinătate. I-am trimis un mesaj pe telefon 
şi dânsul m-a sunat în scurt timp, spunându-mi să nu cred în ce spun medicii, să cred în 
puterea Domnului, să fiu tare şi să mă rog Sfântului Efrem. Era şi acesta un semn din 
partea Sfântului, care cerea să fie cinstit, pentru că Părintele putea să îmi zică să cer 
ajutorul Sfântului Nectarie sau al altui Sfânt. Dar acest copil e limpede că e sub protecţia 
Sfântului Efrem. 

A treia zi dimineaţă, vineri, fiind abonată la un website ortodox, am primit un 
link la un articol: „De ce mor copii?". Citindu-1, am început să accept voia lui 
Dumnezeu, iar apoi, în aceeaşi zi, mergând la doctorul de familie pentru discuţia despre 
analizele în sarcină, i-am spus despre diagnostic şi mi-a sugerat să merg la un alt 
ginecolog. Celălalt medic mi-a confirmat diagnosticul, dar, în cele din urmă, a zis că nici 
dacă i-aş cere nu ar face avortul şi mi-a explicat consecinţele în ambele cazuri. Am 

început să simt în sfârşit că începe să mă înţeleagă cineva şi, în perioada următoare, deşi 
n-am putut să vorbesc cu alţii despre acest subiect, prin rugăciune, încetul cu încetul, am 
început să prind putere. O aşa putere, încât cei apropiaţi se mirau cum de sunt aşa senină. 
Dar, aşa cum zicea şi Părintele, noi numai trebuie să zicem în inima noastră că acceptăm, 
sau să respectăm voia lui Dumnezeu, pentru că El apoi călătoreşte alături de noi şi ne 
întăreşte. 

Cu toate că rugăciunea mă întărea, nu puteam încă să simt în sinea mea că mi 
se pot întâmpla şi mie minuni. M-am spovedit pentru această slăbiciune a mea şi, aşa 
cum s-a întâmplat şi de alte ori după ce spovedeam o slăbiciune, s-a rezolvat şi aceasta în 
scurt timp. La spovedanie, Părintele ne-a recomandat să avem tot timpul o candelă 
aprinsă la icoana Sfântului Efrem. 

în ziua în care ar fi trebuit să merg la avort, m-am hotărât cu soţul să mergem 
la Mănăstirea Nicula. Pe drum, nu ştiu dacă am adormit sau nu, dar am avut imaginea 
unui copil de vreo 3-4 ani: un băieţel blond, cu un crin alb în mână. Am simţit atunci că 
era ca şi cum copilaşul meu îmi mulţumea că nu făcusem acel pas. 

Deşi mergeam la biserică, nu puteam să încep să sper că s-ar putea întâmpla o 
minune, aceasta până într-o noapte când, după ce m-am trezit şi am citit şi acatistul şi 
paraclisul Sfântului Efrem cel Nou, am adormit iarăşi şi am visat că am născut şi că 
alăptam un copilaş tot blond şi frumos şi grăsuţ. Din acel moment, a început să coboare 
liniştea în sufletul meu şi să mă obişnuiesc cu gândul că trebuie să accept de la 
Dumnezeu orice s-ar întâmpla. 

Duminică, după Sfânta Liturghie, una dintre mămici m-a întrebat de sarcină 
şi nu ştiu de ce, dar am putut să vorbesc cu ea despre problema pe care o aveam. Atunci 
ea m-a încurajat, spunându-mi să avem nădejde şi mi-a zis că ştie de un caz din Cluj al 
unui copil care avea intestinele în afara stomacului şi, după ce au participat la Maslu şi au 
postit, parcă nici nu avusese nimic înainte. Puteau aduce mărturie şi doctorii. 

La o zi după ce am participat la Sfântul Maslu şi m-am închinat moaştelor ce 
se scot din altar şi papucului Sfântului Efrem, marţi dimineaţa, intrând la Părintele pentru 
o binecuvântare, mi-a făcut cunoştinţă cu o persoană care este doctor rezident şi vine la 
biserică. Ea este doctor neonatolog (pediatru la noi născuţi) şi mi-a povestit despre o 
minune care s-a întâmplat cu un an în urmă, când a fost de gardă şi s-a născut un copil 
sănătos, deşi toţi ştiau că va avea malformaţii. Această întâmplare mi-a întărit foarte mult 
speranţa şi nădejdea că la Dumnezeu orice e posibil, într-o secundă. 

După o zi, am primit prin email o nouă mărturie despre Sfântul Efrem, în care 
se scria că cineva s-a uns cu mir de la racla Sfântului Efrem, pe care îl primise de la o fată 
din biserică, şi a primit ajutor, scăpând de durerile puternice de cap care o chinuiau. Am 
îndrăznit să o întreb pe fata respectivă şi ea mi-a zis să vorbesc cu Părintele. La 
următoarea spovedanie, am primit şi eu de la Părintele o sticluţă cu mir de la Sfântul 
Efrem cel Nou, Sfântul Nectarie, Sfântul Ioan Rusul, Sfântul Nicolae, precum şi alta de la 
Sfântul Luca al Crimeii, cu care să mă ung. Erau aşa multe mângâieri de la Dumnezeu şi 
Sfântul Efrem, pe care nici acum nu consider că le merit. 

La scurt timp după aceasta, am început să-i rog pe cei din familie să citească 
şi ei acatistul Sfântului Efrem. Una din primele semne ale ajutorului Sfântului a fost că 
socrul meu, care nu prea mergea la biserică şi care e bolnav şi pentru care noi eram 
mâhniţi că nu se întoarce la Dumnezeu, a început şi el să citească acatiste. Iar alt semn 
era următorul: soacra mea ne-a adus cartea mărturiilor despre minunile Sfântului Efrem 
săvârşite în zilele noastre. 

Ultima mărturie citită într-o seară, înainte de culcare, era a unei fete ce 
preciza că avea un medalion cu Sfântul Efrem şi maica Macaria, pe care îl purta la gât şi 
în care se găsea o bucăţică din papucul pereche al Sfântul Efrem. Atunci mi-am amintit 
că fetiţa mea uneori adormea doar după ce se uita la un astfel de medalion cu Sfântul 
Efrem, pe care îl avea o cunoştinţă. Şi, minune! A doua zi, după Maslu, după ce mai 

trecuse o săptămână, Dumnezeu, prin marea Lui bunătate, mai aduce o mângâiere peste 
sufletul meu prin această persoană, care vine şi îmi spune că îmi dăruieşte să port acel 
medalion până se naşte copilaşul. Mă simţeam nevrednică să port un asemenea dar, mai 
ales pentru necredinţa mea în puterea lui Dumnezeu de a face minuni şi cu mine. Şi uite 
câte minuni, toate legate de Sfântul Efrem, se întâmplau în viaţa mea! Nici cei mai 
sceptici nu ar putea să spună că pot să se întâmple atâtea coincidenţe. 

Ultimul ajutor din partea Sfântului Efrem a fost cel primit de fetiţa noastră, 
care de o zi avea probleme de tranzit şi o chinuiau dureri acute. Se ducea la baie, dar, 
având dureri, se ridica. Acest lucru s-a repetat de nenumărate ori. Am convins-o spre 
seară să aibă răbdare şi, ţinând cartea despre Sfânt în mână, i-am spus că Sfântul Efrem o 
va ajuta şi o va ţine de mânuţă şi nu va mai avea dureri. Nu a trecut nici un minut şi a 
reuşit cu uşurinţă să scape de acele probleme. A doua zi, având aceeaşi problemă, m-a 
strigat ea să îi duc cartea cu Sfântul Efrem... 

Deşi aş fi vrut să se termine mărturia cu deznodământul încercării legate de 
sarcina care acum e la 18 săptămâni, încă nu ştim nimic nou din punctul de vedere al 
medicinei, pentru că nu am mai fost la control. Programarea o avem pe 25 martie, de 
Bunavestire, şi nădăjduim la o minune. Sfântul Efrem ne-a învăţat să fim mai buni şi să 
încercăm să ne mântuim, să nu lenevim, să acceptăm tot ce ne dă Dumnezeu. 

Nădejdea mea este Tatăl, scăparea mea este Fiul, acoperământul meu este 
Duhul Sfânt! 

Slavă Ţie, Doamne! 

Ajută-ne, Măicuţă Sfântă! 

Pentru rugăciunile Sfântului Efrem cel Nou, Doamne, tămăduieşte sufletele şi 
trupurile noastre! 

A., 6 martie 2013 

59. Am învăţat că sfinţii sunt prietenii noştri 



Mă numesc Adriana F. şi sunt din Arad, iar fiica mea este Iasmina N., în 
vârstă de 6 ani. L-am cunoscut pe Sfântul Efrem acum un an, prin intermediul Sfântului 
Nectarie, care încă îşi face simţită prezenţa în vieţile noastre de acum un an, când l-am 
rugat să ne dăruiască o familie. Personal, nu l-am văzut pe Sfântul Efrem, dar a apărut în 
viaţa mea într-un moment de răscruce, când aveam multe probleme de sănătate şi fetiţa 
mea, Iasmina, care are spina bifida şi hidrocefalie, nu era tocmai bine. Eram dezamăgită 
de ortodoxie şi vroiam să trec la pocăiţi, crezând ca astfel voi întâlni oameni buni, care să 
ne accepte aşa cum suntem, să ne iubească şi să ne sprijine. 

Am dormit două săptămâni cu cartea Sfântului Efrem sub cap, din respect 
pentru persoana care mi-a dăruit-o, refuzând să o citesc. Intr-o noapte, Iasmina a făcut o 
criză de astm şi, singură fiind cu ea, am simţit nevoia să deschid cartea Sfântului. Când 
am deschis-o, am nimerit mărturia despre un copil cu astm. Am mai deschis-o de două ori 
şi de fiecare dată a fost câte o mărturie a unui copil cu probleme de sănătate similare cu 
cele ale Iasminei. Am considerat că e un semn divin. Din clipa aceea, am citit cartea cu 
voce tare, să audă şi fetiţa mea. Atunci eram caz social, iar din cauza problemelor 
noastre, puţinii prieteni ce-i mai aveam ne -au întors spatele. 

Sfântul Efrem ne -a schimbat mult vieţile în interior şi în exterior, ne -a adus o 
locuinţă pentru patru ani, prieteni noi, o viaţă nouă, un Părinte duhovnic ce a fost la 
Sfântul acasă şi care slujeşte la o biserică ce are hramul Sfântului Nectarie. El a adus în 
viaţa noastră şi alţi prieteni, adică noi Sfinţi: Sfânta Parascheva, Părintele Arsenie Boca şi 
alţi Sfinţi necunoscuţi nouă până acum, care ne ajută. Ei sunt familia noastră, dimpreună 
cu Măicuţa Sfântă. In prezent, fetiţa mea are 15 operaţii, dintre care 8 în ultimele patru 
luni din lupta noastră pentru viaţă. E un copil bun, credincios, deştept, pe care l-am cerut 
pentru întărirea în credinţă. împreună cu ea au venit multe încercări, multe lecţii de viaţă 

şi patru ani de spitalizări, dar şi multe bucurii şi mulţi prieteni, care sunt Sfinţii. Nu sunt o 
persoana dogmatică, dar cu ajutorul Sfinţilor am devenit o persoană credincioasă. 

Eu şi Iasmina avem o credinţă vie, activă, pe care o împărtăşim în jurul 
nostru pe unde mergem. Am învăţat că Sfinţii sunt prietenii noştri, ei ne susţin şi ne ajută 
necondiţionat atunci când oamenii îţi întorc spatele. Dar mai presus de toate este faptul că 
Sfinţii nu te judecă, ci te ajută cu blândeţe şi răbdare să te schimbi, să te întăreşti în 
credinţă, să te întorci la Dumnezeu... Şi dacă ceri să-ţi arate clar prezenţa lor şi voinţa 
divină în viaţa noastră, îţi arată asta la fiecare pas. 

în prezent, noi trăim minuni în fiecare zi. Primim ajutor financiar de la 
Dumnezeu, se deschid uşi care nu s-ar fi deschis altfel, apar medici noi care o pot ajuta. 
Iasmina iubeşte viaţa şi-L iubeşte pe Dumnezeu şi pe Sfinţii Săi. Vrea să trăiască şi 
Dumnezeu o ajută în acest sens. Ea zice că viaţa înseamnă chin şi suferinţă, dar şi lucruri 
frumoase. Se împărtăşeşte săptămânal, uneori ţine post cu mine pentru Sfinţii Efrem şi 
Nectarie, pe care îi iubeşte mult. 

în dimineaţa aceasta, deşi suntem în spitalul din Cluj, aşteptând a noua 
operaţie din cea de-a cincea lună de spitalizări repetate, Iasmina s-a împărtăşit având în 
braţe o părticică din moaştele Sfântului Efrem adusă de preotul de la capela din spital. 
Poate că acesta a fost un semn că va fi bine şi un impuls care m-a determinat să scriu 
aceste rânduri. 

Sfântul a făcut şi face multe minuni în vieţile noastre. E familia pe care nu 
am avut-o niciodată şi pe care sperăm să o avem. Aş vrea, cu ajutorul lui, să am şi un 
băieţel sănătos, care să-i poarte numele şi numele Sfântului Nectarie. De când a început 
să ne ajute, m-am rugat să-mi scoată în cale oameni care au nevoie de el, să-1 pot 
mărturisi mai departe. Am dat înjur de 100 de cărţi şi 50 de acatiste şi iconiţe cu el. Nu- 
mi permit să le cumpăr, aşa că a trimis şi o prietenă (persoana prin care l-am cunoscut, de 
la biserica din Haşdeu unde se află papucul lui); ea le cumpără, eu le dăruiesc, Sfântul ne 

ajută pe amândouă. Aşa am găsit o cale prin care Sfântul să poată ajuta încă mulţi alţi 
oameni în aceşti ani grei, cu multe încercări pentru toată lumea. 

Aş putea scrie o carte cu minunile ce le-a făcut şi le face în viaţa noastră. 
Poate o voi face într-o zi, cu ajutorul Sfântului Efrem, pentru a putea întoarce multe 
suflete spre credinţă. Mulţumesc Sfântului Efrem pentru tot ajutorul şi pentru că este un 
prieten devotat şi un bun mijlocitor la Bunul Dumnezeu al tuturor celor care îi cer 
ajutorul. 

Adriana F., 4 martie 2013, Cluj -Napoca 



60. între stânga prăpăstioasă şi dreapta colţuroasă 

Citeam într-o zi mărturiile din viaţa celor care s-au bucurat de minunile 
Sfântului Efrem cel Nou şi mă minunam cât de repede şi de eficient vine în ajutor. 

In acea după-masă, am ieşit cu copiii la plimbare în afara oraşului. Plouase şi 
drumul pe care am intrat cu maşina era foarte moale. Aparent, avea o crustă deasupra şi 
ni s-a părut destul de rezistent să putem trece de zona delicată. 

Dar nu am mers mult şi maşina noastră, grea de vreo 2 tone, cu noi şi cei trei 
copii, se opri, cufundată în noroi. Lucrul acesta s-a întâmplat atât de lin şi de evident, 
încât am rămas cu gura căscată. Nu puteam merge nici înainte, nici înapoi. 

Coboară soţul din maşină şi se afundă bine în pământul reavăn. îşi ia 
voiniceşte lopăţica de zăpadă şi începe să sape la fiecare roată câte un şănţuleţ. Apoi pune 

pietre şi crengi şi ce mai găseşte înjur. Se întoarce în maşina şi... pornim. Nimic. Doar o 
încordare a nervilor şi muuult turn. Mai coboară o dată. Iarăşi încercăm. Nimic. 

Copiii îşi pierd răbdarea. „Vrem să coborâm să-1 ajutăm pe tata", strigă ei. 
„Nuuu!!! Staţi aici!", le zic. „Cobor eu şi voi ne urmăriţi". Nu am făcut decât să mă 
scufund până la glezne în noroi. 

Când am văzut că nu aveam nici cea mai mică şansă să scăpăm de acolo, m-a 
cuprins descurajarea. Până la strada asfaltată erau aproximativ doi kilometri. îmi 
calculam cum ar fi să mergem cu trei copii mici prin noroi până acolo. Imposibil! Atunci 
mi-a venit în gând Sfântul Efrem. I-am spus soţului să împingă cât poate, în timp ce eu 
voi încerca să ţin cât mai drept volanul şi să accelerez treptat. Mişcările bruşte ne-ar fi 
dus în râpa din stânga sau în malul din dreapta. Preferam malul. Şi, cu o rugăciune scurtă 
adresată Sfântului Efrem, maşina a început să se caţăre pe primul dâmb, apoi să alunece 
ca la săniuş spre o vale şi să-şi croiască o cale pe un drum acoperit de bălţi şi de pământ 
moale. Am mers cei doi kilometri dansând între stânga prăpăstioasă şi dreapta colţuroasă. 
Când am coborât de la volan, pe marginea străzii, nu reuşeam să îmi opresc tremuratul 
mâinilor şi al picioarelor. Dar Sfântul Efrem ne scosese de acolo în câteva minute. 

Pentru aceasta, am promis că îi voi mulţumi şi altfel. Slavă Ţie, Doamne, 
slavă Ţie pentru Sfinţii Tăi! 

Claudia, 9 martie 2013 

61. Doar un simplu „Ajută-mă" - vindecarea unui nodul, vindecarea 

durerii de cap 



Cu ceva timp în urmă, am depistat pe vârful capului un nodul care era destul 
de incomod, mai ales la atingere. Intr-o zi, aflându-mă la medicul de facultate pentru o 
tuse care nu mă lăsa, mi-am amintit şi de acest nodul. Atunci l-am rugat pe doctor să mă 
consulte. Doctorul, atingând puţin acel nodul, mi-a zis că poate fi un simplu coş. Acest 
răspuns al doctorului nu m-a liniştit, pentru că nu-mi venea să cred că poate fi un coş 
exact în vârful capului. 

A trecut ceva vreme în care uitasem de el, dar mă liniştisem cu gândul că 
poate fi ceva cu transmitere genetică, pentru că şi bunica şi mama au acelaşi nodul, exact 
în acelaşi loc. Când mi-am amintit, am zis: hai să dau cu mir de la Sfântul Efrem şi de la 
Sfântul Nectarie, poate îmi trece. Sinceră să fiu, nu m-am rugat, doar am murmurat ceva 
acolo şi mai mult aşteptam să văd dacă se întâmplă minunea. însă, de fiecare dată când 
puneam mâna pe acel nodul, tot acolo se afla. Au început să vină atunci gândurile de 
îndoială şi atunci am lăsat totul deoparte. Insă Sfinţii lui Dumnezeu, mi-am dat seama 
după aceea, nu doresc de la noi multe cuvinte, pe care le murmurăm de cele mai multe ori 
la repezeală, ci doar un simplu „ajutaţi-mă", dar să fie cu credinţă şi din inimă, şi e destul. 
Acest „ajutaţi-mă" l-am spus într-o seară, când m-am pus la somn şi când m-am dat cu 
mir de la aceşti doi Sfinţi mari, dar nu i-am urmărit de data aceasta, să văd dacă au făcut 
minunea sau nu, am lăsat în voia Domnului. Peste mult timp, întâmplător - de fapt, nimic 
nu este întâmplător -, am pus mâna pe cap exact în locul unde era nodului, dar mirarea 
mea a fost că nu-1 mai găseam. Am tot căutat şi în alte zile să văd dacă îl găsesc din nou, 
dar... Sfinţii lui Dumnezeu sunt chiar grabnici ajutori. Mulţumesc Sfinţilor Nectarie şi 
Efrem cel Nou, mari făcători de minuni! 

Voi mărturisi şi o altă minune, care m-a uimit foarte mult. S-a întâmplat într- 
una din zile, când reveneam la Cluj după o mică vacanţă petrecută acasă la părinţi. Era o 
zi obositoare pentru mine, pentru că, să mergi trei ore cu autocarul, după care opt ore şi 
jumătate cu trenul, ca să ajungi la Cluj, nu-i deloc uşor. Aflându-mă în tren, m-au apucat 
nişte dureri groaznice de cap din cauza oboselii. Pastile la mine nu aveam, iar durerile 
deveneau de nesuportat şi mă gândeam că, până nu ajung la Cluj, nu au cum să mă lase, 
pentru că ar fi trebuit să dorm, să mă odihnesc, ştiind că astfel vor trece, pentru că mai 
avusesem astfel de dureri, însă nu atât de mari. Dintr-o dată, mi-am amintit că în acatistul 
Sfântului Efrem scrie: Bucură-te, căci cu darul tău ai risipit groaznice dureri de cap. 
Astfel, l-am rugat pe Sfânt să mă ajute şi pe mine, pentru că nu mai puteam suporta 
durerea. Stând cu ochii închişi, am simţit cum durerea mă lasă încet, încet, până când a 
dispărut de tot. Am fost convinsă că, atunci când am închis ochii pentru doar câteva 
minute, Sfântul Efrem a fost acolo, lângă mine. 

Minunile pot continua, pentru că se întâmplă de fiecare dată şi pentru orice 
lucru mic sau mare pe care îl cer, de cele mai multe ori fără credinţă, Sfântul vine în 
ajutor. Mulţumim lui Dumnezeu pentru Sfinţii pe care ni i-a dat şi prin care ne aude toate 
rugăciunile. 

Victoria G., 09 martie 2013, Cluj -Napoca 

62. Sarcina a fost dusă la bun sfârşit 

5 



Am promis Sfântului Efrem că voi mărturisi ajutorul primit de la dânsul. 

Fiind însărcinată, la un control, în jurul săptămânii 20 de sarcină, s-a observat 
că lichidul amniotic este mai puţin decât ar trebui. Am fost chemată mai des la control, 
cam la 2 săptămâni. De fiecare dată, mi se spunea că e tot mai puţin lichid. Copilaşului i 
s-au descoperit şi nişte malformaţii: un rinichi polichistic, iar de celălalt nu se ştia nimic, 
plus că nu se vedea la ecograf vezica. Lichidul a continuat să scadă, până a ajuns să nu 
mai fie deloc. Doamna doctor îmi spunea la fiecare control: „Dacă se întâmplă ceva între 
timp (până la următorul control), să veniţi la spital". Asta îmi dădea de înţeles că nu e 
prea bine. O dată, mi-a şi spus că noi facem ce putem, dar s-ar putea să moară copilaşul 
înainte să se nască sau, dacă ajunge să se nască, poate muri în timpul naşterii... 

De la primele probleme, am nădăjduit că va avea Dumnezeu grijă, deşi eram 
necăjită de fiecare dată când ieşeam de la control, pentru că nu primeam nicicum veşti 
mai bune. L-am luat pe Sfântul Efrem ajutor (pe care îl cunoşteam de la Biserica 
Studenţilor din Cluj- Napoca, apoi din cărţi şi mai apoi din ajutorul primit anul trecut la 
muncă şi în cumpărarea unei căsuţe), împreună cu Maica Domnului şi alţi Sfinţi cărora 
le-am cerut ajutorul: Sfinţii Părinţi Ioachim şi Ana, Sfântul Stelian, Sfântul întâi Mucenic 
şi Arhidiacon Ştefan, Sfântul Ioan Rusul, Sfântul Nectarie şi alţii cărora poate doar un 
cuvânt le-am adresat. Am primit de la o prietenă untdelemn de la candela Sfântului 
Efrem, adus din Grecia, cu care mă dădeam pe burtică în fiecare seară, spunând doar: 
„Sfinte Efrem, ajută-ne!". 

In speranţa că poate vom auzi şi veşti mai bune, am mers la clinica Provita, 
unde doamna doctor ne-a încurajat la început, apoi, când ne-a văzut la ecograf, a spus că 
nu ne poate minţi ca doctor şi că situaţia nu e foarte bună, existând riscul de a pierde 
sarcina, dar să mă gândesc că e diferenţă între a pierde sarcina şi a face avort. 

Atunci i-am promis Sfântului Efrem că, dacă ajungem cel puţin să se nască 
băieţelul şi să reuşim să îl botezăm, o să mărturisesc ajutorul primit. 

Nu se ştia nici dacă voi naşte natural sau prin cezariană şi urma să hotărâm cu 
doctorii pe la mijlocul lunii ianuarie. Dar Dumnezeu a hotărât înaintea noastră şi s-a 
declanşat naşterea la începutul lunii ianuarie. Astfel, copilaşul s-a născut cu bine la 33 de 
săptămâni şi jumătate, deşi era fară lichid amniotic de vreo 2 luni. A fost dus în acea 
seară şi conectat la aparate care să îl ajute să respire, pentru că respira cu greutate. 
Dimineaţa a fost consultat, şi situaţia era aşa cum o ştiam până atunci: nu avea vezică, un 
rinichi nu mai funcţiona şi celălalt nu exista. Doctorii s-au mirat că a rezistat până 
aproape în săptămâna 34 cu rinichiul acela. Cu siguranţă, l-au ţinut Maica Domnului, 
Sfântul Efrem şi toţi Sfinţii, precum şi Sfânta împărtăşanie. 

Şi cu atât mai mult ne-a ajutat Dumnezeu, încât doctorii au reuşit să ne 
anunţe la limită, cât să reuşim să chemăm un preot să facă Botezul. Şi părintele care a 
venit a ajuns foarte repede... căci dacă mai întârzia, era prea târziu. 

Slavă lui Dumnezeu că s-a născut şi am reuşit să îl botezăm! 

Deşi nu e o minune ca cele pe care le-am citit în cărţile cu mărturii, cred că e 
o minune pentru noi. Aşa a rânduit Dumnezeu şi aşa e mai bine pentru noi. Dumnezeu să 
ne întărească! Ce pot spune eu e că mă bucur că l-am născut şi l-am văzut, că am reuşit să 
îl botezăm şi putem să îl pomenim în slujbele Bisericii. Cred că şi Sfântul Efrem ne-a 
ajutat, împreună cu ceilalţi sfinţi pomeniţi, pentru că n-a ezitat să mă ajute în lucruri mult 
mai mărunte înainte de aceasta, atât de fin, încât părea că era natural să fie aşa. Şi când 
gândeam eu că anumite minuni mărunte s-au întâmplat de la sine, la fel de fin, Sfântul 
mi-a arătat că el a fost ajutorul în acele întâmplări. 

Dacă nu am folosit cuvintele potrivite, nădăjduiesc ca Sfântul Efrem să pună 
în sufletele celor care au nevoie să îl cunoască şi minunea pe care a facut-o cu noi. 

A. L., 9 martie 2013, Cluj -Napoca 

63. O durere de cap 



Mărturia mea nu este foarte spectaculoasă, însă pe mine m-a impresionat 
destul de tare. Particip la Sfânta Liturghie la Biserica Studenţilor din Cluj şi tot îmi era 
dat să aud despre Sfântul Efrem şi am băgat de seamă că mulţi prieteni din această 
comunitate aveau evlavie la acest Sfânt. Aşa că, într-o seară, am citit acatistul. La un 
moment dat scria acolo că el este grabnic ajutător al celor care suferă de dureri de cap. 
Mă gândeam atunci în sinea mea: „uite cu ce fleacuri îi deranjăm noi pe Sfinţi" sau „uite 
cu ce lucruri mărunte se ocupă unii din Sfinţi". Nu a trecut mult (câteva ore) şi a început 
să mă doară foarte tare capul. Câteodată mai am astfel de dureri, care, de obicei, trec a 
doua zi sau dacă iau un medicament. De data aceasta, durerea nu a trecut, iar a doua zi 
mi-am amintit despre Sfântul Efrem şi despre gândurile mele din timpul acatistului. In 
momentul când i-am cerut iertare Sfântului şi l-am rugat să mă ajute şi pe mine, acea 
durere de cap a trecut imediat. Iartă-mă, Sfinte Efrem, pentru gândurile mele necugetate. 



S. M., 11 martie 2013, Cluj-Napoca 

64. Nu eu am luat nota 10, ci Sfântul Efrem! 



Deşi de mică mergeam la biserică, dar nu foarte des, L-am cunoscut cu 
adevărat pe Dumnezeu şi pe sfinţii Lui doar cu un an în urmă, când am venit la Cluj să- 
mi continui studiile în etapa liceală. L-am cunoscut pe Sfântul Efrem la bisericuţa 
studenţilor din campusul Haşdeu şi de la sora mea, care mereu îmi spunea: „Roagă-te 
Sfântului Efrem". Am ascultat-o, iar când mă rugam, de fiecare dată Sfântul nu întârzia 
să-mi sară în ajutor. 

Intr-o zi din săptămână, urma să am un test la psihologie. Aveam foarte mult 
de învăţat, iar profesoara este destul de severă. Am învăţat câteva zile pentru acest test, 
dar nu am uitat nici de rugăciunile către Sfântul Efrem. In ziua testului, profesoara era 
foarte enervată. Toate speranţele mele la o notă bună s-au spulberat, aveam impresia că 
nu mai ţin minte nimic din ce am învăţat. Când ne-a dat subiectul, m-am blocat, nu-mi 
mai aminteam nimic, însă a intervenit Sfântul şi... mâna mea scria parcă de la sine. Eram 
pentru prima dată într-o asemenea situaţie, am rezolvat tot subiectul fară să-mi dau 
seama. Am luat 10. A fost o minune. Iar acest 10 nu a fost al meu, ci al Sfântului Efrem! 

Aceasta este doar una din mulţimea minunilor pe care le-a făcut Sfântul 
Efrem cu mine şi nu exagerez când spun că toate notele bune nu sunt ale mele, ci ale lui... 

Veronica G., 09 martie 2013, Cluj-Napoca 

65. O recunoştinţă vie - naştere uşoară, ajutor la alăptare, păzitorul 

copiilor 

Mă numesc Veronica şi am 29 de ani. „Povestea de dragoste" dintre familia 
noastră şi Sfântul Efrem cel Nou a început în urmă cu şase ani, cu puţin timp înainte să se 
nască primul nostru băiat, Nicolae, când am citit prima ediţie a primei cărţi despre viaţa şi 
pătimirile Sfântului Efrem. A fost o adevărată „îndrăgostire" între mine şi acest Sfânt în 
timp ce citeam despre martiriul lui. Simţeam cum mi se topeşte inima şi se umple de 
dragoste şi umilinţă. Am fost foarte impresionată! Şi de atunci mi l-am făcut şi ni l-am 
făcut prieten, el fiind mereu prezent în sufletele, în viaţa, în casa şi în familia noastră, pe 
mezinul familiei chemându-1 Efrem. 

Am fost de două ori să-1 vizităm pe Sfântul Efrem în Grecia şi suntem 
încredinţaţi că şi dânsul ne vizitează adesea, prin prezenţa şi lucrările sale tainice. La 
ambele naşteri, a fost alături de mine în sală. In timpul „martiriului" meu, mă gândeam la 
martiriul lui şi aceasta m-a ajutat foarte mult. După prima naştere, am suferit o depresie 
severă şi tot ce îmi doream după a doua naştere era să nu mai trec prin asemenea 
experienţe. In fapt, a fost o întreagă listă de dorinţe, pe care mi-o formulasem involuntar 
şi inconştient în minte, dar pe care nu aveam de gând să o formulez sub formă de 
rugăciune. Visam doar la ele, cu toate că nu prea credeam că se pot întâmpla pentru mine 
aceste lucruri, care pentru alte femei sunt normale. îmi doream: să nasc mai repede 
(prima naştere a durat 24 de ore), să nasc noaptea, ca să fie mai linişte (am născut la 
00:30), să nu fie doctoriţa plecată în concediu (n-a fost), să nu mai rămân traumatizată 
după naştere (am uitat în scurt timp de dureri), să nu mai fac ragade de la alăptat (foarte 
puţin m-a durut, în comparaţie cu primul copil), să nu mai fac depresie (n-am făcut deloc) 
şi multe alte detalii care pot face ca o naştere să fie traumatizantă pentru unele femei, 
într-un cuvânt, toate au mers bine prin mijlocirea Sfântului Efrem. 

Pe urmă, in timpul alăptării, s-a întâmplat de două ori să simt că nu am lapte 
destul. îmi era frică ca nu cumva să nu-i ajungă copilului, deoarece simţeam sânul gol. 
M-am rugat Sfântului Efrem, iar copilul a supt şi s-a săturat (numai Sfântul Efrem ştie de 
unde). Văd şi simt mereu cum îi ocroteşte pe copiii noştri, şi nu numai. 

Intr-o zi, l-am surprins pe Efrem al nostru cu un ac de seringă în gură. In 
guriţă era partea cu plastic. Am îngheţat. Primul gând a fost că doar Sfântul Efrem 1-a 
ocrotit să nu-1 pună în gură cu partea ascuţită. Multe, nenumărate „mici rugăminţi" 
adresate Sfântului s-au împlinit. Multe dintre ele le-am uitat, dar în inimile noastre avem 
o recunoştinţă vie faţă de Sfântul Efrem şi ne simţim copleşiţi de bunătatea lui. 

Iată şi un alt ajutor pe care l-am primit de la Sfântul Nicolae şi Sfântul Efrem. 
Era vineri, în ajunul nunţii unui verişor foarte apropiat. O parte considerabilă din familie 
îi spuseseră în ultima clipă că nu mai vin la nuntă din diverse motive şi el nu era foarte 
bucuros. Noi ne pregăteam să mergem la nunta lui. Eram printre cei mai apropiaţi din 
familie care mai rămăseseră pe lista invitaţilor. Pe Efrem, care avea pe atunci două luni şi 
jumătate, îl alăptam la trei ore. însă în ziua aceea a sărit peste masa de la ora 12. Pur şi 
simplu a refuzat să mănânce. Fiind ocupată cu pregătirile de nuntă, nu m-am impacientat. 
Mă gândeam că e din cauza căldurii. A refuzat şi masa de la ora 15, şi pe cea de la ora 18. 
Văzând aceasta, am început să mă agit, să dau telefoane pe la doctori... Am încercat să-i 
dau lapte, cu seringa, deoarece ştiam că este grav dacă se deshidratează. In mintea mea, 
lucrurile erau limpezi: era ora 20, nu mai mâncase de la ora 9 dimineaţa, plângea; în mod 
normal, trebuia să-1 duc la spital, să fie pus sub perfuzie şi să se vadă de ce nu vrea să 
primească sân. Nu era deloc îmbucurătoare perspectiva nopţii şi a zilei următoare, atât 
pentru că eu am oroare de spitale, în general, cât şi pentru că nu mai puteam merge la 
nuntă şi verişorul nostru ar fi fost foarte necăjit. 

înainte de a merge spre spital, am trecut pe la Părintele nostru duhovnic. 
Dânsul 1-a binecuvântat pe Efrem cu moaştele Sfântului Nicolae şi am plecat la spital 

într-o stare uşor de imaginat. Pe drum, m-am rugat Sfântului Efrem să mă liniştesc, să pot 
primi „povara internării în spital". Nu gândeam că se poate rezolva altfel situaţia. Trebuie 
să menţionez că eu n-am reuşit să-1 alăptez niciodată nici pe Nicolae (primul copil), nici 
pe Efrem din şezut. Pe drum spre spital, Efrem a adormit de epuizare. Nici prin gând nu- 
mi trecea să încerc din nou să-i dau să sugă. întâi de toate, pentru că nu puteam să-1 
alăptez stând jos şi pentru că, de fiecare dată când încercasem să fac lucrul acesta în 
timpul zilei, pur şi simplu refuza. 

Am ajuns la spital şi acolo erau mulţi copii la ambulatoriu, aşa că ne-am pus 
pe aşteptat. Era ora 21. Am stat pe un scaun până când s-a trezit Efrem. A deschis ochii şi 
zâmbea. M-am gândit să încerc totuşi imposibilul. Foarte mică speranţă aveam! Şi totuşi 
el a supt! Am început să plâng de bucurie! Cu alte cuvinte, eram salvaţi! De spital, de 
perfuzii... puteam merge şi la nuntă. Am intrat totuşi la consultaţie cu el şi am aflat că 
avea o aftă în guriţă (lucru pe care îl bănuiam şi noi), dar ne-au dat drumul acasă, pentru 
că Efrem a supt! Mare este Dumnezeu întru Sfinţii Lui! 

De felul meu, sunt o persoană realistă şi nu cred uşor în minuni, deoarece mă 
impresionează mai greu. Am dat mărturiile acestea deoarece sufletul meu a fost copleşit 
de revărsarea harului lui Dumnezeu. Acum pot să spun că şi mie mi se pot întâmpla 
minuni! Nu ţine de cantitatea de credinţă - de cele mai multe ori, credinţa mea a fost 
foarte puţină -, cu toate că Domnul Hristos îi preţuia şi îi miluia pe cei ce aveau credinţă 
mare! Nu ştiu de ce ţine... poate, la mine, toate cele mărturisite au fost o metodă 
pedagogică de întărire a credinţei. 

Veronica, 14 martie 2013, Cluj -Napoca 

66. O fetiţă frumoasă - naştere de copii 



Numele meu este Diana, am 29 de ani şi doresc să vă împărtăşesc minunea 
făcută de Sfântul Efrem cel Nou în viaţa mea şi a soţului meu. Acum doi ani, în ziua de 5 
mai, când este prăznuit Sfântul Efrem cel Nou, ne-am decis să mergem la Mănăstirea 
Căşiel, unde se găseşte o mică părticică din sfintele sale moaşte. Ca fiecare creştin cu 
încercări în viaţă, ne-am dus să ne închinăm şi să ne rugăm Sfântului să ne ajute, ştiind că 
el e mare făcător de minuni şi ajutător al mamelor care nu pot avea prunci, precum şi al 
mamelor însărcinate şi a pruncilor din pântece, născuţi sau nenăscuţi. 

Cu trei ani în urmă, pierdusem o sarcină şi eram tare deznădăjduită, iar nişte 
prietene creştine mi-au spus despre Sfântul Efrem cel Nou şi mi-au dat o icoană şi cartea 
cu minunile şi acatistul, pentru a-1 citi şi a mă întări sufleteşte. Când am auzit că la 
Mănăstirea Căşiel se află o părticică din sfintele sale moaşte, am decis împreună cu soţul 
să mergem. M-am bucurat nespus de mult şi am ştiut că ne va ajuta cu sarcina următoare. 
Ne-am rugat, am vorbit cu părintele, iar apoi ne-am întors spre casă. Afară fiind noapte, 
ne-am tot rugat Sfântului să ne ajute, i-am mulţumit că ne-a păzit, pe acest drum de 
întoarcere, fiind târziu în noapte, am întâlnit un bătrânel, mai subţirel şi cu barbă. Ne-a 
făcut cu mâna să-1 luăm şi pe el în maşină. Văzându-1 că este în vârstă, ne-a fost milă şi 1- 
am luat, ducându-1 o distanţă oarecare. Minunea cea mare care s-a petrecut cu noi este că, 
după câteva luni, am rămas însărcinată, iar acum avem o fetiţă frumoasă. îi mulţumim 
dragului Sfânt Efrem, care ne-a dăruit acest copil. 

Slavă lui Dumnezeu pentru toate şi Sfântului Efrem mare mulţumire îi dăm 
pentru marele ajutor pe care ni 1-a dat. Mulţumim şi pentru posibilitatea de a da mărturie 
despre Sfânt şi ajutorul său minunat. Domnul să ne miluiască pe toţi! 



Diana, 16 martie 2013, Cluj -Napoca 

67. Un rezultat bun 



L-am cunoscut pe Sfântul Efrem cel Nou prin sora mea. Auzisem despre el, 
dar nu ştiam mare lucru. Când am văzut dragostea ei către acest mare Sfânt, am cumpărat 
cartea cu viaţa, minunile şi rugăciunile închinate dânsului. Sora mea era departe, dar îmi 
spunea mereu cât de mult şi cât de grabnic o ajută Sfântul Efrem acolo, printre străini. 

Am început să mă rog şi eu acestui mare Sfânt, pentru familia mea şi pentru 
copilaşul meu şi cred că de multe ori ne-a ajutat şi fără să ne dăm seama. 

De curând, am avut o problemă de sănătate. Anul trecut, în urma unui test 
clinic, care nu a ieşit bine, a fost nevoie de o biopsie, care este o procedură foarte 
neplăcută. Dumnezeu m-a ajutat şi rezultatul a ieşit bun. Problema nu era însă rezolvată. 
După un an, am fost din nou la control şi... aceeaşi problemă. Doctoriţa părea îngrijorată, 
aşa că am repetat testul, iar dânsa a spus că, în funcţie de rezultatul testului, s-ar putea să 
fie din nou nevoie de biopsie. Eram tare necăjită şi nu-mi mai doream să trec prin 
experienţa prin care trecusem cu un an în urmă. M-am rugat Sfântului Efrem cel Nou şi 
Maicii Domnului. Nu am eu mare credinţă, dar îi rugam să-mi vadă credinţa atâta câtă 
este. Cu o zi înainte de primirea rezultatului, am fost la Sfântul Maslu, am atins moaştele 
Sfinţilor şi papucul Sfântului Efrem cel Nou, m-am rugat la icoana lui din Biserica 
Studenţilor, iar în ziua următoare am primit rezultatul bun. Nu mai este nevoie de biopsie. 
Trebuie doar să continui tratamentul şi să merg la control peste un an. 

Am mulţumit Sfântului Efrem şi Maicii Domnului pentru ajutorul primit şi 
am promis că o să dau mărturie despre acest ajutor, pentru a fi şi altora de folos. 

Mulţumesc lui Dumnezeu pentru Sfinţii pe care ni i-a dat şi pentru Maica 
Domnului, care este mereu lângă noi! Dumnezeu să ne ajute pe toţi! 

M. B., 27 martie 2013, Cluj-Napoca 

68. Pereche de ochelari - renunţare la ochelari! 

9 



L-am îndrăgit pe Sfântul Efrem în timp ce citeam cartea cu mărturiile 
minunilor sale {Mărturii ale minunilor săvârşite în zilele noastre). Cel mai tare m-a 
impresionat cum Sfântul Efrem îi ajută pe oamenii cu probleme mari, cum ar fi cei 
bolnavi, dar şi pe cei cu probleme mai mici. Parcă se vede puţin din smerenia mare a lui 
Dumnezeu în aceste mici ajutoare... Unii ar putea spune că, dimpotrivă, acestea sunt 
marile minuni din viaţa omului, care ne demonstrează grija continuă a lui Dumnezeu 
pentru flecare dintre noi. 

Vara trecută, mă aflam în maşină împreună cu familia mea şi ne întorceam cu 
toţii acasă. Cam la o jumătate de oră de casă, m-am hotărât să aţipesc puţin pe bancheta 
din spate şi pentru că ochelarii mă deranjau, am rugat-o pe mama să mi-i ţină ea în poşetă 
până ajungem acasă. Când să cobor din maşină, i-am cerut mamei ochelarii, dar ea nu i-a 
mai găsit. Au urmat o serie de căutări fără nici un rezultat. Eu, fratele meu, tata şi mama - 
care de obicei găseşte şi ce nu este acolo - am căutat peste tot în maşină, care era singurul 
loc unde puteau să fie, din moment ce i-am avut pe ochi la jumătatea drumului şi nu am 
mai făcut nici o oprire până acasă. Trebuie să menţionez că eu văd destul de bine de 
aproape şi fără ochelari, dar pentru că ochii mi s-au obişnuit cu ei, mă dureau şi dacă mă 
uitam în gol. 

In ziua următoare, urma să dau prima oră de meditaţii unei fetiţe, iar fără 
ochelari nu mă puteam descurca. Mi-am amintit de o minune a Sfântului Efrem, care o 
ajutase pe o fată să-şi găsească cheile când era în mare grabă să iasă din casă (nu am 
reuşit să reţin motivul), aşa că m-am decis să-i cer şi eu ajutorul. Atunci când nimic nu s- 
a întâmplat în următoarele câteva ore, am început să mă îndoiesc că Sfântul Efrem mă va 
ajuta şi pe mine şi mi-am dat seama de puţina credinţă pe care o avem. Mama a hotărât să 
mergem a doua zi la oftalmolog, să-mi iau alţi ochelari. In urma consultului, doctorul a 

fost mirat că eu ziceam că nu văd clar cu fostele dioptrii pe care le avusesem, aşa că mi 
le-a schimbat. Cred că trebuia să menţionez că eu sufăr şi de strabism, defect de vedere 
care îmi făcea ochiul stâng „să fugă" spre exterior, din cauză că muşchiul ochiului nu-şi 
face bine treaba, ca să zicem aşa. Acum doctorul îmi spunea că ochiul îmi „fuge" spre 
interior, ceea ce însemna că fusese prea corectat şi nu credea că voi mai avea nevoie de 
operaţie pentru a corecta acel ochi. Problema operaţiei era una veche şi sensibilă, pentru 
că în copilărie mai fusesem operată la ochi şi în urma ultimei operaţii de abia mă trezisem 
din anestezie. Aşa că vă imaginaţi uşurarea simţită de mine şi mama când am aflat că nu 
va mai fi nevoie de încă o operaţie. 

Dacă Sfântul Efrem mă ajuta să-mi găsesc ochelarii, sigur nu mai făceam nici 
un control pentru următorii 2-3 ani şi e foarte posibil ca dioptriile mele să fi crescut şi 
mai mult. 

De multe ori, ajutorul lui Dumnezeu nu vine aşa cum ne aşteptăm noi şi ceea 
ce ne dorim nu este întotdeauna ce e mai bun pentru noi. Aşa că trebuie să avem 
încredere în Dumnezeu, pentru că ştie El cum e mai bine. Vreau să vă mai spun că până 
în ziua de azi nu am mai găsit acei ochelari, deşi au trecut peste opt luni! 

Pentru mulţi s-ar putea să nu fie mare lucru, dar pentru mine a fost. 

Roxana Felicia, 17 martie 2013 

69. Fiecare clipă în preajma Sfântului Efrem - vindecări, ajutor la 

examene 



Am primit în anul 2011, când am fost în Grecia, la mănăstirea Sfântului 
Efrem, un medalion cu icoana sa şi cu o bucăţică din papucul Sfântului. Ţineam foarte 
mult la el şi îl purtam mereu la gât. Am primit şi un săculeţ de protecţie, pentru a nu se 
deteriora metalul din care era făcut medalionul. 

Ţin minte că învăţam pentru licenţă în biserică şi a venit o doamnă să se 
închine la papucul (întreg al) Sfântului Efrem, care este şi la noi în biserică. Din păcate, 
nu era cine să poată aduce din altar racla cu papucul Sfântului. Doamna era necăjită, era 
din Bucureşti şi voia să se închine. Nu ştiam ce să fac... m-am gândit că i-aş putea arăta 
medalionul cu o parte din papuc... doamna nu contenea să-mi mulţumească şi să sărute 
medalionul care era la gâtul meu! Eram uimită şi nu ştiam ce să fac... eram înmărmurită! 
A atins şi lucruri personale de -ale cunoscuţilor din Bucureşti şi a plecat. 

în altă zi, a venit o femeie tânără care se ruga plângând la papucul Sfântului 
Efrem. Nu ştiam ce să fac... am ieşit din biserică cu ea şi mi-a povestit că are un copilaş 
foarte bolnav, de câteva luni doar, care e în spital şi se presupunea că ar avea meningită, 
îi spusese cineva de papucul Sfântului Efrem care se afla în bisericuţa noastră şi doamna 
a pornit în căutarea bisericii, dânsa fiind din altă localitate. După ce am vorbit, m-am 
gândit puţin şi m-am hotărât să-i dau medalionul pentru a-1 atinge pe copil cu o parte din 
papuc... îmi era destul de greu să mă despart de Sfânt, dar situaţia era destul de dificilă. I- 
am spus mamei copilului de medalion şi mi-a spus că se va întoarce să îl lase la biserică. 
Mă gândisem că s-ar putea să nu-1 mai primesc înapoi, dar l-am dăruit chiar cu acest risc. 

După aproximativ o lună, am început să întreb în dreapta şi în stânga dacă nu 
cumva ştie cineva de medalionul cu Sfântul Efrem. Nimeni nu ştia nimic. Asta era! Intr- 
un cuvânt, îl pierdusem. Eram puţin derutată... nu aveam cum să-1 mai recuperez... asta 

după mintea mea, dar nu după iubirea de oameni a Sfântului Efrem! După nici două zile 
de când declarasem războiul căutării încheiat, am primit un dar de la fraţii în Hristos care 
au fost şi ei în Grecia şi una dintre fete s-a gândit să-mi dăruiască... un medalion cu o 
părticică din papucul Sfântului Efrem! Bineînţeles că nu-mi venea să-mi cred ochilor şi 
urechilor! Slavă Ţie, Doamne, întru Sfinţii Tăi! 

Cam prin aceeaşi perioadă, mi-am forţat articulaţia genunchiului drept şi am 
rămas cu un pachet varicos chiar pe genunchi. Am purtat pansament compresiv, faşă, 
ciorap elastic, pentru a-mi ameliora durerea. M-am necăjit că nu mai puteam sta în 
genunchi şi nu ştiam cum să mă rog în picioare. Stăteam sprijinită doar pe celălalt 
genunchi... I-am mărturisit acest lucru părintelui duhovnic, care mi-a însemnat 
genunchiul cu semnul Crucii şi a zis că pentru rugăciunile Sfântului Efrem să fie bine! De 
atunci pot sta în genunchi. Venele dilatate au rămas tot acolo, dar nu mă mai doare! De 
atunci, Sfântul a rămas cumva mădular al trupului meu şi semnul minunii e mereu cu 
mine. Nu mă mai necăjesc că nu am medalionul (l-am pierdut din neatenţie pe al doilea) 
sau că nu pot ajunge mereu aproape de papucul Sfântului de la biserică! Mulţumesc mult, 
Sfinte Efrem! 

Licenţa la Facultatea de Medicină are trei probe şi se desfăşoară în trei zile. 
Eram foarte speriată şi depăşită de toate evenimentele din zilele acelea. Stăteam mai mult 
timp la adăpostul bisericii noastre şi cu o seară înainte de proba scrisă, papucul Sfântului 
era scos din altar pentru o familie care avea un copil bolnav şi au venit să se închine şi să 
se roage pentru sănătatea lui. M-am apropiat şi eu şi i-am spus de licenţă... In ziua 
următoare, după Sfântul Maslu, papucul era din nou la închinare, ca de obicei în zi de 
luni. Eram pregătită şi pentru proba practică de a doua zi prin ruga adusă Sfântului. Şi 
după acest hop, am trecut pe la biserică şi prin nu ştiu ce fapt minunat, papucul era tot la 
închinat! Mi-am băgat capul în cutia cu papucul Sfântului Efrem şi nu mai voiam să plec! 

Era atâta odihnă! Mai rămăsese o singură zi... vineri... era susţinerea lucrării de licenţă. 
Am stat de la ora 8 până la ora 14, ascultând toate susţinerile. Nu mai puteam de emoţii... 
nu mâncasem, nu dormisem cu o noapte înainte... cu ajutorul lui Dumnezeu, s-a terminat 
şi aceasta! Umblam pe străzi ca pe nori... eram foarte obosită, eram stoarsă. Nu mai 
puteam ajunge la biserică... M-am gândit să merg la o casă de bilete să-mi fac abonament. 
Si Sfântul Efrem era acolo! Doamna care vindea bilete citea din acatistul Sfântului când 
am ajuns eu. L-a închis, 1-a pus deoparte, cu icoana în sus şi eu stăteam înmărmurită şi 
mă uitam la Sfânt. Nu ştiam că sunt atât de mulţi oameni care au auzit de lucrările 
minunate ale Sfântului! Mare eşti, Doamne, şi minunate sunt lucrurile tale! 

C. F., 17 martie 2013, Cluj -Napoca 



70. El poate face minuni în viaţa fiecăruia dintre noi - ajutor financiar, 

vindecări 

Vreau să vă împărtăşesc o parte din minunile săvârşite de Sfântul Efrem cel 
Nou în viaţa mea. In urmă cu aproape un an, am primit cartea despre Sfântul Efrem 
intitulată Mărturii ale minunilor săvârşite în zilele noastre. Am primit-o de la o 
cunoştinţă, care mi-a zis atunci: „Ţine, o să ai nevoie de ea unde te vei duce", însă eu am 
zis în sinea mea: „Pentru ce o să am eu nevoie de o carte? La ce o să-mi ajute?". Am luat 
cartea şi am aruncat-o pe bancheta maşinii. 

In acea zi, aveam nevoie mare de bani pentru ceva anume. Nimeni nu avea să 
îmi dea acei bani puţini de care aveam atât de mare nevoie. Dintr-o dată, mi-a venit în 

171 



gând să mă rog Sfântului Efrem - pe care nici nu îl cunoşteam - să mă ajute să găsesc 
ajutor din partea cuiva. N-au trecut două minute şi mi-a sunat telefonul. Era un prieten şi, 
vorbind cu el, printre altele i-am spus că am nevoie de o sumă de bani, pe care el s-a 
oferit să mi-o dea. Atunci am hotărât să încep cartea cu minunile Sfântului Efrem cel 
Nou. 

A mai trecut ceva timp până ce am început să citesc această carte, care m-a 
impresionat până la lacrimi. în luna august 2012, m-am lovit la cap foarte tare, în zona 
tâmplei. Durerea nu înceta, pe zi ce trecea mă durea tot mai tare, ca şi o arsură. In timp ce 
citeam viaţa Sfântului Efrem, mă durea groaznic lovitura de la tâmplă. Şi ce mi-a venit în 
minte să zic? „Sfinte Efrem, dacă este adevărat ce se scrie în această carte, fa o minune să 
nu mă mai doară capul". N-am terminat de zis şi durerea a încetat şi de atunci nu a mai 
apărut. Am început să plâng, cerându-mi iertare Sfântului Efrem pentru că nu am crezut 
cu adevărat în dânsul şi în minunile pe care le săvârşeşte neîncetat. 

Intr-o noapte, l-am visat arătându-mi cu degetul spre o icoană. Era icoana 
Maicii Domnului. Atunci am înţeles că trebuie să mă rog Maicii Domnului mai întâi. Dar 
asta nu e tot. Anul acesta, fratele meu a suferit o operaţie complicată şi numai Dumnezeu 
şi Maica Domnului l-au ajutat. După operaţie, la două săptămâni, doctorii au zis că 
trebuie operat din nou, deoarece nu se opreau supuraţiile prin drenaj. 

M-am rugat Sfântului Efrem şi i-am făgăduit că, dacă îl ajută să nu mai fie 
operat din nou, am să scriu despre minunile făcute în viaţa mea. în ziua următoare, când 
fratele meu trebuia să intre în operaţie, medicul a observat că drenajul fratelui meu 
mergea bine şi au decis că nu mai este necesară a doua intervenţie chirurgicală. 

Cu adevărat, mare a fost minunea Sfântului Efrem! Am mulţumit Maicii 
Domnului şi Bunului Dumnezeu pentru binecuvântarea dată şi m-am rugat în continuare 
Sfântului Efrem. 

Cred cu tărie că Sfântul Efrem cel Nou poate face minuni în viaţa fiecăruia 
dintre noi. Rămâne să îi cerem ajutorul, rugându-ne cu credinţă că el va mijloci pentru 
noi înaintea lui Dumnezeu, Care-Şi va revărsa cu dragoste darurile Sale peste noi. 

Mă închin Sfântului Efrem şi îmi doresc să ajung la moaştele sale, dacă Cel 
de Sus îmi dă binecuvântarea! Amin! 

N. L., 16 martie 2013, Italia 



71. Smerenia Sfântului Efrem - ajutor la examene şi obţinerea bursei 

Scriu această mărturie în urma unei promisiuni făcute Sfântului Efrem care, 
dacă mă gândesc mai bine, ar putea fi numită oarecum „şantaj". Iarna aceasta am avut o 
sesiune foarte grea, pot spune că a fost cea mai grea din toate sesiunile prin care am 
trecut. Am rămas cu toate examenele pe ultima sută de metri; aproape toţi profesorii ne- 
au cerut referate, pe care nu le-am făcut din vreme, iar în timpul sesiunii nu am reuşit să 
fac decât unul şi să îmi dau două examene. Aşa se face că am văzut că trebuie să 
alcătuiesc patru referate la trei materii pentru săptămâna de restanţe. Lucru greu, având în 
vedere înclinaţia mea spre perfecţionism şi faptul că nu pot face un lucru doar ca să fie 
făcut; pe lângă aceasta, pretenţiile profesorilor erau destul de mari. M-am bucurat că 
pentru unele materii citisem cât de cât, însă, totuşi, era cu neputinţă să iau note mari, cu 
atât mai mult cu cât mă gândeam la 10. 

In săptămâna de restanţe am tras zi şi noapte, cu un stres de nedescris în spate 
şi cu rugăciuni îndreptate către Sfântul Efrem cel Nou şi Sfântul Nicolae. Vineri după- 

amiază, m-am apucat de ultimele două referate pe care, cu ajutorul lui Dumnezeu, le-am 
terminat duminică dimineaţă. In tot acest timp, m-am rugat Sfântului Efrem, zicându-i: 
„Sfinte Efrem, tu poţi să mă ajuţi, te rog, ajută-mă să fie bine, să iau note mari, să iau 
bursă, ca să pot scrie şi eu o minune despre tine în cartea ta; dacă mă ajuţi să iau bursă, 
voi da mărturie în scris despre minunea pe care ai facut-o cu mine". De asemenea, i-am 
promis că, dacă mă ajută, de ziua sa de prăznuire îi voi împodobi icoana cu flori. S-ar 
putea spune că l-am şantajat. Aveam un firicel de nădejde, însă ştiam că totuşi era cu 
neputinţă să iau note maxime. Când am văzut, câteva zile mai târziu, rezultatele, am fost 
şocată: am luat la toate materiile 10! Era imposibil! A fost o minune a Sfântului Efrem - 
dar şi a Sfântului Nicolae -, care mi-au luminat mintea pentru a putea scrie bine, dar care 
au luminat şi mintea profesorilor mei când mi-au citit referatele. In afară de asta, m-am 
regăsit şi pe lista de burse. 

Ii mulţumesc Sfântului Efrem pentru marea sa bunătate şi pentru că se 
pogoară cu atâta smerenie micimilor şi neputinţelor noastre sufleteşti! 



D.M.M., 19 martie 2013 

72. Papucul sfântului şi picioruşele unui copil - vindecări, soluţionare 

probleme la servici şi în instanţă 



Pe Sfântul Efrem l-am cunoscut printr-o carte de la Părintele meu 
duhovnicesc, de care m-am bucurat, dar pe care, din păcate, am răsfoit-o doar. Ochii mi- 
au căzut pe o minune a Sfântului Efrem în legătură cu mama unui băiat, care era 
ameninţată, în urma unor neînţelegeri severe la serviciu, să ajungă chiar la închisoare. 

în acea perioadă, întrucât şi mama mea avea o serie de probleme grave la 
serviciu, soldate cu un proces, am avut gândul-rugăciune către el de a o ajuta pe mama 
(parcă eram tatăl fiului lunatic). Apoi, am lăsat cartea deoparte... 

A trecut mai bine de un an şi la o sărbătoare închinată Sfântului Efrem, la 
care toată lumea tresălta de evlavie şi dragoste faţă de Sfânt (inclusiv Părintele nostru era 
mai emoţionat ca oricând), mă simţeam străină şi mă pierdeam în întuneric şi învârtoşare, 
nefiind parte la acea sărbătoare. Ba mai mult, i-am reproşat Sfântului că pe mine nu m-a 
ajutat. Atunci, acel gând de mai bine de un an, de care uitasem cu desăvârşire (orice gând 
e ca un copac ce poate dezvolta fie un copac, fie o buruiană), mi-a apărut în minte şi am 
înţeles că Sfântului Efrem nu-i era străin gândul meu de rugăciune către el, pe care 1-a 
purtat spre Dumnezeu, întrucât situaţia se rezolvase în chip miraculos (Părintele Arsenie 
Boca, pe care nu pot să nu-1 menţionez, a fost cel care ne-a ajutat îndeosebi). 

în inima mea au intrat alţi Sfinţi şi, fiind ea mică, m-am gândit că nu mai e 
loc de un alt Sfânt, de Sfântul Efrem... 

Ceea ce e uimitor este repeziciunea cu care Sfântul aleargă în ajutor. Cu 
metanierul cu care am atins papucul Sfântului Efrem, am atins şi picioruşul copilaşului, 
care apoi a început să calce pe toată talpa (înaintea mergea doar pe vârfuri şi nu avea 
deloc echilibru). în mod vădit, în urma atingerii cu metanierul, a început să păşească 
efectiv... acum aleargă puternic! 

Nu pot decât să spun că Sfântul Efrem are nespus de multă smerenie, 
dragoste şi pace, pe care le revarsă din belşug şi celor care au fie şi un singur gând spre 
el! 

U. A., 22 martie 2013 



73. Mărturia bucuriei mele - vindecare 

„întâmplarea" a început în noaptea Vinerii celei Mari, când stăteam lângă 
mormântul Domnului Hristos, căci tocmai fusese scos epitaful în mijlocul Bisericii 
noastre. In jurul orei trei noaptea, am simţit că mă doare în partea dreaptă, dar nu am 
băgat în seamă, ba chiar am luat în râs durerea alături de ceilalţi doi prieteni ai mei 
(Narcisa şi Călin), cu care mă aflam atunci în bisericuţa studenţilor (din Cluj -Napoca), eu 
neştiindu-mă a suferi cu ceva. După un timp, am plecat acasă şi am reuşit să dorm o oră. 
M-am sculat de durere, însă nu mi-am dat seama imediat, ci după ce am văzut că nu mă 
mai puteam ţine pe picioare şi durerea devenise aşa de pregnantă, că aveam impresia că 
mă taie cineva pe la mijloc. Dându-mi seama că nu e o durere care ar putea să treacă cu 
pastile (oricum, nu avem în casă aproape nici un fel de pastile, nici măcar calmante), am 
sunat la Ambulanţă. Ajunsă la spital, am fost predată medicilor de la Urgenţe şi mi s-au 
administrat calmante, dar un control mai amănunţit nu mi s-a făcut atunci, ci doar 
dimineaţă. După ce mi s-a făcut şi un CT (computer tomograf) abdominal, s-au hotărât să 
mă trimită la secţia de Urologie a spitalului şi să facă acolo ce vor crede (mă anunţaseră 

că, probabil, va avea loc o operaţie), însă eu nu ştiam ce mi se întâmplă, dacă e grav sau 
ceva care se tratează uşor. 

Fiind Sâmbăta Mare şi din cauză că nu mai simţeam durerile decât în mică 
măsură (probabil sub efectul calmantelor), am crezut că poate o să mă lase să merg la 
înviere în noaptea aceea şi că mă voi putea întoarce apoi la spital. Cel puţin, aşa îmi 
doream. Am fost cu inima împăcată când, privind spre primul medic ce m-a întâmpinat la 
secţia de Urologie, am văzut că are la gât o frumoasă cruce de aur. Mi-am zis arunci în 
sinea mea: „Am cu cine vorbi!", în sensul că m-ar înţelege dacă i-aş spune la ce mă 
gândisem pentru noaptea de înviere. 

Insă rânduiala lui Dumnezeu şi a medicilor a fost alta. Astfel, am fost dusă în 
rezerva 1 şi doctorul a început să-mi explice ce am, începându-şi discursul cu propoziţia: 
„Mă bucur că eşti cu zâmbetul pe buze, dar..." - problema pentru care fusesem adusă 
acolo era destul de gravă. Astfel că mă puseseră special în acel salon, care era cel mai 
apropiat de sala de operaţii, pentru ca, în caz că mi s-ar fi făcut rău, să fiu cât mai repede 
dusă la operaţie. Mi-a spus că am o tumoră pe rinichiul drept şi că a crescut mare şi s-a 
spart, astfel încât am sânge în cavitatea abdominală. Mi-a spus că urmează să mă opereze 
şi se poate să-mi scoată tot rinichiul dacă tumora i-a afectat funcţionarea, însă pentru asta 
e nevoie să-mi scoată şi ultima coastă. Deci, situaţia părea gravă. 

Intre timp, m-au conectat la un aparat ce-mi calcula tensiunea, pulsul, 
saturaţia de oxigen din sânge şi au pus să mi se ia sânge o dată la 3 ore, pentru analize şi 
să mi se măsoare temperatura; mi-au spus că trebuie să stau tot timpul în pat (iată deci că 
se spulberaseră dorinţele mele de a merge la slujba de înviere în noaptea aceea) şi nici 
măcar la toaletă nu mă lăsau să merg, lucru care a fost cam dificil. Mă tratau cu toată 
seriozitatea şi chiar m-au învăţat cum să folosesc masca de oxigen în cazul în care mă 
sufoc, însă mie mi se părea haios că-şi pot închipui că aş ajunge în asemenea stare, lucru 
de care m-a şi păzit Dumnezeu. 

Timpul a trecut şi s-a apropiat slujba învierii. Din mila lui Dumnezeu, un 
prieten s-a dus la aeroport să aştepte lumina sfântă să o ducă la bisericuţă şi a acceptat să 
vină şi la spital să-mi lase şi mie. Am uitat să specific că eu eram internată în zona 
restricţionată a spitalului, dar milostivirea lui Dumnezeu s-a văzut la tot pasul şi s-au 
făcut multe excepţii pentru mine. 

In apropierea slujbei de înviere, tot personalul care era în seara aceea de 
gardă parcă fremăta de aşteptare, iar apoi, după ce s-au întors de la slujba ţinută în micuţa 
capelă - căci toţi au participat -, am fost cuprinşi de o bucurie, de o pace..., pentru că mă 
simţeam ca-n familie, ca între fraţi, aşa cum m-aş fi simţit la bisericuţă. 

Nu ştiu dacă v-am spus sau nu, dar aveam în timpul postului frica aceasta, să 
nu pierd bucuria nopţii de înviere. Astfel, cred că Dumnezeu mi-a ascultat rugăciunea sau 
dorinţa aceasta - nu ştiu dacă am formulat-o explicit - şi mi-a dat o mare bucurie (chiar 
dacă într-o formă pe care eu nu am bănuit-o), iar aceasta nu a fost numai în noaptea 
aceea, ci pe parcursul unei întregi săptămâni, în modul mai intens, şi apoi, aproape o lună. 
Spun asta deoarece aveam aşa o bucurie, o pace sufletească, o bucurie faţă de cei de 
acolo. înainte de operaţie, aveam inima împăcată, fară frică, ştiind că sunt în mâna lui 
Dumnezeu. Deşi cu trupul am suferit, mai ales după operaţie, primele două zile fiind 
grele, sufleteşte eram bucuroasă şi mi-am dat seama ce pace a gândurilor am avut, cum 
mi se păreau toţi minunaţi, ce împăcare aveam. Ştiu că la aceasta a contribuit mult 
rugăciunea făcută pentru mine (am primit multe mesaje de încurajare şi de rugăciune, 
inclusiv de la cei plecaţi în străinătate, şi am aflat apoi că s-au rugat pentru mine şi la 
Ierusalim, şi în Grecia, pe lângă cei de la noi de la bisericuţă, cei de la bisericile de acasă 
sau părinţii mei) şi acest lucru m-a întărit mult atât înainte de operaţie, cât şi după, pentru 
că refacerea mea a fost oarecum mai rapidă faţă de a celorlalte persoane cu probleme 
similare: mie nu mi-a fost rău de la calmante, nu mi-a fost foame (n-am mâncat aproape 
nimic, exceptând puţină apă şi pâine, timp de aproximativ o săptămână, iar apoi, foarte 
puţin). 

Aveam cu mine o iconiţă a învierii şi una cu Sfântul Efrem cel Nou, pe care 
mi-o pusesem special de acasă în ghiozdan. Pe acest Sfânt îl ştiam ajutător mai ales la 
examene, dar pentru că începusem să mă rog lui de o vreme, îl simţeam întrucâtva un 
„ocrotitor general al meu", fară să ştiu că ajută şi în probleme medicale, şi, pe cât am 
putut, m-am mai rugat lui şi celorlalţi sfinţi pe care îi ştiam ajutători în astfel de situaţii 
(de exemplu, Sfântului Ioan Rusul, deoarece îmi spuseseră că, dacă reuşesc să mă ţină în 
stare stabilă, mă vor opera în 3 zile, şi ştiam din cartea cu minunile Sfântului că a călăuzit 
mâinile medicilor la operaţie, într-un caz destul de grav, şi totul a ieşit bine; Sfântului 
Nectarie; Sfântului Ioan Maximovici), dar şi altor sfinţi. 

Având cu mine şi cartea cu noi minuni ale Sfântului Efrem {Mărturii ale 
minunilor săvârşite în zilele noastre), pe care tocmai o primisem şi o uitasem în 
ghiozdan, mi-a trecut prin minte la un moment dat că ar fi un lucru minunat să mă pot 
închina papucului Sfântului ce se află la bisericuţa noastră, dar apoi am uitat de acesta. 
Insă a doua zi de Paşti, a venit la mine şi părintele nostru duhovnic, care, din mila lui 
Dumnezeu, a putut până la urmă să intre, chiar dacă au fost impedimente, eu fiind în zona 
restricţionată. Şi ce credeţi că mi-a adus spre binecuvântare şi ajutor? Papucul Sfântului 
Efrem! Nu mi-a venit să cred, dar m-am bucurat mult, mai ales că în zilele ce au urmat 
am descoperit în mod clar că Sfântul dorea să mă ajute şi m-a întărit mult. Astfel că eu 
am fost operată chiar în Marţea Luminată, zi în care şi el a fost martirizat (doar că în acel 
an a picat în data de 5 mai, iar nu în aprilie, ca la mine). 

O prietenă, medic rezident, când a venit la mine, a găsit pe drum o iconiţă şi, 
fără să se uite atent la ea, a luat-o şi mi-a dăruit-o. Era iconiţa Buneivestiri, lucru ce m-a 
întărit, în sensul în care, fiind înainte de operaţie, îmi dădea nădejde că va fi bine, că 
veştile vor fi bune, dar ce m-a cutremurat mai tare şi m-a făcut să înţeleg că e vorba de 
ajutorul Sfântului Efrem este faptul că el a trăit în Mănăstirea Buneivestiri. 

în plus, de când am primit papucul, dinainte de operaţie, dacă îl puneam pe 
pântece, în locurile unde mă durea - în mod greu de înţeles, când nu eşti în acea situaţie 
sau nu te doare ceva care nici măcar cu calmante nu-ţi trece -, durerea se reducea 
considerabil în foarte scurt timp şi astfel m-am putut odihni, iar starea mea s-a păstrat 
stabilă până în ziua operaţiei (a treia zi de Paşti) şi, din mila lui Dumnezeu, m-am putut 
împărtăşi în zilele de dinainte de operaţie, ceea ce, alături de rugăciune, m-a ajutat mult. 

După ce m-am trezit din anestezie, după operaţie, singurele lucruri pe care le 
aveam cu mine la terapie intensivă erau cartea cu minunile Sfântului Efrem, la cap, şi 
papucul, pe piept. Deşi acele două zile au fost mai greu de îndurat, cu dureri şi stări de 
vomă, stare de oboseală, Sfântul Efrem nu m-a lăsat şi astfel am ajuns din nou în salonul 
1. Am reuşit chiar să mă ridic şi pe picioare, pentru câteva momente. Bucuria mea cea 
mai mare era că puteam avea papucul pe piept şi aproape toţi doctorii m-au întrebat 
despre el; am avut astfel marea onoare să le povestesc, pe scurt, viaţa acestui Drept care a 
pătimit atât de mult, Sfântul Efrem, şi cei mai mulţi au fost destul de impresionaţi. Ba 
chiar mi-aduc aminte că unul dintre ei m-a întrebat cam suspicios, când 1-a văzut prima 
dată, dacă ţine loc de gheaţă. Am zâmbit şi i-am spus că se poate zice şi aşa, iar apoi i-am 
povestit viaţa Sfântului. După alte câteva zile, când a venit la mine, acel doctor în loc să- 
mi spună salutul obişnuit, a intrat întrebându-mă: „Ei, şi papucul?". Atunci am dat la o 
parte pătura care mă acoperea şi i l-am arătat, era pe piept. A zâmbit şi la plecare mi-a 
zis: „Să te rogi şi pentru mine acestui Sfânt!". M-am bucurat mult de această întâmplare. 
Dumnezeu să-1 miluiască pe doctorul F., pentru rugăciunile Sfântului Efrem! 

După câteva zile, aveam să aflu, cu bucurie, că operaţia reuşise cu bine şi nu 
numai că nu mi-a fost scos rinichiul, ci a fost scoasă o parte mai mică şi funcţia 
rinichiului a rămas bună, iar analizele au arătat că tumora nu era canceroasă. Aveam 
totuşi nişte tuburi de drenaj care atârnau de mine, nu puteam merge la toaletă şi nu 
făceam decât câţiva paşi prin cameră, sprijinită, dar era bine. 

A patra zi de la operaţie a fost o zi grea, deoarece nu prea mă puteam odihni 
şi devenisem destul de obosită, trebuia să-mi fi revenit tranzitul intestinal şi nu se 
întâmplase aceasta încă şi mă durea şi capul, pentru că stătusem foarte mult întinsă pe 
spate. Seara, a venit acea prietenă, medic rezident, la mine şi ne-am rugat puţin împreună, 
căci eu nu eram prea mult în stare, dar ea a rămas câteva ore bune în salonul meu (vă 
readuc aminte că eu eram în zona restricţionată şi nu avea voie să intre nimeni nici pentru 
5 minute, dar pe ea a acoperit-o mila lui Dumnezeu şi nu a venit nimeni să o scoată sau să 
vadă ce fac eu, deşi până atunci eram cercetată la maximum o jumătate de oră de către 
vreun cadru medical sau asistentă). Ea s-a rugat în acest timp cât a stat cu mine, căci mi- 
aduc aminte că am deschis ochii şi am văzut-o în genunchi, cu cartea de rugăciuni în 
mână. Astfel, în zori de zi, când m-am trezit, durerile dispăruseră în mare parte, capul era 
foarte uşor, căci mă odihnisem bine, şi apăruse şi tranzitul! M-am simţit foarte ocrotită în 
acele momente, de către Sfântul Efrem, dar şi de Maica Domnului, pe care el o iubea atât 
de mult, căci acea dimineaţă era Izvorul Tămăduirii, din care am gustat şi eu din plin. 

Până la ieşirea mea din spital (încă şapte zile), au mai fost multe lucruri 
frumoase, însă ocrotirea Sfântului Efrem am simţit-o mai limpede, pentru că nu mă prea 
puteam ruga mult, dar, având papucul pe piept, acatistul Sfântului îl puteam zice cu 
uşurinţă, şi uneori şi „Doamne Iisuse", dobândind pace. Bineînţeles că am început, încă 
din primele zile de la operaţie, să mă ung şi cu untdelemn pe care l-am adus de la 
mănăstirea Nea Makri, acolo unde sunt moaştele Sfântului, iar asta mi-a ajutat destul de 
mult, starea mea de sănătate îmbunătăţindu-se pe zi ce trecea şi un pic mai repede decât a 
celorlalte doamne care fuseseră operate odată cu mine. 

Ultima purtare de grijă mai evidentă a Sfântului Efrem în legătură cu această 

problemă a mea cu rinichii a fost când am fost la controlul după 3 luni. înainte de a mă 

examina, eu le-am spus doctorilor că am mici formaţiuni şi pe rinichiul stâng, după cum 

îmi spuseseră cei ce mi-au făcut controlul final după operaţie. Mă pun deci la ecograf şi 

notează ceva pe foaia de observaţii, după care sunt trimisă în sala de aşteptare. Când îmi 

vine rândul şi mă cheamă să-mi spună rezultatul, îmi explică doctorul că totul merge 
bine, nu mai am tumori periculoase pe rinichiul drept, iar despre stângul, mirat de unde aş 
şti eu că am ceva probleme, îmi spune că totul este în regulă. Aşadar, sub ocrotirea 
Sfântului, sănătatea mea era foarte bună, deşi mergeam mai încet şi nu puteam să ridic 
decât greutăţi mici în braţe. In luna septembrie am ajuns şi la Mănăstirea Sfântului, din 
Grecia şi ne-am închinat moaştelor lui, mulţumindu-i pentru tot ajutorul, întru nădejdea 
milostivirii pe care şi-o revarsă mereu spre noi şi cu care m-a bucurat şi mă bucură şi pe 
mine. 

O. R., 22 martie 2013, Cluj-Napoca 



74. Sfântul Efrem, liniştitorul! - ajutor la examene 

Am stat mult pe gânduri dacă să scriu această mărturie sau nu. In primul 
rând, pentru că n-am mai scris o mărturie înainte de aceasta şi, în al doilea rând, pentru că 
îmi era puţin ruşine să o mărturisesc. Minunea pe care am primit-o nu este extraordinară, 
ci simplă, dar această simplitate m-a ajutat foarte mult şi cred că nu este corect faţă de 
Sfântul Efrem ca eu să nu spun nimic. L-am cunoscut pe Sfântul Efrem acum un an, când 
o prietenă foarte bună de-a mea a avut lucrarea de gradul I. Ea este profesoară de religie 
şi mi-a cerut să o ajut la pregătirea mesei la care urmau să mănânce profesorii. La 
sfârşitul prânzului, le-a dat cadou fiecăruia dintre ei câte o cărticică cu un sfânt ce mie 
îmi era necunoscut. Eu, fiind în clasa a XII-a, nu prea aveam ce să fac acolo, printre 
profesori, aşa că am început să citesc viaţa acelui sfânt, dar erau nişte lucruri generale şi 

le-am citit rapid, iar apoi am trecut să citesc minunile lui. Vreau să spun că am rămas 
impresionată de mulţimea minunilor şi a tămăduirilor despre care am citit. 

Oricum, sfârşită ziua, uitasem deja de sfânt, dar aveam acatistul lui. Lunile 
treceau şi eu eram cu acatistul lăsat pe dulap, fară să-1 citesc şi să mă rog. Ii povestisem 
de Sfântul Efrem şi mamei mele şi îi dădusem acatistul lui, iar ea îl citea, 1-a citit şi când 
am avut BAC-ul şi, mulţumită sfinţilor şi Sfântului Efrem, am reuşit să-1 iau cu notă 
mare. Oricum, după BAC am uitat cu desăvârşire de Sfânt. 

Am început facultatea la Cluj şi am participat la cursuri în mod regulat până 
când s-a apropiat sesiunea. Colega mea de cameră îmi dăduse cartea Sfântul Mare 
Mucenic şi Cuvios Efrem cel Nou - Mărturii ale minunilor săvârşite în zilele noastre şi 
mi-a spus să o citesc, pentru că mă va ajuta la examene, dar eu nu prea am crezut-o, aşa 
că am lăsat cartea deoparte şi mi-am văzut de treburile mele. 

Sosind sesiunea, eu eram concentrată numai pe aceasta. Eram sigură, sau 
aproape, că voi trece examenele, dar aveam foarte multe emoţii, deoarece era prima mea 
sesiune şi nu ştiam ce se va întâmpla. După ce am dat toate examenele scrise, mai lipsea 
unul, cel oral la limba engleză, din istoria Angliei. La acest examen, am studiat doar trei 
zile şi nu mă simţeam deloc pregătită; în plus, am intrat în examen mai devreme decât 
trebuia, întrucât am venit mai de dimineaţă şi nu mai era cine să intre. Eram toată 
emoţionată şi mă comportam anormal. După ce am luat subiectul, am văzut că era ceva 
ce nu apucasem să învăţ bine, aşa că m-am apucat să scriu pe ciornă şi, în gândul meu, să 
disper că nu ştiu nimic, dar nicidecum să-mi vină în minte să mă rog sfinţilor şi mai ales 
Sfântului Efrem. Când a ajuns rândul meu, simţeam că leşin acolo, m-am dus în faţa 
profesorului şi am început să vorbesc dar, din păcate, am greşit, spunând o dată cu 100 de 
ani mai târziu decât trebuia. Acela a fost momentul când s-a întâmplat ceea ce acest 
profesor ne-a spus să nu se întâmple, M-AM BLOCAT! N-am mai putut spune nimic, nu 
mai ştiam nimic, profesorul încerca să mă ajute, punându-mi întrebări uşoare, dar eu 

nimic. După câteva minute, profesorul a spus că îi pare rău, dar ar trebui să fiu în stare să 
vorbesc, chiar şi lucruri banale, numai să spun ceva, şi că ne vom vedea la restanţe. Eu 
nu mă uitasem la el deloc, stăteam cu privirea-n jos şi ascultam fiecare cuvânt. Am ieşit 
din sală şi am fugit acasă; aici am început să plâng, deoarece mi-am dat seama că am 
pierdut totul, că am restanţe, că sunt inutilă şi alte lucruri rele. Nu mai aveam deloc 
încredere în mine, plânsesem toată ziua. 

în final, m-am oprit din plâns şi mi-am spus că voi lua examenul în restanţe, 
doar că trebuie să studiez mai mult. Zilele treceau, dar eu nici să mă apuc să învăţ n- 
aveam pornire, făceam orice, în afară de a studia. Ziua restanţei se apropia, iar eu 
începeam să fiu mai agitată şi să studiez câte ceva, dar nimic substanţial. într-o zi, m-am 
apucat să răsfoiesc printre cărţile mele, deoarece căutam un roman să citesc, când am 
văzut cartea Sfântului Efrem cel Nou. N-aveam chef de învăţat, aşa că am început să 
citesc din nou viaţa lui; îmi reamintisem totul, despre el şi despre minunile lui. Aşa că, 
după câteva zile de la această întâmplare, am început să citesc acatistul lui. Sesiunea de 
restanţe începuse deja şi eu umblam cu cartea Sfântului după mine. Mai avusesem şi alte 
restanţe şi, ţinând cartea în mână, dădeam examenele cu uşurinţă şi seninătate, aşa încât 
colega mea tot mă întreba ce am, de ce nu sunt agitată. 

In final, a sosit ziua examenului oral. Eu venisem mai devreme la facultate ca 
să mai studiez, pentru că nici de data asta nu învăţasem suficient. Dar în loc să citesc din 
istoria Angliei, m-am apucat să citesc din minunile Sfântului Efrem. La un moment dat, 
am simţit că îmi vin emoţiile, aşa că pentru prima oară am decis să citesc paraclisul 
Sfântului, pentru că până arunci citisem doar acatistul lui. Imediat după ce l-am citit, m- 
am simţit uşurată, mângâiată şi liniştită, nu îmi mai era frică! M-am dus în sala de 
examen şi mi-am aşteptat rândul. Când a venit timpul să intru, nu mă mai simţeam deloc 
agitată, ţinusem tot timpul cartea Sfântului la piept. Am intrat, am luat subiectul şi am 
scris pe ciornă. După ce am terminat, m-am dus la profesor cu o decizie uimitoare. Am 
spus două-trei propoziţii şi asta-i tot, m-a oprit şi mi-a spus că a fost bine şi că am luat 

examenul. Vorbind în faţa profesorului, parcă nu mai mă recunoşteam, parcă nu eram eu 
cea care spunea acele lucruri, era Sfântul Efrem! A stat tot timpul lângă mine. După ce 
am ieşit din sală, eram în al şaptelea cer de bucurie. De arunci, Sfântul Efrem a devenit 
Sfântul meu protector şi îl port mereu cu mine. 

Mulţumesc Sfântului Efrem şi lui Dumnezeu pentru tot ajutorul primit! 

Elena S., 27 martie 2013, Cluj -Napoca 



75. Sfântul Efrem cel Nou - Grabnicul ajutător - ajutor la examene 

Sfântul Efrem m-a ajutat în nenumărate situaţii-limită: când trebuia să ajung 
la timp la serviciu şi eram în întârziere, când trebuia să prind trenul, când trebuia să ajung 
la şcoală pentru a nu mai întârzia iar etc, dar mai ales în relaţia cu mama. De multe ori 
am necăjit-o pentru că nu îi răspundeam la telefon când mă suna. După ceva timp, o 
sunam înapoi, dar înainte de aceasta îl rugam pe Sfântul Efrem să mă ajute, să se roage 
pentru noi. De multe ori am „scăpat" ca prin urechile acului şi se evita supărarea datorită 
mijlocirii sale. 

De asemenea, s-a întâmplat adesea să merg la culcare târziu. De multe ori, 
mă rugam Sfântului cu rugăciune scurtă să-mi dăruiască somn odihnitor şi trezire din 
somn cu bucurie. Sincer, de multe ori am uitat să realizez că buna mea dispoziţie se 
datora lui. O vreme însă, uitasem să mă rog lui înainte de a adormi, iar dimineaţa mă 
trezeam mohorâtă, lipsită de poftă de viaţă, obosită etc. Mi-am dat seama că primesc mult 
ajutor din partea lui într-una din dimineţile trecute, când m-am trezit voioasă şi odihnită, 

deşi mă culcasem târziu. Mă întrebam cum aşa..., de ce...? Şi mi-am amintit că înainte de 
a adormi, l-am rugat iar pe Sfântul Efrem să îmi dea somn odihnitor şi să mă trezesc cu 
bucurie. Am continuat să fac asta în mai multe seri, iar rezultatul de dimineaţa a fost 
acelaşi! 

Un lucru ce mi s-a părut minunat este următorul: în prima sesiune de la 
masterat, la una din materii, trebuia ca la examen să predau şi un proiect, împreună cu 
temele de pe parcursul semestrului. Când mă pregăteam pentru examen, mă axasem mai 
mult pe finisarea temelor şi mi-a rămas foarte puţin timp să scriu proiectul. Era deja 5 
după-masă şi urma să am examen a doua zi, la ora 16:00. Vorbind cu o prietenă, i-am zis 
că nu prea ştiu ce să scriu şi ea mi-a zis: „Să-ţi ajute Sfântul Efrem! Aşa de bine 
limpezeşte mintea!". 

Am citit acatistul Sfântului Efrem cel Nou şi m-am apucat de lucru. Eram 
liniştită şi lucram cu spor (menţionez că era vorba despre un proiect de analiză pe un 
corpus de texte). 

La un moment dat, am sunat-o pe o colegă să o întreb ceva legat de proiect, 
iar ea m-a întrebat: , Acuma îţi faci proiectul?!" şi i-am răspuns: „Da...". Simţeam că e, pe 
undeva, o tensiune ce vrea să răbufnească, dar blândeţea Sfântului o acoperea şi mă 
liniştea. 

Am terminat toată treaba a doua zi, foarte aproape de ora 15:00. Mai trebuia 
să mă îmbrac şi să listez temele şi proiectul. La centrul de copiere era şi rând..., părea că 
voi întârzia la examen; mă rugam Sfântului Efrem să îmi ajute. Am ajuns la facultate la 
timp. Profesorul întârziase puţin şi astfel am avut timp să-mi clarific, cu ajutorul 
celorlalte colege, o parte foarte importantă a materiei, pe care nu o înţelegeam şi nici nu 
apucasem să o parcurg temeinic. Sunt încredinţată că acel răgaz mi-a fost dăruit tot de 
Sfântul Efrem, căci îl rugasem mult să mă ajute să apuc să mai repet acea parte. 

La examen, subiectul cu cel mai mare punctaj a fost cel în care trebuia să 
aplicăm respectiva parte din materie şi m-a ajutat foarte mult faptul că am avut 
informaţiile proaspete în minte. De asemenea, proiectul a fost notat cu 10 şi profesorul 1-a 
caracterizat ca fiind cel mai bun. Iţi mulţumesc, Sfinte Efrem, pentru toate! 

I. Anamaria, 28 martie 2013, Cluj-Napoca 



76. Sfântul Efrem cel Nou, dăruitor şi ocrotitor al pruncilor 

în luna mai a anului 2012, am primit o carte în dar de la colega şi prietena 
mea L., cuprinzând mărturii ale minunilor Sfântului Mare Mucenic Efrem cel Nou, 
săvârşite în zilele noastre. Aceasta în condiţiile în care-i povestisem că eu şi soţul meu, 
Corneliu, ne doream tare mult un copil. Ea ne-a îndemnat să ne rugăm Sfântului Efrem, el 
fiind grabnic ajutător, iar la scurt timp după ce am început să-i citesc minunile, am aflat 
că sunt însărcinată. 

Dar ajutorul Sfântului nu s-a oprit aici: tot în aceeaşi perioadă, eram în ultima 
sesiune din facultate, urmând ca mai apoi să-mi dau licenţa. Reuşisem să trec cu bine 
peste examene; doar unul singur îmi dădea dureri de cap. Sfântul m-a ajutat să trec cu 
bine şi peste acesta. De asemenea, participând la un curs de formare profesională, soţul 
meu trebuia să trimită un proiect pentru a fi evaluat. Fiind ultima zi în care se putea 
trimite proiectul, în momentul în care a dorit să-1 trimită prin e-mail, internetul a căzut. S- 
a rugat Sfântului Efrem şi a făcut semnul Crucii deasupra laptopului. Internetul şi-a 



187 



revenit şi soţul meu a putut trimite proiectul, după care, imediat, intemetul a căzut din 
nou, de data aceasta pentru câteva zile. 

In săptămâna a 28-a de sarcină, am aflat că bebeluşul este bolnăvior, având 
bătăile inimii foarte slabe. Am început să alerg de la medic la medic, toţi spunându-mi 
acelaşi lucru: şansele de supravieţuire ale bebeluşului sunt de 50%. Prin rugăciuni 
fierbinţi adresate Sfântului Efrem şi Maicii Domnului, am reuşit să dau naştere unui 
bebeluş, Efrem-Laurenţiu, de 2,600 grame şi 49 cm. Boala a continuat să se manifeste şi 
după naşterea acestuia, fiind nevoie de o operaţie de implantare a unui stimulator cardiac, 
operaţie care a avut loc la o lună de la naşterea copilului. In tot acest timp, rugăciunile 
noastre adresate Sfântului n-au încetat, deşi am avut şi un mic moment de cumpănă, 
bebeluşul făcând un mic stop cardiac atunci când medicii au dorit să-1 dezintubeze. Azi, 
micul nostru Efrem este un copil sănătos şi vesel şi ne rugăm cu toţii Sfântului să-i fie 
protector în această viaţă plină de încercări. 

Mulţumim frumos Sfântului Efrem pentru tot ajutorul oferit şi sperăm să fie 
şi de acum înainte protector şi mijlocitor înaintea Domnului pentru familia noastră. 

Corneliu şi Alexandra Ş., 28 martie 2013, Cluj-Napoca 



188 



77. Negrăita blândeţe şi dragoste - vindecare 



A 

Intr-o zi de duminică, am fost invitată la masă la prietenii mei, care au doi 
copii minunaţi. Ajungând la ei, am aflat că fetiţa lor, o pruncă de un an şi jumătate, 
făcuse o iritaţie pe piele, care o necăjea de câteva zile. Mama copilei bănuia că ar fi avut 
pojar, pentru că aşa i se manifestau simptomele. Fetiţa nu mai dormise bine de câteva 
nopţi şi era foarte obosită. Plângea mult şi nu avea poftă de mâncare. Părinţii erau 
hotărâţi să o ducă la medic în ziua următoare, luni dimineaţa. 

La un moment dat, când s-a mai liniştit, prietenii mei m-au rugat să stau puţin 
cu ea, căci ei trebuiau să meargă până la maşină pentru a-i ajuta cu bagajele pe părinţii 
lor, care atunci plecau. Am acceptat cu bucurie. Aşa am rămas să stau singură în casă cu 
fetiţa timp de câteva minute. 

Cu aproximativ un an înainte de această întâmplare, primisem în dar un 
medalion în formă de cărticică, în interiorul căruia se găseau chipurile Sfântului Efrem şi 
al Maicii Macaria, precum şi o bucăţică din veşmântul Sfântului. Aveam atunci la gât 
acest medalion şi, fără să stau prea mult pe gânduri, l-am scos din sân şi, deschizându-1, 
am atins cu el copila şi am făcut cu el semnul Crucii asupra ei. în gând, m-am rugat 
Sfântului Efrem, cu cele mai simple cuvinte, să o vindece, ca să nu se mai chinuiască. 

A doua zi, spre seară, i-am sunat pe prietenii mei să-i întreb cum se simte 
fetiţa lor şi ce anume a spus medicul. Atunci am aflat că, trezindu-se dimineaţa, ei au 
descoperit că prunca lor nu mai avea nici o pată roşie pe piele şi că nu mai era nevoie să 
meargă la medic. M-a bucurat mult această veste. Cu toate că nu-mi închipuiam că lucrul 
acesta se va întâmpla atât de repede, nu mă îndoiam că o va tămădui Sfântul Efrem, dar 
nu pentru rugăciunile mele, ci pentru negrăita sa blândeţe şi dragoste. 

D. M. O., 26 martie 2013 

78. Grabnica împreună-lucrare - vindecare 



Intr-o iarnă, am aflat că prietena mea trebuie să stea 7 zile la spital cu 
nepoţica ei. Copila făcuse pneumonie. încercând să o ajut cumva, i-am dat puţin ulei adus 
de la mănăstirea Sfântul Efrem, pe care îl primisem de la cineva care a fost în Grecia. Ea 
1-a primit cu bucurie şi a uns-o pe fetiţă cu acel ulei în fiecare zi. Copila se însănătoşea 
neaşteptat de repede şi fară nici un fel de complicaţii. 

Dar iată că, într-o zi, în mod foarte ciudat, i-au dispărut medicamentele de pe 
măsuţa de lângă patul de spital. Se apropia ora de perfuzii, însă prietena mea nu le găsea 
nicăieri. Atunci ne-a trimis mesaj la mai mulţi să ne rugăm Sfântului Mina ca să le 
găsească. Eu însă m-am rugat Sfântului Efrem. Peste o jumătate de oră, am primit o veste 
de la ea că a găsit medicamentele. Erau în coşul de gunoi. Se pare că s-a îngrijit oarecine 
să facă ordine pe masă şi le-a aruncat din neatenţie. 

Mulţumim Sfântului Efrem, dar şi Sfântului Mina, pentru această împreună- 
lucrare. Să ne miluiască Dumnezeu pentru rugăciunile lor! 

O. A., 27 martie 2013 

79. Somn liniştit 

9 



O prietenă mi-a povestit că s-a întâmplat, nu demult, că nu putea adormi. 
Băuse o cafea după-masă. Era deja foarte, foarte târziu, iar a doua zi trebuia să meargă la 
şcoală să predea, fiind profesoară. 

La un moment dat, nu mai ştia ce să mai facă, aşa că s-a rugat Sfântului 
Efrem şi i-a zis: „Sfinte Efrem, ajută-mă, te rog, să pot adormi!". S-a dat cu untdelemn 
din candela sa şi a adormit în scurt timp. 

Foarte grabnic este ajutorul Sfântului Efrem! 

U.,27 martie 2013 



80. Pentru că ne iubeşte - luarea durerii 

Aş dori să mărturisesc despre ajutorul Sfântului Efrem într-o situaţie mai 
delicată, în care au de suferit - mai întâi de toate - femeile, însă, adeseori, şi bărbaţii care 
se găsesc atunci în preajma lor. Mă refer la perioada din lună a femeilor care adeseori 
este socotită a fi un subiect ce nu se discută, însă, dacă stăm bine să ne gândim, nu are de 
ce să fie jenant, pentru că e un proces fiziologic la fel de bine rânduit de Dumnezeu în 
trupul omenesc precum sunt şi toate celelalte. Ori, Dumnezeu pe toate cu înţelepciune le- 
a făcut. 

Aşa se făcea mai demult că şi eu, întocmai ca majoritatea femeilor, aveam 
dureri îngrozitoare atunci când începea perioada din lună şi de aceea era necesar ca în 
primele 2-3 zile să stau mai mult culcată şi să nu fac vreun efort fizic. Dar chiar şi astfel, 
crampele care îmi săgetau pântecele mă sileau să iau tot felul de analgezice puternice, 
care îmi afectau grav stomacul şi ficatul. Chinul acesta s-a repetat în fiecare lună, ani la 
rând. In acele câteva zile, eram o prezenţă împovărătoare pentru mine însămi şi pentru cei 
din preajma mea. 

Cu câţiva ani în urmă, a rânduit Dumnezeu să cunosc puterea de mijlocire a 
Sfântului Efrem cel Nou. De arunci, îl chem în ajutor de fiecare dată când am vreo durere 
atât în trup, cât şi în suflet. Şi de fiecare dată, în foarte scurt timp, uşurarea şi mângâierea 
pe care le primesc pentru rugăciunile lui îmi cuprind toată făptura. Aşa s-a întâmplat şi cu 
durerile ce mă munceau în perioada din lună. Acum, este de ajuns să-mi fac semnul crucii 
peste pântece şi să-1 rog pe Sfântul Efrem să ia de la mine durerea care mă macină pe 
dinăuntru, dacă este voia Dumnezeului nostru, sau să mă ajute să o port astfel încât să pot 
fi de folos celor din jurul meu. Şi nu trece niciodată mai mult de un sfert de oră până ce 
mi se potoleşte treptat durerea şi apoi nu se mai întoarce în ziua aceea. 

Ştiu bine că lucrul acesta se întâmplă nu pentru vrednicia mea, ci doar pentru 
nesfârşita milostivire a Sfântului Efrem şi a Dumnezeului nostru. Tocmai de aceea am 
hotărât să vă mărturisesc despre ajutorul său, pentru că nu mă îndoiesc, nici câtuşi de 
puţin, de faptul că, dacă Sfântul Efrem a primit să-mi ia durerea mie, o va lua de la 
oricine îi va cere acest lucru cu toată încrederea, dar numai dacă asta va fi şi voia lui 
Dumnezeu. 

Eu nu sunt medic, dar vă îndemn ca mai degrabă să vă rugaţi Sfântului Efrem 
cu tot sufletul, decât să luaţi tot felul de pastile, care pe moment vă pot da senzaţia 
amăgitoare de uşurare, însă cu timpul vă fac o stricăciune mult mai mare înăuntrul vostru. 

Rugaţi-1 pe Sfântului Efrem să vă ia durerea şi el cu adevărat o va lua şi, de 
va fi nevoie, o va purta în locul vostru. De ce? Pentru că ne iubeşte. 

F. O. A., 28 martie 2013 



81. Blândeţea şi liniştirea Sfântului Efrem - ajutor la Sfânta împărtăşanie 

Iată ce gândeam cu câteva zile înainte de a relata cele pe care le scriu aici: 

Urma să fie ziua mea de naştere şi eram acasă la părinţi. Voiam mult să mă 
împărtăşesc cu Sfintele Taine în acea zi. însă aceasta urma să fie într-o zi de marţi (chiar 
azi am ajuns acea zi); peste săptămână, Sfânta Liturghie se săvârşeşte de la ora 7:30 şi se 
părea că ambii părinţi vor fi acasă, întrucât aveau concediu. Toate acestea păreau să fie 
un nod în calea pe care voiam să o parcurg, dată fiind experienţa anterioară cu privire la 
astfel de situaţii: mamei mele nici anul trecut nu i-a prea plăcut ideea de a mă împărtăşi, 
deşi atunci ziua mea era chiar duminica şi, în general, nu îi prea plăcea să mă ştie la 
Biserică, probabil de teamă că voi intra în mănăstire. „Ce-i de făcut?" - mă gândeam eu - 
deja parcă mă gândeam la atmosfera apăsătoare din casă, la faptul că mama se va supăra, 
că i se va părea indignantă ideea de a pleca de acasă atât de dimineaţă, şi mai ales pentru 
a merge la Sfânta Liturghie; cu alte cuvinte, că se va enerva. încă nu am înţelepciunea de 
a discerne dacă acel tip de ceartă din pricina lui Hristos ar trebui să însemne o bucurie 
pentru mine sau nu, mai ales dacă e amestecată cu mânia mamei, al cărei suflet e chinuit 
şi caută calea de mântuire (mama merge la Biserică, se roagă, munceşte mult etc). 

Dar iată că, în acest amalgam de gânduri şi temeri, Dumnezeu a văzut 
neputinţa mea şi puţinul meu curaj şi mi-a dăruit o cale de ieşire după dorirea mea: una în 
care să domnească, mai presus de toate, dragostea şi buna înţelegere. 

Neştiind ce să fac, mă rugam Bunului Dumnezeu, Maicii Sale, Sfântului 
Apostol şi Evanghelist Ioan şi mai cu seamă Sfântului Efrem cel Nou şi Sfinţilor 
prăznuiţi în data zilei mele de naştere: Sfinţii 45 de mucenici din Nicopolea Armeniei şi 
Sfinţii mucenici Apolonie, Vianor şi Siluan. Mă rugam să mijlocească să mă pot 
împărtăşi în acea zi de marţi... 

Aveam, se pare, falsa impresie că, atunci când sunt acasă, sunt lipsită de 
libertate, că nu pot merge unde doresc şi când doresc, decât dacă dau o sumedenie de 
amănunte. Cam aşa era înainte de a avea o discuţie cu mama. Tot rugându-mă Sfântului 
Efrem să mă ajute, la un moment dat, pe parcursul discuţiei, mi-am dat seama că încep 
să-mi spun oful în legătură cu asta. Mama a reacţionat normal, nu s-a supărat, nu s-a 
simţit indignată... nimic! M-a înţeles şi nu s-a tulburat de faptul că voiam să plec de acasă 
în acea dimineaţă. Iniţial nu îi spusesem adevăratul motiv pentru care voiam să plec de 
acasă, dar apoi i l-am zis şi a avut înţelegere, ba chiar a zis: „Păi, puteai să-mi spui: 
«Mamă, e ziua mea, vreau să...»". Sunt sigură că Sfântul Efrem a mijlocit pentru noi cu 
blândeţea şi liniştirea pe care le dăruieşte oamenilor. Iţi mulţumesc, Sfinte Efrem! 

1,28 martie 2013 

82. Mărirea de notă - ajutor la examene 



Eram în mare dilemă: luasem o notă mai mică la un examen şi voiam să dau 
iar examenul, pentru a încerca să-mi măresc nota. De ce eram în dilemă? Mai bine zis, 
îmi era teamă de reacţia doamnei profesoare la auzul acestei dorinţe, căci mi se spusese 
că e un om dificil şi ştiam că urma să facem un curs cu dumneaei, iar semestrul bătea deja 
la uşă. Deci, cu greu, m-am decis să îi trimit un e-mail în care să o rog să mă 
reexamineze. L-am rugat pe Sfântul Efrem să ne ajute, să-i dea gând bun. Am rugat şi 
alte persoane să se roage. Doamna profesoară s-a arătat chiar foarte binevoitoare: 
„Bineînţeles că, dacă doriţi, vă puteţi prezenta la măriri". 

De asemenea, auzisem că e neînţelegătoare în legătură cu prezenţele. 
Fusesem la toate cursurile şi, totuşi, luasem punctaj mai mic pentru prezenţă şi activitate 
la oră. Se pare că la un curs făcuse prezenţa înainte ca eu, care eram în întârziere, să 
ajung la facultate. Punctajul corect pentru prezenţă şi activitate influenţa nota finală. 
Altfel, reexaminarea părea inutilă. Voiam să-i explic şi să-i demonstrez că fusesem la 
curs, însă nici nu voiam să forţez nota. La început, nu ştiam ce i-aş putea scrie ca s-o fac 
să creadă că fusesem la cursul respectiv. Am început să mă rog Sfântului Efrem şi tot 
rugându-mă, îmi veneau în minte multe elemente doveditoare. Iată şi o parte din 
răspunsul dumneaei: „Bineînţeles că sunt de acord să vă iau în considerare prezenţa, 
având în vedere detaliile pe care mi le transmiteţi" (!). 

La reexaminare, am avut iar parte de ajutorul Sfântului Efrem, dar şi de al 
Sfântului Nicolae care de nenumărate ori m-a ajutat şi el. Iconiţele lor erau pe masă, în 
faţa mea. La un moment dat, începusem să obosesc, să nu mai am răbdare (am stat cam 5 
ore la acel examen), voiam să las totul aşa cum era (deşi sincer, nu mi se părea că era 
foarte bine) şi sunt încredinţată că rugăciunile lor m-au ţinut şi m-au îndemnat să nu 
„abandonez lupta" şi să îndeplinesc sarcinile cât mai bine cu putinţă. 

La evaluare, doamna profesoară şi-a exprimat explicit aprecierea faţă de acel 
glosar, iar nota iniţială a fost mărită cu un punct. 

Mai dădusem înainte un examen de mărire a notei. Şi acolo m-au ajutat cei 
doi Sfinţi. La unul din exerciţii, trebuia să scriem minimum 6 cazuri în care se aplică o 
anumită regulă ortografică. Timpul acordat examenului era pe terminate şi nu reuşeam 
să-mi mai amintesc ceva relevant. Mi-am amintit de relatarea unei prietene despre o 
situaţie asemănătoare, când ea se rugase mult Sfântului Nicolae. L-am rugat şi eu cum am 
putut să îmi ajute să-mi amintesc materia şi am reuşit să scriu 7 cazuri în care se aplica 
regula respectivă. Am luat şi la acea materie notă mai mare. 

Astfel, cu ajutorul lui Dumnezeu, voi lua şi semestrul acesta bursă. 
Dumnezeului nostru slavă! 

Aş vrea să mai spun că, de câte ori caut şi nu găsesc un cuvânt potrivit într-un 
context anume (când fac traduceri sau redactez ceva pentru şcoală), îl rog pe Sfântul 
Efrem să mă ajute şi soluţia nu întârzie să apară! 

L, 29 martie 2013, Cluj -Napoca 

83. Tainice sunt cărările Domnului - vindecări trupeşti şi sufleteşti 



Mama mea a suferit de gastrită cronică timp de vreo 10 ani. In ultimul an, 
aceasta a devenit acută, aşa încât nu mai putea, sărmana, să mănânce nimic şi nici măcar 
să bea apă. îi era foame încontinuu, dar stomacul ei nu putea primi nici un fel de hrană. 
Slăbise foarte tare şi o durea stomacul zi şi noapte, însă mai ales noaptea. Pentru a scăpa 
măcar pentru o vreme de acea durere sfâşietoare, făcea un tratament cu pastile foarte 
puternice, care îi provocau starea de agitaţie, insomnie, frică, pierderi de memorie şi 
multe alte senzaţii neplăcute. Dar într-o zi a ajuns până acolo că nici aceste pastile nu mai 
puteau să-i îmblânzească durerile. 

Mama ştia despre minunile Sfântului Efrem de multă vreme şi se tot ruga lui, 
cerându-i ajutorul în tot felul de necazuri. însă acum se găsea în pragul deznădejdii. 
Simţea foarte limpede că, dacă nu va face Dumnezeu cu ea o minune, nu mai avea mult 
de trăit. Arunci a luat cartea cu viaţa şi minunile Sfântului Efrem, pe care o tot citise şi o 
recitise, şi a început din nou să citească din ea. Treptat, a simţit cum o lumină îi 
înseninează toată făptura şi o învăluie o pace neclintită. Simţea cum duhul nădejdii o 
pătrunde până în adâncul făpturii şi toată frica şi neliniştea se depărtează de sufletul ei 
istovit de suferinţă. Căzând în genunchi, a început să se roage Sfântului Efrem să o 
tămăduiască, dacă vrea Bunul Dumnezeu să-i dăruiască vindecare, iar dacă nu, atunci să 
o ajute să-şi poată primi sfârşitul. Dar deodată, mişcată de un îndemn lăuntric, s-a ridicat 
în picioare şi, foarte hotărâtă, s-a dus direct la frigider. Deschizându-1, şi-a luat o bucată 
mare de brânză. Apoi şi-a rupt şi o felie mare de pâine şi a mâncat aşa cum nu mai 
mâncase de luni de zile. în timp ce mânca, se minuna de faptul că nu mai simţea nici o 
durere, până când, în cele din urmă, a înţeles că Sfântul Efrem îi auzise rugăciunea şi-i 
împlinise rugămintea. Arunci a mers din nou în camera ei şi, în semn de mulţumire, a citit 
acatistul Sfântului Mare Mucenic Efrem, pe care îl simţea atunci mai aproape decât 

oricând. Din noaptea aceea, mama a început să mănânce de toate, dar bineînţeles, cu 
dreaptă măsură. Iar în următoarea duminică, a mers la biserică şi s-a împărtăşit cu 
Sfintele Taine. După ce s-a sfârşit Liturghia, s-a întâlnit cu prietenele şi multe cunoştinţe 
de-ale ei la agapă (căci aşa e obiceiul la ei, în acea parohie din Italia, să se facă agapă în 
fiecare duminică, după Sfânta Liturghie). Când cei care o cunoşteau au văzut-o că 
mănâncă de toate, au rămas încremeniţi şi fară cuvinte. Atunci, mama le-a povestit despre 
ajutorul Sfântului Efrem, pe care ei încă nu-1 cunoşteau. Mulţi au crezut de atunci că este 
mare făcător de minuni şi au rugat-o să le aducă şi lor cartea cu viaţa şi minunile sale, 
pentru a afla despre el cât mai multe. 

Necercetate şi tainice sunt cărările pe care îi întoarce Dumnezeu pe oameni 
întru nădejde şi îi întăreşte în credinţă. Slavă lui Dumnezeu pentru toate! 

M. F., 29 martie 2013, Cluj-Napoca 



84. Cum l-am cunoscut eu pe Sfântul Efrem el Nou - vindecări 

Cum am ajuns eu să-1 cunosc pe Sfântul Efrem cel Nou? Având un mare 
necaz. M-am internat la spitalul de neurochirurgie din Cluj-Napoca cu fetiţa mea de 
numai 3 ani, aflând că are o tumoră pe creierul mic şi trebuie operată de urgenţă, în data 
de 4 mai 2012. In salonul în care mă aflam, era o măicuţă operată şi ea şi mi-a dat cartea 
cu acatistele şi paraclisul Sfântului Efrem cel Nou, zicându-mi să citesc cât pot, căci în 
ziua următoare, în 5 mai, este ziua Sfântului Efrem cel Nou, care este mare tămăduitor şi 
făcător de minuni. Bineînţeles că m-am apucat de citit, dar nu am înţeles nimic, pentru că 

gândul îmi era numai la fetiţa mea. Cu toate acestea, am citit cărticica de mai multe ori 
până ne-am externat. 

Insă, în ziua Sfântului Efrem, pe 5 mai, seara, ne-a fost adus în salon papucul 
Sfântului Efrem de către o domnişoară medic rezident, care se îngrijea de măicuţa din 
salon. Acest papuc se află azi la Biserica Studenţilor din Cluj -Napoca. L-am atins şi ne- 
am închinat lui şi ştiu că Sfântul a vindecat-o pe fetiţa mea. In data de 9 mai a fost 
operată, totul a decurs bine, la numai o săptămână am venit acasă, iar acum se simte bine. 
După operaţie, s-a dovedit că era numai un chist tumoral. După operaţie, analizele au ieşit 
bune, fetiţa neavând nevoie de nici un tratament, urmând să mergem la controale 
periodice. 

Ţin să mulţumesc doctorului Ioan Ştefan Florian şi tuturor cadrelor medicale. 

De atunci, mă rog Sfântului Efrem şi îi mulţumim în fiecare zi pentru bucuria 
pe care ne-a facut-o întregii familii. Ne-am cumpărat cărţile cu viaţa şi minunile 
Sfântului, care m-au determinat să scriu şi eu aceste rânduri. 

Nu pot să nu le mulţumesc Sfântului Nectarie şi Sfântului Stelian, ocrotitorul 
copiilor, dar şi Maicii Domnului. 

De asemenea, vreau să mulţumesc familiei şi tuturor celor care au fost alături 
de noi, dar şi preoţilor de la mănăstiri şi biserici, care s-au rugat pentru fetiţa noastră. 

Trebuie să mai spun că, într-o noapte, am visat cu o mătuşă de a mea şi dintr- 
o dată, am văzut în vis, pe masă, cartea Mărturii ale minunilor săvârşite în zilele noastre, 
iar când m-am trezit, mi-am dat seama că Sfântul vrea să fie cunoscut şi i-am spus 
mătuşii mele să-şi cumpere cartea pe care am visat-o. 

Nu o să pot uita niciodată minunea pe care a facut-o Sfântul cu fetiţa mea şi 
cred că ne va fi alături ori de câte ori îi vom cere ajutorul. îţi mulţumim, Sfinte Efrem! 

N. Monica, 31 martie 2013, Maramureş 

85. Neobosita iubire dumnezeiască - găsirea unui soţ, vindecări, ajutor la 

examen 



Paza şi grija Sfântului Efrem cel Nou s-au făcut simţite în viaţa mea cu mult 
înainte ca eu să aud măcar de numele Sfântului. Când aveam 20 de ani, vroiam, ca multe 
fete de vârsta mea, să întâlnesc „marea iubire", dar tuturor băieţilor cu care ieşeam în oraş 
mi se părea că le lipseşte ceva. Nimeni nu era întru totul pe gustul meu. 

O prietenă a cărei soră practica yoga mi-a sugerat un „ritual", o „reţetă" ce 
trebuia îndeplinită timp de două săptămâni pentru a-ţi întâlni „sortitul". Trebuia să stai în 
poziţia lotusului în fiecare seară la o anumită oră, timp de cinci minute, cu faţa spre 
răsărit şi să rosteşti în minte vocabula „yam". Poziţia am respectat-o, dar să zic „yam" mi 
se părea o mare tâmpenie, aşa că, în loc de aceasta, am încercat să zic o rugăciune. I-am 
spus lui Dumnezeu că îmi doream să întâlnesc un bun creştin, cu care să am o relaţie 
plăcută Lui, dar nu găsesc o asemenea persoană şi, prin urmare, dacă nici după aceste 
două săptămâni de rugăciune Dumnezeu nu-mi scoate în cale persoana pe care o caut, 
atunci am să ies cu unul dintre cei care îmi făceau curte la ora respectivă, băieţi ce nu 
păreau să fi auzit de Dumnezeu. 

Cererea şi mai ales atitudinea mea faţă de Dumnezeu erau, îmi dau seama 
acum, cât se poate de obraznice, deoarece nici măcar nu mergeam la biserică, iar locurile 
unde căutam să întâlnesc un om credincios erau biblioteca şi discoteca. Totuşi, când am 
terminat săptămânile de „rugăciune", la data de 5 mai, l-am cunoscut (la o petrecere în 
cămin) pe soţul meu, care s-a dovedit a fi tot ceea ce-I cerusem lui Dumnezeu, ba încă şi 
mai mult... Ani de zile mai târziu, când am început să mă apropii de credinţa ortodoxă şi 
de biserică, am fost tot mai uimită că Dumnezeu răspunsese rugăciunii mele din 
studenţie, o rugăciune - „necanonică" e puţin spus - atât de şchiopătată, amărâtă şi păgână 
chiar. 

Mult timp m-am întrebat cum de nu s-a uitat Dumnezeu la jalnicul mod în 
care I-am adresat rugăciunea, ba mi-a mai şi îndeplinit cererea. Uimirea mi s-a risipit 
odată ce mi-a ajuns în mâini o carte despre viaţa şi minunile Sfântului Efrem cel Nou, cel 
atât de grabnic ajutător, şi am aflat că 5 mai - data întâlnirii noastre - este data prăznuirii 
trecerii sale la Domnul... 

Din momentul acela am luat act de existenţa şi lucrarea vie a sfinţilor în viaţa 
noastră, iar pe Sfântul Efrem cel Nou, în mod special, l-am chemat în ajutor de câte ori 
am avut nevoie. Mi-a răspuns de fiecare dată la fel de grabnic. 

Intr-o seară, băieţelul nostru de 4 ani a făcut o enterocolită şi a vomat de mai 
multe ori şi a făcut febră, dar nu voiam să mergem la spital, deoarece mi-e totdeauna 
teamă de tratamentele puternice care se administrează copiilor acolo. Am citit atunci 
acatistul Sfântului Efrem şi băieţelul s-a liniştit, febra i-a scăzut şi dimineaţă s-a trezit 
sănătos. I-am promis atunci Sfântului că voi da mărturie scrisă despre minunile pe care 
le-a făcut în viaţa mea, dar cumva am uitat şi promisiunea făcută, şi ajutorul pe care îl 
primisem. 

I-am cerut apoi Sfântului ajutor în legătură cu un examen pe care îl dădusem 
şi mă temeam că profesoarei nu-i va plăcea abordarea mea. In mod surprinzător, am 
primit nota 10. 

Intr-o noapte, fetiţa noastră de un an şi 8 luni a avut un acces de tuse, cum 
avea adesea după cele două episoade de pneumonie pe care le făcuse cu 2 luni în urmă. 
M-am rugat Sfântului Efrem cel Nou să o ajute să nu-i revină boala la plămâni şi să-i 
oprească tuşea. Am început să citesc acatistul Sfântului şi de la al doilea condac, fata n-a 
mai tuşit şi a dormit liniştită toată noaptea, deşi până atunci, de câte ori începea o criză de 
tuse, nu trecea niciodată atât de repede. 

Apoi, săptămâna trecută, i-am cerut Sfântului ajutorul în privinţa operaţiei de 
polipi a fiului nostru, de care mă temeam foarte tare. Nu numai că operaţia a decurs foarte 

bine, dar, mai ales, băieţelul nu manifestă acele urmări psihice postoperatorii la care mă 
aşteptam eu, el având o fire mai anxioasă, adică nu a avut micile atacuri de panică sau 
teama ulterioară de doctori. încă din prima zi când ne-am întors de la spital, s-a purtat ca 
şi cum n-ar fi trecut niciodată prin vreo operaţie. 

Mare este Dumnezeu şi slăvit prin lucrarea vie a sfinţilor Săi şi vă îndemn pe 
toţi să apelaţi cu încredere la puterea şi milostivirea lor în rugăciunile voastre. De-a 
lungul vieţii, am primit ajutor mare şi grabnic în necazuri de la mulţi sfinţi, între care 
vreau neapărat să-i menţionez pe Maica Domnului, Sfântul Nicolae, Sfântul Mina şi 
Sfânta Parascheva, dar nu am prea vorbit despre aceasta. Iar marele Sfânt Efrem cel Nou, 
deşi i-am făcut o promisiune şi nu numai că nu mi-am ţinut-o, dar am şi uitat cu torul de 
ea, nu a încetat să răspundă rugăciunilor mele atunci când mi-am adus aminte de el, la fel 
de grabnic ca întotdeauna. îi mulţumesc lui Dumnezeu pentru că m-a învrednicit să scriu 
mărturisirea aceasta şi pentru că nu ne uită atunci când noi II uităm pe El şi că ne aşteaptă 
şi ne cercetează iar şi iar, cu neobosită iubire! 



E. B., 31 martie 2013, Cluj-Napoca 

86. Darul mult-aşteptat - ajutor la Sfânta împărtăşanie 



Tatăl meu este un om deosebit, de o mare blândeţe şi sensibilitate. De când a 
fost mic, a mers cu părinţii lui la biserică în fiecare duminică şi de sărbători. Insă atunci 
când au început anii lui de studenţie, a plecat din satul său de baştină şi s-a strămutat în 
capitală. Probabil că această ruptură de locul părintesc, dar şi instaurarea regimului 
comunist l-au făcut să de îndepărteze cu timpul tot mai mult de Biserică. Şi totuşi, atunci 
când mergeam la bunici, el se ducea cu părinţii lui duminica dimineaţa la Sfânta 
Liturghie. Eu nu înţelegeam pe atunci cât de preţios şi cât de frumos era acest lucru. Tata 
nu insista să vin cu ei, pentru că îi era milă de mine şi mă lăsa acasă ca „să mă satur de 
somn". Dar cât de mult regret acum că nu m-am dus cu ei de fiecare dată! 

După ce a murit bunicul, iar bunica a îmbătrânit şi a devenit foarte obositor 
pentru dumneaei să meargă pe jos multă vreme, nu s-a mai dus nici tata la biserică. 

Aşa s-a întâmplat că s-a înstrăinat mult de Sfintele Slujbe şi de Taina 
Spovedaniei şi a împărtăşaniei. In ultimii 12, ani a mers la biserică doar în dimineaţa zilei 
de Paşti, dar fară să se spovedească şi să se împărtăşească. însă cinstea praznicele 
împărăteşti şi îşi zicea în fiecare seară rugăciunile. Aşa mă învăţa şi pe mine să fac, însă 
eu nu-1 prea ascultam. Şi iată că, la mult timp după ce am plecat şi eu din cuibul 
părintesc, s-a milostivit de mine Dumnezeu şi mi-a deschis ochii şi m-a întors la Sine. 
Am cunoscut, în parte, pe Acel Dumnezeu despre Care nu ştiam nimic şi am simţit, cu 
toată făptura mea, că Dumnezeu dragoste este. Ori, ce poate fi mai mult decât atât? 
Treptat, m-am apropiat şi eu de Sfintele Taine ale Bisericii şi ale credinţei ortodoxe şi le- 
am îndrăgit mult. Am înţeles limpede că, de fapt, abia acum am ajuns „acasă". Mă 
minunez neîncetat cum am putut trăi fară acestea atâta amar de vreme. Dar ştiu că şi 
atunci a fost lângă mine Dumnezeu şi m-a ferit de multe prăpăstii şi năpăstuiri. 

După ce m-am apropiat de Dumnezeu şi de Biserică, mi-am dorit din tot 
sufletul ca toţi cei care îmi erau dragi să aibă parte de această bucurie, dar mai ales 
părinţii mei. Mama a primit uşor şi cu grăbire tot ce-i mărturiseam despre bucuria 
apropierii de Hristos şi de Sfinţii Lui. Dar tata este încă prea împământenit în vechile 
judecăţi şi obiceiuri. Nu mă oprea să merg la biserică, dar nici nu-i plăcea faptul că mă 
duceam „prea des", după părerea lui. Se temea să nu intru în monahism. 

După ce mi-am alipit sufletul de Sfântul Efrem cel Nou, am început să simt 
neîncetat mijlocirea şi ocrotirea sa. Sunt şi alţi sfinţi dragi inimii mele, însă Sfântul Efrem 
este mereu primul la care alerg pentru a-i vesti necazurile şi bucuriile pe care le am. Aşa 
am ajuns să-i povestesc Sfântului şi despre tata. Mă necăjea mult că nu se mai spovedise 
şi nu se împărtăşise de mai mult de zece ani de zile. îl tot îndemnam să facă acest lucru 
măcar în posturile de peste an, aşa cum făcea când era copil, şi de fiecare dată îmi zicea 
că va merge, dar nu se ducea. In ultimii 5 ani, m-am tot rugat lui Dumnezeu să pună în 
sufletul lui chemarea şi dorinţa de a reveni la Sfintele Sale Taine. Dar Dumnezeu este 
mult-iubitor şi îndelung-răbdător cu fiecare suflet omenesc. El nu sileşte pe nimeni să 
vină la Sine, ci respectă libertatea fiecăruia mai mult decât oricare dintre oameni. Aşadar, 
nu-mi rămânea decât să mă rog pentru tatăl meu şi să aştept. 

Tata nu prea credea în lucrările Sfinţilor şi nu prea ştia mare lucru despre 
Sfinţii Mucenici. Dar, în ciuda acestui fapt, cu un an în urmă, am hotărât să-i duc în dar 
cartea cu viaţa şi minunile Sfântului Efrem. I-am dat arunci şi alte cărţi duhovniceşti, dar 
pe acelea le-a răsfoit cu nepăsare. însă când a deschis cartea Sfântului Efrem, a cărui 
icoană era înfăţişată pe copertă, a început să citească din ea. Mare mi-a fost mirarea şi 
bucuria când am văzut cum i se schimbă expresia feţei şi chipul său capătă gravitate. Se 
vedea că era prins şi cutremurat de ceea ce citea, deşi deschisese cartea la întâmplare. 
Când soţia 1-a întrebat: „Ce cămaşă să-ţi pregătesc pentru ziua de mâine?", tata, fară să-şi 
ridice ochii din carte, i-a răspuns foarte liniştit, dar cu un fel de resemnare şi durere: „Ce 
lucruri de nimic mă întrebi acum?". Am rămas amândouă uluite. Parcă era alt om. 

Această întâmplare m-a făcut să-mi pun şi mai mult nădejdea în mijlocirea 
Sfântului Efrem. Şi iată că anul acesta, în prima duminică din post, mă sună tata şi îmi 
zice: , Astăzi am fost şi ne-am spovedit şi ne -am împărtăşit. M-am gândit să-ţi spun, ca să 
te bucuri şi tu". Nu ştiu cum să vă redau bucuria care m-a cuprins atunci. Era darul mult- 
aşteptat, pe care îl cerusem de la Dumnezeu vreme de 5 ani. Dar faptul că această minune 
s-a petrecut cu o zi înainte de Praznicul Buneivestiri, care este şi zi de hram al mănăstirii 
Sfântului Efrem, m-a făcut să cred că Sfântul meu Părinte s-a ostenit şi el pentru plinirea 
dorinţei mele de a-1 ajuta pe tatăl meu să se împărtăşească cu Sfântul Trup şi Sânge al 
Domnului nostru Iisus Hristos. 

Am mare nădejde şi cred că va găsi Dumnezeu o cale să-1 apropie tot mai 
mult pe tatăl meu de Biserica Sa, de Sfintele Sale Taine şi, prin acestea, de mântuire. Iar 
Sfântul Efrem îi va fi grabnic ajutător şi pururea însoţitor pe această cale. Să ne miluiască 
şi să ne mântuiască Domnul pe toţi pentru rugăciunile lui. 



L. P. E.,01 aprilie 2013 

87. E parte din viaţa noastră - salvare de la moarte, renunţare la fumat, 

vindecări 

După nenumăratele daruri pe care Sfântul Mare Mucenic Efrem ni le-a 
mijlocit, dânsul tot n-a încetat să ne ocrotească. Este atât de minunat să ştim că este 
neîncetat lângă noi. 

In data de 14 octombrie 2012, când era prăznuită Cuvioasa Parascheva, 
mamei mele i s-a făcut foarte rău. Tatăl meu era plecat din localitate, iar eu, împreună cu 
soţia şi fetiţa noastră, născută prin mijlocirea Sfântului Efrem cel Nou, am plecat din 
localitate, încât mama a rămas singură acasă. Noi locuim împreună la bloc, anume la 
etajul 4. Pentru un om înaintat în vârstă este destul de dificil să urce patru etaje pe jos. în 
acea zi, mama a coborât până la magazinul din faţa blocului pentru a cumpăra ceva, iar la 
întoarcere i s-a făcut foarte rău (mama ştia că are probleme cu inima, fiind şi fumătoare). 
La intrarea în bloc, a simţit dureri puternice în piept şi, urcând până la etajul 4, a bătut din 
uşă în uşă, cu nădejdea că o va ajuta cineva. însă nimeni nu a deschis uşa, de parcă n-ar fi 
locuit nimeni în acel bloc. După dureri foarte mari şi aproximativ 20 de minute, a reuşit 
să ajungă acasă. A ajuns în baie şi i s-a făcut şi mai rău, căzând jos. A încercat să-1 sune 
pe tata, însă el nu răspundea la telefon, neavând semnal. Soţia nu răspundea la telefon, iar 
eu eram tot într-o zonă fară semnal. Nimeni nu răspundea, iar mama nu reuşea să 
comunice cu nimeni. A reuşit să-1 sune pe fratele ei, care a venit repede să o ajute. Ca 
prin minune, tata s-a întors atunci şi el acasă. Dorea să ajungă la Vatra Dornei, dar, după 
câţiva kilometri parcurşi, ca din senin, a simţit că trebuie să se întoarcă acasă. Cu 
adevărat, nimic nu este întâmplător, iar Sfântul Mare Mucenic Efrem cel Nou este peste 
tot. 

Au sunat la Salvare dar, nefiind doctor specialist la spitalul din localitate, a 
trebuit să aştepte aproximativ două ore în infarct miocardic, până a ajuns o salvare din 

Suceava, noi locuind în Câmpulung Moldovenesc, la o distanţă de aproximativ 70 de 
kilometri de Suceava. Biata mama a rezistat la durerile cumplite de inimă şi au plecat de 
urgenţă spre Suceava. In drum către spital, ambulanţa era cât pe ce să aibă un accident, 
fiind nevoită să evite o altă maşină, lucru ce a făcut ca mamei să-i sară perfuzia şi situaţia 
să se înrăutăţească. La un moment dat, când am avut semnal la telefonul mobil, am primit 
un sms de la tata: ,Adi, mama a făcut infarct". In acel moment, parcă a căzut lumea pe 
mine. Mama rămâne una pe acest pământ, iar dânsa a fost mereu alături de noi în toate 
greutăţile şi necazurile ce le-am avut. Eram la aproximativ 40 de kilometri de Suceava şi 
am mers de urgenţă la spital, mama fiind deja acolo. Era aproape inconştientă, fiind şi 
sedată, însă puteam comunica întrucâtva cu ea. Cel dintâi lucru pe care l-am făcut a fost 
să scot iconiţa cu Sfântul Efrem cel Nou, ce o port cu mine, şi să i-o pun sub pernă. Apoi 
i-am spus să nu îi fie teamă, pentru că Sfântul Efrem este de faţă. A sosit şi momentul 
operaţiei, deoarece era necesar să fie implantat un stent, torul fiind contra cronometru, 
deoarece trecuse timp preţios, iar fiecare secundă creştea riscul de deces. Stentul era 
neapărat necesar să fie implantat, deoarece fără el mama ar fi murit, artera fiind înfundată 
în proporţie de 90%. In timpul intervenţiei chirurgicale, Sfântul Mare Mucenic Efrem cel 
Nou a vegheat asupra ei, deoarece au apărut şi alte complicaţii şi totuşi, ea supravieţuia. 
Cât a durat operaţia, m-am rugat Sfântului Efrem cel Nou care, grabnic ajutător fiind, a şi 
ajutat ca operaţia să se finalizeze cu succes. La ieşirea din operaţie, o asistentă a ieşit cu 
patul pe care a stat mama şi a venit direct către mine şi mi-a dat iconiţa cu Sfântul Efrem 
cel Nou. Nu-mi pot da seama de unde a ştiut că iconiţa era de la mine, căci eu nu o 
cunoşteam pe acea asistentă. 

Dimineaţa, doctorul - un om minunat, căruia îi mulţumesc şi II rog pe Bunul 
Dumnezeu şi pe Sfântul Efrem cel Nou să aibă grijă de el - i-a mărturisit următoarele 
mamei mele: „Doamnă, nu ştiu ce s-a întâmplat şi cum am reuşit, dar cu siguranţă aţi avut 
un mic arhanghel deasupra capului, căci altfel, la complicaţiile care au apărut în timpul 
operaţiei, nu aţi fi putut supravieţui. Doar Dumnezeu a făcut să trăiţi în continuare". 

Atunci am înţeles din nou că Sfântul Mare Mucenic Efrem a făcut o minune. Vă pot 
mărturisi că mama este acum foarte bine - în limitele unui om operat şi cu stent - şi de 
atunci a renunţat şi la fumat. Ea poartă o vie recunoştinţă şi dragoste faţă de Sfântul Mare 
Mucenic Efrem cel Nou. 

O altă minune făcută de către Sfântul Efrem este legată de sănătatea soţiei 
mele. După ce s-a născut fiica noastră, Sofia Măria - altă minune a Sfântului Efrem, pe 
care am mărturisit-o în volumul Mărturii ale minunilor săvârşite în zilele noastre -, starea 
de sănătate a soţiei s-a îmbunătăţit simţitor. Bucuria noastră cea mare este că la un control 
medical făcut luna trecută, am aflat că starea de sănătate a soţiei nu numai că s-a 
îmbunătăţit, ci s-a schimbat radical, în urma testelor aflând că nu mai are deloc o boală de 
ficat. Mai mult decât atât, nici fiica noastră nu a fost afectată deloc de această boală, lucru 
adeverit de testele ce i s-au făcut. 

Oare cum am putea să-i mulţumim Sfântului Efrem pentru că mijloceşte 
neîncetat pentru noi? îl iubim mult şi îl simţim viu şi prezent în sânul familiei noastre. El 
e parte din viaţa noastră. Simţim acest lucru în orice clipă, pentru că ne ajută mereu. 

Adrian, Simona şi Sofia Măria, 03 aprilie 2013, Câmpulung Moldovenesc 

88. Lasă tot şi lipeşte-te de mine! 



Pe peretele din camera în care urma să dormim era o icoană mare cu Sfântul 
Efrem. Eram copleşită de durere, eram cu sufletul atât de sfâşiat, încât aveam 
simţământul acut că, din cauza durerii, sufletul se va vărsa din mine odată cu suspinele 
adânci care făceau să curgă durerea dimpreună cu ele. Avusesem un dialog cu soţul meu. 
El adormise. Şi deşi ne aflam în acelaşi pat, întinşi unul lângă celălalt, distanţa dintre 
mine şi el o percepeam ca fiind imensă, iar un zid greu simţeam că ne desparte, acel 
simţământ de străin, foarte străin şi foarte dureros. Multă durere adunată în ultimii ani, 
traumele, viaţa mea ca o negură, nevoia şi dorinţa mea puternică de a contribui firesc şi 
corect în profesia pe care o am, în acord cu poruncile lui Hristos, neputinţa de a fi din 
punct de vedere financiar pe picioarele mele, multele responsabilităţi din familie, toate 
amestecate într-un singur suflet. Singur plânsul inimii la picioarele lui Hristos era ceea ce 
îmi aducea alinare în astfel de clipe când totul în viaţa mea părea fară noimă şi fară vreo 
cale de a răzbi, când necazurile şi întristarea şi nedesăvârşirile mele şi ale celui de lângă 
mine îşi împleteau iţele adânc dureros înăuntrul meu, ca şi cuie înroşite înfipte în suflet. 
Cu faţa ascunsă în pernă, plângeam, plângeam în acea noapte lângă soţul meu, înfundat, 
ca el să nu audă, cu revărsarea inimii înaintea Domnului, fară nici un gând, fără nici o 
dorinţă, fară să cer nimic. 

Şi plângând astfel, a zvâcnit din inima mea ruga: „Doamne, Te rog, pentru 
rugăciunile Sfântului Efrem, arată-mi ce să fac cu S. (soţul meu), cu profesia mea...". Şi 
răspunsul a venit îndată, simplu, clar, ferm: „Lasă pe S., lasă profesia, lasă tot... şi lipeşte- 
te de Mine!". 

O pace fară margini a curs dimpreună cu aceste cuvinte. Nu m-am trudit să 
înţeleg. Nici nu mai aveam putere. Nu am înţeles atunci, doar am adormit de osteneală, 
cu acea pace şi cu acele cuvinte în inimă. 

La câteva luni după această întâmplare, aveam să fiu pusă pur şi simplu în 
situaţia să mă despart de soţul meu, să îmi dau demisia, să renunţ la tot. Să iau totul de la 
început. 

Dar nimic nu a mai fost dureros. Am rămas cu Hristos, aşa a fost că am venit 
tot mai aproape de El şi nimic din lumea aceasta nu se poate pune în balanţă cu dragostea 
Lui. Cu bucuria de a te aduce pe tine să fii una cu El. 

Astfel am cunoscut în viaţa mea, cu ajutorul Domnului şi al Sfântului Efrem, 
că dragostea cea adevărată o are numai Dumnezeu şi că ea nu poate fi înlocuită şi nu 
merită a fi schimbată cu iubirea omenească sau cu pasiunile omeneşti. Şi că toate, cum 
vin, cu grija Lui vin în viaţa noastră, chiar dacă mintea noastră puţină nu poate să le 
încapă. Sfinte Efrem, precum tu una ai fost cu Hristos în toată vremea vieţii tale, te rugăm 
să ne fii ajutător în a ne lipi de Hristos cu cuminţenia şi curăţia copiilor ce îmbrăţişează 
cu simplitate şi cu inimă senină. 



S.M., 04 aprilie 2013 

89. S-a liniştit, s-a luminat, s-a împăcat - reîntoarcerea la Ortodoxie 



Vreau să vă povestesc o întâmplare care s-a petrecut într-o parohie 
românească ce se află într-o altă ţară. Am aflat-o de la mama mea, care a fost nevoită să 
plece la muncă în străinătate. Cu mila lui Dumnezeu, ea a găsit şi acolo o biserică 
ortodoxă, în care se adună românii din mai multe orăşele vecine. Este o mare mângâiere 
pentru ei această biserică, pentru că numai în ea se pot simţi ca acasă. 

Aşadar, s-a întâmplat într-o zi să vină în parohia lor o doamnă care, deşi 
fusese ortodoxă cu mulţi ani în urmă, la un moment dat a trecut la neoprotestanţi. Era 
foarte zbuciumată, sărmana femeie. Se arăta împotrivitoare faţă de tot ceea ce ţinea de 
Ortodoxie, de rânduielile bisericeşti, de Sfintele Taine. Nu dorea nici măcar să guste din 
anafură sau din aghiazmă. Prezenţa ei era împovărătoare pentru cei din jur. Se simţeau 
venind de la ea o răceală şi o nelinişte cutremurătoare,. 

Nu ştiu cum s-a făcut, dar într-o zi, acea femeie a primit şi a dorit să citească 
o carte despre viaţa şi minunile Sfântului Efrem cel Nou. Atunci s-a petrecut în sufletul ei 
ceva de nedescris. Lacrimile îi curgeau şiroaie în timp ce citea, inima ei împietrită şi 
răzvrătită se înmuia şi se îmblânzea, cugetul ei orbit începea din nou să vadă lumina 
Adevărului. După ce a citit toate mărturiile şi toate rugăciunile adresate Sfântului Efrem, 
femeia a simţit o dorinţă arzătoare de a se întoarce la Ortodoxie. Aşa a început să se 
spovedească şi să se împărtăşească şi să trăiască bucuria înnoirii, care se revărsa pe 
chipul ei ca o lumină lină. Sufletul ei s-a liniştit, s-a luminat şi s-a împăcat cu toate acele 
adevăruri pe care nu demult le făgăduia cu o hotărâre înspăimântătoare. Prezenţa ei a 
devenit pentru toţi o bucurie. 

Cât de minunat lucrează Dumnezeu prin Sfinţii lui! 

P. P., 04 aprilie 2013 

90. Găsirea unui loc de muncă 



După terminarea studiilor, mi-am căutat un loc de muncă timp de aproape 
şapte luni, dar fără succes. Eram pe zi ce trece tot mai deprimat şi-mi pierdusem toată 
încrederea în mine. 

Duhovnicul meu m-a îndrumat să mă rog Sfântului Efrem cel Nou timp de 
două săptămâni, spunându-mi că nu vor trece cele două săptămâni şi îmi voi găsi loc de 
muncă. 

Am început să citesc acatistul Sfântului Efrem cel Nou într-o duminică seara, 
iar a doua zi am fost sunat de angajator pentru un interviu şi după alte două zile eram 
angajat. 

Ii mulţumesc Sfântului Efrem cel Nou! 



Claudiu, 05 aprilie 2013 

91. Sfântul Efrem e cu noi, ne va ajuta! 



încep mărturisirea mea prin a mulţumi Sfântului Efrem pentru că este mereu 
în casa şi în sufletele noastre. îmi doresc să răsplătesc măcar cu puţin dragostea şi 
darurile sale, căci nu-mi doresc ca ele să fie îngropate în uitare. 

Mă rugam mereu ca fiica mea să nu mai convieţuiască fară Taina Cununiei. 
Aceasta se întâmpla în anul 2011, la sfârşitul lunii decembrie, când, printr-o decizie 
urgentă, deşi motive împotrivă erau nenumărate, am hotărât dimpreună ca acest lucru 
sfânt să se împlinească pe data de 5 mai 2012, când s-a stabilit să fie săvârşită Taina 
Cununiei şi a ospăţului de nuntă - zi în care era prăznuit şi Sfântul nostru ocrotitor. Era 
timp scurt, faţă de cum se pregătesc în ziua de azi astfel de ceremonii dar, având un 
sprijin nemărginit în Sfântul Efrem, am zis: „Vom face nunta! Sfântul Efrem e cu noi, ne 
va ajuta!". 

Sub binecuvântarea Sfântului, am început pregătirile. Vreau să vă spun că, 
odată luată această decizie, ajutorul a venit „ca pe bandă" - cum se zice. In două zile, s-au 
găsit naşii, muzica şi fotograful, nunta având loc la curte. In această zi, fiind prăznuirea 
Sfântului Efrem, am tipărit la o tipografie iconiţe cu Sfântul Efrem, care au fost sfinţite. 
O parte le-am lăsat la biserică pentru a fi dăruite credincioşilor în cinstea Sfântului 
Efrem, iar o parte le-am dăruit la nuntă celor prezenţi după săvârşirea Tainei Cununiei. 
Am cerut unui pictor bisericesc trei icoane cu Sfântul Efrem şi una cu Maica Domnului 
„Potirul nesecat" (deoarece această icoană este prăznuită în 5 mai), pe care le-am dat 
Părintelui, mirilor şi naşilor, ca binecuvântare. Pictorul Costin şi soţia lui, Elena- Violeta, 
nu au vrut să ne ia bani pentru acestea, rugându-ne să mijlocim la Sfântul Efrem prin 
rugăciune spre a dobândi şi ei prunc. Pentru toate aceste daruri, mereu îngenunchem şi nu 
ştim ce cuvinte de mulţumire să aducem Sfântului. Fie ca Sfântul Efrem să ajute pe tot 
creştinul aflat în nevoi. 

Am săvârşit Taina Nunţii şi apoi ospăţul de nuntă într-o simplitate 
desăvârşită, dar cu multă binecuvântare şi cu mult folos. Prin grabnicele şi minunatele 
sale lucrări, Sfântul Efrem se arată necontenit în casa fiicei şi a ginerelui şi ori de câte ori 
se află în impas - în aceste vremuri tulburi - sau apare vreo problemă, Sfântul îşi face 
îndată apariţia prin binefacerile sale. Nu este cerere pe care să o facem către Sfântul 
Efrem şi care să nu ne fie rezolvată. De aceea, avem o bucurie imensă şi tot timpul 
mintea ne este ocupată cu cuvinte de mulţumire, de slavă şi de laudă pentru tot şi pentru 
toate. 

Cu adevărat, toate sunt cu putinţă la Bunul Dumnezeu, la Maica Domnului şi 
la toţi sfinţii, dacă avem credinţă cât un grăunte de muştar. Chiar şi într-un timp foarte 
scurt se pot întâmpla minuni, se pot schimba vieţi, se poate trăi sub binecuvântarea şi 
protecţia sfinţilor, fără a ne gândi doar la cele trupeşti şi la săvârşirea de mari şi fastuoase 
ceremonii. Trebuie să trăim simplu şi mii de îngeri ne vor înconjura. 

Puterea minunilor şi a dragostei tale aprinde şi în inimile noastre flacăra 
credinţei, Sfinte Părinte Efrem, iar lucrările tale minunate odrăslesc în vieţile noastre 
dintru tărâmul cel pururea înflorit al dumnezeieştilor daruri. Mângâie-ne cu mireasma 
iubirii de osteneală şi însuţi fa să rodească în noi sămânţa credinţei, ca întru umilinţă să-ţi 
grăim: Bucură-te, Mare Mucenice al lui Hristos, căci picăturile sângelui şi ale ostenelilor 
tale s-au făcut dumnezeiască ploaie de daruri pentru noi, cei de la sfârşitul veacurilor! 

îmi doresc ca Bunul Dumnezeu să rânduiască în aşa fel încât să se adune cât 
mai multe mărgăritare ale mărturiilor despre lucrările minunate ale Sfântului Efrem, ca 
acestea să strălucească tuturor şi să fie cât mai cunoscute. Sfântul Efrem îi poate îndrepta 
pe toţi cei ce pun la îndoială ajutorul pe care el îl dăruieşte. Cu ale lui sfinte rugăciuni, 
Doamne, miluieşte-ne pe noi. Amin. 

MagdaP, 07 aprilie 2013 

92. Ni s-a descoperit atât de frumos - asigurarea muncii, dăruire de copii 

Mulţumim lui Dumnezeu pentru darurile minunate pe care ni le trimite. Un 
astfel de dar a fost şi este pentru noi Sfântul Efrem cel Nou. 

Am hotărât să vă scriem pentru a vă împărtăşi minunile pe care le-am trăit 
rugându-ne acestui mare Sfânt. Suntem căsătoriţi de cinci ani şi dorinţa noastră cea mare 
a fost să devenim părinţi. Am fost la mai mulţi medici şi mi s-a spus chiar de către un 
mare profesor că nu crede că o să rămân însărcinată, dar eu parcă nu am vrut să renunţ la 
această mare bucurie. Soţul meu, fiind pictor de icoane şi biserici, a fost contactat de o 
familie credincioasă să le picteze patru icoane cu Sfântul Efrem cel Nou, prin intermediul 
cărora l-am cunoscut pe acest mare Sfânt. Ni l-au prezentat atât de minunat pe acest 
Sfânt şi ne-au dat o carte cu minunile lui, pe care le-am citit şi apoi m-am rugat din suflet 
Sfântului să ne ajute să avem un copil. Intre timp, soţul meu a pictat icoanele, foarte uşor 
şi foarte repede, şi le-am dăruit familiei respective, fără însă a le cere bani, fapt pentru 
care aceia s-au bucurat foarte mult, spunându-ne că este o mare minune pentru ei. 

După o săptămână, soţul meu a primit un e-mail de la un pictor bisericesc, 
acesta întrebându-1 dacă ar vrea să picteze împreună cu el o biserică aflată la 500 de 
kilometri de casă. Soţul meu a primit vestea cu bucurie şi mi-a spus că, în timp ce picta 
icoanele cu Sfântul Efrem, s-a rugat Sfântului să-1 ajute să găsească o lucrare, iar ajutorul 
a venit imediat. 

La vreo trei săptămâni după ce a plecat, eu mi-am făcut un test de sarcină, de 
parcă simţeam că s-a întâmplat ceva. Era în data de 5 iunie; am făcut testul şi eram 
însărcinată. Sufletul meu a fost cuprins de o bucurie de nedescris. Am făcut programare 
la medicul specialist. După ecografie, s-a confirmat că sarcina are patru săptămâni şi este 
totul în regulă. L-am sunat pe soţul meu pentru a-i spune vestea şi a rămas fără grai. 
Câteva minute nu a mai reuşit să vorbească. 

Altă minune pe care a trăit-o soţul meu a fost la biserica la care lucra unde 
mi-a spus că a văzut în altar o icoană cu Sfântul Efrem. S-a mirat de acest lucru, deoarece 
se gândea că acest Sfânt este mai puţin cunoscut în România. La câteva zile de la acea 
întâmplare, pictorul pentru care lucra 1-a întrebat ce Sfânt ar vrea să picteze în partea de 
jos (deoarece ajunseseră la registrul cu Sfinţi în picioare), punându-1 să aleagă între 
Sfântul Ioan Rusul şi... Sfântul Efrem cel Nou. A răspuns fără ezitare că doreşte să-1 
picteze pe Sfântul Efrem cel Nou şi astfel a aflat că preotul paroh de acolo avea evlavie la 
acest mare Sfânt al lui Dumnezeu. Atunci şi-a dat seama ce frumos a lucrat Sfântul Efrem 
pentru el. 

Sunt multe minunile de care am avut parte rugându-ne acestui mare Sfânt. M- 
a ajutat şi într-o problemă cu calculatorul, şi să închid un cont în bancă, precum şi în 
multe probleme de sănătate. Acum, când scriu aceste rânduri, băieţelul nostru are două 
luni şi jumătate şi îl cheamă Efrem-Nectarie. Mare îmi este bucuria arunci când îl ţin în 
braţe în faţa icoanei cu Sfântul Efrem: uitându-se la el cu o privire aparte, începe să râdă. 
Ii mulţumim Sfântului Efrem cel Nou că ni s-a descoperit atât de frumos. 

Slavă Ţie, Doamne, pentru toate bucuriile pe care ni le trimiţi. 

Violeta-Elena şi Costin, 08 aprilie 2013 

93. Nimic nu este întâmplător - vindecare de leucemie 



Vreau să mărturisesc tuturor că nimic nu este întâmplător. Toate sunt minunat 
plănuite de Sus, de la împăratul Cerului şi al pământului. 

în anul 2012, în luna octombrie, am primit în dar cartea Sfântului Efrem cel 
Nou - Mărturii ale minunilor săvârşite în zilele noastre. Am primit cartea de la o soră de 
credinţă, pe care am cunoscut-o tot printr-o întâmplare minunată. Când ne întâlnim, 
obişnuim să ne facem mici daruri. 

Eu am descoperit că am leucemie limfatică cronică, pe data de 5 mai 201 1, la 
spitalul de hematologie din Cluj. Când doctorul mi-a spus rezultatul analizelor, am crezut 
că va cădea cerul pe mine. Tot doctorul mi-a spus: „Doamnă, să ştiţi că va trebui să veniţi 
săptămânal la analize". M-am înroşit, nu am spus nimic, apoi mi-a dat tratament 
injectabil. Aveam globulele albe 180 şi normal este între 4-10, iar anemia 8. Am făcut 
tratament şi, încet-încet, au scăzut globulele albe şi a mai urcat anemia. Mergeam 
săptămânal la Cluj, la analize, apoi la două săptămâni, apoi la o lună, după care iar au 
recidivat. în anul 2012, am fost propusă să primesc sânge, dar nu mi s-a dat, deoarece 
aveam nevoie de doi donatori. M-am supărat, deoarece eu am donat sânge în tinereţe de 
28 de ori; aşa că nu am vrut să mai primesc. Aveam anemia 6 şi globulele albe 85. Am 
mers acasă, iar la două săptămâni trebuia să mă întorc din nou la analize. Mi-am zis că, 
dacă tot ajung la Cluj, să o sun pe prietena mea să vină şi ea să ne întâlnim şi să mai 
vorbim. Ea fusese în pelerinaj în Grecia şi când ne-am întâlnit, mi-a dăruit cartea cu 
minunile Sfântului Efrem. Analizele mele erau neschimbate şi eram îngrijorată, dar 
spuneam că, dacă Dumnezeu aşa a vrut să fie, ştie El de ce. Am primit cartea Sfântului 
Efrem şi prietena mea mi-a explicat că este mare Făcător de minuni şi grabnic ajutător. 
Am ajuns acasă şi am început să citesc minunile făcute de Sfântul Efrem şi mi-am pus 
toată încrederea că va mijloci pentru mine. Când am mers în ianuarie la analize, am luat 

icoana Sfântului Efrem cu mine - icoană pe care am primit-o în chip minunat. Am pornit 
spre Cluj cu gândul îndreptat către Sfântul Efrem. Aşa îi ziceam: „Sfântul meu drag, vino 
cu mine şi ajută-mă ca analizele să fie bune". Şi aşa a făcut! Pot dovedi prin biletul 
analizelor că rezultatele testului erau mai bune şi anemia a ajuns la 10, iar globulele albe 
au scăzut mult. 

A doua oară, am mers tot cu iconiţa în buzunar şi şopteam: „Doamne, pentru 
rugăciunile Sfântului Efrem, fa o minune". Şi aşa a fost! Analizele mele erau normale. 
După ce am primit hârtia cu analizele, tremuram cu ea in mana. Am mers cu ea la 
medicul care mă trata şi el mi-a spus: „Doamnă Susana, analizele sunt bune. Să mai 
veniţi peste o lună, fără a face tratament, să vedem cum va merge". Aşa am făcut. Când 
am făcut analizele, după o lună, erau normale: 10 anemia şi 10 globulele albe. După ce a 
citit analizele, medicul mi-a spus: „Doamnă, să ştiţi că din partea noastră sunteţi 
sănătoasă. Dacă vreţi, aşa, din curiozitate, să vă mai verificaţi analizele, puteţi veni şi nu 
veţi plăti nimic". Am dat mâna cu medicul şi mi-am sărutat iconiţa şi i-am mulţumit 
Sfântului Efrem. 

Am făgăduit Sfântului că, dacă sunt sănătoasă, anul acesta voi merge să mă 
închin Sfintelor sale moaşte. Cu ajutorul Sfântului, dorinţa şi făgăduinţa mea se vor 
împlini, căci m-am înscris pentru un pelerinaj în Grecia, şi anume la Mănăstirea Sfântului 
Efrem cel Nou, pe data de 1 1 mai 2013. 

Cât am fost bolnavă de leucemie, adeseori mă rugam în vremea Sfintei 
Liturghii aşa: „Doamne Iisuse Hristoase, Fiul lui Dumnezeu, curăţeşte sângele meu cu 
Preasfânt Trupul şi Sângele Tău". 

Rugaţi-vă Sfântului Efrem, deoarece el este auzit de Dumnezeu, iar 
rugăciunile lui nu rămân neascultate. Aş vrea să mai mărturisesc un lucru - despre icoana 
Sfântului Efrem. După ce am citit cartea cu minunile Sfântului Efrem cel Nou, mi-am 
dorit foarte mult să am o iconiţă cu chipul său. Am scris un mesaj pe internet pe la 

mijlocul lunii octombrie a anului 2012, întrebând dacă este cineva care are sau poate să- 
mi procure o astfel de iconiţă, căci este mai greu de găsit. După câteva zile, am primit un 
mesaj, tot pe internet, din partea cuiva care citise rugămintea mea. Respectiva persoană 
mergea la Bucureşti să se închine moaştelor Sfântului Dimitrie Basarabov, la praznicul 
său din 27 octombrie. Această persoană - „bunul samaritean", cum îmi place să-i spun - 
m-a sunat când se afla la Bucureşti şi mi-a spus că a găsit ceea ce-mi doream. Mi-a 
cumpărat două iconiţe şi mi le-a trimis, împreună cu o cruciuliţă. A dorit să le primesc în 
numele Sfântului Efrem şi îi mulţumesc din suflet pentru jertfa sa. Şi pe această cale am 
aflat cât de mult este iubit Sfântul Efrem. Chipul Sfântului Efrem pe care l-am primit în 
dar a fost alături de mine în toate momentele grele prin care am trecut. 

Ii mulţumesc acestui mare Sfânt al lui Dumnezeu pentru toate binefacerile pe 
care le-a adus în viaţa mea şi în viaţa noastră, a tuturor. Sfinte Efrem, mijloceşte pentru 
noi neîncetat înaintea Bunului Dumnezeu! 

Susana, 08 aprilie 2013, Gherla 

94. Un sentiment de fericire şi împlinire - dăruire de copii 



Voi mărturisi şi eu minunea pe care am primit-o de la Bunul Dumnezeu. 

Mă numesc Camelia şi sunt căsătorită de 2 ani. De un an şi jumătate, am 
hotărât că dorim şi noi un copilaş, dar timpul trecea şi sarcina nu apărea. Cu fiecare lună 
care trecea, eram tot mai dezamăgiţi şi frustraţi. Intr-o zi, am primit sfatul de a-mi 
cumpăra o carte cu Sfântul Efrem cel Nou şi de a-i citi acatistul, rugându-mă să ne ajute 
să fim părinţi. 

încrezătoare şi plină de speranţă, mi-am propus să citesc 40 de zile acatistul 
Sfântului Efrem cel Nou, dăruitor şi ocrotitor al copiilor. înainte cu vreo două săptămâni 
de a termina cele 40 de zile, am avut un vis care m-a umplut de bucurie. Am visat un test 
de sarcină pozitiv şi o voce interioară îmi spunea să merg să citesc în continuare acatistul 
Sfântului Efrem cel Nou. M-am trezit cu un sentiment de fericire şi împlinire, simţeam că 
minunea s-a întâmplat, dar era mult prea devreme să destăinuiesc celor apropiaţi ceea ce 
simţeam. Le-am povestit doar visul - credeam în acel vis. Am continuat să citesc, iar 
înainte de a termina cele 40 de zile, minunea s-a adeverit - eram însărcinată! 

E un dar şi o binecuvântare de la Bunul Dumnezeu, Maica Sfântă, Iisus 
Hristos şi toţi sfinţii dragi Lui, care au mijlocit şi s-au rugat pentru noi spre a primi 
această minune. 

Vă îndemn să cereţi ajutorul Sfântului Efrem cel Nou, încrezători că 
răspunsul va veni, şi să faceţi cunoscut ajutorul primit. 

Camelia, 9 aprilie 2013 

95. Ferirea de sinucidere 



Fratele meu e permanent urmărit de depresie, fapt care, în anul trecut, 1-a 
împins să se gândească foarte serios la sinucidere. A început chiar să se gândească şi 
unde să o facă şi cum. Intenţia lui era să îşi prindă în tavanul garajului un inel bine înfipt 
în beton. Aşa că s-a apucat să-şi sudeze accesoriile pentru sinucidere. 

înainte de a le suda, a sudat alte obiecte. In momentul în care s-a apucat de 
lucrul la accesoriile pentru sinucidere, aparatul de sudură nu a mai funcţionat. A verificat 
siguranţele acelui dispozitiv pentru sudat şi toate erau în regulă, dar aparatul nu funcţiona 
A încercat să sudeze altceva şi a funcţionat. Ulterior, a reuşit totuşi să-şi facă acele 
accesorii. A făcut o gaură în beton şi a pus un şurub mare, ca să fie sigur că ţine. Insă la 
prima testare, 1-a smuls afară cu mâna liberă. 

Fratele meu se pricepe la lucrurile acestea foarte bine şi este exclusă 
posibilitatea că din nepriceperea lui nu i-a ieşit ceea ce încerca să facă. El însuşi ştia că a 
făcut un lucru foarte serios şi mai apoi mi-a mărturisit tot ceea ce am scris aici. 

în acest moment, a abandonat intenţiile lui de sinucidere, nu ştiu până când 

însă. 

Trebuie să amintesc că, în momentul în care am văzut că depresia lui se 
accentuează, l-am întrebat pe duhovnic ce anume să facem şi ne-a recomandat să citim 
acatistul Sfântului Efrem, care este grabnic ajutător şi în astfel de situaţii. Au fost mai 
multe persoane care au citit acatistul Sfântului Efrem. 

Pentru mine e cât se poate de evidentă intervenţia Sfântului Efrem şi sunt 
încredinţat că toate cele petrecute nu au putut să fie simple coincidenţe. 

Ca şi copil şi adolescent, fratele meu mergea la Biserică, aşadar, nu se poate 
spune că e cu totul străin de aceste lucruri. Insă în ultima vreme, suferinţele din copilărie 

şi firea lui intransigentă l-au împins tot mai departe de Biserică. Nu se opune credinţei, 
însă nu vrea să se mai implice. 

îmi doresc ca Dumnezeu să aibă răbdare şi milă cu el, chiar dacă fratele meu 
spune şi pare că nu îl mai interesează credinţa. îmi doresc ca Sfântul Efrem să 
mijlocească pentru întoarcerea lui către Dumnezeu şi pentru liniştea lui sufletească. 

P. D. C, 10 aprilie 2013 



96. Un izvor nesecat de bucurii şi împliniri 

Am mai scris despre minunile pe care Sfântul Efrem cel Nou le-a săvârşit în 
viaţa mea, dar cum Sfântul nu încetează să-mi aducă şi alte bucurii, iată-mă din nou 
scriind despre acestea. Eu cred că Sfântul Efrem este un izvor nesecat de bucurii şi 
împliniri în vieţile celor care îl caută cu credinţă. 

Anul trecut, l-am rugat pe Sfântul Efrem să mă ajute în multe probleme şi i- 
am promis că o să-i aduc ceva în dar la o biserică (nu ştiam atunci ce anume, dar mă 
gândeam la nişte bănuţi cu care să se cumpere ceva pentru biserică, ori să cumpăr eu 
ceva). Sfântul m-a ajutat grabnic în toate problemele mele şi când m-am întors în ţară 
(pentru că noi locuim în Anglia de aproape doi ani), am dat unei biserici o sumă foarte 
mică de bani şi m-am gândit să dăm să se picteze şi o icoană cu Sfântul Efrem cel Nou, 
pe care s-o dăruim în semn de mulţumire unei biserici (aşa cum promisesem). Am vorbit 
cu o tânără care pictează icoane, de la Biserica Studenţilor din Cluj -Napoca, şi mi-a făcut 
o minunată icoană cu Sfântul Efrem. Eu, iniţial, am vrut să fac o icoană mai mică, dar 

soţul meu a spus că trebuie să facem una mai mare şi aşa am făcut. Când icoana a fost 
gata, noi ne întorseserăm deja în Anglia şi cum nu ştiam unde să duc acea icoană, sora 
mea a luat-o şi a avut grijă de ea, ducând-o acasă. La ea, icoana a stat aproximativ trei 
luni, timp în care atât eu, cât şi sora mea ne rugam Sfântului să ne arate unde să ducem 
icoana. Eu îmi doream ca icoana să ajungă într-o biserică unde lumea să-1 cunoască pe 
Sfântul Efrem şi să se afle despre viaţa lui aici, pe pământ, şi despre minunile pe care le 
săvârşeşte în vieţile tuturor celor care îl caută cu credinţă. în mintea mea mă gândeam: 
unde oare va ajunge icoana?, şi parcă nu găseam nici o biserică unde să o las. Aveam 
această teamă că va ajunge poate undeva pe un perete mai izolat, unde lumea nu-1 va 
vedea pe Sfânt şi mă gândeam că este nepotrivit să-i spun eu unui preot să le vorbească 
credincioşilor despre acest mare Sfânt. 

Timpul trecea... şi, uneori, în rugăciunile mele către Sfânt îl rugam să 
primească acea icoană în semn de mulţumire şi să-mi arate unde s-o duc. Recunosc că au 
fost momente în care m-am îndoit că Sfântul mă aude sau mă gândeam că s-a supărat pe 
mine din diferite motive, ştiind că sunt om păcătos. Tot felul de gânduri îmi treceau prin 
minte, dar n-am încetat să mă rog. 

Intr-o zi, căutând ceva pe internet, am găsit un articol în care se spunea că la 
Mănăstirea Floreşti din judeţul Cluj, Părintele Visarion a adus epitrahilul Sfântului Efrem 
din Grecia, de la Mănăstirea Sfântului Efrem, care va rămâne acolo definitiv. Am citit şi 
recitit acel articol, pentru că nu-mi venea să cred. Părintele Visarion este duhovnicul 
nostru şi-1 iubim tare mult, iar Mănăstirea din Floreşti este o parte din sufletul nostru. 
Atunci mi-a venit gândul că trebuie să vorbesc cu Părintele Visarion şi să-1 întreb dacă nu 
are nevoie de icoana cu Sfântul Efrem cel Nou, având şi epitrahilul Sfântului. Nu l-am 
sunat atunci din Anglia, pentru că urma ca în scurt timp să ajungem în România. M-am 
gândit că este mai bine să mergem personal la Părintele Visarion şi să vorbim cu el. Eu 
trebuia să ajung acasă pentru un control medical, iar soţul meu voia să-şi rezolve o viză 
pe o autorizaţie care expirase. 

Am ajuns acasă, în România la începutul lui aprilie, iar în ziua următoare am 
mers la Părintele Visarion, la mănăstire şi l-am întrebat dacă nu are nevoie de o icoană cu 
Sfântul Efrem cel Nou. Mare ne-a fost bucuria când Părintele ne-a spus: „Eu chiar voiam 
să vorbesc cu cineva să ne picteze o icoană cu Sfântul Efrem, pe care s-o avem aici, 
alături de epitrahilul Sfântului". Nu cred că o să putem uita vreodată bucuria de pe chipul 
Părintelui. La două zile după aceasta, am mers şi am dus icoana la Mănăstire. Cu atâta 
drag a primit-o Părintele Visarion! Icoana era însă puţin cam mică pentru ceea ce şi-ar fi 
dorit Părintele Visarion acolo, aşa că am luat dimensiunile pentru a face o altă icoană, 
mai mare, cu Sfântul Efrem cel Nou. Până va fi gata noua icoană, icoana pe care am dus- 
o va rămâne acolo, iar după aceea, sunt convinsă că Părintele va şti ce să facă cu ea. Deci, 
Sfântul Efrem nu numai că a primit cu drag acea icoană - care era un semn de mulţumire 
din partea noastră -, ci ne-a dat şi posibilitatea să facem una şi mai mare, pe care i-o 
dăruim din tot sufletul. 

Dar lucrările minunate ale Sfântului Efrem nu se termină aici. Seara, ne-am 
întors la Mănăstirea Floreşti pentru Taina Sfântului Maslu şi era foarte multă lume 
adunată pentru slujbă. Ce mare ne-a fost bucuria când am văzut icoana la loc de cinste în 
biserică, alături de epitrahilul Sfântului Efrem! Ne-au dat lacrimile. La sfârşitul slujbei, 
Părintele Visarion a zis: „In seara asta, vreau să vă vorbesc puţin despre un mare Sfânt - 
Sfântul Efrem cel Nou". Şi Părintele a vorbit despre viaţa Sfântului şi despre minunile pe 
care el le săvârşeşte în vieţile noastre. A spus că acolo se află epitrahilul Sfântului Efrem 
şi icoana sa, pe care a luat-o în mâini şi a arătat-o tuturor credincioşilor, îndemnându-i pe 
toţi să se închine Sfântului. împreună cu soţul meu, plângeam de bucurie! 

Eu n-am spus nimănui ce anume mi-am dorit cu acea icoană, dar Sfântul 
Efrem mi-a văzut gândurile şi dorinţa inimii şi mi-a dat mult... mult mai mult decât 
puteam eu să-mi imaginez. Astfel, icoana a ajuns într-o Mănăstire minunată, alături de 
epitrahilul Sfântului Efrem, fiind aşezată la loc de cinste în biserică. Şi, mai mult decât 
atât, Părintele Visarion a vorbit credincioşilor despre Sfântul Efrem fără ca eu să zic 

nimic în legătură cu aceasta (erau doar gândurile şi dorinţele mele, însă Sfântul le-a 
văzut). Când am văzut atâta lume care se închina acelei icoane şi epitrahilului Sfântului 
Efrem... nu-mi venea să cred. A fost una dintre cele mai mari bucurii din viaţa mea. Eu 
am vrut să-i fac o bucurie Sfântului, dăruindu-i acea icoană în semn de mulţumire, dar 
Sfântul nu numai că a primit-o cu drag, ci mi-a dat nemăsurat mai multă bucurie decât aş 
fi putut eu vreodată să-mi imaginez. Mulţumesc, Sfinte Efrem, pentru această mare 
bucurie şi pentru tot ce faci pentru mine şi familia mea. Atunci, seara, am înţeles de ce a 
trebuit să ne întoarcem în România. Am fi putut să vorbim cu Părintele Visarion prin 
telefon şi puteam trimite icoana prin cineva la Mănăstire, dar Sfântul Efrem a vrut să 
mergem acasă ca să trăim bucuria pe care el ne-a dăruit-o. 

Tot în acea zi, dimineaţa, soţul meu şi-a rezolvat viza pe autorizaţie fără nici 
o problemă şi fără să-1 coste nimic. El se pregătise că-1 va costa înjur de 1000 de lei. 

Am uitat să spun mai sus că soţul meu a plătit icoana Sfântului cu mult drag, 
pentru că eu nu lucrez şi nu am un venit. Şi iată că Sfântul ne-a dăruit de două ori mai 
mulţi bani, prin faptul că nu a trebuit plătită acea viză. Trebuie să mai spun că şi pe fetiţa 
mea o ajută Sfântul Efrem foarte mult în multe probleme de-ale ei. 

Iţi mulţumesc, Doamne Dumnezeul nostru, pentru că mi-ai dat şi mie această 
mare bucurie, să-1 cunosc pe Sfântul Efrem cel Nou şi să mă bucur de atâtea minuni şi 
bucurii pe care ni le trimiţi prin acest mare Sfânt. 

Iţi mulţumesc, Sfinte Efrem, pentru toate bucuriile şi împlinirile pe care mi le 
dăruieşti mie şi familiei mele şi sunt convinsă că mă ajuţi mai mult decât pot eu să 
înţeleg. Tu ne ajuţi în tot felul de încercări şi examene. De câte ori am o încercare mai 
grea şi mă rog ţie, Sfinte Efrem, mă ajuţi să trec cu bine peste toate. Tu eşti aici şi acum, 
chiar dacă eu nu te pot vedea din cauza păcatelor mele. 

Invredniceşte-mă, Sfinte Efrem, să ajung şi eu la racla cu sfintele tale moaşte, 
să mă închin lor şi să-ţi mulţumesc. 

Rugaţi-vă Sfântului Efrem cel Nou în orice problemă aveţi şi veţi vedea cât e 
de bun şi cât de mult ne ajută pe toţi. 

A. G., 11 aprilie, Cluj -Napoca 



97. Pentru mine au avut o însemnătate imensă! - vindecări 

Duminică seara m-am simţit foarte, foarte rău. După o noapte nedormită din 
cauza unei petreceri a vecinilor, care a durat de vineri până duminică dimineaţă la 8:30, 
am avut toată ziua o durere de cap groaznică. Duminică dimineaţa am avut şi palpitaţii, 
însă m-am liniştit după ce am participat la Sfânta Liturghie. Seara însă, m-a apucat acea 
stare groaznică, încât la un moment dat eram pur şi simplu disperată. După ce mi-am 
făcut rânduiala mea de rugăciune, am citit - din cărticica de rugăciuni închinată Sfântului 
Efrem cel Nou - rugăciunea pentru boală şi cea pentru deznădejde. Când m-am ridicat de 
la rugăciuni, nu mă mai durea aproape deloc capul şi eram liniştită. Dimineaţa m-am 
trezit bine, peste zi m-am simţit slăbită, dar bine. 

îi mulţumesc Sfântului Efrem pentru grabnicul său ajutor! Cele petrecute au 
avut pentru mine o însemnătate imensă! 

A., 12 aprilie 2013 

98. E îndeajuns un gând sau un cuvânt - vindecare 



„Doamne, de n-am avea pe Sfinţii Tăi rugători şi bunătatea Ta milostivindu- 
se spre noi..." 

întâmplarea aceasta minunată s-a petrecut cu mine într-una dintre cele mai 
frumoase perioade din viaţa unei mămici, perioada în care alăptează. Alăptam, şi mare 
îmi era bucuria pentru darurile ce ni le-a făcut Dumnezeu, pentru pruncul ce ni 1-a dat şi 
pentru minunea laptelui matern. 

Văzându-1 ca pe un dar minunat de la Dumnezeu, laptele matern era pentru 
mine o taină. Aveam încredere în el, deşi auzisem tot felul de poveşti cu mămici care nu 
au avut un lapte bun. Eu, slavă Domnului, aveam un lapte bun şi, pentru că alăptatul 
implică printre altele şi continuitatea, mare mi-a fost îngrijorarea că-1 puteam pierde 
atunci când una din măselele mele s-a inflamat şi, datorită acelei infecţii, mi s-a format o 
pungă de puroi, desfigurându-mi faţa şi provocându-mi o durere pe care o suportam 
destul de greu. 

Eram hotărâtă să nu iau nici un fel de tratament medicamentos, dar cum 
puteam să mă vindec de o infecţie neaşteptat de mare, cum să scap de dureroasa pungă de 
puroi? Cu răbdare, mi-am zis eu, cu nădejdea la Dumnezeu... Şi pentru că durerea ce-o 
simţeam era totuşi foarte mare, mi-am pus comprese cu ţuică, iar apoi cu spirt, căci 
efectul anestezic al spirtului dura parcă mai mult. Zona dureroasă amorţea binişor, ba 
chiar şi jumătate de gură şi nimic nu mă mai deranja câteva ore. Puteam să alăptez 
liniştită. Când efectul dispărea şi durerea îmi revenea, mă apuca din nou îngrijorarea, iar 
după 4 zile fără nici o schimbare, am ajuns la disperare. 

Toţi din jur mă îndemnau să merg la dentist. Amânasem eu cât amânasem, 
aşteptând să-mi treacă de la sine, dar după 4 zile fară progrese vizibile şi cu durere destul 

de mare, mi-am făcut programare la dentist. A doua zi după-masă urma să mă prezint la 
dentist pentru tratament. Fie că vroiam sau nu vroiam, programarea era făcută, aşa încât 
se părea că nu mai am altă alternativă. Şi totuşi... atunci mi-am amintit de Sfântul Efrem 
cel Nou. Deşi îl aveam în cameră, mereu lângă mine, doar atunci mi-am amintit de uleiul 
adus de o prietenă de la racla Sfântului Efrem cel Nou. M-am dus glonţ la icoana 
Sfântului şi m-am rugat, nu mult, dar probabil că mai strigător decât de obicei, ca omul 
care nu mai are altă scăpare decât la Dumnezeu şi la Sfântul Efrem cel Nou. Apoi mi-am 
masat obrazul cu ulei. Şi în timp ce mă masam, obrazul mi s-a încălzit şi, încet-încet, 
durerea a dispărut. Nu-mi venea să cred. Urlam de bucurie în sufletul meu. Mă pipăiam şi 
nu îmi venea să cred că nu mă mai doare. Ca să mă asigur şi mai mult, m-am dus la 
oglindă să văd ce se schimbase. Nu se vedeau prea multe, dar am simţit, apăsându-mi 
gingia, cum o dâră de puroi a ieşit de acolo. Minunat! Scăpasem de puroi. Săltăm în 
tăcere, mută de bucurie. îmi era teamă că, lăudându-mă cu glas tare că nu mai am nimic 
şi că nu mă mai doare, puroiul va reveni şi odată cu el, durerea. Aşa că, fiind noapte, fără 
prea multe ezitări, m-am culcat cu gândul la Sfântul Efrem cel Nou şi la minunea care se 
făcuse cu mine. Somnul meu nu a fost liniştit în noaptea aceea. Cred că, din pricina 
neîncrederii mele, rămăsesem cu încordarea şi temerea că s-ar putea ca a doua zi s-o iau 
de la de la capăt. Insă nu a fost aşa. Durerea nu mi-a mai revenit. Şi, slavă lui Dumnezeu, 
când m-am prezentat la dentist, acesta mi-a zis că venisem cam târziu pentru tratament, 
căci puroiul ieşise cumva la suprafaţă, aşa că nu-i mai rămăsese decât să-mi facă o incizie 
pentru ca puroiul să iasă tot, o incizie pe care să o menţin deschisă cât mai mult timp, 
frecându-mi locul cu sare. Şi aşa am făcut. Mă frecam cu sare şi, deşi s-a mai format 
puroi în următoarele zile, când începea să mă doară un pic, masam cu sare şi puroiul 
ieşea. Aşa, în scurt timp, gingia mea s-a vindecat, slavă lui Dumnezeu. Nădăjduiesc să nu 
uit acea noapte niciodată, căci Sfântul Efrem cel Nou mi-a fost grabnic ajutător şi cu 
încredinţare mărturisesc că este grabnic ajutător. E îndeajuns un gând sau un cuvânt şi 

ajutorul vine fară întârziere. Mulţumesc lui Dumnezeu şi Sfântului Efrem cel Nou pentru 
tot ajutorul şi purtarea de grija cea din toată vremea. 

Adriana C, 22 aprilie 2013 



99. O pace adâncă - ajutor şi biruinţă 

în vara anului 2012, am citit cartea cu noile minuni ale Sfântului Efrem 
(Mărturii ale minunilor săvârşite în zilele noastre) şi acatistul său. Mi-am dorit mult ca 
Sfântul să mă ajute şi pe mine, aşa cum am citit că i-a ajutat şi pe cei care au dat 
mărturiile. Şi aşa a fost. 

în perioada când am citit acatistul, am avut o pace adâncă, iar sindromul 
colonului iritabil pe care îl am s-a atenuat pentru o scurtă perioadă. Tot în perioada când 
citeam acatistul, m-am întâlnit cu un coleg de la anteriorul loc de muncă şi acesta mi-a 
propus să revin (fapt care m-a bucurat mult, deşi nu m-am întors). 

Intr-o zi, mama mi-a ascuns trei cărţi duhovniceşti, printre care era şi cea cu 
Sfântul Efrem. Deşi am insistat să mi le dea, nu a vrut, pe considerentul că doar „cărţi 
religioase" citesc. L-am rugat pe Sfântul Efrem să mă ajute să găsesc locul în care mama 
mi-a ascuns cărţile şi, spre surpriza mea, din cele trei cărţi ascunse, am găsit doar cartea 
cu Sfântul Efrem. Era chiar pe scrin (dulăpior), aproape, la vedere. 

Au fost şi situaţii mai puţin importante în care l-am rugat pe Sfânt să mă 
ajute, aşa cum ar fi deschisul unei uşi blocate şi aşa mai departe. Cu siguranţă că mai sunt 

şi multe încă neconştientizate. Sfântul Efrem m-a ajutat mult şi în relaţia cu prietenul 
meu. 

Chiar dacă acestea nu sunt minuni care să te uluiască, pentru mine au avut o 
importanţă mare. 

A. C, Cluj-Napoca, 14 aprilie 2013 



100. Să dăruim din puţinul nostru - vindecare, ajutor la angajare 

Scriu cu emoţie şi multă bucurie în suflet despre cum a lucrat Domnul milei 
prin mijlocirile „sfinţilor mei dragi", cum îi numesc eu în rugăciune, printre care se 
numără Sfântul Efrem cel Nou, Sfântul Nectarie, Sfântul Ioan Rusul, Sfântul Spiridon şi, 
bineînţeles, Maica Domnului şi Sfânta muceniţă Iuliana. 

Mărturisesc că nu prea mă pricep la scris; de aceea, mă voi strădui să redau 
înşiruirea de minuni pe care sfinţii le-au revărsat asupra mea şi a familiei mele prin 
cuvinte simple. Dar, în primul rând, se cade să-i mulţumesc Sfântului Efrem cel Nou 
pentru că mi-a îngăduit să pot transmite şi eu mărturia mea. 

După vacanţa de Crăciun, urma să încep serviciul pe 3 ianuarie. în noaptea de 
2 ianuarie, pe când era trecut de ora 2, mă trezesc brusc cu dureri abdominale puternice. 

Gândindu-mă că acestea vor dura câteva ore, că voi adormi spre dimineaţă şi 
voi întârzia din nou la serviciu, îl chem în ajutor pe Sfântul Efrem cel Nou. Durerea a 
încetat imediat. I-am mulţumit Sfântului şi am adormit. 

Surpriza cea mare a fost când şefa mea a venit la serviciu abia după ce am 
ajuns eu. A intrat veselă şi mi-a dăruit o bomboană, zicându-mi: „Uite, de la Sfântul 
Efrem cel Nou". Atunci eu o întreb mirată: „De ce?", iar ea mă lămureşte că în ziua de 3 
ianuarie, Sfânta Liturghie s-a ţinut în cinstea Sântului Efrem cel Nou, căci atunci se 
prăznuieşte aflarea sfintelor sale moaşte. M-am bucurat mult în inima mea. îmi venea să 
ţopăi de fericire, pentru că aşa mă manifest eu când am o bucurie, dar am tăcut şi am 
mărturisit abia mai târziu că îl chemasem în ajutor în aceeaşi zi. Unii ar zice că sunt 
basme sau simple coincidenţe, însă eu ştiu că aşa a fost cu adevărat. 

Anul 2012 a fost un an greu pentru mine, culminând cu moartea năprasnică a 
mamei mele. Eram tulburată şi tristă, dar încercam să mă adun, să citesc acatistul 
Sfântului Efrem cel Nou şi al Sfântului Nectarie şi Paraclisul Maicii Domnului. Mă 
rugam mereu, cu rugăciuni scurte, chiar şi pe stradă. Intr-o noapte, l-am visat, i-am văzut 
doar chipul şi am spus numai atât: „Părinte, copiii mei!". De atunci, îl chem mereu în 
ajutor. 

De curând, Sfântul ne-a făcut o altă bucurie, mijlocind la Bunul Dumnezeu 
pentru noi. Fiica mea, studentă în anul întâi, căuta ceva de lucru cu jumătate de normă şi 
mă rugam mereu să o ajute să găsească ceva care să-i permită să împletească şcoala cu 
munca. A găsit exact ce îşi dorea, în plina criză economică! Bucuria ne-a fost mare şi nu 
avem cuvinte să-i mulţumim Sfântului pentru ajutor, dar, după cum spune un părinte, noi 
trebuie să-I mulţumim Domnului nostru Iisus Hristos nu numai prin cuvinte, ci mai ales 
prin fapte. Să dăruim din puţinul nostru şi altora care au nevoie de sprijin sau de 
afecţiunea noastră. II consider pe Sfântul Efrem cel Nou ocrotitorul familiei mele. 

Vă mulţumesc că mi-aţi dat prilejul să împărtăşesc mărturisirea mea. Poate 
nu este ceva spectaculos, dar pentru mine este un dar foarte mare. 

Minunat este Domnul nostru Iisus Hristos întru Sfinţii Săi! 

C. A., Cluj-Napoca, 14 aprilie 2013 

101. Cea mai mare comoară - vindecări, repararea computerului 



Mă minunez zilnic de ajutorul pe care ni-1 oferă sfinţii, numai la un gând, la o 
rugă zisă aşa, în pat, pe drum sau la muncă. Astăzi, 11 aprilie 2013, Sfântul Efrem mi-a 
venit în ajutor. îl cunosc de câţiva ani din cărţile despre viaţa şi minunile lui şi am fost la 
Mănăstirea sa, în Nea Makri. De ieri, am început să citesc noua carte cu minunile acestui 
Sfânt minunat - Mărturii ale minunilor săvârşite în zilele noastre. Mărturisesc că nu 
simţeam evlavia aceea arzătoare, acea dragoste duhovnicească care te stăpâneşte când 
citeşti minunile sfinţilor şi îmi era pur şi simplu milă de sufletul meu păcătos şi 
împietrit... mai ales pentru că e un Sfânt drag mie şi întregii familii. Astăzi, citind noile 
mărturii despre minunile Sfântului Efrem şi văzând evlavia adevărată a atâtor oameni, m- 
am rugat Sfântului să mă învrednicească şi pe mine, roaba sa, de această evlavie şi să mă 
scape de durerea de cap care de câteva zile făcea ca totul să se învârtă în jurul meu. 
Doream să-1 port în adâncul inimii, alături de Bunicuţul meu cel drag - Sfântul Nectarie. 
O, Sfinte Efrem, cât de grabnic ne auzi! îndată ce m-am rugat ţie, durerea de cap a 
dispărut, am scăpat de ameţeală şi casa nu se mai învârte în jurul meu. Citesc din 
mărturiile minunilor sale şi inima mea e plină de evlavie, iar lacrimile îmi curg din ochi. 
Dintr-o dată, Sfântul îmi este atât de drag! 

Iţi mulţumesc, preabunule şi dragule Părinte Efrem, că m-ai ascultat! Aveam 
mare nevoie de această îmblânzire a sufletului meu. Parcă m-am trezit dintr-un vis urât, 
dintr-o stare de leneveală şi nepăsare ucigătoare. Iţi mulţumesc, Sfinte drag, că nu mă 
laşi! E de ajuns să îţi rostesc numele şi tu mă şi ajuţi! 

Cu adevărat, Sfinţii sunt cea mai mare comoară pe care ne-a dăruit-o 

Dumnezeu! 

Ceea ce mi s-a întâmplat sâmbătă - 13 aprilie 2013 - dovedeşte încă o dată că 
ajutorul sfinţilor nu trebuie ascuns, iar cea mai bună formă de mulţumire pentru darul 
primit este să mărturisim şi altora minunile din viaţa noastră. 

Pe la amiază, după ce mi-am culcat fetiţa de un an şi şapte luni, stăteam în 
cumpănă, ce să fac: să mă uit la o emisiune la televizor sau să termin de citit cartea cu 
noile mărturii despre minunile Sfântului Efrem? Am ales ca timp de o oră să mă uit la o 
emisiune şi în cealaltă oră să termin de citit cartea. După ce m-am uitat la televizor, când 
am luat cartea să citesc, m-am uitat la imaginea de pe copertă şi mi s-a părut că Sfântul se 
uită urât la mine, iar în minte mi-a venit o întrebare, pe care i-am şi adresat-o: „De ce te 
uiţi aşa strâmb la mine?". Bineînţeles că în secunda următoare îmi părea nespus de rău 
pentru ceea ce am zis. Cum eu, un om păcătos, am putut să-i spun Sfântului Efrem 
asemenea cuvinte? Mi-a părut foarte rău... şi acum îmi pare rău. L-am rugat din suflet să 
mă ierte. 

După ce am citit din carte, m-am dus la treburile casei şi voiam să fac nişte 
sarmale. Adevărul este că nu îmi prea ies sarmalele de post aşa cum vedeam la alte 
gospodine. Aşa că, recunosc, m-am rugat Sfântului să mă ajute să iasă bune, arătându-mi 
astfel că m-a iertat pentru gândul de mai devreme. Şi da, sarmalele au ieşit delicioase, 
încât întreaga familie s-a minunat cât au fost de bune. Pentru mine, aceasta a fost ca un 
semn că Sfântul mi-a trecut cu vederea întrebarea ticăloasă. Mă gândeam că nu o să mai 
spun nimănui despre acel gând, pentru că va râde lumea şi va zice că pun în seama 
minunilor fiecare „chichiţă". Insă ceea ce a urmat seara m-a făcut să înţeleg că nu e 
tocmai o „chichiţă" şi că trebuie să spunem tot ce se întâmplă, oricât de mic ar părea, iar 
Sfântul Efrem ştie mai bine decât noi cum să lucreze în sufletele altora prin slabele 
noastre cuvinte. Aşadar, pe la miezul nopţii, m-a luat o durere de stomac cum rar am mai 
avut... parcă cineva înfigea un cuţit în el. Atunci m-am gândit la Sfântul Efrem şi la 
ajutorul pe care 1-a dat atâtor oameni pe care îi durea stomacul şi l-am rugat să-mi ajute, 

făgăduind că o să scriu despre întâmplarea relatată. în câteva secunde, pur şi simplu nu 

am mai avut nimic! M-am culcat mulţumind Sfântului Efrem, dar în mintea mea iar a 
venit gândul că nu este potrivit să scriu despre o întâmplare atât de banală. După vreo 
două ore, iar au început durerile de stomac, de o intensitate şi mai mare... îmi venea să 
vomit. Atunci am strigat în sufletul meu: „Ajută-mă, Sfinte, şi promit să scriu!". Şi de 
data aceasta durerea cumplită şi starea de vomă au trecut în câteva secunde. Acest fapt m- 
a determinat să scriu mărturia de faţă. A doua zi, am avut şi alte împiedicări de gând care 
au amânat relatarea mea. Astăzi, luni - 15 aprilie 2013 - dis de dimineaţă, când toţi 
copilaşii dorm, scriu aceste lucruri, ca nu cumva să se ivească şi alte piedici. 

Trebuie să mai spun că ieri s-a stricat un calculator, pe care nu mai reuşeam 
să-1 pornim. Iarăşi mi-am amintit de ajutorul Sfântului în ale calculatoarelor şi am făcut şi 
eu semnul Crucii peste calculator şi l-am rugat să facă ceva, măcar să se deschidă şi, când 
soţul a încercat să-1 deschidă, a reuşit şi a aflat şi care e problema. La mine nu se 
deschidea deloc şi am încercat de câteva ori... Nu contenesc să mă minunez de ajutorul 
Sfinţilor... atât de uşor ne ajută, numai să-i chemăm din inimă! Le mulţumesc din suflet 
pentru tot! Slavă lui Dumnezeu pentru Sfinţii Săi! 



Alina D., 11-15 aprilie 2013 

102. Leac pentru stres - vindecare 



în general, nu sunt o persoană emotivă, sau dacă mă trec fiori de îngrijorare, 
reuşesc să mă stăpânesc destul de bine şi nu se prea observă uşor în exterior, ori cu atât 
mai puţin mi se întâmplă să am manifestări fizice. însă ceea ce vreau să spun acum este 
legat de o întâmplare care m-a depăşit. 

In urmă cu o săptămână, am avut o discuţie cu un bun prieten, care a trebuit 
să mă anunţe că a fost diagnosticat ca având cancer limfatic. Deşi el mi-a spus-o cu 
zâmbetul pe buze şi nici eu nu m-am îngrijorat atunci foarte tare, nădăjduind în mila şi 
ajutorul lui Dumnezeu, fară să vreau, am început să tremur oarecum şi a început să mă 
doară stomacul, ca şi cum ceva mă strângea pe dinăuntru. 

Astfel, de fiecare dată când mă gândeam la această situaţie, mă apuca durerea 
de stomac şi asta timp de câteva zile la rând. La început, mi se părea că e bine să am şi eu 
măcar aceasta mică durere, căci astfel pot să sufăr alături de prietenul bolnav. Dar, după 
câteva zile, mi-am dat seama că mă împiedică de la treburile obişnuite şi ceilalţi au 
început să observe că ceva nu e în regulă cu mine. Atunci mi-am zis că e mai bine să fiu 
sănătoasă şi că-i pot fi mai de folos aşa... doar că de durere nu puteam scăpa. Am încercat 
să îmi pun în minte toate gândurile bune şi să îmi spun că băiatul va fi cum se poate mai 
bine, dar durerea tot nu dispărea. După vreo patru zile, m-am întâlnit cu o prietenă care a 
adus puţin untdelemn luat de la icoana făcătoare de minuni a Sfântului Efrem care se 
găseşte la Sihăstria Rarăului. Avea o mireasmă deosebită, foarte frumoasă. Ea ne-a uns pe 
toţi cei prezenţi pe frunte şi pe mâini, iar eu, fară să-mi dau seama bine, dar cu nădejdea 
că acesta poate fi ajutorul de care am nevoie, i-am cerut să mă ungă şi pe pântece. Din 
mila Sfântului Efrem, durerea a cedat în acea seară! 

Nădăjduiesc ca şi boala prietenului nostru să dispară la fel de grabnic, prin 
mijlocirile Sfântului Efrem şi ale Maicii Domnului, pe care atât de mult a cinstit-o în 
viaţa sa. 

O. R., 15 aprilie 2013 



103. Cel mai puternic antibiotic - vindecare 

Mă îmbolnăvisem de două ori în iama ce a trecut. Făcusem o formă de 
laringită şi aveam febră foarte mare. In unele nopţi, temperatura greu scădea sub 40 de 
grade şi transpiram continuu. Timp de o săptămână, de abia am reuşit să mă ridic de pe 
pat. Colegele mele de cameră m-au îngrijit foarte mult şi, după un tratament cu 
antibiotice tari, m-am vindecat. Insă după două săptămâni de sănătate, boala a revenit. Se 
pare că aveam un virus ce nu plecase de tot în urma tratamentului. 

Etapa a doua a bolii s-a manifestat diferit, în sensul că febra apărea doar 
noaptea, iar timp de 3 săptămâni mă trezeam încontinuu, trezind, evident şi pe cei din 
jurul meu. Familia mea s-a impacientat destul de tare şi a urmat şi de data aceasta o serie 
de analize şi tratamente, care m-au făcut într-un final bine. Doar că după alte două 
săptămâni, boala a început să dea iar semne de viaţă. Virusul se ascunsese bine. 

După două nopţi în care febra părea să se instaleze progresiv, ca şi în nopţile 
trecute, am mers la duhovnicul meu şi m-am plâns. Mi-era deja ruşine să mai spun altora 
că iar sunt bolnavă: lipsisem şi de la serviciu, iar ai mei se necăjeau mult. Părintele mi-a 

dat o sticluţă cu undelemn de la Sfântul Efrem cel Nou. Era convins că o să mă ajute şi, 

spre uimirea mea, aşa a şi fost. In următoarele zile, nu au mai apărut nici febra, nici 
transpiraţiile şi sunt bine şi astăzi. Deja am experienţă şi ştiu că de la sine nu se putea să 
îmi treacă. Pentru mine, a fost evidentă minunea Sfântului lui Dumnezeu. 

Măria, 15 aprilie 2013 



104. Producţia de lapte 

Noi avem o fermă cu vaci de lapte, dar producţia zilnică de lapte pe care o 
obţineam nu era grozavă. Am început să ne rugăm Sfântului Efrem cel Nou şi, după două 
săptămâni, am constatat o creştere a producţiei zilnice de lapte cu 20 de litri. Poate părea 
banal, dar noi ne susţinem financiar din ceea ce realizăm pe lapte. Slavă lui Dumnezeu 
pentru toate! 

Iţi mulţumim, Sfinte Efrem, că ai ascultat cererea noastră! 

M., 15 aprilie 2013 



237 



105. Găsirea unui soţ de pomenirea Sfântului Efrem 



Prietenia sinceră este cu adevărat un dar care nu poate fi preţuit. Doar cel care 
nu s-a bucurat de o prietenie adevărată, nu cunoaşte bucuria împărtăşirii frumuseţii şi a 
durerii, uşurarea întristării, bogăţia mângâierilor care vin prin sufletul prietenului. 
Valoarea unei îmbrăţişări cu adevărat sincere. 

Mă durea tristeţea prietenei mele. îşi dorea mult să se căsătorească, să afle un 
om de încredere cu care să împărtăşească viaţa cea de aici. Şi mi-am amintit de cuvântul 
Mântuitorului Care ne spune că dacă ne vom uni doi sau trei în numele Lui şi vom cere 
ceva Tatălui nostru, vom dobândi cererea noastră, dacă va fi spre folos. Şi mi-am amintit 
cum Părintele Porfirie îşi dădea întâlniri în rugăciune cu ucenicii săi. Se rugau pentru o 
dorinţă la aceeaşi oră a serii. Aşa că i-am spus copilăreşte prietenei mele: „Hai să ne 
rugăm împreună pentru dorinţa ta, să cerem mijlocirea Maicii Domnului şi a Sfântului 
Apostol Simon Zilorul - mirele din Cana Galileii. Dacă există mire pământesc pentru tine, 
îl vei întâlni într-o zi. Dacă nu, nu. Dar să nu te întristezi dacă nu va fi". Şi am început să 
ne trimitem gândurile seară de seară către Domnul. E minunată această unire de gând. 
Bucuria acestei uniri era deja o mare împlinire. Dar împlinirea a fost şi mai mare. 

In luna iunie, prietena mea a primit un telefon: un tânăr a sunat-o şi a rugat-o 
să se vadă. I-a spus că are numărul ei de telefon de la duhovnicul lui, care o cunoştea pe 
prietena mea. S-au cunoscut. Toate au fost în armonie. La o vreme, a venit dorinţa de a 
stabili data nunţii. 

Au stabilit-o pentru prima sâmbătă din luna mai, deoarece doar atunci au 
găsit liber restaurantul la care voiau să sărbătorească. Şi s-au uitat în calendar. Era 5 mai, 
ziua de pomenire a Sfântului Efrem! Prietena mea a rămas uimită. Pentru că ştia că 
Sfântul Efrem e ocrotitorul şi făcătorul de minuni al familiei mele. Astfel, s-au căsătorit 

de ziua Sfântului Efrem şi l-au ales ocrotitor. Mi-a mărturisit de curând că îl simt foarte 
aproape de ei pe Sfântul Efrem. 

Iată, era şi este mire pământesc pentru prietena mea. Mulţumim Maicii 
Domnului, Sfântului Simon Zilotul şi Sfântului Efrem pentru mijlocirile lor, rugându-ne 
ca pururea să apere familiile şi prietenia noastră. 

V.N., 16 aprilie 



106. O împletire de minuni - ajutor la spovedit şi împărtăşit 

Pentru un credincios, viaţa e o împletire de minuni. Doar orbirea noastră nu e 
în stare să le sesizeze pe toate. Cea mai mare minune este atunci când ne vedem păcatele 
şi le lăsăm... 

Am un băiat (fiu) care e departe de mine acum şi care nu prea vroia să 
meargă cu mine la biserică atunci când eram împreună. Ei bine, în ianuarie a rânduit 
Dumnezeu aşa că a venit la mine pentru trei zile. Eu l-am rugat să vină cu mine până la 
mănăstirea unde se află părintele meu duhovnic (mănăstire care poartă hramul înălţarea 
Sfintei Cruci), vrând să mă spovedesc, iar el doar să vină cu mine, fară alte pretenţii. Spre 
marea mea mirare, a acceptat. Până în ultima clipă, mă tot gândeam să renunţ, îmi tot 
zugrăveam în minte că fiul meu va avea reacţie negativă, că nu se va simţi bine acolo, dar 
tot până în ultima clipă, un glas interior îmi zicea să nu renunţ, să cred în Dumnezeu şi în 
ajutorul Lui. 

Am ajuns la Sfânta Mănăstire şi seara, când să intru la părintele, numai ce au 
apărut încă trei tineri, care, tot aşa, nu mergeau la biserică de obicei şi lucrau prin 
străinătate, dar acum se nimeriseră în România şi auziseră de părintele. Şi dintr-o dată, 
fără să ştiu cum s-a întâmplat, am intrat toţi cinci în camera unde se aflau părintele şi 
maica stareţă, adică cei trei tineri, fiul meu şi eu. Părintele le -a vorbit puţin, le-a explicat 
că dacă se spovedesc vor primi mai întâi un canon pe care trebuie să îl îndeplinească şi 
apoi i-a întrebat dacă mai vor să se spovedească. Doi dintre ei au vrut, unul nu, iar când a 
ajuns la F., băiatul meu, a vrut şi el!... (Până la urmă, prin rugăciunea maicii stareţe şi a 
părintelui, s-a spovedit şi băiatul acela care nu voise mai întâi, speriat de 
responsabilitate). Părintele i-a oprit apoi pe toţi patru şi le-a explicat mai multe despre 
spovedanie... Toate măicuţele mă întrebau între timp cine sunt cei trei tineri, crezând că 
am venit împreună, că îi cunoşteam, dar eu nici gând să îi cunosc... 

In final, F. s-a spovedit, iar a doua zi, vineri, zi aliturgică, înainte de Botezul 
Domnului, s-a împărtăşit după slujba ţinută în loc de Sfânta Liturghie. 

După câtva timp, tot stăteam şi mă gândeam ce minune a făcut Domnul 
atunci şi m-am uitat în calendar să văd ce zi fusese aceea. Şi atunci am văzut că fusese 3 
ianuarie; în amorţirea mea, uitasem că în 3 ianuarie era sărbătorit Sfântul Efrem... Atunci 
am înţeles cine se rugase pentru el şi pentru mine în faţa lui Dumnezeu: Sfântul Efrem... 

C.I., 16 aprilie 2013 

107. Mulţime de minuni 

9 



Scriu această mărturie pentru a-i mulţumi Sfântului Efrem pentru tot ajutorul 
şi toată bucuria şi binecuvântarea ce le-a adus în viaţa noastră. 

Aveam de rezolvat o problemă şi, din pricina responsabilităţilor pe care le 
aveam în familie, îmi era mult mai uşor să rezolv această problemă telefonic. Cu toate că 
am sunat de multe ori, parcă toate lucrurile se împotriveau şi nu puteam rezolva 
respectiva problemă. Atunci am făcut o rugăciune scurtă către Sfântul Efrem şi îndată am 
sunat iarăşi. Mi s-a răspuns imediat la apel şi, spre marea mea uimire, problema 
tergiversată s-a rezolvat pe loc. Pur şi simplu nu mi-a venit să cred. Aşa lucrează Sfântul 
Efrem! De nenumărate ori l-am rugat pe Sfântul Efrem în felurite necazuri mari şi mici, şi 
dânsul a ajutat întregii noastre familii. 

Cunosc o femeie credincioasă care, fiind bolnavă de cancer, s-a rugat 
Sfântului Efrem pentru vindecare. Când şi-a repetat analizele - la începutul anului 2013 -, 
acestea au ieşit bune, încât şi medicul s-a minunat de aceste rezultate. Ea are multă 
recunoştinţă către Sfântul Efrem şi urmează să ajungă la Mănăstirea de la Nea Makri 
pentru a se închina sfintelor lui moaşte. Voi mai scrie câteva lucruri adevărate pe care le- 
am aflat de la oameni apropiaţi, care au cunoscut puterea rugăciunilor către Sfântul 
Efrem. 

O tânără credincioasă îi mulţumeşte Sfântului Efrem cel Nou că în urma 
rugăciunilor făcute către el a izbăvit-o de stres şi de toată vrăjmăşia de la locul de muncă. 

O altă persoană, fiind în căutarea unui loc de muncă, s-a rugat Sfântului 
Efrem vreme de 40 de zile. Prin rânduiala Sfântului Efrem, după 20 de zile i-a fost 

rânduit să-i întâlnească pe acei oameni care au angajat-o. în semn de mulţumire, a 
încheiat rânduiala celor 40 de zile de rugăciuni către Sfântul Efrem. 

O altă credincioasă s-a rugat pentru binecuvântarea şi sănătatea familiei, iar 
Sfântul Efrem i-a binecuvântat cu pace, înţelegere şi spor în toate. Evlavia acestei familii 
către Sfântul Efrem a rămas în continuare, dânsul fiind pomenit la orice nevoie şi necaz şi 
la toate rugăciunile. 

O bunică s-a rugat pentru nepoţica ei, Anamaria, să nu-şi mai roadă unghiile. 
Pentru rugăciunile Sfântului Efrem, Dumnezeu a rânduit ca această copilă să se îndrepte. 

Trebuie să mai spun că am fost foarte impresionată de viaţa şi minunile 
Sfântului Efrem şi m-am străduit să-1 fac cunoscut cât mai multor oameni. Cei mai mulţi 
dintre ei mi-au mărturisit că rugăciunile lor către Sfântul Efrem au dat roade şi au adus 
multă bucurie şi binecuvântare. 

Sunt încredinţată că toţi cei care dau mărturie despre minunile Sfântului 
Efrem au binecuvântarea lui Dumnezeu! 

Iţi mulţumim, Sfinte Efrem cel Nou, că eşti atât de bun cu noi! Te rugăm, 
luminează-ne pe toţi cei care am fost ajutaţi de tine să dăm mărturie despre minunile tale, 
ca să fie de ajutor cât mai multor oameni! 

o bunică, 17 aprilie 2013, Cluj -Napoca 

108. Criza de tetanie 



De mai mulţi ani făceam crize de tetanie [tetania este o stare patologică 
constând în accese de contracţii musculare spasmodice ale membrelor şi ale trunchiului, 
ca urmare a unor boli, a insuficienţei calciului în organism sau a unor stări fizice 
excepţionale], boală datorată unor tulburări ale metabolismului calciului şi caracterizată 
prin contracţii musculare localizate, în general, la extremităţi. 

O astfel de criză s-a petrecut şi în luna mai a anului 2012, într-o seară, înainte 
de culcare. Ştiam ce avea să urmeze: tremuram toată, îmi clănţăneau dinţii în gură, nu 
aveam putere în mâini şi în picioare, îmi amorţeau mâinile. M-am rugat Sfântului Efrem 
cel Nou cu cuvintele mele, m-am liniştit şi am adormit. De atunci, n-am mai făcut astfel 
de crize, lucru pentru care îi mulţumesc din suflet Sfântului Efrem! 

Mulţumesc lui Dumnezeu, Maicii Domnului, Sfântului Efrem cel Nou şi 
tuturor sfinţilor pentru ajutorul din această împrejurare şi pentru multe altele pe care le- 
am primit. 

M. M., 17 aprilie 2013 



243 



109. Puterea îmbrăţişării sale 

5 5 



Cu câţiva ani în urmă, am primit în dar o carte cu viaţa şi minunile Sfântului 
Efrem. Am citit-o într-un moment de criză sufletească şi am primit multă mângâiere şi 
întărire prin ea sau, mai bine zis, prin rugăciunile Sfântului Efrem care ştia despre 
durerile şi neputinţele mele cu mult înainte să aflu eu de existenţa lui. 

Odată cu trecerea timpului, m-am apropiat din ce în ce mai mult de Sfântul 
Efrem, mi-am deschis inima către dânsul şi l-am primit cu tot sufletul. Aş vrea să pot 
spune cât îmi este de drag şi, mai ales, câtă dragoste am primit de la el, dar simt că 
acestea sunt lucruri care nu încap în cuvintele omeneşti. Prin urmare, dacă aş încerca 
acum să descriu dragostea şi purtarea de grijă a Sfântului Efrem, dar şi pedagogia lui 
sfântă, cred că n-aş reuşi decât să mă împotmolesc în propriile mele cuvinte. 

Pe măsură ce îl simţeam pe Sfântul Efrem tot mai aproape de mine, ajungeam 
să cunosc, din mărturiile minunilor sale, că este nespus de aproape de întreaga făptură 
omenească. Lucrul acesta mă bucura nespus. Dar totodată creştea şi dorinţa mea de a-1 
cunoaşte, aşa cum îşi doreşte omul să cunoască un prieten drag. îmi doream să mă apropii 
de el şi mai mult. 

Când am aflat că mi se oferă ocazia să ajung în Grecia, la Mănăstirea 
Sfântului Efrem, am primit-o ca pe o mare binecuvântare. Nădăjduiam de multă vreme să 
ajung să mă închin la sfintele sale moaşte, dar aşteptam această întâlnire cu o oarecare 
temere. E ca şi cum te-ai întâlni pentru întâia oară cu cineva la care ţii nespus de mult şi 
care ştii că te iubeşte precum nimeni altul, dar pe care nu l-ai văzut niciodată până atunci. 

Când am pornit la drum, am aflat de la organizatorii pelerinajului că nu vom 
putea să stăm la Mănăstirea Sfântului Efrem decât o jumătate de zi. M-am mâhnit puţin. 
Pentru mine, nici chiar o zi nu ar fi fost îndeajuns. Dar nu aveam ce să fac. 

După ce am ajuns în Grecia, aşteptam cu nerăbdare ziua în care urma să 
mergem la Sfântul Efrem. Când ziua aceea a venit, nădăjduiam că vom ajunge cât mai 
repede la Nea Makri. Dar lucrul acesta nu s-a întâmplat. După ce am fost să vizităm 
mănăstirea unui alt Sfânt Părinte, au apărut pe traseu şi alte obiective, care ne-au răpit 
mult din timp. La un moment dat, ne-am şi rătăcit şi am mers mai mult de jumătate de oră 
pe un drum greşit. Astfel, eu ajunsesem la capătul răbdării şi eram gata să explodez de 
mânie. Aşteptarea întâlnirii cu moaştele Sfântului meu drag era prelungită insuportabil de 
mult şi din motive care mie mi se păreau a fi de-a dreptul ridicole. Dar cine ştie de ce a 
rânduit Dumnezeu să se întâmple astfel? 

In cele din urmă, am ajuns la Mănăstirea Buneivestiri din Nea Makri abia 
spre seară, pe la 18:30 şi ni s-a îngăduit să rămânem acolo doar până la 20:00, când se 
închidea mănăstirea pentru pelerini. Eram foarte obosită, sleită de puteri, cu mintea 
împrăştiată, şi puţin tristă. Dar după ce am intrat în biserica în care se găsesc mormântul 
Sfântului şi sfintele sale moaşte, s-au revărsat în sufletul meu liniştea şi pacea. Stăteam 
ghemuită într-un colţ mai ferit de privirile oamenilor şi încercam să conştientizez că am 
ajuns cu adevărat acasă la Sfântul Efrem, acolo unde a fost locuinţa sa pământească şi 
unde a vieţuit el, ostenindu-se cu fraţii lui întru Hristos, acolo unde a fost prins de turci şi 
schingiuit vreme de 9 luni, acolo unde duhul său dăinuieşte de sute de ani şi unde s-au 
săvârşit minuni nenumărate. încercam să-mi ţin mintea la aceste lucruri, dar simţeam că 
sufletul meu căuta altceva. Nu puteam înţelege ce anume aşteptam, după ce tânjea inima 
mea, din ce pricină simţeam o neîmplinire dureroasă. Eram acolo - ce putea fi mai mult 
decât atât? Dar totuşi, ceva îmi lipsea nespus de mult. Când s-a făcut ora opt şi afară s-a 
înnoptat, a trebuit să plecăm. Mă întrista mult acest lucru, dar nu aveam de ales. încetul 
cu încetul, biserica s-a golit. A rămas doar o doamnă care se îngrijea să şteargă icoanele 
Sfântului şi racla lui, dar simţeam că este foarte binevoitoare şi nu intenţionează să mă 
scoată afară. M-am bucurat nespus de mult de această intimitate pe care mi-o oferise 
Dumnezeu pentru câteva minute. 

însă, în cele din urmă, am auzit prin geamurile deschise că organizatoarea 
anunţa plecarea către autocar. Atunci am sărit în picioare şi, fără să stau prea mult să 
chibzuiesc dacă este un gest împotrivit sau nu, am alergat la racla cu moaştele Sfântului 
Efrem şi, căzând în genunchi, am îmbrăţişat-o, aşa, pe cât am putut-o eu cuprinde, cu 
toată puterea dragostei mele omeneşti şi-a dorului care se tăinuia în sufletul meu de atâta 
vreme. In clipa aceea, l-am îmbrăţişat pe Sfântul Efrem şi am simţit îmbrăţişarea sa atât 
de limpede şi de neîndoielnic, încât sunt sigură că nici un fel de îmbrăţişare trupească n- 
ar fi putut să-mi aducă atâta mângâiere. Am simţit-o în cel mai adânc şi mai însingurat 
colţişor al inimii mele, în cea mai tăinuită cămară a sufletului meu, acolo unde numai 
dragostea dumnezeiască poate să pătrundă. 

Când am auzit de afară ultima strigare, m-am ridicat şi am plecat spre 
autocar. Acum puteam pleca foarte liniştită şi fără acel zbucium al regretelor care mă 
cuprinsese iarăşi atunci când aflasem că venise ora plecării. Acum „pluteam" prin văzduh 
de bucurie şi simţeam o pace negrăită şi o dorinţă nestăvilită de a le dărui tuturor dragoste 
şi mângâiere. Acea pace şi bucurie m-au însoţit neîncetat şi după ce ne-am depărtat de 
Nea Makri. 

In drum spre Atena, am mai înţeles un lucru. Am priceput că, de fapt, eu 
pentru acea îmbrăţişare îmi dorisem atât de mult să ajung în Grecia, la Mănăstirea 
Sfântului, deşi nu conştientizasem niciodată până atunci acest adevăr. Dar uite că Sfântul 
Efrem a ştiut. El a ştiut ceea ce eu nici nu bănuiam. El mi-a oferit prilejul să descopăr ce- 
mi lipsea, dar într-un chip atât de subtil şi delicat! El mi-a plinit lipsa şi mi-a umplut golul 
cu o nemărginită dragoste şi blândeţe... 

Simt şi acum puterea îmbrăţişării sale de fiecare dată când îmi îndrept gândul 
către el, dorind să-i împărtăşesc durerea sau bucuria mea. Şi ce poate fi mai mult decât 
îmbrăţişarea unui prieten adevărat? Poate doar îmbrăţişarea lui Dumnezeu. 

I. S. E., 18 aprilie 2013 

110. Vindecare de anemie 



începând cu luna septembrie a anului 2012, nu am mai luat fierul pe care-1 
luam de şase luni pentru vindecarea anemiei. Am citit din cartea cu minunile Sfântului 
Mare Mucenic Efrem cel Nou, m-a impresionat profund şi, cu lacrimi în ochi, m-am 
rugat şi eu Sfântului să mă vindece de această boală, iar în schimb, eu îi voi da lui acei 
bani pe care îi cheltuiam lunar pe fier. Aşa am făcut timp de şase luni, dând la Biserică 
acei bănuţi (22 de lei pe lună) şi nădăjduind în mila lui Dumnezeu că mă va tămădui şi pe 
mine pentru rugăciunile Sfântului Său Efrem. 

După cele şase luni, mi-am repetat analizele. Acestea n-au ieşit bune. Nu erau 
foarte rele, dar nu se încadrau în valorile normale. Atunci am mers la Părintele duhovnic, 
i-am povestit tot ce s-a întâmplat şi l-am rugat să-mi spună de ce nu mi-a ajutat şi mie 
Sfântul Efrem, precum a facut-o cu mulţi alţii. Părintele, smerit, mi-a răspuns că nu ştie, 
că sunt tainele lui Dumnezeu, dar că nu crede că Sfântul nu m-a ascultat, că poate mai 
târziu va ridica Dumnezeu şi de la mine ispita aceasta, şi mi-a dat încă două cărţi cu viaţa 
şi minunile Sfântului Efrem. 

A doua zi, duminică dimineaţă, înainte de a merge la biserică, am citit puţin 
din una dintre cărţile primite şi m-am gândit că iar nu mă voi simţi bine la biserică, aşa 
cum mi se întâmplase în ultimele duminici (stare de leşin, nevoia de a sta jos, 
somnolenţă), dar nu s-a întâmplat aşa; am stat la toată slujba în picioare şi nu mi-a venit 
rău nici un moment, m-am împărtăşit şi imediat mi-a venit să plâng, fiind înduioşată de 
bunătatea lui Dumnezeu. 

A doua zi era Bunavestire. înainte de a merge la biserică, am citit iarăşi din 
cartea Sfântului Efrem şi am citit cât am putut de mult din Canonul de împărtăşanie. 
Eram foarte impresionată şi am plâns. La Sfânta Liturghie, iarăşi am rezistat cu bine şi m- 
am împărtăşit. 

A doua zi, am mers la Clinica de Hematologie şi am repetat analizele pentru 
sânge. De data aceasta, analizele au ieşit bune. Nu se vedea decât o foarte uşoară anemie, 
după cum mi-a spus doctoriţa. Nu mi-a venit să cred, nu ştiam cum să-i mulţumesc 
Sfântului Efrem şi lui Dumnezeu. Doctoriţa mi-a zis că, probabil, analizele făcute cu o 
săptămână înainte ieşiseră mai rele din cauza antidepresivelor pe care luasem şi pe care 
tocmai le terminasem. Asta m-a bucurat enorm, pentru că acest lucru însemna că Sfântul 
meu drag, Efrem, mă ascultase de mai înainte şi doar acele pastile îmi modificau valorile 
analizelor. 

Ce-aş mai putea adăuga? Mă simt ca un om nou, zilele acestea nici depresia 
nu m-a mai stăpânit. Nu am cuvinte să-mi exprim bucuria şi mulţumirea. Slăvit fie 
Dumnezeu întru Sfinţii Lui! 



D., 17 aprilie 2013, Cluj -Napoca 

111. Nu ştiam că sunt atât de vii - vindecare, ajutor la servici 



Cu ceva timp în urmă, am avut un vis foarte real: se făcea că sunt într-o 
biserică mare, la o oră târzie; ştiam că urma să mă închin unor sfinte moaşte care se aflau 
într-o aripă a bisericii în care, în acel moment, nu era nici o persoană, majoritatea 
oamenilor aflându-se în faţa altarului. încă înainte de a ajunge eu la racla respectivă, 
Sfântul aflat acolo s-a ridicat în picioare: era tânăr, brunet, slab, cu barbă şi ochi negri, 
îmbrăcat într-o rasă neagră. Uimirea m-a ţintuit locului, însă el a început îndată să 
vorbească (de fapt nu cu cuvinte, ci cu gând), spunându-mi: „Doar nu credeai că Sfinţii 
sunt morţi?". I-am răspuns, tot în gând, că nici nu ştiam că sunt atât de vii. Am făcut un 
pas în lateral, voind să dau de ştire despre el şi oamenilor aflaţi în biserică, dar cum 
încheiam de făcut pasul, cum se înapoia în raclă, luându-şi înfăţişarea obişnuită. Gestul s- 
a repetat de câteva ori. I-am spus că oamenii vor să ştie, mi-a confirmat că ei ştiu şi atunci 
m-a cuprins aşa o pace şi o bucurie, încât n-am mai dorit nimic, am închis ochii şi I-am 
mulţumit lui Dumnezeu pentru Sfinţii Lui. 

M-am trezit cu visul foarte clar în minte, dar n-am ştiut cine este Sfântul 
respectiv. Eu îl iubesc pe Sfântul Haralambie, dar acesta este bătrân, nu putea fi el. Am 
rămas cu gândul la acest Sfânt necunoscut. Apoi am trecut printr-o perioadă în care am 
rămas însărcinată, am aflat că testul Papanicolau a ieşit prost, am pierdut sarcina. Urma 
să fac alte analize - respectiv, biopsie. 

Naşa naşei mele de cununie mi-a trimis atunci icoana Sfântului Efrem cel 
Nou, cartea cu minunile săvârşite de el, acatistul lui şi ulei de la candela Sfântului Efrem 
adus de la mănăstirea unde se află el, amestecat cu ulei de la Sfântul Nectarie. Şi atunci 
mi-am amintit de vis. Cred că Sfântul din vis a fost Sfântul Efrem şi el a vrut să vină şi la 
mine. 



249 



Am început să mă rog lui, şovăielnic la început... Nu ştiam că e atât de greu 
să te rogi pentru tine... şi nu ştiam dacă să mă rog pentru vindecare sau e mai bine altfel. 
Părintele duhovnic însă mi-a zis: „Fată! Să te rogi pentru vindecare acum". 

Atunci când am făcut biopsia (a fost de fapt o extirpare a zonei suspecte de 
cancer din colul uterin) sau, mai bine zis, a doua zi, am simţit brusc că sunt vindecată - şi 
am ştiut atunci că am avut ceva şi că Sfântul Efrem m-a vindecat! Rezultatul biopsiei a 
fost bun - zona afectată a fost extirpată în întregime. 

Au urmat o serie de situaţii dificile la servici, situaţii în care m-am rugat 
Sfântului Efrem şi s-au rezolvat - unele imediat, altele în timp relativ scurt (câteva zile). 
Intr-o anumită situaţie (critică), clientul care mi-a cerut acel proiect m-a întrebat pe ce mă 
bazez atunci când vreau să acţionez într-un anume fel, aparent ilogic. Am afirmat că am 
încredere că lucrul acela se va rezolva favorabil nouă, tuturor celor implicaţi. Deşi a părut 
pueril, răspunsul a fost acceptat pentru că situaţia era aproape disperată şi următorul pas 
ar fi însemnat cheltuieli foarte mari pentru toate părţile implicate şi apoi procese pentru 
împărţirea cheltuielilor. în următoarele 3 zile, au fost hopuri mari, dar toate au fost 
trecute într-un mod miraculos şi proiectul s-a încheiat într-adevăr cu bine. Nici clientul, 
nici ceilalţi implicaţi nu au putut găsi o explicaţie pentru ieşirea din situaţia gravă în care 
ne aflam. Doar eu ştiam - era Sfântul Efrem cel Nou! 

O altă situaţie în care Sfântul ne -a ajutat a fost lichidarea unei firme din trecut 
- operaţiune care se blocase, pur şi simplu, de luni de zile şi nu se ştia din ce motiv nu 
continua în nici un fel. L-am rugat din nou pe Sfântul Efrem să ne ajute şi, pentru că îmi 
era ruşine să îl rog mereu câte ceva, am zis că pun şi eu umărul la rugăciune printr-un mic 
sacrificiu (e un cuvânt mare, dar nu găsesc altul), respectiv că, timp de 7 săptămâni, în 
zilele de miercuri şi vineri, nu voi mânca nimic până la ora 13. Cred că stârneşte zâmbete 

acest aşa-zis ajutor dar, în general, mă doare capul şi am o stare de neputinţă fizică, de 
„sfârşeală", cum zice mama mea, dacă nu mănânc. Au trecut cele 7 săptămâni. Aşa, în 
ultima zi de vineri ne -am mutat sediul firmei, am cărat mobilier, am împachetat şi am 
despachetat, a fost o zi mai grea decât de obicei. La ora 12:40 ne-am aşezat toţi la masă - 
singurul moment de pauză, urmând să plecăm de acolo. I-am cerut iertare Sfântului şi i- 
am promis că vinerea viitoare nu voi mânca până la ora 13:20, ca să recuperez cele 20 
minute, şi am mâncat. Am simţit că nu s-a supărat. Vinerea următoare, când mi-am ţinut 
promisiunea, seara, când am ajuns acasă, am primit un telefon prin care am fost anunţată 
că s-a obţinut certificatul de radiere al firmei. Şi iar mi s-au umplut ochii de lacrimi 
pentru ajutorul pe care l-am primit de la Sfântul Efrem. 

Prin această mică mărturie vreau să mulţumesc Domnului Iisus Hristos, 
Maicii Domnului, Sfântului Efrem şi tuturor Sfinţilor, ştiuţi sau neştiuţi! Aş vrea să afle 
toţi oamenii că Sfinţii lui Dumnezeu sunt foarte vii şi foarte prezenţi şi foarte buni şi 
iubitori cu noi! 

Monica, 17 aprilie 2013, Bucureşti 

112. Grabnicii ajutători 



Intr-o zi, fiind eu la serviri, a ieşit la iveală o greşeală pe care o făcusem. Din 
dorinţa de a realiza cât mai repede aparatele ortodontice pentru pacientul meu, i-am dat 
tehnicianului 3 aparate în lucru. Astfel am depăşit suma acordată lunar de Casa de 
Asigurări pentru aparate şi le-am lipsit pe colegele mele de posibilitatea de a realiza 
aparat pe următoarele 2-3 luni. Desigur că am fost certată şi colegele mele m-au învinuit. 
Eram destul de necăjită şi mă concentram cu greu la lucrarea pe care i-o făceam 
pacientului pe care-1 aveam atunci în scaun. Am fost tentată să opresc tratamentul şi să-1 
chem în altă zi, dar, cu rugăciunea către Sfântul Efrem cel Nou în gând, mi-am zis să mai 
încerc totuşi o dată. Mâinile îmi tremurau; era o manoperă pe care o mai încercasem de 
mai multe ori şi tot timpul eşuasem, aşa că nu aveam prea mare nădejde. L-am rugat şi pe 
Sfântul Apostol şi Evanghelist Ioan să-mi ajute. Insă lucrurile nu păreau să meargă prea 
bine, cu toate că încercasem o altă abordare a problemei (pusesem un fir în şanţul 
gingival, ca să rămână uscată suprafaţa dintelui şi să pot lipi bracketul pe ea [bracketurile 
sunt părţi componente ale unui aparat dentar: acele plăcuţe care se fixează pe suprafaţa 
dinţilor şi sunt unite prin nişte arcuri subţiri]), pentru că mâinile îmi tremurau şi pacientul 
era destul de agitat. 

Atunci am strigat în sinea mea cu disperare: „Sfinte Ierarhe Nectarie, ajută- 
mă! Nu mă aude oare nimeni?!". Imediat, bracketul a stat. Părea că e în poziţia bună şi, 
cu ultimul efort, am pornit lampa de fotopolimerizare, pentru ca lipirea (colarea) să fie 
încheiată. Am verificat mai apoi şi părea fixat. Atunci am continuat cu celelalte 
operaţiuni şi bracketul nu s-a mai desprins. M-am bucurat enorm. Vă mulţumesc, 
Sfinţilor Nectarie, Efrem şi Ioan! 

Am uitat să scriu şi despre aceea că în acea zi, înainte de serviciu, doream să- 
mi cumpăr o cafea de la automat. Am mers cu monede de 10 bani şi aveam exact 10 

monede. Una însă mi-a fost respinsă încontinuu de aparat. Nu voiam să plec lăsând 
creditul de 90 de bani şi fără cafea, aşa că m-am rugat Sfântului Efrem cel Nou să-mi 
ajute. Chiar în momentul acela, a intrat pe uşă o colegă, i-am cerut 10 bani şi mi i-a dat 
imediat din buzunar. Am introdus moneda în aparat. Nu a luat-o. Am introdus-o din nou 
şi de data asta a primit-o. Mi-am luat cafeaua şi i-am mulţumit Sfântului Efrem. Mare 
eşti, Doamne, şi minunate sunt lucrurile Tale! 

Daniela, 17 aprilie 2013, Cluj-Napoca 



113. Sănătatea copiilor - vindecări 

A 

Intr-una din seri, Anisia, fetiţa noastră, a făcut febră. I-am dat un medicament 
şi m-am rugat Sfântului Nectarie şi Sfântului Efrem cel Nou să o ajute să se facă bine. 
Am continuat cu acel medicament încă două zile şi, spre bucuria mea şi slava lui 
Dumnezeu, boala nu a evoluat cu secreţii nazale şi tuse, cum se întâmpla de obicei chiar 
şi cu tratament, ci a trecut ca şi cum ar fi fost doar un episod de febră şi atât. Mulţumesc 
pentru toate Domnului Hristos, Maicii Sale şi Sfinţilor care m-au ajutat. 

O altă minune a Sfântului Efrem cel Nou şi a Sfântului Nectarie s-a petrecut 
în noaptea zilei de 10 aprilie 2013, când fetiţa noastră tuşea destul de urât. M-am rugat lor 
la fiecare început de episod de tuse să o ajute să se liniştească şi să poată dormi. Şi de 
fiecare dată s-a liniştit. O singură dată a fost nevoie să mă scol să o dau cu şprei de gât şi 
să-i ridic perna, dar s-a liniştit şi atunci. Mulţumesc din suflet pentru ajutor şi slăvit să fie 
Dumnezeu în veci întru Sfinţii Lui! 

D., 18 aprilie 2013, Cluj-Napoca 

114. Specialistul în ortodonţie 



Una dintre pacientele mele de ortodonţie, o fetiţă doar de 3 ani, avea nevoie 
de o gutieră cimentată [gutiera dentară este un dispozitiv fabricat dintr-un plastic subţire 
şi transparent, care îmbracă dinţii pentru a-i proteja] pe dinţii inferiori pentru rezolvarea 
muşcăturii inverse. A fost necesar să facem mai multe şedinţe de adaptare a gutierei şi 
eram aproape deznădăjduite, şi eu, şi mama fetiţei, că nu vom reuşi s-o cimentăm şi să 
vedem efectele. 

Mergând pentru a-nu-ştiu-câta-oară spre laborator, fetiţa îmi spune: „Ce 
frumoasă e!", referindu-se la metanierul meu cu chipul Domnului Hristos, al Maicii Sale 
şi ale Sfinţilor. „Mi-1 dai şi mie?", mă întreabă copila. , Ai şi tu unul", îi spune mama ei şi 
scoate din buzunar un metanier aproape identic. Am luat acest lucru ca pe un semn. Şi 
într-adevăr, după încă puţină şlefuire de către tehnician, gutiera s-a adaptat şi a putut fi 
cimentată. Doamne miluieşte ca efectul ei să fie cel dorit şi să se corecteze problema 
fetiţei! 

După aproape două săptămâni de purtare a gutierei, au început să se vadă 
efectele benefice. In acelaşi timp, au apărut şi unele efecte mai puţin dorite: dureri ale 
articulaţiilor la nivelul urechilor. O vom examina din nou peste câteva zile, împreună cu 
doamna doctor. Sfinte Efrem, roagă-te pentru fetiţa aceasta şi pentru noi, cei care 
încercăm, după puterile noaste, să o ajutăm. 

Daniela, 19 aprilie 2013, Cluj-Napoca 

115. Ajutor la sarcina copilului 



Am ezitat mult până m-am decis să scriu aceste rânduri, considerând în final 
că este o datorie faţă de cei credincioşi şi un îndemn de a apela la ajutorul Sfântului 
Efrem cel Nou. 

In 24 martie 2013, duminică, după spovedanie, Părintele duhovnic mi-a oferit 
trei cărţi despre acest Sfânt despre care, recunosc, nu am ştiut nimic până în acel moment. 
Copleşită de gestul Părintelui, am primit cu bucurie în suflet darul. 

Ajungând acasă, arăt cărţile familiei, iar seara încep să citesc cu nesaţ din 
Viaţa, arătările, minunile, acatistul şi paraclisul Sfântului Efrem cel Nou, grabnicul 
ajutător şi marele făcător de minuni, publicată la Editura Sophia în 2008. Am fost 
cutremurată de suferinţele Sfântului şi m-am gândit cât de mulţi, ştiuţi şi neştiuţi, au 
îndurat chinuri pentru credinţa lor. Aşteptam seara un moment de retragere, să-mi pot 
relua în linişte lectura. M-au impresionat credinţa oamenilor, puterea lor de a se ruga 
Sfinţilor. Trebuie să recunosc că eu, până acum, îmi îndreptam rugăciunile către Sfânta 
Treime, către Domnul Iisus Hristos şi către Fecioara Măria. O singură dată, fiind în 
delegaţie la Iaşi, am rugat-o cu credinţă pe Sfânta Parascheva să mă ajute să duc la bun 
sfârşit un proiect foarte mare pentru puterile mele. Şi totul s-a încheiat cu bine, datorită 
ajutorului primit. Acum, privind în urmă, îmi dau seama că a fost cel mai amplu proiect 
din viaţa mea profesională pe care l-am condus. Viaţa mergând înainte, îmi aduceam 
aminte de Sfânta Parascheva doar la ziua pomenirii ei, când vedeam la televizor mulţimea 
de pelerini. Dar să revin la şirul întâmplărilor pe care vreau să vi le relatez. 

începusem să mă gândesc că noi suntem cu toţii bine, sănătoşi şi nu aş avea 
un motiv să-1 rog pe Sfântul Efrem să mă ajute... Iată că după o săptămână, în ziua de 
luni, 1 aprilie, fiica mea află, mergând la un control de rutină al sarcinii, că fătul are 
lichid la plămânul drept şi trebuie să se interneze pentru a face cezariană. Medicul i-a 

spus să nu se îngrijoreze, pentru că, la 30 de săptămâni, farul este bine dezvoltat, 
apreciind că are 2 kilograme. Noi toţi eram însă îngrijoraţi. 

A doua zi, marţi, are loc internarea şi repetarea ecografiei de către un alt 
medic, care constată şi el prezenţa lichidului la plămânul drept. 

Au urmat analize pentru a depista cauza formării acestui lichid care, dacă ar 
fi fost lăsat, ar fi împiedicat dezvoltarea normală a plămânului. Soluţia propusă de medici 
era cezariană, urmată de intervenţie pentru scoaterea lichidului din plămânul fătului. 

In ziua internării, mă hotărăsc să mă duc la biserică să particip la 
Dumnezeiasca Liturghie, să mă rog şi să mă împărtăşesc. Intrând în biserică, nu mică mi- 
a fost uimirea şi bucuria când am văzut Papucul Sfântului Efrem. M-am închinat şi l-am 
sărutat cu tot sufletul. Am fost convinsă atunci că Sfântul va asculta ruga mea şi farul se 
va însănătoşi. 

Acasă, am început să ne rugăm. Ginerele meu, care este preot greco-catolic, a 
anunţat familia şi prietenii să se roage şi ei. Mama şi cu mine am început să ne rugăm 
Sfântului Efrem, citind paraclisul. 

Joi are loc o repetare a ecografiei de către medicul care o văzuse marţi la 
internare şi, prima veste bună - lichidul s-a resorbit semnificativ. A fost o zi mare pentru 
noi toţi. Nu se mai punea problema cezarienei pentru a scoate farul. Am mulţumit 
Sfântului Efrem, citind acatistul. 

Vineri, 5 aprilie 2013, fiica mea s-a externat, iar luni, pe 8 aprilie, în urma 
controlului făcut de medicul ei curant, s-a constatat că lichidul s-a resorbit complet, 
plămânul este curat, farul este sănătos. Medicul a felicitat-o pe fiica mea şi a recunoscut 
că este o minune la mijloc: , Aveţi un înger păzitor foarte bun!". A programat-o pentru 
control peste cinci săptămâni, dovada faptului că nu mai era deloc îngrijorat asupra stării 
de sănătate a celor doi, mamă şi făt. Am fost cu toţii foarte fericiţi. Sfântul Mare Mucenic 

Efrem ne-a fost sprijin într-un moment foarte dificil pentru noi. Datorită lui, fătul s-a 
însănătoşit. 

Am continuat să citesc cărţile cu minunile din zilele noastre ale Sfântului 
Efrem şi mă simt din ce în ce mai legată sufleteşte de acest Sfânt bun şi milostiv, care s-a 
aplecat şi asupra familiei mele. Am dorit să am o icoană a acestui Sfânt şi duminică, 14 
aprilie, după Dumnezeiasca Liturghie am cumpărat o icoană, iar Părintele duhovnic mi-a 
dăruit ulei de la candela Sfântului. 

Citind cele scrise, mi-am dat seama că nu am reuşit să transpun emoţia şi 
sentimentele puternice pe care le-am trăit. Sunt de formaţie realistă. Sunt informatician de 
meserie. Poate că asta ar scuza într-o oarecare măsură această trăsătură a relatării mele. 

Nu sunt vrednică de aşa mult ajutor cât primesc în viaţa aceasta, dar, cu atât 
mai mult, eu şi cei din familia mea considerăm că s-a întâmplat o minune în familia 
noastră, pe care trebuie să o facem cunoscută. 

Iţi mulţumim din inimă, Sfinte Mare Mucenice Efrem! 

A. P., 19 aprilie 2013, Cluj-Napoca 

116. Un loc de muncă si un cămin în străinătate 

5 



Cu mulţi ani în urmă, mama mea a plecat în străinătate cu nădejdea că măcar 
acolo îşi va găsi un loc de muncă. Aşa a ajuns să fie angajată ca îngrijitoare la o bătrânică 
şi să locuiască împreună cu dânsa într-o casă mare, în care trebuia zilnic să facă şi 
curăţenie în toate camerele, cu toate că acelea erau nelocuite. Angajatorii ei, fiii bătrânei 
şi soţiile lor, se comportau cu mama ca şi cu o slugă, dispreţuind-o şi tratând-o ca pe o 
fiinţă cu mult inferioară lor. Deşi casa avea multe odăi încăpătoare, mamei i s-a oferit cea 
mai mică dintre ele, care era şi foarte întunecoasă. In timpul iernii, nu i se permitea să-şi 
încălzească odaia decât un număr foarte limitat de ore, pe motivul de a nu consuma prea 
multă energie electrică sau gaz. Mama se mâhnea mult, fiindcă ştia despre acei oameni că 
sunt foarte bogaţi şi pot să-şi permită cheltuieli cu mult mai mari decât cele pe care 
pretindeau ei că nu au cum să le achite, dar nu putea să le reproşeze nimic, din teama de a 
nu rămâne fără locul de muncă şi fară un acoperiş deasupra capului. 

Bătrâna însă era credincioasă şi, de obicei, chiar paşnică şi blândă. La 
început, se supăra că mama nu voia să vină cu ea la toate slujbele ce se ţineau în biserica 
ei romano-catolică şi că nu doreşte să treacă la catolicism, dar, cu timpul, s-a liniştit şi, 
venind uneori în cameră la mama, se uita îndelung la chipurile Sfinţilor pe care îi avea 
mama pe perete şi o tot întreba despre fiecare. Aşa s-au şi împrietenit. 

Insă, odată cu trecerea timpului, angajatorii deveneau din ce în ce mai 
nemulţumiţi. Din zi în zi, ei găseau tot mai multe pricini pentru a-i reproşa mamei 
anumite lucruri pe care, pare-se, nu le-ar fi făcut aşa cum se cuvine. Dar mama ştia că 
motivul supărării lor era altul: în fiecare an, ei erau datori, conform legilor din ţara lor, 
să-i mărească salariul cu 100 de euro pe lună şi lucrul acesta îi scandaliza. Ei încercau în 
fel şi chip să o facă pe mama să renunţe ea însăşi la slujba pe care i-o oferiseră şi să 
plece. Dar mama nu avea unde să se ducă, aşa că tăcea şi răbda toate nedreptăţile care se 

răsfrângeau asupra ei. De bună seamă, dacă nu ar fi întărit-o Dumnezeu prin mila şi 
puterea Sa, n-ar fi rezistat să stea nici măcar un an în acea familie, chiar dacă fiii şi 
nurorile bătrânei locuiau în alt oraş şi veneau doar în vizită pentru o zi sau două. 

Aşa s-a întâmplat că, într-o zi, ei au venit la mama şi i-au spus să-şi facă 
bagajele şi să plece. Pentru aceasta, i-au pus la dispoziţie o săptămână. 

Mama era deznădăjduită. A început îndată să-şi sune toate prietenele şi să le 
roage să-i caute un alt loc de muncă. Pe de-o parte, ea îşi dorea de mult să se mute mai 
aproape de acea biserică ortodoxă românească la care mergea în fiecare duminică şi unde 
era preot Părintele ei duhovnic, dar nu îndrăznea să facă acest pas. Insă, pe de altă parte, 
era înfricoşată de faptul că nu ştia ce o aşteaptă la un alt loc de muncă şi nici nu prea îi 
venea să creadă că îl va găsi într-un timp atât de scurt. 

In cele din urmă, m-a sunat şi pe mine şi mi-a spus despre necazul ei. Arunci 
eu am îndemnat-o să se roage Sfinţilor ei ocrotitori şi mai ales Sfântului Efrem cel Nou, 
încredinţând-o că Sfinţii se vor îngriji de ea şi nu o vor lăsa de izbelişte. Apoi i-am 
povestit şi eu unui bun prieten cele se s-au întâmplat cu mama şi el mi-a propus să citim 
chiar arunci, în clipa aceea, acatistul Sfântului Efrem. Acesta era cel mai mare ajutor pe 
care i-1 puteam oferi noi în acea situaţie - rugăciunea. 

După ce am isprăvit amândoi de citit acatistul, ne-am liniştit. Am simţit că 
mama nu mai era în pericol şi că totul se făcea spre binele ei. Şi aşa a şi fost. S-a îngrijit 
Sfântul Efrem de ea cum noi nici nu ne-am fi putut închipui. 

In ziua următoare, mama m-a sunat şi mi-a spus, plină de bucurie şi uimire, 
că i s-au oferit trei locuri de muncă şi că ar dori să-1 aleagă pe cel care se găseşte mai 
aproape de biserica la care slujeşte Părintele ei. Mai mult decât atât, a aflat mai târziu de 
la prietena ei, care o recomandase acelei familii, că oameni aceia o aşteptau cu mare drag 
şi îşi doreau să o primească ca pe un membru al familiei lor. Ori, lucrul acesta era cu 
adevărat uimitor şi greu de crezut. Mi-a săltat şi mie inima de bucurie când am aflat toate 

acestea şi atunci i-am spus mamei să-i mulţumească din plin Sfântului Efrem, pentru că a 
miluit-o Dumnezeu pentru rugăciunile lui. 

După ce s-a mutat la noul loc de muncă, toate s-au înnoit în viaţa ei. In noua 
casă, le poartă de grijă la doi bătrânei, soţ şi soţie, care sunt foarte buni şi iubitori cu ea. 
Iar fiul şi fiica bătrânilor se îngrijesc de mama cu adevărat ca de o persoană apropiată lor, 
ducând-o pe la medici şi scutind-o pe cât se poate de lucrul pe care -l are de făcut prin 
casă. Plus că i-au oferit şi o odaie încăpătoare, luminoasă şi bine încălzită, în care mama 
n-a mai suferit de frig nici măcar o zi. Unde mai pui că şi salariul pe care i-1 oferă este 
dublu faţă de cel pe care îl avea la vechiul loc de muncă. Dar mult mai preţioasă e căldura 
sufletească şi blândeţea cu care o înconjoară. 

Aşa a rânduit Dumnezeu ca necazul să devină izbăvire, pentru rugăciunile 
Sfântului Efrem cel Nou, iar mâhnirea să se prefacă întru bucurie. 

F. T., 20 aprilie 2013 

Dumnezeiască este pacea întru care sălăşluieşti, Sfinte Părinte Efrem, iar 
bunătatea fară seamă a harului lui Dumnezeu se revarsă asupra noastră prin noianul 
mijlocirilor tale. înseninează şi înnoieşte vieţile noastre cu bucuria cea tainică şi smerită a 
Sfintelor Taine şi ne învredniceşte ca în veşnicie să vedem chipul tău care încă din 
această viaţă pământească ne pricinuieşte atât de multă bucurie. 

Pruncii dimpreună cu părinţii se veselesc preaminunate Părinte Efrem, de 

ocrotirea şi grabnicul tău ajutor şi prin cuvânt de laudă şi mulţumire mărturisesc 

dragostea ta dumnezeiască. Ajută-ne, Sfântul nostru drag, să ajungem cu bine la limanul 
vieţii veşnice facându-te nouă apărător, învăţător, tămăduitor şi Părinte în acest veac 
trecător, plin de multe tulburări şi nestatornicii. 



Scurtă biografie a Sfântului Efrem 



Sfântul Efrem s-a născut în oraşul Trikala în anul 1384. Din anul 1393, 
această localitate a căzut în mâna turcilor lui Baiazid I, care stăpânea atunci întreaga 
regiune a Tessaliei. Din 1395, în Tesalonic a început răpirea copiilor de către turci. Se 
furau copii şi adolescenţi, cu vârste între paisprezece şi douăzeci de ani, dar şi mai mici. 

La vârsta de numai patrusprezece ani, Sfântul Efrem, pe numele său de botez 
Constantinos Morfis, a fost nevoit să părăsească casa părintească, pe mama sa văduvă şi 
pe cei şapte fraţi. Aceasta a facut-o pentru a nu fi înregimentat cu forţa în armata 
turcească ca ienicer. A îmbrăţişat cu mult zel viaţa monahală în Mănăstirea Buneivestiri 
din „Muntele celor neprihăniţi" din Atica. 

In anul 1416, turcii au prădat peninsula Atică şi l-au silit pe guvernatorul 
Atenei, Antonie Atzaghioli, să se declare vasal al sultanului. In anul 1424, otomanii au 
intrat cu forţa în Mănăstirea Buneivestiri şi au trecut prin tăişul săbiei pe părinţii de acolo. 
Sfântul lipsea, fiind atunci în peşteră, sus în munte. întorcându-se la mănăstire, a găsit 

trupurile neînsufleţite ale monahilor după care a plâns îndelung. în anul următor, la 14 
septembrie, turcii s-au întors şi, găsindu-1 pe sfânt, l-au supus caznelor cu o barbarie rar 
întâlnită, timp de opt luni şi jumătate, cum numai Sfinţii Mari Mucenici Gheorghe, 
Dimitrie, Ecaterina, Varvara şi alţii au mai fost torturaţi. La sfârşit, l-au spânzurat cu 
capul în jos într-un copac, în curtea mănăstirii. Au legat lemne aprinse de trunchiul 
copacului şi l-au pironit pe sfânt cu cuie groase. în mijlocul flăcărilor, sfântul se ruga 
stăruitor. A primit cununa muceniciei la 05 mai 1426, trecând la Domnul în zorii acelei 
zile, la ora 9 dimineaţa. 



Despre Maica Macaria, egumena Mănăstirii de la Nea Makri, cea 
învrednicită de Dumnezeu să găsească moaştele Sfântului Efrem 



Maica Macaria, după numele său laic Mărgărita Desipri, s-a născut pe 12 
martie 1911 în satul Falatado din insula Tinos, din părinţi evlavioşi, având un bunic preot 
din partea mamei pe care 1-a îndrăgit nespus de mult, părintele Antonie. Familia Desipri a 
fost binecuvântată cu naşterea a mulţi copii, dintre care două fete au devenit monahii, iar 
unul dintre băieţi preot, Andrei, singurul care mai trăieşte astăzi. 

Mărgărita a intrat în viaţa monahală ca novice la 1 1 decembrie 1930, iar peste 
doi ani a depus voturile monahale. După trei ani a primit marea schimă în Mănăstirea 
Sfântului Ierotei. 

Domnul o chema la nevoinţe deosebite. Pe timpul ocupaţiei şi-a făcut simţită 
prezenţa binevoitoare în închisorile de femei din Atena. 

In vara anului 1945, vizitând localitatea Nea Makri din peninsula Atică, a 
urcat să aprindă o căndeluţă între ruinele a ceea ce avea să i se descopere ulterior ca fiind 
Mănăstirea stavropighie de călugări de odinioară din „Muntele celor neprihăniţi". încă de 
arunci a început să simtă că acel loc este un loc sfânt. Un loc unde, cu voia lui Dumnezeu, 
va rămâne până la sfârşitul vieţii. Şi-a încropit o chiliuţă şi a continuat acolo viaţa 
monahală, noaptea lucrând pentru a-şi asigura cele absolut necesare traiului, şi ziua, în 
afară de slujbe, cercetând ruinele vechii bisericuţe a Buneivestiri şi ale chiliilor de 
odinioară. A trăit în condiţii aspre, încălzită iarna de focul rugăciunilor arzătoare către 
Dumnezeu, având drept acoperire numai o învelitoare lăsată de un cioban care 
descoperise că acolo trăia cineva. 

Dumnezeu o chema la descoperiri minunate, facându-i cinstea de a fi cea 
căreia i s-a descoperit locul moaştelor unuia dintre părinţi, moaşte ale căror urme le căuta 
cu înfrigurare. Povesteşte singură mai departe: „Aşa cum stăteam între ruinele vechii 
mănăstiri, unde pronia dumnezeiască îmi purtase paşii, mă gândeam la timpurile de 
odinioară când oamenii mărturisiseră credinţa ortodoxă cu preţul vieţii lor şi ale căror 
moaşte puteau fi răspândite în multe locuri". Când curăţa ruinele bisericii, se gândea că se 
află pe un loc sfânt şi îl ruga deseori pe Dumnezeu s-o învrednicească să vadă pe unul 
dintre părinţii care trăiseră pe timpuri acolo. A trecut destul de mult timp până când, într- 
o zi, o voce lăuntrică i-a spus: „Sapă acolo şi vei găsi ceea ce doreşti" - şi, în mod 
minunat, i-a fost indicat un anumit loc din curtea mănăstirii. 

A arătat locul unui muncitor pe care îl chemase să o ajute la treburile 
mănăstirii. Acesta la început nu a vrut să sape în locul indicat de ea, ci în alte locuri. L-a 
lăsat să facă precum voia, dar în acelaşi timp se ruga să dea doar de locuri stâncoase, ca 
în cele din urmă să sape acolo unde îi fusese indicat. Aşa s-a şi întâmplat. După trei patru 
încercări eşuate, a venit şi a săpat unde îi arătase maica. 

Mărturii că acolo existase o chilie de monah erau şemineul, trei nişe şi un 
perete pe jumătate dărâmat. Locul a fost curăţat de pietre şi lucrătorul, plin de năduf că nu 
găsise nimic mai înainte, se apucă nervos de săpat. „Nu te grăbi, nu te osteni peste puteri, 
ia-o mai încet" 1-a sfătuit monahia. Muncitorul continua însă în acelaşi ritm. 

„Poate fi cineva înmormântat aici, te rog, ai grijă", continua să îl sfătuiască 
maica Macaria. 

înciudat, omul a întrebat-o: „Chiar crezi că este adevărat ceea ce îţi 

închipui?". 

într-adevăr, mărturiseşte maica mai departe, era foarte sigură, de parcă l-ar fi 
şi văzut pe acela pe care îl căuta. La aproximativ un metru şi şaptezeci adâncime cazmaua 
a dat la iveală capul omului lui Dumnezeu, cum 1-a numit maica. In acelaşi timp, o 
mireasmă plăcută s-a răspândit în jur. Muncitorul a rămas şocat, nu mai putea articula 
nici un cuvânt. Monahia 1-a rugat să o lase singură. A îngenuncheat şi, cu multă evlavie, a 
îmbrăţişat moaştele sfântului, simţind tainic în adâncul sufletului mucenicia acestuia. 
Sufletul i s-a umplut de o neţărmurită bucurie - dobândise un odor de mare preţ. Dând la 
o parte pământul care încă îl mai acoperea, a putut să îl vadă întreg, chiar dacă rămăsese 
ascuns până atunci timp de secole. După îmbrăcăminte şi-a dat seama că fusese cleric. 
Sentimente amestecate o încercau - să se bucure sau să îl plângă pe cel pe care îl avea în 
faţă? Cum de se afla acolo? Ce se întâmplase cu el? Ce îi văzuseră ochii? îşi spuse că 
desigur s-a petrecut o dramă. A început să plouă şi monahia a aşezat la loc moaştele unde 
le găsise. 

Se înserase deja. Macaria a citit slujba vecerniei, fiind singură atunci în acele 
locuri unde o adusese Domnul ca să Ii slujească. Deodată a auzit paşi care porneau de jos 
din mormânt, apoi prin curtea mănăstirii şi care se opriră în faţa bisericii. Maica a 
mărturisit că a încremenit de spaimă la auzul paşilor apăsaţi şi că era pentru prima dată 
când se simţea ca şi paralizată de frică. Nici n-a apucat să se întoarcă să vadă despre ce 

era vorba când a auzit deodată o voce care i-a spus: „Până când mă vei lăsa acolo, jos? Şi 
omul ăla, care mi-a dezvelit aşa capul..!". Macaria s-a întors şi a văzut un om înalt, 
brunet, îmbrăcat în haine monahale, cu ochi mici, rotunzi, cu uşoare riduri la colţuri, cu o 
barbă mare, care îi acoperea gâtul. în mâna stângă îi strălucea o lumină, iar cu dreapta 
binecuvânta. 

Maica s-a umplut de mare bucurie, frica i-a dispărut imediat, a prins curaj şi, 
simţind dulcea povară a responsabilităţii cu care o însărcinase Dumnezeu, i-a spus: 
„Iartă-mă, mâine de cum se luminează, voi avea grijă de tine". Pe dată sfântul s-a făcut 
nevăzut şi slujba Vecerniei a continuat în linişte. 

A doua zi de dimineaţă, după Utrenie, maica Macaria a luat sfintele moaşte, 
le -a spălat, le-a curăţat de pământ şi le-a dus în altar, într-o mică firidă. A aprins şi o 
căndeluţă. în noaptea următoare, 1-a visat pe cuviosul lui Dumnezeu în biserică. în stânga 
acestuia era o icoană foarte frumoasă, pe care el o ţinea, îmbrăţişând-o cu o mână. Era din 
argint, lucrată de mână. Alături era un sfeşnic, iar monahia a visat că i-a aprins o 
lumânare din ceară curată. In acel moment s-a auzit o voce care i-a spus: „Iţi mulţumesc 
mult. Mă numesc Efrem". 

A trecut ceva timp de la acele întâmplări şi maica era oarecum nedumerită în 
legătură cu cele întâmplate. într-o seară, după Vecernie, în timp ce voia să închidă uşa 
bisericii, a auzit trei bătăi ca un sunet de mătănii de chihlimbar. A înţeles că sfântul îi 
dădea iarăşi semne, a intrat în biserică, a aprins o lumânare şi s-a rugat. Deodată s-a 
simţit învăluită de o mireasmă extraordinară, de parcă s-ar fi aflat în Rai. S-a simţit însă 
în acelaşi timp şi nevrednică de toate câte i le descoperise Dumnezeu în acele locuri. 

Muntele neprihăniţilor 



Nu este întâmplător faptul că Dumnezeu a condus paşii Sfântului Efrem în 
muntele aşa-numit „al neprihăniţilor", întrucât, potrivit tradiţiei, aici încă din secolele 10- 
11 s-a aflat o veche vatră sihăstrească. Existau pe atunci nenumărate schituri împrăştiate, 
care împodobeau acele locuri nu numai prin viaţa curată a vieţuitorilor de acolo, dar şi 
prin frumuseţea pe care o dădeau pinii, măslinii şi o mulţime de arbuşti de diferite feluri. 
Urmând exemplul altor oameni ce îşi închinaseră viaţa lui Dumnezeu - în rândul cărora se 
puteau număra chiar şi voievozi - a venit să vieţuiască aici, înaintând în virtute, cel ce 
avea să devină mai apoi Sfântul Efrem. A sosit la minunata Mănăstire a Buneivestiri, care 
constituia pe atunci centrul duhovnicesc al întregii regiuni. Aici avea să îşi trăiască 
întreaga viaţă pustnicească. Râvna sa a fost încununată de către Dumnezeu prin muncile 
groaznice la care a fost supus la moartea sa, prin chinurile pe care le-a îndurat între 14 
septembrie 1425 şi 5 mai 1426, când a trecut la cele veşnice. 

Maica Macaria, ai cărei paşi au purtat-o, peste ani, pe aceleaşi meleaguri, 

povesteşte... 

„Eram în ajunul marii Sărbători a Buneivestiri a anului 1965 şi aveam 
obişnuita priveghere de toată noaptea. Timpul se scurgea încet în psalmodii, cântări 
liturgice, troparul Buneivestiri..". Când Sfânta Liturghie a ajuns la momentul prefacerii 
Cinstitelor Daruri, maica Macaria a avut dintr-odată o vedenie minunată: altarul strălucea 
tot, auriu şi se făcea că din fresca Buneivestiri coborau până la pământ raze luminoase, 
înguste ca nişte lame de spadă. A auzit şi o voce care spunea: „Intr-o vreme ca cea de 
astăzi mănăstirea aceasta sărbătorea cea mai strălucită sărbătoare a sa!". Monahia a fost 
cuprinsă de o dorinţă nestăvilită de a afla şi alte amănunte. A întrebat: „Trăia şi Sfântul 
Efrem în acea vreme?" Şi vocea i-a răspuns: „Această sărbătoare o avea Sfântul Efrem la 
mare cinste, prăznuind-o la întreaga ei strălucire şi acum... de ce? De ce? De ce?". 

Maica Macaria precizează că nu vedea pe nimeni, doar auzea vocea aceea 
cerească. Ultimele cuvinte le-a auzit rostite cu multă tristeţe şi durere nesfârşită. Despre 
hramul vechi al mănăstirii, acela al Buneivestiri, aveau să scrie mulţi oameni ai Bisericii, 
clerici şi laici, dar cele ce s-au întâmplat la acea slujbă de noapte au mişcat-o adânc pe 
egumenă, întărind-o în întreaga activitate legată de destinul mănăstirii. 

Tot maica Macaria istoriseşte că avea o femeie angajată la fundaţia de pe 
lângă mănăstire, care avea grijă de copii. Femeia avea o nepoţică ce mânca acolo. Intr-o 
noapte, când femeia nu putea dormi, 1-a văzut pe sfânt că se apropie de patul fetiţei. Fetiţa 
s-a speriat. 

„Nu te teme, fata mea, sunt Sfântul Efrem", i-a spus şi a mângâiat-o pe 
creştet. Femeia i-a mărturisit stareţei că de acolo de unde era ea nu şi-a dat seama cine 
este. Luând silueta drept aceea a egumenei, a strigat-o pe nume. A văzut deodată un 

bărbat, înconjurat de lumină multă, ţinând în mână macheta unei biserici, care s-a 
prezentat: „Suntmarele mucenic Efrem". 

Pe dată femeia i-a căzut la picioare şi sfântul a continuat: „M-am născut la 14 
septembrie, ziua Sfintei Cruci, şi tot la 14 septembrie de ziua Sfintei Cruci a început 
mucenicia mea, când aveam 42 de ani. Să îi spui Macariei să îmi ridice un proschinitar în 
cotitura drumului. Acolo obişnuiam să stau ca să mă odihnesc". 

Femeia a mai auzit: „Mormântul mi-a fost o peşteră. Barbarii şi mort mă 
torturau". Femeia s-a întrebat şi s-a rugat ca sfântul să îi descopere locul unde dorea să fie 
construit proschinitarul. L-a văzut şi altă credincioasă pe sfânt şi toate au aflat apoi locul 
exact unde avea să fie construit un mic proschinitar în formă de bisericuţă. Mai apoi, s-a 
aflat de la un domn în vârstă, Barba Gheorghios, că, exact în acel loc, în urmă cu treizeci 
şi cinci de ani a văzut un călugăr foarte trist care stătea şi se uita spre locul unde avea să 
se construiască mai apoi mănăstirea. A fost atât de impresionat, încât nu l-a uitat, 
recunoscându-1 peste ani în icoana de la proschinitar. 

Mesajul din 29 aprilie 1966 despre mucenicie 



„Eram plină de nelinişte în acea noapte, mărturiseşte monahia Macaria, nu 
puteam să-mi găsesc locul, nici să mă întind în pat, nici să stau în fotoliu... Ora trei din 
noapte m-a găsit în fotoliu şi cum stăteam aşa, undeva la dreapta mea am văzut un monah 
cu o înfăţişare foarte ascetică, cu părul căzându-i în neorânduială pe umeri. Era foarte 
palid şi purta o rasă veche zdrenţuită de culoare verde închis. De îndată ce l-am privit mai 
atentă, pacea a pus stăpânire pe inima mea şi o bucurie nedesluşită a prins a se înfiripa în 
sufletul meu. Deodată l-am văzut lângă mine. Venise fară să păşească. S-a aplecat şi a 
şoptit cu multă evlavie cele ce urmează: «Sfântul Efrem şi-a încheiat viata muceniceşte, 
sub turci, în anul 1426, la 5 mai, la ora nouă şi jumătate.»" 

Monahia s-a gândit că ar trebui să noteze cele auzite, şi atunci a auzit iarăşi 
aceleaşi cuvinte, repetate de mai multe ori. Dimineaţa le-a povestit şi celorlalte monahii 
despre lucrurile minunate pe care le trăise. 

In seara următoare o altă monahie a avut un vis în care i s-a descoperit întreg 
martiriul sfântului. Acesta fusese legat cu capul în jos de un copac puternic. In 
mijloculpântecelui i s-a pus un lemn gros încins, şi corpul, bătut în cuie, îi ardea... 
Nelegiuiţii care au făcut acestea stăteau deoparte, privind. Având flacăra credinţei însă 
mult mai puternică, sfântul a îndurat teribilele torturi. 

Din momentul în care au aflat cum s-a sfârşit viaţa sfântului, maica Macaria 
i-a luat moaştele din sfântul altar şi le-a aşezat cu evlavie în faţa icoanei sale. Atunci, 
mărturiseşte, s-a întâmplat un lucru minunat şi asta în timp ce la altar se slujea... Icoana 
cea mare a Sfântului a făcut un zgomot puternic. De asemenea, moaştele au început să 
scoată zgomote, pe rând, cele mari, cele mici şi apoi toate împreună. Apoi, monahiile l-au 
văzut pe sfânt că umblă printre ele încălţat cu papuci şi îmbrăcat cu rasă. Sfânta mireasmă 
care o răspândea în urma sa purta adieri cereşti. 

„Vreau ca mormântul să fie în biserică" 



Monahia Macaria istoriseşte despre construirea bisericii de la Nea Makri, a 
cărei terminare a coincis cu editarea primului volum cu minunile sfântului, mărturii vii 
ale purtării de grijă neîncetate a Sfântului Efrem. 

Biserica, atât de dorită de către toţi vieţuitorii de acolo s-a construit odată cu sosirea aici - 
prin iconomie dumnezeiască, după spusele maicii - a unor pietre vechi de la o clădire ce 
împodobea odinioară Atena. 

A trecut ceva vreme de când au luat decizia de construire a bisericii. Intre 
timp, maica s-a rugat sfântului să îi dea un semn spre a-i arăta unde doreşte să îi fie 
mormântul, în biserică sau în afara acesteia. Nu au trecut decât două zile şi a sosit o 
credincioasă evlavioasă care i-a spus că i-a apărut în vis sfântul şi i-a zis: „Să îi spui 
stareţei că vreau ca mormântul să fie în biserică...". 

Viata Sfântului Efrem cel Nou 

Sfântul Efrem (Constantinos Morfis după numele de botez) s-a născut în 
oraşul grecesc Trikala, în anul 1384. La 14 ani a plecat la Mănăstirea Bunavestire, de pe 
Muntele Neprihăniţilor, părăsind casa părintească, mama văduvă şi cei şapte fraţi, fugind 
din calea turcilor conduşi de Baiazid I, care începuseră răpirea tinerilor de 14-20 de ani 
pentru a-i înregimenta cu forţa ca ieniceri. 

Sfântul Efrem s-a nevoit mai bine de 25 de api, ca monah, la Mănăstirea 
Bunavestire. In anul 1416, turcii au prădat Peninsula Attika şi, în 1424, invadând 
mănăstirea, i-au omorât cu sabia toţi călugării. Sfântul Efrem era atunci în peşteră, sus în 
munte, şi când s-a întors a găsit trupurile neînsufleţite ale monahilor. După un an, turcii 
au venit din nou şi, găsindu-1 pe sfânt, l-au supus caznelor cu o barbarie rar întâlnită, timp 
de opt luni şi jumătate, îndurând chinuri mai presus de cuvinte, rugându-se şi iertând, 
sfântul a primit cununa mucenicească, după cum singur avea să arate în chip minunat. 

Sfântul Efrem, marele făcător de minuni, s-a făcut cunoscut în urma mai 
multor descoperiri dumnezeieşti. 

In vara anului 1945 schimonahia Macaria, vizitând localitatea Nea Makri, a 
urcat să aprindă o candelă la ruinele mănăstirii de pe Muntele Neprihăniţilor. Dorind 
viaţă pustnicească şi simţind sfinţenia locului, maica şi-a încropit o chiliuţă în care avea 
să rămână până la sfârşitul vieţii. 

Pe când cerceta ruinele Bisericuţei Buneivestiri şi chiliile vechii mănăstiri de 
călugări, se gândea că se află pe un loc sfânt şi îl ruga pe Dumnezeu s-o învrednicească să 
i se arate vreunul dintre părinţii care trăiseră în acele locuri. Intr-o zi, o voce lăuntrică i-a 
spus: „Sapă acolo şi vei găsi ceea ce doreşti". Punând un lucrător, care ajuta atunci la 
treburile mănăstirii, să sape, maica Macaria s-a învrednicit să dobândească un dar de 

mare preţ: la aproximativ l,7m adâncime au găsit, răspândind o mireasmă plăcută, 
moaştele întregi ale unui călugăr care fusese cleric, după îmbrăcămintea cu care era 
îmbrăcat. Venind ploaia, maica a lăsat moaştele unde le găsise. După vecernie, sfântul i s- 
a arătat maicii, spunându-i: „Până când mă vei lăsa acolo jos?". Era un călugăr înalt, 
brunet, cu barbă mare, în mâna stângă îi strălucea o lumină şi cu mâna dreaptă 
binecuvânta. Maica i-a cerut iertare şi a doua zi a luat moaştele, le-a curăţat şi le-a pus în 
altar, într-o firidă, şi a aprins o candelă. în acea noapte, sfântul i s-a arătat maicii în vis, 
spunându-i: „îţi mulţumesc mult. Mă numesc Efrem". 

Tot sfântul a descoperit unei femei şi chipul morţii sale. Aceasta 1-a văzut 
într-o lumină care înconjura mănăstirea, ţinând în mână o bisericuţă. Sfântul i-a zis aceste 
cuvinte: „Mare Mucenic Efrem". Femeia a îngenuncheat, iar sfântul a continuat: „M-am 
născut la 14 septembrie, de ziua Sfintei Cruci, şi tot la 14 septembrie, la 42 de ani, am dat 
mărturie prin moarte mucenicească. Să îi spui maicii Macaria şă îmi ridice un paraclis în 
cotitura drumului. Acolo voi sta şi mă voi odihni. Scorbura copacului mi-a fost mormânt. 
Necredincioşii m-au torturat chiar şi mort". 

In anul 1966, în ziua de 29 aprilie, monahia Macaria a primit din nou o 
descoperire de la sfânt: „Deodată, l-am văzut lângă mine, venise fără să păşească. A 
şoptit cu multă evlavie: «Sfântul Efrem şi-a sfârşit viaţa muceniceşte, sub turci, în anul 
1426, pe 5 mai, la ora nouă dimineaţa.»" In seara următoare, o altă monahie a avut un vis 
în care i s-a descoperit întreg martiriul sfântului. Fusese legat cu capul în jos de un copac 
bătrân şi în mijlocul pântecelui i s-a înfipt o bucată de lemn aprins, care îi ardea 
măruntaiele, în timp ce trupul îi era străpuns cu multe cuie. 

Minunile la moaştele Sfântului Marelui Mucenic Efrem, arătările lui în vis 
sau aievea, ajutorul grabnic oferit celor în nevoi, nenumăratele tămăduiri au umplut 
paginile mai multor cărţi (câteva fiind traduse şi în limba română), mărturiile fiind strânse 
cu grijă, la început de maica Macaria, iar după moartea ei, de maicile de la mănăstirea 

sfântului. Cel care a citit, chiar şi numai o dată, câteva din minunile Sfântului Efrem 
simte cât de apropiat este de noi, păcătoşii. 

Paraclisul Sfântului mare mucenic Efrem cel Nou 



(Alcătuit de Maica Macaria, stareţa şi ctitora Mănăstirii Bunavestire de la 
Nea Makri, de pe muntele Amomon, Attika) 



Cântarea 1, glasul 8: 



Irmosul: 



„Apa trecând-o ca pe uscat şi de răutatea egiptenilor scăpând, israeliteanul 
striga: Izbăvitorului şi Dumnezeului nostru să-i cântăm". 



Sfinte al lui Dumnezeu, Efrem, roagă-te pentru noi. 



De multe necazuri fiind cuprins şi de boli amare şi tiraniceşti, cu credinţă vin 
la moaştele tale, vindecă-mă, Sfinte, prin mijlocirea ta. 



Sfinte al lui Dumnezeu, Efrem, roagă-te pentru noi. 

Datu-ţi-s-a har de la Dumnezeu să vindeci tulburările feluritelor boli; ridică- 
mă, aşadar, pe mine cel ce zac în boală grea, ca să te slăvesc, Sfinte Efrem, izbăvitorul 
meu. 

Sfinte al lui Dumnezeu, Efrem, roagă-te pentru noi. 



în adâncul păcatelor căzând, cu lacrimi strigă robul tău: De vrăjmaşii cei 
văzuţi şi de cei nevăzuţi izbăveşte-mă, dându-mi vindecare mie celui ce scap la tine. 



Preasfântă Născătoare de Dumnezeu, mântuieşte-ne pe noi. 

Stăpână Fecioară, Maica Iui Dumnezeu, nu înceta a te ruga pentru mine 
păcătosul, tu, Preanevinovată, ceea ce eşti slăvită Maică a celui Preaînalt, ca să mă 
miluiască şi să mă mântuiască de bolile cele de multă vreme. 



Cântarea 3: 

Irmosul: 

„Doamne, Cel ce ai făcut cele de deasupra crugului ceresc şi ai zidit Biserica, 
Tu pe mine mă întăreşte întru dragostea Ta, pentru că Tu eşti marginea doririlor şi 
credincioşilor întărire, Unule Iubitorule de oameni". 

Sfinte al lui Dumnezeu, Efrem, roagă-te pentru noi. 

Lipsit fiind de toate, cu durere strig ţie: întâmpină, Sfinte Efrem, pe cei ce 
strigă către tine şi întinde mâna ta cea sfântă, ridică-mă din pat şi sănătate dă-mi mie, 
robului tău. 

Sfinte al lui Dumnezeu, Efrem, roagă-te pentru noi. 

Acum mă apasă greutatea păcatelor mele şi mă împrăştii cu totul în largul 
necazurilor; întâmpină-mă cu rugăciunea ta cea caldă şi pe vrăjmaşul acum nimiceşte-1 şi 
cu torul pierde-1, Cuvioase Părinte al nostru, Preasfmţite Efrem şi linişte inimii mele 
dăruieşte-i. 

Sfinte al lui Dumnezeu, Efrem, roagă-te pentru noi. 

Izvor nesecat de vindecări eşti sfinţite Efrem, cel întocmai ca îngerii, de 
aceea îţi cântăm luptele şi dumnezeieştile chinuiri pe care le-ai răbdat pentru Mirele 
Hristos. Pe care neîncetat roagă-1, Cuvioase, să miluiască sufletele noastre. 

Preasfântă Născătoare de Dumnezeu, mântuieşte-ne pe noi. 

In grele neputinţe acum am căzut, Preasfântă Fecioară, tu îmi ajută, căci 
nădejdea mea în tine mi-am pus-o, eu smeritul, nu mă trece cu vederea, Bună Stăpână. 
Mântuieşte-mă, Curată, pentru Fiul tău, ca să mă izbăvesc de osândă. 

Izbăveşte de primejdii pe robii tăi, de Dumnezeu Născătoare, că toţi după 
Dumnezeu la tine alergăm, ca la o ocrotitoare şi zid nesurpat. 

Caută cu milostivire, de Dumnezeu Născătoare prealăudată, spre necazul meu 
cel cumplit al trupului şi vindecă durerea sufletului meu. 

Apoi preotul zice ectenia şi pomeneşte pe cei pentru care se face paraclisul, 
iar noi cântăm „Doamne miluieşte" (de 12 ori), după care: 

Sedelna, glas 2: 

Izvor nesecat de vindecări eşti sfinţite Efrem, cel întocmai ca îngerii, de 
aceea îţi cântăm luptele şi dumnezeieştile chinuiri pe care le-ai răbdat pentru Mirele 
Hristos. Pe care neîncetat roagă-L, Cuvioase, să miluiască sufletele noastre. 

Slavă Tatălui şi Fiului şi Sfântului Duh şi acum şi pururea şi în vecii vecilor. 

Amin. 

Rugătoare fierbinte şi zid nebiruit, izvor de milă şi lumii scăpare, cu 
dinadinsul strigăm: Stăpână Născătoare de Dumnezeu, vino degrabă şi din primejdii 
izbăveşte-ne pe noi, ceea ce eşti grabnic păzitoare. 

Cântarea 4: 



Irmosul: 

„Am auzit, Doamne, taina rânduielii Tale, am înţeles lucrurile Tale şi am 
preaslăvit Dumnezeirea Ta". 



Sfinte al lui Dumnezeu, Efrem, roagă-te pentru noi. 



Sufletului meu celui nestatornic fii povăţuitor tu, pururea pomenite, şi alină- 
mi tulburarea, dăruind pace inimii mele. 



Sfinte al lui Dumnezeu, Efrem, roagă-te pentru noi. 

Pe tine te chem, Sfinte Efrem preasfmţite, ajutor fii ticălosului meu suflet. 

Sfinte al lui Dumnezeu, Efrem, roagă-te pentru noi. 



Noaptea şi ziua pe tine te chem, Sfinte Efrem, întâmpină şi mântuieşte pe 
robul tău din nevoia cea de acum. 



Preasfântă Născătoare de Dumnezeu, mântuieşte -ne pe noi. 



Născătoare de Dumnezeu Fecioară, nu ne trece cu vederea pe noi, cei ce 
jalnic ne primejduim, şi izbăveşte -ne de tot păcatul şi de orice neputinţă amară. 

Cântarea 5: 



Irmosul: 

„Luminează-ne pe noi, Doamne, cu poruncile Tale şi cu braţul Tău cel înalt; 
pacea Ta dă-o nouă, Iubitorule de oameni". 

Sfinte al lui Dumnezeu, Efrem, roagă-te pentru noi. 

Miluieşte-mă, Sfinte al lui Dumnezeu, Efrem, de minuni facătorule şi 
Preasfmţite, şi povăţuieşte-mă spre limanul voii celui Prea-înalt, ca să cânt: Aliluia. 

Sfinte al lui Dumnezeu, Efrem, roagă-te pentru noi. 

Intăreşte-ne pe piatra credinţei pentru care te-ai luptat, Fericite, şi prin 
sângele tău cel sfânt ai întărit Biserica lui Hristos şi inimile noastre cele clătinate, Sfinte 
Efrem. 

Sfinte al lui Dumnezeu, Efrem, roagă-te pentru noi. 

Nu trece cu vederea rugăciunile noastre, Sfinte Efrem, cel ce eşti al lui 
Dumnezeu preasfmţit slujitor şi prieten adevărat al lui Hristos. Ţie îţi cerem şi pe tine te 
rugăm: nu înceta a te ruga pentru sufletele noastre. 

Preasfântă Născătoare de Dumnezeu, mântuieşte-ne pe noi. 

Bucură-te, de Dumnezeu Născătoare Stăpână, ceea ce eşti bucuria tuturor, 
nădejde neruşinată. Bucură-te, Curată Mărie, ajutorul celor ce te cheamă. Bucură-te, a 
sufletelor noastre dumnezeiască mângâiere. 

Cântarea 6: 



Irmosul: 

„Rugăciunea mea voi vărsa către Domnul şi Lui voi spune scârbele mele; că 
s-a umplut sufletul meu de răutăţi şi viaţa mea de iad s-a apropiat, şi ca Iona mă rog: 
Dumnezeule, din stricăciune scoate-mă". 



Sfinte al lui Dumnezeu, Efrem, roagă-te pentru noi. 



Primeşte-mi rugăciunea cea săracă, şi lacrimile mele, Sfinte, să nu le treci cu 
vederea, căci neputinţa sufletului şi a trupului până la iad a coborât viaţa mea, însă tu, ca 
un doctor îndurător şi milostiv, dă-mi vindecare mie celui ce mă rog ţie. 



Sfinte al lui Dumnezeu, Efrem, roagă-te pentru noi. 



Cu îndrăzneală prea mare către Stăpânul fiind îmbogăţit, Preasfmţite, cere 
pace lumii şi dăruieşte sănătate robilor tăi, Sfinte. 



Sfinte al lui Dumnezeu, Efrem, roagă-te pentru noi. 

Ridică-mă din pat, ca să-ţi cânt după datorie ţie, izbăvitorului meu. 

Preasfântă Născătoare de Dumnezeu, mântuieşte-ne pe noi. 

Mântuieşte de toate bolile pe robii tăi, Sfinte Efrem Preasfinţite, căci eşti 
îmbogăţit cu multă îndrăzneală. Pentru aceasta nu ne părăsi, Preasfinţite, în primejdii. 

Caută cu milostivire, de Dumnezeu Născătoare prealăudată, spre necazul meu 
cel cumplit al trupului şi vindecă durerea sufletului meu. 



Apoi preotul zice ectenia şi pomeneşte pe cei pentru care se face paraclisul, 
iar noi cântăm „Doamne miluieşte" (de 12 ori), după care: 

Condacul, glasul 2: 



Cald ocrotitor eşti celor ce te cheamă, Sfinte Efrem, podoaba Cuvioşilor. Nu 
trece cu vederea cererile robilor tăi ci, ca un îndurat, vino întru ajutorul nostru celor ce 
zăcem în boli grele, pentru ca să strigăm cu râvnă: Dumnezeul nostru, slavă Ţie. 

Şi îndată prochimenul. Glasul 4: Aşteptând am aşteptat pe Domnul şi a căutat 

spre mine. 

Stih: Şi a pus pe piatră picioarele mele şi a îndreptat paşii mei. 



Evanghelia, Matei (10, 1, 5-8) 

In vremea acea, chemându-i Iisus pe cei doisprezece ucenici ai Săi, le-a dat 
lor putere asupra duhurilor necurate, ca să le scoată şi să tămăduiască toată boala şi toată 
neputinţa. Pe aceştia i-a trimis Iisus, poruncindu-le lor şi zicând: „In calea păgânilor să nu 
mergeţi, şi în cetate de Samarineni să nu intraţi; ci mai degrabă mergeţi la oile cele 
pierdute ale casei lui Israel. Şi, mergând, propovăduiţi, grăindu-le: S-a apropiat 
împărăţia cerurilor. Tămăduiţi pe cei neputincioşi, înviaţi pe cei morţi, curăţiţi pe cei 
leproşi, pe demoni scoateţi-i; în dar aţi luat, în dar să daţi". 

Slavă Tatălui şi Fiului şi Sfântului Duh, (glasul 2) 

Pentru rugăciunile Cuviosului Tău, Milostive, curăţeşte mulţimea greşelilor 

noastre. 

Şi acum şi pururea şi în vecii vecilor. Amin. 

Pentru rugăciunile Născătoarei de Dumnezeu, Milostive, curăţeşte mulţimea 
greşelilor noastre. 

Stih: Miluieşte-mă Dumnezeule după mare mila Ta şi, după mulţimea 
îndurărilor Tale, şterge fărădelegea mea. 

Şi stihirile acestea (glas 6): 

Să nu mă depărtezi pe mine cel rătăcit prin amăgirea balaurului celui 
înşelător care de demult i-a scos afară pe strămoşi. Necazuri şi boli grele m-au înconjurat 
şi, afară de tine, altă scăpare şi ajutor şi mângâiere nu am eu, nenorocitul. La tine scap, 
doctorule cel mare al sufletului meu, Sfinte Efrem, lauda cuvioşilor, nu mă părăsi pe 
mine. 

Nimeni din cei ce aleargă la tine, nu pleacă ruşinat, neluând vindecare. Pentru 
aceasta, cu credinţă caldă strigă robul tău: Miluieşte-mă. 

Mă pocăiesc şi strig din adâncul inimii mele: Am greşit, miluieşte-mă, Sfinte 
al meu, Efrem, pe mine nevrednicul tău rob şi dă-mi vindecare sufletului şi trupului. 



Preotul: 

Mântuieşte Dumnezeule poporul Tău şi binecuvintează moştenirea Ta; 
cercetează lumea Ta cu milă şi îndurări; înalţă fruntea creştinilor ortodocşi şi trimite peste 
noi milele Tale cele bogate; pentru rugăciunile Preacuratei Stăpânei noastre Născătoarei 
de Dumnezeu şi pururea Fecioarei Măria, cu puterea Cinstitei şi de viaţă făcătoarei Cruci, 
cu ocrotirile cinstitelor, cereştilor Puteri celor fără de trupuri, cu rugăciunile Cinstitului, 
Slăvitului Prooroc, Inaintemergătorului şi Botezătorului Ioan; cu ale Sfinţilor, slăviţilor şi 
întru tot lăudaţilor Apostoli; cu ale celor între Sfinţi Părinţilor noştri mari Dascăli şi 
Ierarhi, Vasilie cel Mare, Grigorie de Dumnezeu cuvântătorul, Ioan Gură de Aur; 
Nicolae, arhiepiscopul Mirelor Lichiei şi Nectarie din Eghina, făcătorii de minuni; cu ale 
Sfinţilor slăviţilor şi bunilor biruitori Mucenici; cu ale Cuvioşilor şi de Dumnezeu 
purtătorilor Părinţilor noştri; cu ale Sfintei Cuvioasei Muceniţe Paraschevi; cu ale 
Sfântului Marelui Mucenic Efrem, făcătorul de minuni; cu ale Sfinţilor, drepţilor şi 
dumnezeieştilor Părinţi Ioachim şi Ana; cu ale Sfinţilor [numele], a căror pomenire o 
săvârşim astăzi şi cu ale tuturor Sfinţilor Tăi, rugămu-ne Ţie, Unule Mult-milostive 
Doamne, auzi -ne pe noi păcătoşii, care ne rugăm Ţie, şi ne miluieşte pe noi. 

Doamne miluieşte (de 12 ori). Apoi, continuăm celelalte cântări ale Canonului. 

Cântarea 7: 



Irmosul: 

„Tinerii cei ce au mers din Iudeea în Babilon oarecând, cu cântarea Treimii, 
văpaia cuptorului au călcat-o, cântând: Dumnezeul Părinţilor noştri, bine eşti cuvântat". 

Sfinte al lui Dumnezeu, Efrem, roagă-te pentru noi. 

Tu, cel ce stai cu multă îndrăzneală în jurul tronului Sfintei Treimi, 
mijloceşte pentru pacea lumii şi pentru mântuirea noastră, a păcătoşilor, şi întăreşte 
credinţa noastră ortodoxă, ca neîncetat să cântăm: Dumnezeul nostru, slavă Ţie. 

Sfinte al lui Dumnezeu, Efrem, roagă-te pentru noi. 

Cei ce din cauza feluritelor păcate am ajuns ca nişte ruine jalnice şi cu totul 
nenorocite şi nu putem să privim spre tine, Sfinte al lui Dumnezeu, Efrem, Fericite, 
strigăm: Ridică-ne pe noi din neputinţele noastre, ca să cântăm Dumnezeului nostru: 
Slavă Ţie. 

Sfinte al lui Dumnezeu, Efrem, roagă-te pentru noi. 

Nevrednicii tăi robi, Sfinte Efrem, îţi cerem: nu trece cu vederea cererile 
noastre pe care le înălţăm noaptea şi ziua către tine. Auzi-ne, aşadar, pe noi care cu frică 
şi râvnă în umilinţă strigăm: întăreşte credinţa noastră ortodoxă, pentru care tu, Sfinte, te- 
ai luptat până la sânge. 

Preasfântă Născătoare de Dumnezeu, mântuieşte-ne pe noi. 

Doamnă de Dumnezeu Născătoare cu daruri dăruită, bucuria îngerilor şi 
dulceaţa tuturor Sfinţilor, şi a noastră, a păcătoşilor, nădejde, scăpare ţie îţi cerem. 
Preasfânta mea cu totul nevinovată, dimpreună cu Cuviosul nostru Părinte Efrem, 
Sfinţitul mucenic, roagă-te pentru pacea lumii şi pentru unitatea Bisericii. 

Cântarea 8: 



Irmosul: 

„Pe împăratul Ceresc, pe care II laudă ostile îngereşti, lăudaţi-L şi II 
preaînălţaţi întru toţi vecii". 

Sfinte al lui Dumnezeu, Efrem, roagă-te pentru noi. 

Pe modelul credinţei în cântări şi laude să-1 mărim credincioşii, căci a stricat 
uneltirile celor fărădelege. Pentru aceasta să cântăm: Bine eşti cuvântat Dumnezeul 
Părinţilor noştri. 

Sfinte al lui Dumnezeu, Efrem, roagă-te pentru noi. 

Pe cel ce locuieşte în corturile cereşti împreună cu îngerii, în cântări şi laude 
să-1 mărim pe Efrem, viteazul ostaş şi pătimitor al lui Hristos, pe cel ce neîncetat se roagă 
să se mântuiască sufletele noastre. 

Sfinte al lui Dumnezeu, Efrem, roagă-te pentru noi. 

Veniţi adunarea tuturor mucenicilor şi a cuvioşilor dimpreună cu Sfinţitul 
Mucenic Efrem, cugetătorul de Dumnezeu, ca cei ce staţi lângă Sfânta Treime, şi 
neîncetat rugaţi-vă pentru pacea lumii şi întărirea Bisericii. 

Preasfântă Născătoare de Dumnezeu, mântuieşte-ne pe noi. 

Pe tine, împărăteasa cerurilor, te laudă neîncetat cetele îngerilor şi dimpreună 
cu adunarea cuvioşilor te slăvesc. Cu aceştia, Preasfânta mea Născătoare de Dumnezeu, 
şi cu Sfinţitul Mucenic Efrem, roagă-te să se întărească credinţa ortodoxă şi să se 
mântuiască sufletele noastre. 

Cântarea 9: 



Irmosul: 

„Cu adevărat, Născătoare Dumnezeu te mărturisim, pe tine Fecioară curată, 
noi cei izbăviţi prin tine, slăvindu-te cu cetele celor fără de trup". 

Sfinte al lui Dumnezeu, Efrem, roagă-te pentru noi. 

De Dumnezeu cugetătorule, pe tine te cântăm noi, cei mântuiţi prin tine din 
felurite neputinţe. Pentru aceasta, Sfinte Efrem, de Dumnezeu purtătorule, te fericim. 

Sfinte al lui Dumnezeu, Efrem, roagă-te pentru noi. 

Lăudăm şi binecuvântăm pe Domnul slavei, pe cel ce a slăvit pomenirea ta, 
Părinte Efrem, căci tu eşti slava mucenicilor şi podoaba monahilor. 

Sfinte al lui Dumnezeu, Efrem, roagă-te pentru noi. 

Genunchii mi-i plec, Părinte, şi cu lacrimi strig ţie, eu, robul tău: Sfinte 
Efrem, ajută-mă; primeşte mica mea cântare şi mă mântuieşte. 

Preasfântă Născătoare de Dumnezeu, mântuieşte -ne pe noi. 

Pe tine, ceea ce ai născut pe Stăpânul şi Domnul slavei, te cântăm, Preacurată 
Stăpână, căci tu eşti Maica şi lauda ortodocşilor. 

Şi îndată „Cuvine-se cu adevărat" iar preotul tămâiază altarul şi pe popor, 
timp în care se cântă acestea: 

Bucură-te, al Mănăstirii tale dumnezeiesc ocrotitor şi stâlp luminos al 
monahismului. 



284 



Bucură-te, Sfinte Efrem, dumnezeiască vistierie de mir a moaştelor, prin care 
primim vindecări. 

Bucură-te, doctorul celor neputincioşi, bucură-te, râu pururea curgător de 
minuni, bucură-te lauda cea mare a sufletului meu; Sfinte Efrem, de minuni facătorule, 
acoperă turma ta. 

Sfinte Efrem, veselia îngerilor, bucuria şi frumuseţea tuturor Sfinţilor, pe tine 
te rugăm: îngrădeşte Mănăstirea ta în care te-ai nevoit cu râvnă şi te-ai făcut părtaş 
cinstitei mucenicii. 

înălţat ai fost în copac ca pe o cruce, asemănându-te Dumnezeului tău, 
Stăpânului şi Izbăvitorului, pentru care ai răbdat arderea pântecelui tău, zdrobind astfel 
pântecele vrăjmaşului şi începătorului răutăţii. 

Pe tine, Sfinţitul Mucenic al lui Hristos, lauda asceţilor şi frumuseţea 
mucenicilor, te rugăm, Sfinte Efrem, facătorule de minuni, miluieşte-ne degrabă cu 
rugăciunile tale. 

Noi, cei ce ne aflăm în primejdii şi ispite, sărutăm cu toată evlavia şi râvna 
dumnezeiasca ta icoană, pe care ai salvat-o, Fericite, de la arderea focului celui a toate 
mistuitor, arătând prin minuni, Sfinte Efrem, şi această minune. 

Cu toate oştirile îngereşti, cu Ioan Botezătorul, cu Apostolii cei slăviţi şi cu 
tot soborul Sfinţilor, Preacurată, Fiului tău te roagă, toţi să ne mântuim. 

Sfinte Dumnezeule... Preasfântă Treime... Tatăl nostru... 

Şi aceste tropare: 

Miluieşte-ne pe noi, Doamne, miluieşte-ne pe noi, că nepricepându-ne de nici 
un răspuns, această rugăciune aducem Ţie ca unui Stăpân, noi păcătoşii robii Tăi, 
miluieşte-ne pe noi. 

Slavă Tatălui şi Fiului şi Sfântului Duh, (glasul 2) 

Doamne, miluieşte-ne pe noi, că întru Tine am nădăjduit; nu te mânia pe noi 
foarte, nici pomeni fărădelegile noastre, ci caută şi acum ca un Milostiv şi ne izbăveşte pe 

noi de vrăjmaşii noştri; că Tu eşti Dumnezeul nostru şi noi suntem poporul Tău, toţi 
lucrul mâinilor Tale suntem şi numele Tău chemăm. 

Şi acum şi pururea şi în vecii vecilor. Amin. 

Uşa milostivirii deschide-o nouă, binecuvântată Născătoare de Dumnezeu, ca 
să nu pierim cei ce nădăjduim întru tine, ci să ne izbăvim prin tine din nevoi, că tu eşti 
mântuirea neamului creştinesc. 

Preotul zice ectenia, după care cântăm aceste tropare, glasul 2, Podobie: 

„Când Te-ai pogorât de pe lemn, mort, cel din Arimateea pe Tine, viaţa 
tuturor, cu smirnă şi cu giulgiu Te-a înfăşurat, Hristoase, şi cu dragoste s-a îndemnat a 
săruta, cu inima şi cu buzele, trupul Tău cel nestricat. Insă, fiind cuprins de frică, se 
bucura, strigând către Tine: Slavă smereniei Tale, Iubitorule de oameni!". 

Bucură-te, al neputincioşilor doctor, bucură-te, toiag şi zid celor din amare 
nevoi, neputinţe şi necazuri şi strâmtorări, Părinte, din primejdia sufletului la tine 
scăpând, pe tine te rog, nu mă trece cu vederea până în sfârşit, pentru că tu îmi eşti 
păzitor, Cuvioase Efrem. 

Mântuieşte pe robii care nădăjduiesc întru tine, Cuvioase Efrem, bucuria şi 
acoperirea noastră, te rugăm nu trece cu vederea, Părinte, pe cei ce cu credinţă şi râvnă 
scapă la milostivirea ta. Izbăveşte de nenorociri pe toţi care aleargă la racla ta şi îţi sărută 
moaştele. 

Stăpână, primeşte rugăciunile robilor tăi şi ne izbăveşte de toată nevoia şi 

necazul. 

Toată nădejdea mea spre tine o pun, Maica lui Dumnezeu, păzeşte-mă sub 
acoperământul tău. 

Pentru rugăciunile Sfinţilor Părinţilor noştri, Doamne Iisuse Hristoase, 
Dumnezeul nostru, miluieşte-ne şi ne mântuieşte pe noi. Amin. 

Paraclisul al doilea al Sfântului Mare Mucenic Efrem cel Nou 



(Alcătuire a părintelui Gherasim Athonitul) 



După binecuvântarea preotului, se zic rugăciunile începătoare, apoi Doamne miluieşte (de 

12 ori), Slavă Tatălui şi Fiului şi Sfântului Duh, Şi acum şi pururea şi în vecii vecilor. 
Amin. Veniţi să ne închinăm... (de 3 ori), Psalmul 142, Slavă... Şi acum... Aliluia... (de 3 
ori) apoi cântăm „Dumnezeu este Domnul...", după care aceste tropare, glasul 4: 

Irmosul: 

„Cel ce Te-ai înălţat pe Cruce de bunăvoie, poporului Tău celui nou numit cu 
numele Tău, îndurările Tale dăruieşte-i, Hristoase Dumnezeule; veseleşte cu puterea Ta 
pe cei binecredincioşi, dăruindu-le biruinţă asupra celui protivnic, având ajutorul Tău 
armă de pace, nebiruită biruinţă". 

Celor ce se apropie de cinstitele tale moaşte şi cer mijlocirea ta cea caldă, dă- 
le pururea dumnezeiasca ta ocrotire, izbăvindu-i pe aceştia de ispite, primejdii şi de toate 
necazurile şi de bolile cumplite, Sfinte Cuvioase Mucenice Efrem, ca cel ce eşti 
Mântuitorului slujitor preafierbinte. 

Slavă Tatălui şi Fiului şi Sfântului Duh 

Prin aflarea cinstitelor tale moaşte, ai veselit sfânta ta mănăstire şi ai umplut 
de bucurie inimile credincioşilor care, câştigând harul tău, strigă: Tu eşti adăpostirea 
noastră şi cald apărător, Sfinte Cuvioase Mucenice Efrem. Pentru aceasta, izbăveşte-ne de 
necazuri cumplite. 

Şi acum şi pururea şi în vecii vecilor. Amin. 

Niciodată nu vom tăcea, de Dumnezeu Născătoare, a vesti noi, nevrednicii, 
puterile tale, că de nu ai fi stat înainte rugându-te pentru noi, cine ne-ar fi izbăvit dintru 
atâtea nevoi? Sau cine ne-ar fi păzit până acum slobozi? De la tine, Stăpână, nu ne vom 
depărta, căci tu îi izbăveşti pe robii tăi pururea din toate nevoile. 

Apoi Psalmul 50 şi îndată cântăm Canonul, al cărui acrostih în greceşte este: 
„Veseleşte-ne pe noi, Părinte cu slava ta". 



Cântarea 1, glasul 8: 

Irmosul: 

„Apa trecând-o ca pe uscat şi de răutatea egiptenilor scăpând, israeliteanul 
striga: Izbăvitorului şi Dumnezeului nostru să-i cântăm". 

Sfinte Efrem, roagă-te Lui Dumnezeu pentru noi. 

Ca un crin de primăvară din pământ au ieşit, Părinte Efrem, cinstitele tale 
moaşte, izgonind prin mireasmă cerească greul miros al patimilor. 

Sfinte Efrem, roagă-te Lui Dumnezeu pentru noi. 

De sus cercetând mănăstirea ta, care te cinsteşte cu evlavie, dă-i acesteia, 
Sfinte Efrem preafericite, bogatul har al binecuvântării tale. 

Slavă Tatălui şi Fiului şi Sfântului Duh 

Cu lumina sfintelor tale rugăciuni, ceaţa păcatelor şi noaptea ispitelor, 
împrăştie-le, Părinte, celor ce cu credinţă se închină la sfintele tale moaşte. 



Şi acum şi pururea şi în vecii vecilor. Amin. 

Izbăveşte-mă de toată uneltirea vrăjmaşului celui netrupesc cu cinstită 
mijlocirea ta, întăreşte-mă, ceea ce eşti singura Născătoare de Dumnezeu, ca să cânt slava 
ta cea nespusă. 



Cântarea 3: 



Irmosul: 

„Doamne, Cel ce ai făcut cele de deasupra crugului ceresc şi ai zidit Biserica, 
Tu pe mine mă întăreşte întru dragostea Ta, că Tu eşti marginea doririlor şi credincioşilor 
întărire, Unule Iubitorule de oameni". 



Sfinte Efrem, roagă-te Lui Dumnezeu pentru noi. 



Răsărit-au în vremurile din urmă, ca o stea prealuminoasă, prin descoperire, 
sfintele tale moaşte, Părinte, luminând inimile celor care cer ajutorul tău. 



Sfinte Efrem, roagă-te Lui Dumnezeu pentru noi. 



Prin roua cinstitelor tale rugăciuni, stingi arşiţa tuturor bolilor şi a grelelor 
necazuri. Pentru aceasta strigăm ţie: Stinge durerile noastre, Sfinte, cu ploaia 
dumnezeiescului Duh. 



Slavă Tatălui şi Fiului şi Sfântului Duh 



Celor ce alergă cu râvnă la sfintele tale moaşte, le aduci vindecare, Părinte, şi 
izbăvire de toată răutatea; căci tu le dai tuturor har şi milă, ca un preaîndurat. 



Şi acum şi pururea şi în vecii vecilor. Amin. 

Tron înţelegător te-ai arătat şi cort de aur al împăratului slavei şi 
Atotţiitorului, Fecioară preacurată. Pentru aceasta arată-mă şi pe mine, prin faptele 
curăţiei, locaş al dumnezeiescului har. 

Mântuieşte, cu dumnezeiasca ta ocrotire, de toată vătămarea, de boli şi de 
necazuri, pe cei ce vin la tine, purtătorule de Dumnezeu Efrem, Mare Mucenice al lui 
Hristos. 

Caută cu milostivire, de Dumnezeu Născătoare prealăudată, spre necazul meu 
cel cumplit al trupului şi vindecă durerea sufletului meu. 

Apoi preotul zice ectenia, după care se cântă Sedelna, glasul 2: 
Podobie: „Rugătoare fierbinte..." 

Cald ocrotitor te-ai arătat cu adevărat, prin descoperirea sfintelor tale moaşte, nouă, celor 
ce alergăm cu credinţă la mijlocirea ta, Sfinte Efrem, de Dumnezeu fericite. De aceea, îţi 
strigăm cu credinţă: Roagă-te, Părinte, lui Hristos pentru noi toţi. 



Cântarea 4: 

Irmosul: 

„Am auzit, Doamne, taina rânduielii Tale, am înţeles lucrurile Tale şi am 
preaslăvit Dumnezeirea Ta". 

Sfinte Efrem, roagă-te Lui Dumnezeu pentru noi. 

In multe feluri te arăţi, Fericite, celor ce cheamă dumnezeiescul tău nume şi 
le împlineşti, Cuvioase Efrem, cererile cele către mântuire. 

Sfinte Efrem, roagă-te Lui Dumnezeu pentru noi. 

Celor neputincioşi vindecare şi celor necăjiţi bucuria cea mai bună, iar celor 
ce aleargă la acoperământul tău, dă-le ajutorul cel de sus, Sfinte Efrem. 

Slavă Tatălui şi Fiului şi Sfântului Duh 

Sfinte Efrem, păzeşte mănăstirea ta, în care se cinstesc sfintele tale moaşte, 
nevătămată de uneltirile vrăjmaşului. 

Şi acum şi pururea şi în vecii vecilor. Amin. 

In pântecele tău, Curată, a răsărit Soarele dreptăţii, cu ale Cărui raze 
luminează, cu totul, cugetul meu cel întunecat. 



Cântarea 5: 

Irmosul: 

„Luminează-ne pe noi, Doamne, cu poruncile Tale şi cu braţul Tău cel înalt; 
pacea Ta dă-o nouă, Iubitorule de oameni". 

Sfinte Efrem, roagă-te Lui Dumnezeu pentru noi. 

Cu toiagul puternicei tale rugăciuni alungă, Sfinte Efrem, pe vrăjmaşul cel 
nevăzut care urlă după noi ca un leu. 

Sfinte Efrem, roagă-te Lui Dumnezeu pentru noi. 

Bine te-ai luptat şi acum te-ai făcut cunoscut nouă prin descoperirea sfintelor 
tale moaşte şi sfinţind, fericite, sufletele noastre. 

Slavă Tatălui şi Fiului şi Sfântului Duh 



Tare ajutor te-ai arătat, Sfinte, mănăstirii pe care ai îmbogăţit-o, ca pe o 
dumnezeiască vistierie, cu sfintele tale moaşte cele izvorâtoare de mir. 



Şi acum şi pururea şi în vecii vecilor. Amin. 



Curată Născătoare de Dumnezeu, nevinovată şi pururea fecioară, sufletul meu 
cel slăbănogit de patimi, fa-1 vrednic de tămăduire cu harul tău. 



Cântarea 6: 



Irmosul: 

„Rugăciunea mea voi vărsa către Domnul şi Lui voi spune scârbele mele; că 
s-a umplut sufletul meu de răutăţi şi viaţa mea de iad s-a apropiat şi ca Iona mă rog: 
Dumnezeule, din stricăciune scoate-mă". 



Sfinte Efrem, roagă-te Lui Dumnezeu pentru noi. 



In zilele din urmă, harul Duhului Sfânt te-a arătat, vindecător al sufletelor şi 
al trupurilor noastre, preafericite Părinte, descoperind sfintele tale moaşte din gropile 
pământului, după un timp de tăinuire. 

Sfinte Efrem, roagă-te Lui Dumnezeu pentru noi. 

Inzdrăvenind mădularele paraliticului care s-a închinat la sfintele tale moaşte 
şi întărindu-1 cu frica de Domnul, l-ai arătat sănătos pe acesta, Părinte. Pentru aceasta, a 
plecat cu bucurie, slăvind facerea ta de minuni. 



Slavă Tatălui şi Fiului şi Sfântului Duh 

Când te-ai arătat egumenei, i-ai făcut cunoscute cele despre tine; şi acum, 
Părinte, celor ce te doresc, arată-le sfânta ta faţă şi umple-i de bucurie cerească, Sfinte 
Efrem, de Dumnezeu slăvite. 



Şi acum şi pururea şi în vecii vecilor. Amin. 



Vas ales şi Biserică luminoasă a celui Preaînalt te-ai arătat, din curatele tale 
sângiuiri, Fecioară, dând lumii ca om pe Hristos, pe care roagă-L să miluiască sufletele 
noastre. 



Mântuieşte cu sfânta ta ocrotire pe cei ce vin la tine, de toată vătămarea, de 
boli şi de necazuri, purtătorule de Dumnezeu Efrem, Mare Mucenice al lui Hristos. 



Curată, care prin cuvânt ai născut pe Cuvântul la plinirea vremii, în chip 
netâlcuit, nu înceta rugându-L, ca una ce ai îndrăznire de Maică. 



Condacul, glasul 2: 
Podobie: „Cu ale sângiuirilor tale" 



Prin descoperirea sfintelor tale moaşte, strălucirea ta ai facut-o cunoscută tuturor, căci 
întotdeauna izvorăşti vindecări şi izbăveşti de întâmplări cumplite, Sfinte Efrem, pe cei ce 

cheamă numele tău. 



Prochimenul: Cinstită este înaintea Domnului moartea Cuviosului Său. 

Stih: Sfinţilor din pământul Lui, minunate a făcut Domnul toate voile Sale 

întru dânşii. 



293 



Evanghelia (Matei 11, 27-30) 



„Zis-a Domnul ucenicilor Săi: Toate Mi-au fost date de către Tatăl Meu şi 
nimeni nu cunoaşte cine este Fiul decât numai Tatăl, şi cine este Tatăl decât numai Fiul şi 
cel căruia vrea Fiul să-i descopere. Veniţi la Mine toţi cei osteniţi şi împovăraţi şi Eu vă 
voi odihni pe voi. Luaţi jugul Meu asupra voastră, şi învăţaţi-vă de la Mine, că sunt blând 
şi smerit cu inima şi veţi afla odihnă sufletelor voastre. Căci jugul Meu este bun şi povara 
Mea este uşoară". 

Slavă Tatălui şi Fiului şi Sfântului Duh (glas 2) 

Pentru rugăciunile Cuviosului Tău, Milostive, curăţeşte mulţimea greşelilor 

noastre. 

Şi acum şi pururea şi în vecii vecilor. Amin. 

Pentru rugăciunile Născătoarei de Dumnezeu, Milostive, curăţeşte mulţimea 
greşelilor noastre. 



Şi stihurile acestea, glas 6: 

Stih: Miluieşte-mă Dumnezeule după mare mila Ta şi după mulţimea îndurărilor Tale 

şterge fărădelegile noastre. 

Chinurile barbarilor cu tărie le -ai răbdat şi Mucenic biruitor al Domnului te-ai 
arătat, Sfinte Efrem, şi credincioşilor bucurie mare le-ai dăruit prin aflarea moaştelor tale, 
prin care se alungă toată răutatea lui Veliar, iar bolile se tămăduiesc şi rănile sufletelor se 
vindecă. Pentru aceasta îţi strigăm: nu înceta a te ruga lui Hristos să se dăruiască tuturor 
iertare şi viaţă paşnică. 

Preotul: 

Mântuieşte Dumnezeule poporul Tău şi binecuvintează moştenirea Ta; 
cercetează lumea Ta cu milă şi îndurări; înalţă fruntea creştinilor ortodocşi şi trimite peste 
noi milele Tale cele bogate; pentru rugăciunile Preacuratei Stăpânei noastre Născătoarei 
de Dumnezeu şi pururea Fecioarei Măria, cu puterea Cinstitei şi de viaţă făcătoarei Cruci, 
cu ocrotirile cinstitelor, cereştilor Puteri celor fără de trupuri, cu rugăciunile Cinstitului, 
Slăvitului Prooroc, Inaintemergătorului şi Botezătorului Ioan; cu ale Sfinţilor, slăviţilor şi 
întru tot lăudaţilor Apostoli; cu ale celor între Sfinţi Părinţilor noştri mari Dascăli şi 
Ierarhi, Vasilie cel Mare, Grigorie de Dumnezeu cuvântătorul, Ioan Gură de Aur; 
Nicolae, arhiepiscopul Mirelor Lichiei şi Nectarie din Eghina, făcătorii de minuni; cu ale 
Sfinţilor slăviţilor şi bunilor biruitori Mucenici; cu ale Cuvioşilor şi de Dumnezeu 
purtătorilor Părinţilor noştri; cu ale Sfintei Cuvioasei Muceniţe Paraschevi; cu ale 
Sfântului Marelui Mucenic Efrem, făcătorul de minuni; cu ale Sfinţilor, drepţilor şi 
dumnezeieştilor Părinţi Ioachim şi Ana; cu ale Sfinţilor [numele], a căror pomenire o 
săvârşim astăzi şi cu ale tuturor Sfinţilor Tăi, rugămu-ne Ţie, Unule Mult-milostive 
Doamne, auzi-ne pe noi păcătoşii, care ne rugăm Ţie, şi ne miluieşte pe noi. 



Cântarea 7: 

Irmosul: 

„Tinerii cei ce au mers din Iudeea în Ba-bilon oarecând, cu cântarea Treimii, 
văpaia cuptorului au călcat-o, cântând: Dumnezeul Părinţilor noştri, bine eşti cuvântat". 

Sfinte Efrem, roagă-te Lui Dumnezeu pentru noi. 

Din cer venind aici la turma ta, cugetătorule de Dumnezeu, te arăţi în chip 
slăvit prin felurite arătări şi plineşti cererile celor ce te laudă, Cuvioase Mucenice Efrem. 

Sfinte Efrem, roagă-te Lui Dumnezeu pentru noi. 

In chip străin arătându-te în vis şi aievea, întru tot fericite părinte Efrem, 
dăruieşti bucurie şi mulţime de daruri, celor ce slăvesc sfânta ta viaţă. 

Slavă Tatălui şi Fiului şi Sfântului Duh 



Sfânta ta Mănăstire, îmbogăţită cu sfintele tale moaşte ca şi cu o 
dumnezeiască sfinţire şi dar sfânt, prin harul tău sfinţeşte pe cei ce de pretutindeni aleargă 
cu credinţă la dânsa. 



Şi acum şi pururea şi în vecii vecilor. Amin. 



Prin lucrarea nematerialnică a cinstitei tale rugăciuni, de Dumnezeu dăruită, 
sufletul meu învredniceşte-1 să dea roade de pocăinţă ca, după sfârşit, să mă fac părtaş 
vieţii celei de sus. 



Cântarea 8: 



Irmosul: 

„Pe împăratul Ceresc, pe care II laudă ostile îngereşti, lăudaţi-L şi II 
preaînălţaţi întru toţi vecii". 



Sfinte Efrem, roagă-te Lui Dumnezeu pentru noi. 



Bucură, Părinte Efrem, cu ajutorul tău cel îmbucurător pe cei ce suspină în 
întristări şi nevoi, ferindu-i de toată amărăciunea. 



Sfinte Efrem, roagă-te Lui Dumnezeu pentru noi. 



Cu roua dumnezeieştilor rugăciuni, cugetătorule de Dumnezeu, durerea cea 
arzătoare a sufletului meu, stinge-o şi dăruieşte-mi dumnezeiască alinare. 



Slavă Tatălui şi Fiului şi Sfântului Duh 

Părinte, locuind cu cetele Sfinţilor, roagă-te cu aceştia pentru cei ce cinstesc 
sfintele tale moaşte, de Dumnezeu purtătorule. 

Şi acum şi pururea şi în vecii vecilor. Amin. 

Scoate-mă, Fiică, din stăpânirea vrăjmaşului şi spală-mi mintea mea cea 
întinată prin gânduri şi fapte păcătoase. 



Cântarea 9: 

Irmosul: 

„Cu adevărat, Născătoare Dumnezeu te mărturisim, pe tine Fecioară curată, 
noi cei izbăviţi prin tine, slăvindu-te cu cetele celor fără de trup". 

Sfinte Efrem, roagă-te Lui Dumnezeu pentru noi. 

Tămăduieşte, întru tot fericite, de tot răul obicei pe cei ce se apropie de 
sfintele tale moaşte, Cuvioase Mucenice al Domnului, fericite Efrem. 

Sfinte Efrem, roagă-te Lui Dumnezeu pentru noi. 

Mănăstirea ta cea sfântă, neîncetat păzeşte-o, Sfinte, cu minunata ta ocrotire 
de uneltirile lui Veliar şi de tot necazul. 

Slavă Tatălui şi Fiului şi Sfântului Duh 

Noule între Sfinţi, ca cel arătat în cele din urmă vremi, facătorule de minuni 
Sfinte Efrem vrednicule de laudă, izbăveşte-mă şi pe mine de sminteala vrăjmaşului. 

Şi acum şi pururea şi în vecii vecilor. Amin. 



Mintea mea, Născătoare de Dumnezeu, arată-o biruitoare asupra gândurilor 
doritoare de cele pământeşti ale celui rău şi inima mea fa-o părtaşă dumnezeieştii 
luminări. 

Cuvine-se cu adevărat să te fericim, Născătoare de Dumnezeu, cea pururea 
fericită şi preanevinovată şi Maica Dumnezeului nostru. Ceea ce eşti mai cinstită decât 
Heruvimii şi mai slăvită fără de asemănare decât Serafimii; care fără stricăciune pe 
Dumnezeu Cuvântul ai născut, pe tine cea cu adevărat Născătoare de Dumnezeu, te 
mărim. 

Apoi preotul tămâiază altarul şi pe popor, timp în care se cântă aceste 

tropare: 

Bucură-te, cel ce te-ai luptat cu tărie de demult şi te -ai făcut cunoscut acum 
Bisericii lui Hristos prin descoperirea dumnezeieştilor tale moaşte, Cuvioase Mucenice 
Efrem, vrednicule de uimire. 

Te-ai arătat şi ai adeverit în chip lămurit chemarea ta, Părinte, şi cinstitul tău 
sfârşit. De aceea, închinându-ne la dumnezeieştile tale moaşte, Cuvioase Mucenice 
Efrem, primim har. 

Neştiut ai rămas mulţi ani şi prin descoperirea cinstitelor tale moaşte, ai arătat 
lumii harul tău cel bogat lucrând minuni, fericite Efrem. 

Bucură-te, al Cuvioşilor părtaş; bucură-te, cel ce ai râvnit la virtutea 
Mucenicilor; bucură-te, cel ce în muntele Neprihăniţilor ai fost descoperit. 

Prin puterea dumnezeiască izvorăşti har şi trupul tău vindecă pe cei 
neputincioşi. Pentru aceasta, cei ce vin la sfânta ta mănăstire dobândesc sănătatea 
sufletului şi a trupului. 

Având îndrăzneală către Hristos, Sfinte Efrem de Dumnezeu purtătorule, 
roagă-te cu dinadinsul pentru Mănăstirea ta, care îţi este închinată, şi pentru toţi care cer 
ajutorul tău. 

Cu toate oştirile îngereşti, cu Botezătorul, cu Apostolii cei slăviţi şi cu tot 
soborul Sfinţilor, Preacurată, Fiului tău te roagă, toţi să ne mântuim. 



Sfinte Dumnezeule... Preasfântă Treime... Tatăl nostru.. 

Şi aceste tropare: 

Miluieşte-ne pe noi, Doamne, miluieşte-ne pe noi, că nepricepându-ne de nici 
un răspuns, această rugăciune aducem Ţie ca unui Stăpân, noi păcătoşii robii Tăi, 
miluieşte-ne pe noi. 

Slavă Tatălui şi Fiului şi Sfântului Duh. 

Doamne, miluieşte-ne pe noi, că întru Tine am nădăjduit; nu te mânia pe noi 
foarte, nici pomeni fărădelegile noastre, ci caută şi acum ca un Milostiv şi ne izbăveşte pe 
noi de vrăjmaşii noştri; că Tu eşti Dumnezeul nostru şi noi suntem poporul Tău, toţi 
lucrul mâinilor Tale suntem şi numele Tău chemăm. 

Şi acum şi pururea şi în vecii vecilor. Amin. 

Uşa milostivirii deschide-o nouă, binecuvântată Născătoare de Dumnezeu, ca 
să nu pierim cei ce nădăjduim întru tine, ci să ne izbăvim prin tine din nevoi, că tu eşti 
mântuirea neamului creştinesc. 



Apoi preotul zice ectenia, după care se cântă pe larg aceste tropare (glasul 2): 

Podobie: „Când Te-ai pogorât de pe lemn, mort, cel din Arimateea pe Tine, 
viaţa tuturor, cu smirnă şi cu giulgiu Te-a înfăşurat, Hristoase, şi cu dragoste s-a 
îndemnat a săruta, cu inima şi cu buzele, trupul Tău cel nestricat. Insă, fiind cuprins de 
frică, se bucura, strigând către Tine: Slavă smereniei Tale, Iubitorule de oameni!". 

Pe toţi care cad cu credinţă la moaştele tale cele izvorâtoare de mir, Fericite 
Efrem, acoperă-i şi izbăveşte-i din tot necazul, şi iertarea greşelilor şi vindecarea tuturor 
bolilor cere de la Hristos Dumnezeu. Binecuvintează, cugetătorule de Dumnezeu, cinstita 
ta Mănăstire, care a fost închinată purtării tale de grijă. 

Glasul 8 

Stăpână, primeşte rugăciunile robilor tăi şi ne izbăveşte de toată nevoia şi 

necazul. 

Toată nădejdea mea spre tine o pun, Maica lui Dumnezeu, păzeşte-mă sub 
acoperământul tău. 

Pentru rugăciunile Sfinţilor Părinţilor noştri, Doamne Iisuse Hristoase, 
Dumnezeul nostru, miluieşte-ne pe noi. Amin. 

Acatistul întâi al Sfântului Efrem cel Nou 



Se face începutul obişnuit, apoi se zice: 



Condacul 1: 

Să se bucure credincioşii şi să se veselească, mulţumindu-I lui Dumnezeu 
pentru aflarea sfintelor moaşte ale mult-pătimitorului mucenic Efrem, prin care se revarsă 
mulţime de minuni şi se arată mulţime de tămăduiri, şi să îi cânte într-un glas robului 
Său: Bucură-te, Sfinte Mare Mucenice Efrem, noule făcător de minuni! 



Icosul 1: 

Văzut-a stareţa Macaria cereasca procesiune în care sfintele tale moaşte erau 
purtate cu evlavie de oamenii pe care i-ai ajutat în multe feluri. Cine poate spune câţi 
bolnavi au scăpat de suferinţele lor prin rugăciunile tale? Sau câţi copii s-au izbăvit de 
bolile care îi apăsau? Sau câţi oameni au biruit încercările prin care treceau, alergând la 
tine? Pentru care îţi cântăm: 

Bucură-te, că, mult pătimind pentru Hristos, ai primit cununa cea neveştejită; 
Bucură-te, că sângele tău mucenicesc a dat roadă în ogorul Bisericii; 
Bucură-te, că aflarea sfintelor tale moaşte a adus bucurie creştinilor; 
Bucură-te, că din icoanele tale izvorăsc lacrimi şi mir; 
Bucură-te, că, prin aceasta, vedem că nu te-ai depărtat de noi; 
Bucură-te, că s-au înălţat multe biserici şi paraclise cu hramul tău; 
Bucură-te, nădejde a celor înviforaţi de deznădejde şi de necredinţă; 
Bucură-te, că te-ai arătat tinerei care s-a închinat la moaştele Sfântului Ioan Rusul; 

Bucură-te, că ea a cunoscut că sfinţii împreună lucrează spre folosul oamenilor; 
Bucură-te, că le-ai cerut celor pe care i-ai ajutat să nu treacă sub tăcere minunile tale; 
Bucură-te, cel ce ai leacuri pentru toate felurile de boli; 
Bucură-te, că vestea harismelor tale în tot pământul s-a răspândit; 
Bucură-te, Sfinte Mare Mucenice Efrem, noule făcător de minuni! 



Condacul 2: 

„Ieşi afară, Lazăre, prietene iubit", a auzit în vis bolnava glasul tău, ca 
oarecând Lazăr din Evanghelie glasul Mântuitorului, şi, după ce s-a tămăduit, văzând 
chipul tău zugrăvit în icoană, te-a recunoscut cu bucurie. Şi, dând mărturie despre 
ajutorul tău, i-a îndemnat pe oameni să Ii cânte Iui Dumnezeu: Aliluia! 

Icosul 2: 

Te-ai arătat mamei copilului bolnav, zicându-i: „Sunt Efrem. Tot timpul mă 
gândesc la tine". O, de ne-am învrednici şi noi de un asemenea dar ceresc... Ştiind că 
mare este iubirea pe care o arăţi celor credincioşi, îndrăznim să te rugăm să porţi de grijă 
şi sufletelor noastre şi zicem către tine: 

Bucură-te, că, urmând Sfântului Efrem Şirul, te-ai făcut alăută duhovnicească; 
Bucură-te, vrednic ucenic al Mântuitorului Hristos, biruitorul morţii; 
Bucură-te, propovăduitorule al credinţei în înviere; 
Bucură-te, că pomenirea ta o prăznuim cu mare cinste; 
Bucură-te, dar făcut de Dumnezeu poporului credincios; 
Bucură-te, că ai defăimat credinţa agarenilor şi L-ai mărturisit pe Hristos; 
Bucură-te, că, prin răbdarea ta, te-ai arătat mai puternic decât prigonitorii tăi; 
Bucură-te, că sfintele tale moaşte sunt mărturie a sfinţeniei tale; 

Bucură-te, că racla ta este propovăduitoare a vieţii veşnice; 
Bucură-te, că ne călăuzeşti spre învierea duhovnicească; 
Bucură-te, sabie ascuţită care taie spinii păcatelor care ne apasă; 
Bucură-te, foc care arde pleava din ţarina sufletelor noastre; 
Bucură-te, Sfinte Mare Mucenice Efrem, noule făcător de minuni! 



Condacul 3: 

Am aflat de tânăra pe care ai chemat-o în chip minunat la mănăstirea ta, ca să 
se închine la sfintele tale moaşte şi să o binecuvântezi, şi ştim că ai vindecat-o de boala ei 
după ce a stăruit în rugăciune către tine. Iar noi suspinăm după cerescul tău ajutor, sfinte, 
vrând să trăim şi noi acoperiţi de binecuvântarea ta, ca să Ii cântăm lui Dumnezeu: 
Aliluia! 

Icosul 3: 

Te-ai arătat în vis femeii care s-a rugat ţie pentru a scăpa de cancer şi i-ai 
spus: „De acum înainte voi fi ocrotitorul tău", şi ea s-a întărit în credinţă. Fii de acum 
înainte şi ocrotitorul nostru, sfinte, şi ajută-ne pe noi şi pe toţi creştinii, pe toţi ierarhii şi 
preoţii, pe toţi monahii şi mirenii, pe părinţi şi pe copii să cunoască darul dat ţie de la 
Dumnezeu, ca să îţi aducă laude ca acestea: 

Bucură-te, că L-ai iubit pe Hristos şi El ţi-a dat darul iubirii jertfelnice; 
Bucură-te, chemare tainică a pelerinilor spre mănăstirea ta; 

Bucură-te, că de multe ori te-ai arătat în chip minunat celor ce aveau nevoie de ajutor; 
Bucură-te, că ne înveţi să nu căutăm iubire de la oameni, ci de la Dumnezeu; 
Bucură-te, că sufletul tău este plin de iubire dumnezeiască pentru noi; 
Bucură-te, că de la tine învăţăm să lepădăm voia noastră cea rea; 
Bucură-te, cel ce alungi dezbinarea dintre credincioşi; 

Bucură-te, că ne înveţi să preţuim iubirea pentru aproapele mai mult decât dreptatea; 

Bucură-te, că îi binecuvântezi pe cei care îşi împlinesc făgăduinţele cucernice; 

Bucură-te, mângâietorule al celor neputincioşi şi neajutoraţi; 

Bucură-te, stavilă împotriva celor care vor să facă rău; 

Bucură-te, că, prin chemarea numelui tău, arătările drăceşti se risipesc; 

Bucură-te, Sfinte Mare Mucenice Efrem, noule făcător de minuni! 



Condacul 4: 

Femeia care îţi ceruse o cruce pe care să o poată duce, a primit crucea naşterii 
celui de-al doilea prunc, deşi vreme de opt ani pântecele ei fusese sterp. Şi ea, 
îndemnându-i pe cei căsătoriţi să aducă pe lume copii şi să îi crească spre slava lui 
Dumnezeu, fără să se teamă de greutăţi, I-a cântat lui Dumnezeu: Aliluia! 

Icosul 4: 

Şapte ani s-a rugat Domnului, tânăra Sofia, pentru a-i face un copil soţului ei, 
şi sufletul ei se umpluse de deznădejde, dar, rugându-se ţie, ai ajutat-o. Şi când, după 
naştere, pruncul s-a îmbolnăvit, doctorii au spus că va muri, însă mama a răspuns cu 
nădejde, că pruncul nu va păţi nimic rău, căci este copilul promis de tine. Şi nu ai ruşinat 
credinţa ei, ci ai ruşinat ştiinţa doctorilor, căci pruncul s-a vindecat şi mama ţi-a cântat 
unele ca acestea: 

Bucură-te, doctor trimis de Dumnezeu la căpătâiul celor bolnavi; 

Bucură-te, că femeia care ţi-a cerut o cruce pe care să o poată duce a mai adus pe lume un 
copil; 

Bucură-te, că îi ajuţi pe cei căsătoriţi să lepede frica de a avea copii; 
Bucură-te, că îi înveţi să caute voia lui Dumnezeu şi să se lepede de voia lor; 

Bucură-te, că pe copilul care îşi unsese picioarele cu ulei de la mănăstirea ta l-ai ferit de 
moarte năprasnică; 

Bucură-te, că pe pruncul despre care doctorii au spus că va orbi şi va avea mintea 
tulburată l-ai însănătoşit; 

Bucură-te, că vindeci nu numai trupurile, ci şi minţile bolnave; 

Bucură-te, că îi faci pe doctorii neiscusiţi mai pricepuţi decât pe doctorii cu nume mare; 

Bucură-te, cel ce primeşti rugăciunile bolnavilor şi ale doctorilor; 

Bucură-te, că îi cercetezi pe cei mistuiţi de fierbinţeala bolii; 

Bucură-te, că, prin lucrarea ta, se biruieşte rânduiala firii; 

Bucură-te, leac ceresc care alungi orice boală şi durere; 

Bucură-te, Sfinte Mare Mucenice Efrem, noule făcător de minuni! 



Condacul 5: 

Mult s-au întristat părinţii lui Eftimie când copilul a început să nu îi mai 
recunoască, să îi muşte şi să îi lovească şi, îmbolnăvindu-se din ce în ce mai rău, doctorii 
au mărturisit că nu se pricep să îl ajute. Dar după ce rudele lui s-au rugat ţie, te-ai arătat 
de trei ori în camera de spital şi boala a început să se stingă, până ce copilul s-a tămăduit 
şi toţi I-au cântat lui Dumnezeu cântarea: Aliluia! 



Icosul 5: 

Când puţin-credincioşii doctori au spus că pruncul purtat în pântece de 
preoteasa părintelui Mihail are mari probleme de sănătate şi i-au ispitit pe părinţi să se 
învoiască la păcatul prunc -uciderii, preotul a zis: „Vom fi răsplătiţi dacă Dumnezeu va 
lăsa să ducem o cruce aşa de grea cum ne-a spus doctorul". Dar, pentru rugăciunile lor, i- 
ai ajutat şi copilul s-a născut sănătos, iar mai apoi a primit la botez numele tău şi preotul 
ţi-a adus împreună cu preoteasa laude ca acestea: 



Bucură-te, floare a raiului care înmiresmezi casele creştinilor; 

Bucură-te, că părintele Mihail a cunoscut puterea rugăciunilor tale; 

Bucură-te, că preoteasa lui a propovăduit minunile tale; 

Bucură-te, că te rogi pentru noi să primim întărire în credinţă; 

Bucură-te, că ne îndrumi să ascultăm de Dumnezeu mai mul decât de doctori; 

Bucură-te, că prin rugăciunile tale copiii care erau pe patul de moarte s-au tămăduit; 

Bucură-te, că îi fereşti de moarte năprasnică pe cei pentru care ne rugăm ţie; 

Bucură-te, liman al sufletelor îngenuncheate de suferinţă; 

Bucură-te, cel ce ştergi ochii înlăcrimaţi ai părinţilor ispitiţi de deznădejde; 

Bucură-te, cel ce alungi demonii din copiii îndrăciţi; 

Bucură-te, că la tine caută uşurare cei chinuiţi de duhurile necurate; 

Bucură-te, fierbinte rugător pentru neamul creştinesc; 

Bucură-te, Sfinte Mare Mucenice Efrem, noule făcător de minuni! 



Condacul 6: 

Auzind-o pe mama lor, promiţându-ţi că dacă se va vindeca de boala ei, va 
mai face un copil şi îi va pune numele tău, cei şase copii au spus într-un glas „Nu acum, 
mamă, alţi copii, îngrijeşte-ne doar pe noi". Dar femeia, primind ajutorul cerut, nu a 
ascultat de cuvintele egoiste ale copiilor, ci de glasul conştiinţei, şi şi-a ţinut făgăduinţa, 
lăudându-L pe Dumnezeu şi zicând: Aliluia! 



Icosul 6: 

Zece prunci muriseră în pântecele femeii ce purta numele Evangheliei, unul 
murise după naştere şi doar unul singur rămăsese în viaţă şi, când femeia a zămislit din 
nou, doctorii i-au cerut să renunţe la prunc. Dar ea şi-a pus nădejdea în Dumnezeu şi în 
rugăciunile tale, răbdând prigonirile bărbatului ei care o sfătuia să se împovăreze cu 
păcatul prunc-uciderii. Răbdarea i-a fost încununată şi a adus pe lume o fetiţă, pentru care 
minune te lăudăm zicând: 

Bucură-te, că, biruind ispitele, femeia a adus pruncul pe lume; 

Bucură-te, cel ce ajuţi mamele în vremea sarcinii şi în vremea naşterii; 

Bucură-te, că fereşti mamele credincioase de păcatul prunc-uciderii; 

Bucură-te, că, ocrotite de tine, ele II ascultă pe Dumnezeu şi nu pe doctorii cu inimile 
împietrite; 

Bucură-te, că dai putere mamelor să stea împotriva soţilor lor necredincioşi; 
Bucură-te, cel ce ai dezlegat pântecele cele neroditoare; 

Bucură-te, că ai vindecat trupurile bolnave ale femeilor care nu mai puteau avea copii; 

Bucură-te, că pe femeile care nu vor să facă copii le întorci la pocăinţă; 

Bucură-te, văzând mulţimea de copii care au venit pe lume păziţi de tine; 

Bucură-te, că doctorii au rămas fară glas văzând că ai arătat cu putinţă cele cu neputinţă; 

Bucură-te, că ai ascultat rugăciunile copiilor care nu voiau să fie singuri la părinţi; 

Bucură-te, că pe pruncii cărora părinţii au vrut să le pună numele tău îi ocroteşti; 

Bucură-te, Sfinte Mare Mucenice Efrem, noule făcător de minuni! 



Condacul 7: 



Mult s-a rugat lui Dumnezeu Atena pentru mama ei muribundă şi aceasta te-a 
văzut fagăduindu-i că se va vindeca. „Este o adevărată înviere din morţi", au spus 
medicii, pentru că femeii îi apăruseră plămâni noi şi sănătoşi, pentru care cu toţi I-au 
cântat lui Dumnezeu cu credinţă: Aliluia! 



Icosul 7: 



Te -ai arătat în vis fetiţei Ecaterina, stând lângă ea atunci când tatăl ei ţi se 
ruga, făcând metanii. Şi ea a priceput cât de mare este folosul copiilor care sunt ocrotiţi 
de rugăciunile părinţilor lor. Iar noi, rugându-te să ai grijă de toţi copiii binecredincioşi, 
te lăudăm aşa: 

Bucură-te, reazem al copiilor pentru rugăciunile părinţilor lor; 
Bucură-te, că ai urmat Sfântului Stelian în grija arătată copiilor; 
Bucură-te, glas care îndemni tinerii să meargă pe calea Bisericii; 
Bucură-te, că te-ai arătat tânărului care voia să se sinucidă; 
Bucură-te, că l-ai ajutat să înţeleagă cât de mare era povara păcatelor lui; 
Bucură-te, că, ducându-1 la casa lui, l-ai trezit din beţia păcatelor; 
Bucură-te, că, ajutat de tine, a lăsat patima băuturii şi lanţurile drogurilor; 
Bucură-te, înger păzitor care aduci liniştea în sufletele tulburate; 

Bucură-te, că, prin arătarea ta, ai salvat viaţa tinerei femei care voia să îşi pună capăt 
zilelor; 

Bucură-te, că îi ajuţi pe tineri să îşi găsească un rost în viaţă; 
Bucură-te, că goneşti lenevia cea ucigătoare de suflet; 

Bucură-te, că, pentru rugăciunile copiilor credincioşi, îi ocroteşti pe părinţii lor; 
Bucură-te, Sfinte Mare Mucenice Efrem, noule făcător de minuni! 



Condacul 8: 

„Cel mai de preţ ajutor pentru copil este Sfânta împărtăşanie", i-ai spus 
femeii al cărei prunc venise pe lume prin mijlocirea ta. Trezeşte, sfinte, râvna în toţi 
părinţii credincioşi ca să îi crească pe copii aproape de biserică, pentru a primi Sfintele 
Taine nu spre osândă, ci spre viaţa veşnică, şi ca să înalţe împreună cu ei lui Dumnezeu 
cântarea: Aliluia! 



Icosul 8: 

Venind o fetiţă nouă la orfelinatul aflat în grija mănăstirii tale, s-a mirat 
văzând cum ceilalţi copii se pregăteau de spovedanie, scriindu-şi greşelile pe hârtie, 

pentru a nu uita să le mărturisească. Insă mirarea ei s-a stins atunci când i-ai apărut în vis 
şi i-ai cerut să meargă şi ea la spovedanie, pentru care lucru îţi cântăm aşa: 

Bucură-te, că, ascultând povaţa ta, fetiţa a început să se spovedească; 

Bucură-te, că ea a devenit mărturisitoare a minunilor tale; 

Bucură-te, că pe mulţi i-ai îndreptat spre scaunul de spovedanie; 

Bucură-te, că şi de la copii primeşti laude aduse ca prinos al inimii; 

Bucură-te, pecete a sfinţeniei pusă pe inimile celor care se roagă ţie; 

Bucură-te, că îi înveţi pe copii să se pregătească să primească Sfânta împărtăşanie; 

Bucură-te, dascăl al rugăciunii pentru cei care te cinstesc; 

Bucură-te, că, prin rugăciunile tale, copiii devin mici apostoli ai dreptei credinţe; 

Bucură-te, rugătorule pentru tinerii neascultători şi puţin-credincioşi; 

Bucură-te, că pe tineri îi aduci la înţelepciunea celor bătrâni; 

Bucură-te, cel ce îi înveţi pe părinţi să îşi crească fiii aproape de Biserică; 

Bucură-te, comoară de mult preţ ascunsă în vistieria inimilor noastre; 

Bucură-te, Sfinte Mare Mucenice Efrem, noule făcător de minuni! 



Condacul 9: 

Tinerei care se rugase ţie să poată întemeia o familie, i-ai spus în vis: „Te voi 
ajuta să fii alături de cel pe care îl vrei". Şi cuvântul tău s-a adeverit căci tânărul, pe care-1 
iubea, a cerut-o şi a luat-o de soţie. Ajută-i, sfinte, pe toţi tinerii care vor să pornească pe 
calea familiei să facă alegerea cea bună, pentru ca nunta lor să fie binecuvântată de 
Dumnezeu şi în toate zilele vieţii lor să Ii cânte: Aliluia! 

Icosul 9: 



Fiind alungată de soţul ei şi de părinţii nemilostivi, mult a lăcrimat Măria, 
necăjindu-se că fiul ei creşte departe de tatăl său. Dar, după ce ea s-a rugat să îi ajuţi, a 
doua zi soţul şi-a înţeles greşeala şi a rugat-o să se întoarcă acasă. Văzând grabnicul tău 
ajutor, ne rugăm ţie să alungi dezbinarea şi tulburarea din toate familiile creştine, 
îndemnându-i pe toţi să te laude împreună cu noi: 

Bucură-te, că eşti aproape de cei apăsaţi de povara singurătăţii; 
Bucură-te, că aduci pacea în casele în care diavolul a adus dezbinare; 
Bucură-te, că îi întorci la familiile lor pe cei pe care patimile i-au robit; 
Bucură-te, că înmoi inimile împietrite şi îi întorci tulburarea în linişte; 
Bucură-te, aflătorule al lucrurilor pierdute; 

Bucură-te, că celor nedreptăţiţi le-ai vădit dreptatea în faţa judecătorilor; 
Bucură-te, că ridici ocara celor defăimaţi pe nedrept; 

Bucură-te, că pe oamenii care nu aveau unde să muncească i-ai îndrumat cu folos; 
Bucură-te, odihnă a celor istoviţi din pricina lucrului peste măsură; 
Bucură-te, cel ce ne înveţi dreapta socoteală; 

Bucură-te, cel ce te-ai arătat printre musafirii din casa creştinului credincios; 
Bucură-te, pridvor pentru cei ce stau departe de lumina Sfântului Botez; 
Bucură-te, Sfinte Mare Mucenice Efrem, noule făcător de minuni! 



Condacul 10: 



Mult s-a ostenit să lucreze, spre slava lui Dumnezeu, iconarul cărturar Fotie, 
în casa căruia s-a zugrăvit prima ta icoană, sfinte. Şi, fiind încununat pentru că şi-a 
înmulţit talanţii, la sfârşitul vieţii sale i-ai luat sufletul la cer, pe care lucru văzându-1, 
evlavioasa lui soţie I-a cântat lui Dumnezeu: Aliluia! 

Icosul 10: 



„Ascultă, copila mea, o voi lua cu mine pe mama ta, dar nu te teme. Este voia 
lui Dumnezeu şi uite ce loc minunat i-am pregătit", i-ai spus Anulei, arătându-i 
frumuseţile raiului. „Nu te lăsa pradă durerii, căci eu voi fi mereu alături de tine şi te voi 
ocroti", a auzit ea făgăduinţa ta, şi sufletul ei s-a liniştit. Iar noi te rugăm să fii aproape de 
toţi copiii orfani şi zicem către tine unele ca acestea: 

Bucură-te, că nu laşi pe nimeni fără ajutor în vremea necazurilor; 

Bucură-te, că pe copiii orfani îi sprijineşti; 

Bucură-te, că îi ajuţi să aleagă binele şi să se ferească de păcat; 

Bucură-te, dăruitorule al celor de trebuinţă; 

Bucură-te, chivernisitorule al celor de folos; 

Bucură-te, păzitorule al curăţiei tinerilor; 

Bucură-te, părinte, icoană a virtuţilor zugrăvită în sufletele noastre; 

Bucură-te, că ai defăimat îmbuibarea şi ai lăudat înfrânarea; 

Bucură-te, că alungi frica morţii de la cei care se roagă ţie; 

Bucură-te, că pe creştini îi pregăteşti pentru întâlnirea cu Dreptul Judecător; 

Bucură-te, că în ceasul morţii vii lângă cei care ţi-au cerut să le fii ocrotitor; 

Bucură-te, că păstrăm în sufletele noastre cuvintele şi minunile tale; 

Bucură-te, Sfinte Mare Mucenice Efrem, noule făcător de minuni! 



Condacul 11: 

„îmi era cu neputinţă să mă întâlnesc cu sufletul ei pângărit", ai spus despre 
femeia care voia să primească ajutorul tău fară a se lepăda de fărădelegile ei şi de 
diavolul pe care îl slujea prin păcate. Şi, izgonindu-1 pe diavol, ai îndepărtat-o de la tine 
pe femeie, că nu voia să îşi curăţească sufletul prin pocăinţă şi să Ii cânte lui Dumnezeu: 
Aliluia! 

Icosul 11: 



O femeie vindecată de tine a visat că voia să se închine sfintelor tale moaşte, 
dar diavolul i-a stat împotrivă, spunându-i că e păcătoasă. „Tocmai pentru că sunt 
păcătoasă voi merge să mă închin Sfântului Efrem, chiar dacă ar trebui să mor!", a spus 
ea, vrând să îşi trăiască viaţa acoperită de ajutorul tău. Pentru care noi, luând pildă din 
râvna ei, ne rugăm aşa: 

Bucură-te, că, prin rugăciunile tale, sporeşte râvna noastră pentru sfinţenie; 
Bucură-te, că păcătoşilor care se pocăiesc le dai ceea ce le este de folos; 
Bucură-te, cel ce, pe păcătoşii care nu leapădă păcatele, îi mustri cu asprime; 
Bucură-te, veghetor al celor care vor să se închine la sfintele tale moaşte; 
Bucură-te, jertfa bineprimită de Dumnezeu în altarul ceresc; 
Bucură-te, risipitorule al uneltirilor celor viclene; 
Bucură-te, că pe cărturarii cei iubitori de slavă îi ruşinezi; 
Bucură-te, cel ce nu primeşti laudele celor făţarnici; 

Bucură-te, că stai împotriva diavolilor care ne împiedică să facem faptele credinţei; 
Bucură-te, că îi îndepărtezi cu sabia rugăciunii de la cei care se roagă ţie; 
Bucură-te, duşman al mândriei, al lăcomiei şi al minciunii; 
Bucură-te, pildă de răbdare, de credinţă şi de nevoinţă; 
Bucură-te, Sfinte Mare Mucenice Efrem, noule făcător de minuni! 



Condacul 12: 



„Merită să suferim şi noi puţin, din iubire pentru Hristos", i-ai spus maicii 
care se lupta cu o ispită şi i-ai arătat semnele pătimirii tale muceniceşti. Şi noi avem 
nevoie de întărirea ta, sfinte, că valurile acestei vieţi s-au ridicat asupra noastră şi suntem 
apăsaţi de deznădejde. Ajută-ne să trecem de încercările care ne împovărează, ca să Ii 
putem cânta lui Dumnezeu: Aliluia! 

Icosul 12: 



„Cum m-ai chemat, am sosit!" i-ai spus femeii care te rugase să îi tămăduieşti 
fiul, şi i-ai plinit cererea. Şi noi te chemăm, sfinte, ajută-ne, nu ne lăsa, ajută-ne, că mare 
nevoie avem de ajutorul tău, robule al lui Dumnezeu, şi pentru aceasta te lăudăm aşa: 

Bucură-te, apărătorule al predaniilor Sfinţilor Părinţi; 

Bucură-te, că faptele tale ne-au învăţat mai mult decât cuvintele; 

Bucură-te, că episcopul care se îndoia de sfinţenia ta şi-a înţeles greşeala; 

Bucură-te, piatră de poticnire pentru clericii nevrednici; 

Bucură-te, că îi povăţuieşti să lepede păcatele şi să meargă pe calea sfinţeniei; 

Bucură-te, că, la vreme de necaz, vii degrabă în ajutorul nostru; 

Bucură-te, că îi fereşti de hoţi şi de tâlharii văzuţi pe cei ce duc crucea nevoinţelor; 

Bucură-te, că cel care a furat o parte din sfintele tale moaşte a adus-o înapoi la mănăstire; 

Bucură-te, mustrătorule al creştinilor iubitori de păcat; 

Bucură-te, împreună-călătorule cu pelerinii evlavioşi; 

Bucură-te, că, răbdând chinurile prigonitorilor, ne-ai învăţat să nu ne temem de suferinţă; 
Bucură-te, că îi răsplăteşti pe cei care se ostenesc să ajungă la sfintele tale moaşte; 
Bucură-te, Sfinte Mare Mucenice Efrem, noule făcător de minuni! 



Condacul 13: 



(acest Condac se zice de trei ori) 



O, mult pătimitorule şi mare mucenice Efrem, cel ce te -ai arătat în chip 
minunat şi ai dat mărturie despre iubirea pe care o ai faţă de noi, cei nemulţumitori şi 
nerecunoscători, care ne rugăm să facem voia lui Dumnezeu, dar trăim după voia noastră 

cea pătimaşă, arată şi acum ajutorul tău tuturor celor care te cheamă în rugăciune şi 
tuturor celor pentru care ne rugăm ţie, ca, punând început bun mântuirii, să Ii mulţumim 
Lui Dumnezeu, Cel în Treime lăudat, cântând: Aliluia! 

Apoi se zice Icosul 1: „Văzut-a stareţa Macaria cereasca procesiune..." şi Condacul 1: 
„Să se bucure credincioşii..." 

Acatistul al doilea al Sfântului Efrem cel Nou 

Se face începutul obişnuit, apoi se zice: 



Condacul 1: 

Strălucitu-ne-ai tuturor, ca o nouă stea, când s-au descoperit Sfintele tale 
moaşte, Părinte, iar cu strălucirea minunilor tale luminezi întreaga lume. Prin mila şi 
smerenia ta, plineşte cererile celor care se apropie cu credinţă şi care îţi strigă ţie: Bucura- 
te, Sfinte Părinte Efrem, de-a pururea fericite! 



Icosul 1: 

Ca un înger nemaivăzut ai fost trimis din cer şi ne-ai arătat nouă harul Prea 
Sfântului Duh, cu care îi mângâi pe toţi credincioşii, Sfinte Mucenice Efrem. Pentru 
aceasta, „Preafericit" te numim şi îţi strigăm ţie: 

Bucură-te, că odinioară lupta cea bună ai purtat; 
Bucură-te, că acum tu străluceşti prealuminat; 
Bucură-te, cela ce ne dăruieşti nouă veselie; 
Bucură-te, că pricinuieşti în ceruri bucurie; 
Bucură-te, stea cu totul nouă a Bisericii lui Hristos-Dumnezeu; 
Bucură-te, sabie cu două tăişuri împotriva nebuniei celui rău; 
Bucură-te, că tuturor te-ai făcut pildă de sfântă nevoinţă; 
Bucură-te, că în ale tale lupte ai dobândit cununi de biruinţă; 
Bucură-te, întărirea cea nouă a credinţei; 
Bucură-te, rana şi surparea necredinţei; 
Bucură-te, că eşti putere dăruită celor credincioşi; 
Bucură-te, că preschimbi inimile celor necredincioşi; 

Bucură-te, Sfinte Părinte Efrem, de-a pururea fericite! 



Condacul 2: 

Viaţa ta sfântă şi sfârşitul preafericit au fost neştiute de oameni, dar prin 
descoperirea sfintelor tale moaşte, Preafericite Efrem, te-ai făcut cunoscut până la 
marginile pământului, îndemnându-i pe toţi să laude dumnezeiasca iconomie şi să cânte 
Preasfintei Treimi: Aliluia! 



Icosul 2: 

Dobândind noi cunoştinţa dumnezeiască a vieţii tale întru Domnul, prin 
arătarea sfintelor tale moaşte, lăudăm pe Cel Care te-a proslăvit prin mulţime mare de 
minuni, Preafericite Efrem. Prin ele tu dăruieşti mângâiere celor care îţi cântă cu 
umilinţă: 

Bucură-te, că lui Hristos-Dumnezeu Ii eşti slujitor; 
Bucură-te, că al luminii nematerialnice eşti văzător; 
Bucură-te, următor plin de sârg al nevoinţei pustniceşti; 
Bucură-te, fierbinte râvnitor al luptelor muceniceşti; 
Bucură-te, vas preacurat, ce ai primit dumnezeiasca insuflare; 
Bucură-te, floare sfântă răspândind tainica înmiresmare; 
Bucură-te, înţelepte care ai lepădat deşertăciunea cea lumească; 
Bucură-te, că în chip tainic ai văzut lumea cea cerească; 
Bucură-te, că mulţime de înviforări ai potolit; 
Bucură-te, că dorirea cea bună a duhului ţi-ai hrănit; 
Bucură-te, că, prin dragostea ta sfântă, pavăză ne eşti; 
Bucură-te, că înşelăciunile diavoleşti tu le stârpeşti; 

Bucură-te, Sfinte Părinte Efrem, de-a pururea fericite! 



Condacul 3: 

Prin sfintele tale arătări, ai descoperit celor ce te-au văzut, o, Sfinte Efrem, 
Mucenice al Domnului, slava cea ascunsă pe care ai dobândit-o de la Dumnezeu. Iar prin 
mulţimea minunilor umpli de nădejde pe toţi cei ce strigă Domnului cu credinţă: Aliluia! 



Icosul 3: 

Ai strălucit odinioară pe Colina Neprihăniţilor, arătându-te plăcut lui Hristos 
prin sfântă vieţuire, iar acum, Sfinte, sfinţeşti cu sfintele tale moaşte mănăstirea ta, care 
se veseleşte duhovniceşte şi îţi strigă: 

Bucură-te, învăţător preastrălucit al isihiei; 
Bucură-te, chip al cumpătării şi trezviei; 
Bucură-te, căci veseleşti minţile cele credincioase; 
Bucură-te, că luminezi cugetele inimilor necredincioase; 
Bucură-te, că veşmintele sufletului tău sunt cu sânge împurpurate; 
Bucură-te, căci cu pecetea mucenicească faptele ţi-s încrustate; 
Bucură-te, căci caznele păgânilor le-ai îndurat cu răbdare; 
Bucură-te, că ai râvnit să dobândeşti cununile nepieritoare; 
Bucură-te, far străluminat ce ne scoţi la neclătit liman; 
Bucură-te, cela ce îndepărtezi săgetările celui viclean; 
Bucură-te, că mănăstirii tale îi eşti bucurie roditoare; 
Bucură-te, cupă veşnic primitoare a întreitului Soare; 
Bucură-te, Sfinte Părinte Efrem, de-a pururea fericite! 

Condacul 4: 



Risipind tulburarea şi aducând încredinţare, te-ai arărat cinstitei egumene şi i- 
ai descoperit în chip limpede că Sfintele moaşte pe care le găsise erau ale tale. Iar ea, 
văzându-te, s-a umplut de dumnezeiască insuflare şi a cântat lui Dumnezeu: Aliluia! 



Icosul 4: 

Egumena, căreia i te-ai arătat, o, întru tot Fericite, ţi-a auzit glasul şi te -a 
văzut că îi vorbeai, iar tu i-ai descoperit numele şi chipul morţii tale. Pentru aceasta, îţi 
cântă unele ca acestea: 

Bucură-te, Mare Mucenic din ceata călugărilor; 
Bucură-te, cel proslăvit întru soborul Sfinţilor; 
Bucură-te, că ai vieţuit în chipul îngeresc; 
Bucură-te, că te-ai învrednicit de rodul cel ceresc; 
Bucură-te, cunună aurită a sfintei tale mănăstiri; 
Bucură-te, pom pururea neveştejit, plin de sfintele rodiri; 
Bucură-te, că pe Colina Neprihăniţilor ai vieţuit întru nevoinţă; 
Bucură-te, că dragostea de Dumnezeu ţi-a fost armă şi iscusinţă; 
Bucură-te, că ai sfărâmat puterea celui pizmaş şi duşmănos; 
Bucură-te, că te-ai împodobit cu frumuseţea Domnului Hristos; 
Bucură-te, că sufletele întinate de păcat le curăţeşti; 
Bucură-te, că mulţimea credincioşilor o veseleşti; 
Bucură-te, Sfinte Părinte Efrem, de-a pururea fericite! 

Condacul 5: 



Prin uimitoare minuni şi prin mulţimea arătărilor tale, descoperi tuturor, în 
vis ori în stare de trezie, slava pe care ai dobândit-o de la Dumnezeu, Sfinte Părinte 
Efrem! Pentru aceasta, privind cu bucurie către slava ta, strigăm Celui Care te-a 
înveşmântat în lumină: Aliluia! 



Icosul 5: 

Racla cu Sfintele tale moaşte revarsă tămăduiri, bucurie şi sănătate celor care 
vin să se închine în sfânta mănăstirea ta şi-ţi cer stăruitor ajutorul, Sfinte Părinte Efrem. 
De aceea, copleşiţi fiind de darurile tale care se revarsă atât de bogat, strigăm către tine 
cu credinţă: 

Bucură-te, cel care ne eşti izvor de tămăduire; 
Bucură-te, că suferinzilor le eşti neîncetată izbăvire; 
Bucură-te, că te arăţi celor ce dorm, dar şi celor ce veghează; 
Bucură-te, că vii degrab la cei ce după ajutorul tău însetează; 
Bucură-te, că tainic îi sfinţeşti pe cei ce cheamă numele tău; 
Bucură-te, veselia negrăită a celor ce văd slava chipului tău; 
Bucură-te, că tu tămăduieşti de bolile ce nu au vindecare; 
Bucură-te, că ne ridici poverile ce le purtăm prin drăceasca insuflare; 
Bucură-te, că prin pronia de Sus, multor credincioşi te-ai arătat; 
Bucură-te, că îi umpli de bucurie pe cei care ţi s-au rugat; 
Bucură-te, căci cortului ceresc îi eşti locuitor; 
Bucură-te, preafierbinte şi minunat ocrotitor; 
Bucură-te, Sfinte Părinte Efrem, de-a pururea fericite! 

Condacul 6: 



Cei care au dobândit facerile tale de bine s-au făcut vestitori ai minunilor tale 
celor fără de număr şi prin razele cuvintelor au întraripat sufletele tuturor credincioşilor. 
Pentru aceasta, Sfinte Părinte Efrem, mulţimile aleargă la sfântă mănăstirea ta şi 
dobândesc har din belşug prin sfintele tale moaşte, cântând Prea Sfântului Dumnezeu: 
Aliluia! 



Icosul 6: 

Strălucind ca un alt soare, te-ai arătat şi ţi-ai făcut auzit glasul pogorât din 
cer, pe Colina Neprihăniţilor. Neştiut fiind de către pământeni, te-ai făcut cunoscut acum 
Bisericii iui Hristos, prin descoperirea Sfintelor tale moaşte, făcându-i pe toţi oamenii să 
îţi aducă dulce cântare aşa: 

Bucură-te, stâlp al pătimirilor muceniceşti; 
Bucură-te, viţă cu rodiri dumnezeieşti; 
Bucură-te, sfeşnic al luminii lui Hristos; 
Bucură-te, nou luminător arătat nouă, celor de jos; 
Bucură-te, scară nou zidită a Bisericii Mântuitorului; 
Bucură-te, că nevoinţa virtuţilor ţi-a zugrăvit chipul teoforului; 
Bucură-te, piatra cea din capul unghiului a luptelor muceniceşti; 
Bucură-te, că tiranilor cugetului trupesc li te împotriveşti; 
Bucură-te, că întru slava muceniciei ai suit calea cea cerească; 
Bucură-te, cel ce preamăreşti bunătatea dumnezeiască; 
Bucură-te, cela ce ţi-ai vădit bărbăţia sufletului; 
Bucură-te, tu, care abaţi turbarea vrăjmaşului; 
Bucură-te, Sfinte Părinte Efrem, de-a pururea fericite! 

Condacul 7: 



în sânurile pământului ai rămas ascuns vreme de mai multe veacuri, 
Purtătorule de Dumnezeu, iar în anii din urmă te-ai arătat prin bunăvoirea Domnului, ca o 
comoară sfântă, Părinte Efrem, îmbogăţindu-i cu harul tău pe cei care-I strigă lui Hristos: 
Aliluia! 



Icosul 7: 

Te-ai arătat ca un nou luceafăr în Biserica lui Hristos, luminându-o cu 
dumnezeieştile raze ale minunilor tale, iar pe cei care cer cu râvnă mijlocirea ta cea caldă 
îi izbăveşti din asuprirea întunecatelor patimi. Pentru aceea, şi noi, Sfinte Părinte Efrem, 
îţi strigăm fără de încetare: 

Bucură-te, ciorchine ce cu veselie ne îndulceşti; 
Bucură-te, căci amarele mâhniri tu le risipeşti; 
Bucură-te, tămăduire minunată a celor aflaţi în grele pătimiri; 
Bucură-te, izbăvire a celor ce sunt împovăraţi de multe ispitiri; 
Bucură-te, că eşti purtător de Dumnezeu şi Sfinţilor următor; 
Bucură-te, luptător preaiscusit şi Mucenic al împăratului tuturor; 
Bucură-te, că nevoinţa cu lupta mucenicească ai împreunat; 
Bucură-te, cel care slava cea de Sus ne-ai arătat; 
Bucură-te, că întunericul patimilor tu îl risipeşti; 
Bucură-te, că în inima drepţilor bucurie zămisleşti; 
Bucură-te, că sângeroşilor păgâni le-ai biruit nebunia; 
Bucură-te, că fără de strămutare ţi-ai purtat mucenicia; 
Bucură-te, Sfinte Părinte Efrem, de-a pururea fericite! 

Condacul 8: 



Harul pe care-1 dăruieşti, Preafericite Efrem, tuturor celor ce te cheamă în 
ajutor, se revarsă asupra lor în chip preaminunat. Pentru aceasta, vestea minunilor tale s-a 
răspândit în toată Attica, iar noi, care alergăm cu grăbire la Sfintele tale moaşte, Ii 
strigăm lui Dumnezeu: Aliluia! 



Icosul 8: 

Intru totul luminat fiind de strălucirea dumnezeiască, nu te îndepărtezi nici o 
clipă de sfânta ta mănăstire, Sfinte Mare Mucenice Efrem, arătându-te în felurite chipuri 
celor cu inimă curată şi dăruind har îmbelşugat celor ce cu râvnă îţi cântă ţie: 

Bucură-te, slavă a călugăriei; 
Bucură-te, stâlpule al Ortodoxiei; 
Bucură-te, curcubeu al luminii nezidite; 
Bucură-te, că eşti părtaş al firii îndumnezeite; 
Bucură-te, alabastru plin cu mirul lacrimii de umilinţă; 
Bucură-te, surâs de bucurie izvorât din aspră nevoinţă; 
Bucură-te, jertfa sfinţită prin război până la sânge; 
Bucură-te, că prin tine nebunia necredinţei se înfrânge; 
Bucură-te, viaţă înveşmântată cu monahiceasca haină; 
Bucură-te, mireasmă bună a vieţuirii fără de prihană; 
Bucură-te, stea care pe Colina Neprihăniţilor răsare; 
Bucură-te, că în bezna vremurilor noastre eşti precum un soare; 
Bucură-te, Sfinte Părinte Efrem, de-a pururea fericite! 

Condacul 9: 



Tu dezlegi legăturile celor slăbănogi, îi tămăduieşti pe cei îndrăciţi şi faci să 
înceteze mulţimea bolilor fară de leac. Pentru aceasta, atenienii, locuitorii din Pireu şi din 
împrejurimi se zoresc în număr mare spre mănăstirea ta, Părinte Efrem, lăudându-te pe 
tine şi cântând Celui Care te-a încununat: Aliluia! 



Icosul 9: 

O, preaminunate Părinte Efrem, când tânăra cea evlavioasă te-a văzut 
strălucind cu o slavă care nu era din lumea aceasta şi a auzit dumnezeieştile tale cuvinte, 
a mărturisit tuturor grija pe care tu o porţi mănăstirii tale. Pentru acestea toate, după 
cuviinţă, îţi cântăm: 

Bucură-te, slava călugărilor din vremea de acum; 
Bucură-te, că spre cer ai suit pe mucenicescul drum; 
Bucură-te, că ocrotitor neobosit al mănăstirii tale eşti; 
Bucură-te, căci cu Sfinţii îngeri dimpreună locuieşti; 
Bucură-te, că i-ai tămăduit pe cei cuprinşi de noianul durerii; 
Bucură-te, că pe paralitic tu l-ai ridicat prin harul înfierii; 
Bucură-te, căci cu darul tău ai risipit groaznice dureri de cap; 
Bucură-te, că boala diabetului tot prin darul tău a încetat; 
Bucură-te, potir ceresc ce te pogori în revărsări de har; 
Bucură-te, nestemată dată firii omeneşti în dar; 
Bucură-te, Mare Mucenice, podoaba nevoitorilor; 
Bucură-te, icoană preaslăvită a cetei călugărilor; 
Bucură-te, Sfinte Părinte Efrem, de-a pururea fericite! 

Condacul 10: 



Cuvioasele monahii te-au văzut în dumnezeiască vedenie ori în vis, 
preumblându-te prin locaşul tău, Sfinte Părinte Efrem, şi umplându-se ele de o mare 
bucurie, te-au ales drept Sfântul lor ocrotitor. Pentru astfel de daruri, dintru smerenia 
inimii strigă către Dumnezeu: Aliluia! 



Icosul 10: 

Adunând în sufletul tău mirul cel de taină dobândit întru adâncul smereniei, 
dăruieşti mângâiere inimilor celor credincioşi, iar din racla cu Sfintele tale moaşte 
răspândeşti minunată mireasmă tuturor celor care, cu capetele plecate, îţi cântă cu 
evlavie: 

Bucură-te, mir al smereniei preabinemirositor; 
Bucură-te, că turmei tale îi eşti dumnezeiesc păstor; 
Bucură-te, rai ce răspândeşti ale nestricăciunii bune înmiresmări; 
Bucură-te, chiparos înalt al sfintei nepăsări; 
Bucură-te, că pe potrivnicul cu răstignirea ta l-ai biruit; 
Bucură-te, că prin chinurile muceniceşti Hristos te-a proslăvit; 
Bucură-te, că moaştele tale în tainiţa pământului s-au aflat; 
Bucură-te, căci din dumnezeiasca poruncă tu te-ai arătat; 
Bucură-te, că întinăciunea sufletelor noastre tu o curăţeşti; 
Bucură-te, că răutatea necredincioşilor degrab o pârjoleşti; 
Bucură-te, că tu în toată vremea dăruieşti tămăduire; 
Bucură-te, căci ne ocroteşti fără de contenire; 
Bucură-te, Sfinte Părinte Efrem, de-a pururea fericite! 

Condacul 11: 



Mulţimile credincioşilor de pretutindeni L-au lăudat pe Domnul când au fost 
aflate Sfintele tale moaşte, căci El, prin dumnezeiasca Sa iconomie, le-a ţinut tăinuite în 
pământ şi nestricate de curgerea atâtor ani. Pe acestea cinstindu-le, Sfinte Efrem, şi noi ne 
închinăm înaintea împăratului Vieţii, zicând: Aliluia! 



Icosul 11: 

Prin mijlocirea ta la tronul Mântuitorului Hristos păzeşte-ţi mănăstirea de 
toată nevoia şi necazul, dăruindu-i binecuvântarea ta, Părinte Efrem, căci iat-o alergând 
spre dobândirea darului tău şi strigând cu umilinţă către tine: 

Bucură-te, zidul nostru nesurpat; 
Bucură-te, al credincioşilor turn nestrămutat; 
Bucură-te, păzitorul de nădejde al mănăstirii tale; 
Bucură-te, căci pe copii îi ţii sub ocrotirea trezviei tale; 
Bucură-te, sprijin nebiruit al monahiilor celor cu sârguinţă; 
Bucură-te, tainică slavă a maicilor iubitoare de nevoinţă; 
Bucură-te, cel care cererile credincioşilor le plineşti; 
Bucură-te, că rugăminţile copiilor tăi le primeşti; 
Bucură-te, că ne dăruieşti toate bunătăţile; 
Bucură-te, că alungi de la noi toate răutăţile; 
Bucură-te, că pentru lumea întreagă te rogi neîncetat; 
Bucură-te, că prin tine mângâiere mare am aflat; 
Bucură-te, Sfinte Părinte Efrem, de-a pururea fericite! 

Condacul 12: 



Din destul reverşi daruri şi belşug de veselie şi de fericire dumnezeiască, 
Părinte Efrem, iar racla cu Sfintele tale moaşte veseleşte sufletele noastre şi ne sfinţeşte 
chiar şi trupurile, nouă, celor sărmani, ce îndrăznim să grăim Prea Sfintei Treimi: Aliluia! 



Icosul 12: 

Lăudându-ţi luptele în cântările noastre, Părinte Mucenice Efrem, slăvim 
darul de care te -ai învrednicit şi apropiindu-ne de Sfintele tale moaşte, îţi cerem să ne 
ocroteşti până în sfârşitul vieţii noastre pământeşti. Iar pentru tainica ocrotire ce ne-o arăţi 
în toată vremea, îţi aducem această cântare: 

Bucură-te, cel ce eşti asemenea cu toţi Sfinţii; 
Bucură-te, cel ce te numeri dimpreună cu Mucenicii; 
Bucură-te, că ai dobândit cununile netrecătoare; 

Bucură-te, că ne împărtăşeşti din lumina necuprinsă a întreitului Soare; 
Bucură-te, apărător nepreţuit al celor ce trăiesc în mănăstire; 
Bucură-te, temelia nou arătată Bisericii, vrednicule de cinstire; 
Bucură-te, că mulţimi de credincioşi ai umplut de veselie; 
Bucură-te, că tu înalţi sufletele, întărindu-le în curăţie; 
Bucură-te, că tu mă slobozeşti de grijile pierzătoare; 
Bucură-te, că mă scoţi din patimile cele stricătoare; 
Bucură-te, că la tronul lui Hristos eşti mijlocire; 
Bucură-te, cel ce mă izbăveşti dintru mâhnire; 
Bucură-te, Sfinte Părinte Efrem, de-a pururea fericite! 

Condacul 13: 



(condacul 1 3 se zice de trei ori) 

O, de trei ori Fericite Părinte, Sfinte Mucenice Efrem, împreună-locuitorule 
cu Sfinţii, roagă-L pe Hristos, dimpreună cu ei, să ne izbăvească din toate nevoile, 
facându-ne părtaşi vieţii celei veşnice, pe noi, cei ce cântăm cu umilinţă: Aliluia! 

Apoi se zice Icosul 1: „Ca un înger nemaivăzut..." şi Condacul 1: „Strălucitu- 
ne-ai tuturor..." 

